
Introducere 


A înțelege maniera de a iubi, de a negocia cu sentimen- 
tele, de a fabrica relaţiile dintre bărbaţi și femei în rândul 
populaţiei sărace din mediul rural și urban, toate aceste as- 
pecte sunt tributare, în mare parte, arhivelor judiciare. Ele 
păstrează practici, discursuri, atitudini, cuvinte care dezvă- 
luie anumite forme ale relaţiilor umane, anumite trăiri, 
anumite moduri de punere în scenă a sinelui. Dincolo de 
aceste imagini, mai mult sau mai puțin apropiate de niște 
realități pe care le bănuim, există altele care se ascund însă 
în umbra vremurilor și la care nu se poate avea acces din 
cauza imperfecțiunii sursei. Scene de seducţie, scene de viol, 
scene de răpiri sunt de fapt istorii dramatice în care iubirea 
este rememorată ca o justificare în faţa instanţei. Printre 
rânduri, citim totuși sâmburele iubirii ce va fi existat între 
tineri înainte de a se despărţi, înainte chiar de a se decide 
să transforme totul într-un proces. Tineri îndrăgostiţi, amanți 
separați, soți sentimentali sunt personaje la care dragostea 
se exprimă languros, poetic, pe note muzicale, pe ascuns sau 
în gura mare. Chiar dacă nu iubeau ca noi, cei de azi, oamenii 
de la 1800 aveau totuși sentimente, preferințe, năzuințe, 
visuri, melancolii și nostalgii. Citindu-le poveștile, regăsim 
un peisaj atât de diferit de al nostru, dar oameni atât de 
asemănători. Scenele oferite sunt pitorești, vocabularul une- 
ori de-a dreptul hilar. Poate peste sute de ani așa va părea 
și al nostru altora. Dar privind cu seriozitate și acribie 

științifică veți descoperi doar oameni, mai simpli sau mai 
complicaţi, retrograzi sau emancipaţi, activi sau pasivi, nepă- 
sători sau colerici, care au iubit sau au urât, care s-au „îm- 
brobodit“ în prejudecăţi de tot felul sau care au trecut cu 
ușurință în noul val de schimbare adus de marele secol al 
modernității românești. De la scrierea acestei cărţi, în 2006, 
cercetarea a progresat și noi surse narative și arhive au fost 
descoperite și introduse în circuitul academic. Lumea rurală 
n-a rămas tributară doar arhivelor judiciare, ci ea s-a 
îmbogăţit prin aducerea la lumină a memoriilor lui Dimitrie 
Foti Merișescu sau republicarea altor egodocumente!. 

În clasa de sus a ierarhiei sociale, arhivele judiciare sunt 
completate cu reflecţii proprii asupra iubirii, jurnale și me- 
morii, literatură și poezie, surse care se întrepătrund pentru 
a produce o imagine cât mai fidelă și a reda o lume în plină 
prefacere. Pe ici, pe colo se observă speranța de a găsi într-o 
zi fericirea sau poate doar o stare de bine. Noţiunea acoperă 
sensuri diferite și ţine cont mai degrabă de dorințele, iluziile, 
așteptările fiecărui individ. După fiecare etapă de teroare, 
oamenii renasc și, având în minte experienţa trăită, se aruncă 
voluptuos în viața ce curge. Dragostea nu mai este un lucru 
ce ar trebui ascuns. Ea invadează sufletele muritorilor, care 
se lasă devorați de sensibilitatea cuvintelor, de frumusețea 
ochilor, de văpaia privirilor. Ceea ce este evident acum, la 
sfârșitul secolului al XVIII-lea, și, mai ales, în prima jumătate 
a secolului al XIX-lea, ceea ce se proclamă fără încetare, este 
dorința tuturor de a trăi și a experimenta sentimente și emo- 
ţii, de a profita de fiecare minut din scurta viață de muritor. 
Şi fiecare o spune în felul lui: vesel și bahic la Paris Mumu- 
lean și Anton Pann, senzual și grav la Văcărești și Conachi, 


1. Dimitrie Foti Merișescu, Tinerețile unui ciocoiaș: Viața lui 
Dimitrie Foti Merişescu de la Colentina, scrisă de el însuşi la 1817, ed. 
Constanţa Vintilă-Ghiţulescu, Humanitas, București, 2019. 

simplu, dar înflăcărat la Poteca. După fiecare război, după 
fiecare perioadă tulbure, cu ciumă, inundații sau foamete, 
oamenii se aventurează în căutarea fericirii. Perioade de 
acalmie, perioade de visuri și speranţe, în care amorul, dra- 
gostea, iubirea se conjugă la prezent și viitor cu ardoare, cu 
tenacitate, cu furie. Bineînţeles că războaiele au continuat 
să le invadeze casele, că ciuma a mai bântuit ani la rând, 
că foametea nu i-a ocolit, mai ales pe cei săraci. Dar eferves- 
cenţa ce a cuprins lumea sfârșitului de veac a reușit să des- 
chidă noi orizonturi, să traseze noi granițe, să aducă amorul 
în mijlocul societății. 

Pe firul timpului, relaţiile dintre bărbaţi şi femei se 
succedă fără întrerupere, cunoscând etape diferite: de la sim- 
ple întâlniri accidentale de câteva clipe, la relaţii complexe 
de câţiva ani, de la o noapte de dragoste la dezamăgirea aban- 
donului, de la iubiri romantice și declaraţii de iubire la ura 
despărțirii şi gustul amar al nefericirii. Multe dintre aceste 
istorii de dragoste au rămas în umbra timpului, altele ni se 
dezvăluie însă datorită dorinţei feminine de a se proteja, de 
a supraviețui lumii masculine. Dragostea adevărată și dra- 
gostea mercantilă ajung până la urmă să fie disecate, ana- 
lizate, criticate de judecători, vecini, preoţi, bărbaţi, femei. 
Plăcerea, fericirea sunt descoperirile secolului; în literatură 
sau în gândirea filozofilor, poeţilor, pictorilor, ele ocupă un 
loc importanti. Iar muntenii și moldovenii, chiar dacă nu 
le-au dedicat exegeze așa cum au făcut francezii sau englezii, 
de pildă, nu s-au lăsat totuși mai prejos și au încercat practic 
să le cunoască, să și le apropie, să le descopere, să le trăiască. 

La cumpăna dintre cele două secole, țările române trec 
printr-un amplu proces de transformare. Încă sub dominaţia 
Imperiului Otoman, dar cu o relaxare a controlului datorită 


1. Robert Mauzi, L'idee du bonheur dans la littérature et la pensée 
françaises au XVIII siècle, Albin Michel, Paris, 1994, p. 386. 

contextului internațional, ele se îndreaptă spre o nouă epocă 
în care modernizarea și progresul vor constitui principalele 
teme de discutat, analizat, rezolvat. Nu trebuie să uităm și 
mai ales să ignorăm importanța prezențelor militare în Țara 
Românească și Moldova. Ruși, austrieci, nemți, turci, fran- 
cezi își aduc fiecare propria contribuţie la structurarea și 
fabricarea unei lumi în care amorul, sentimentele ocupă un 
loc important. După pacea de la Kuciuc-Kainargi (1774), 
deschiderea către noile imperii ale civilizației mondene se 
concretizează prin imediata implantare de consulate — rus 
în 1782, austriac în 1783, prusac în 1785, francez în 1796, en- 
glez în 1801 — frecventate și luate de model de către boierii 
români. Mai ales după ocupaţia rusă din 1806—1812, schim- 
barea devine din ce în ce mai evidentă și mai pregnantă. 


La temelia acestei cărți se află surse inedite și diverse 
culese în principal din arhivele atât de pline de surprize. 
Cum prima parte a cărții se structurează în jurul iubirii 
norodului, informaţiile provin din condicile de la Mitropolia 
din București, fiind de regulă procese judecate de tribunalul 
ecleziastic pentru perioada 1750-1830. Cercetările mele în 
arhive, efectuate în ultimii 20 de ani, m-au ajutat să adun și 
să cunosc alte sute de procese instrumentalizate de episco- 
piile de Buzău, Argeş sau Râmnic. Ele se păstrează astăzi 
fie la Arhivele Naţionale ale României, fie la Biblioteca 
Academiei Române în condicile eparhiilor, ţinute cu regula- 
ritate după 1780. De asemenea, căutările mele prin documen- 
tele Mitropoliei din Iași sau episcopiilor de Huși și Roman, 
păstrate la Arhivele Statului, filiala Iași, au relevat alte zeci 
de cazuri. Ele nu schimbă prea mult interpretarea din 
această carte şi nici ipotezele de lucru, dar adaugă un plus 
de informaţie, multe detalii necunoscute și, mai ales, cunoaș- 
tere. A le folosi pe toate presupune schimbarea structurii 
acestei cărți, gândită altfel în 2006, la începutul carierei 

mele academice. Nu ne propunem acest lucru prin interme- 
diul acestei ediții revăzute și adăugite. Ci doar vom introduce 
noi exemple acolo unde considerăm că va fi nevoie pentru a 
întări ipoteza de lucru inițială sau pentru a oferi cititorului 
mai multe detalii în înțelegerea unui fapt sau a unei acţiuni. 
Dar înainte de a trece la analizarea acestor cifre, trebuie 
spus că arhiva noastră nu epuizează întru totul sursa. Cum 
procesele pentru seducţie, viol și răpire sunt judecate de 
diferite instanţe — ispravnicii de judeţ, Divanul domnesc, 
Departamentul de Cremenalion, tribunalul ecleziastic — 
există posibilitatea ca numărul reținut pentru această 
analiză să fie completat la un moment dat cu alte cazuri, 
conservate în condicile acestor departamente. În plus, s-a 
realizat o selecție în rândul documentelor, întrucât arhivele 
sunt întotdeauna incomplete, pierdute, dispărute. Regăsim, 
de asemenea, informaţii despre acordurile oferite la nivel 
local care nu mai necesită intervenţia puterii centrale, așa- 
dar a principalei surse de înregistrare a documentelor. 
Cazurile selectate de mine provin în mare parte din condicile 
Mitropoliei din București și din condicile unor departamente 
de judecată din condicile Episcopiilor locale. Cu alte cuvinte, 
cercetarea își asumă această lacună; sper însă că altcineva 
va avea răbdare și timp să citească și să caute prin miile 
de acte ce așteaptă să fie descifrate, inventariate, studiate, 
întregind astfel tabloul desenat aici. Țara Românească va 
constitui peisajul geografic, dar am încercat să completez 
şi să compar cu Moldova și Transilvania acolo unde acest 
tip de studii există. 

Forma și conținutul acestor documente sunt aproape ne- 
schimbate de la 1750 până către 1830. Rezoluţiile se înca- 
drează cam în aceleași tipare, astfel încât putem opera un 
studiu al acestei arhive oferind date, idei, concluzii care să 
structureze concepţiile în jurul dragostei și a sexualității 
norodului în drum spre epoca modernă. Poveștile tinerilor 

ne oferă detalii prețioase și despre alte subiecte: ilegitimitate 
şi copii din flori, infanticid și emoţii, ocupaţii și locurile de 
muncă, percepții cu privire asupra trupului și rolul vecină- 
tăţilor în controlul sexualităţii premaritale. Am vorbit deja 
despre avantajele și dezavantajele acestei surse!, au vorbit 
și alții?, dar trebuie să fac câteva precizări: arhivele judiciare 
păstrează cu predilecție situaţiile conflictuale și mai puţin 
sau aproape deloc „normalitatea“ unei zile senine din viața 
unui individ. Am încercat matematic să adun caz cu caz, să 
fac o statistică, dar am preferat să folosesc foarte puţin 
aceste date și să mă opresc mai degrabă asupra interpretării 
sutelor de exemple alese. Ele mi-au fost însă necesare pentru 
a înțelege societatea și maniera de a acţiona a oamenilor din 
trecut. Subiectul în sine este destul de dificil: dragostea cu 
sentimente mai mult sau mai puțin exteriorizate, cu gesturi 
mai mult sau mai puţin narate, cu trăiri ce se lasă mai de- 
grabă ghicite decât exprimate clar și fără echivoc. Sursa este 
darnică și săracă în același timp, oferă anumite informaţii, 
dar ascunde sau trece sub tăcere altele. A nu începe însă o 
cercetare, a nu profita de această materie primă atât de 
densă din teama de a nu putea descifra toate faţetele unui 
fenomen înseamnă a abandona din nou în uitare o arhivă 
imperfectă, care totuși există. Cercetările din ultimele decenii 
au adus importante contribuţii cu privire la rolul emoţiilor 
în reconstituirea trecutului’; centre de cercetare sau programe 


1. Constanţa Vintilă-Ghiţulescu, În șalvari și cu ișlic: Biserică, 
sexualitate, căsătorie și divorț în Tara Românească a secolului al 
XVIII-lea, Humanitas, București, 2004, pp. 7-15. 

2. Mihai-Răzvan Ungureanu, Convertire şi integrare religioasă în 
Moldova la începutul epocii moderne, Editura Universităţii „Alexan- 
dru Ioan Cuza“, Iași, 2004, pp. 5-16. 

3. Daniela Hacke, Claudia Jarzebowski, Hannes Ziegler (eds.), 
Matters of Engagement: Emotions, Identity, and Cultural Contact in 
the Premodern World, Routledge, New York, 2020. 

de master au încurajat dezvoltarea temei. Studierea emoții- 
lor a încurajat apariţia și studierea unor subiecte conver- 
gente, esenţiale în cunoașterea omului interior și a gândurilor 
sale. În ultimii ani, s-a scris o istorie a rușinii, o altă istorie 
a umilinței și multe alte istorii în care onoarea și dezonoarea 
au fost analizate ca factori importanţi în controlul social.? 

În partea a doua a acestei cărți, acolo unde mă voi opri 
mai ales asupra teatralităţii iubirii, sursele sunt cât se poate 
de diverse: acte judiciare, corespondență, folclor și poezie 
populară, literatură și memorii. Personajele se schimbă de 
această dată, iar boierii, negustorii și artizanii înstăriți se 
profilează ca personaje principale, pentru că ei se află în 
prim-planul primei modernități românești. Dar veţi regăsi 
şi alte personaje de-a dreptul spectaculoase: preotul îndră- 
gostit, călugărul desfrânat sau sodomit, ibovnici pătimași 
şi mai presus de toate femei care au pășit înaintea tuturor, 
aruncându-se cu patos într-o iubire ce le aduce libertatea, eman- 
ciparea, nefericirea. „Focul amorului“ a sălășluit și sălășluiește 
încă în inimile îndrăgostiţilor, chiar dacă azi cuvintele lui 
Eufrosin Poteca sunt ambalate în tirade mai mult sau mai puțin 
romantice pe Internet. Cântatul sub ferestre, declamatul 
versurilor pasionale, „bileturile“ cu declaraţii erotice, atingerile 


1. http://www.historyofemotions.org.au/; https://projects.history. 
gmul.ac.uk/emotions/; https://www.mpib-berlin.mpg.de/research/re- 
search-centers/history-of-emotions. 

2. Amintim aici doar câteva dintre aceste cercetări inovatoare: 
David Nash, Anne-Marie Kilday, Cultures of Shame: Exploring Crime 
and Morality in Britain, 1600-1900, Palgrave Macmillan, London, 
2010; Tuğ Başak, Politics of Honor in Ottoman Anatolia: Sexual Violence 
and Socio-Legal Surveillance in the Eighteenth Century, Brill, Leiden, 
2017; Rob Boddice, A History of Feelings, Chicago University Press, 
Chicago, 2019; Rob Boddice, The History of Emotions, Manchester 
University Press, Manchester, 2017; Ute Frevert, The Politics of 
Humiliation: A Modern History, Oxford University Press, Oxford, 2020. 

nevinovate, dar senzuale, privirile fierbinţi, nefericirile și 
lacrimile suferinței amoroase pun în scenă arta de a iubi. 

Nu am pretenţia de a restitui „realitatea așa cum a fost“, 
ar fi imposibil ţinând cont de sursa principală a acestei 
analize: arhivele unui tribunal ecleziastic. Totuși, iubirea 
la 1800 ar putea fi foarte bine şi așa. De altfel, interpretările 
mele încearcă să reconstituie o lume în schimbare, o lume 
în tranziție spre noi valori, spre noi granițe. Lumea pe care 
o ofer este, mai întâi de toate, o lume așa cum am văzut-o, 
gândit-o, simţit-o eu după un studiu atent al miilor de docu- 
mente folosite pentru a scrie această carte. Ea poate fi altfel 
într-o altă carte, scrisă de un alt autor. 


PARTEA ÎNTÂI 


Cu dragostea la tribunal: 
a iubi în rândul norodului 


Vocabularul iubirii 


Cuvinte, gesturi, emoţii participă la constituirea unui 
limbaj al iubirii. Fiecare contribuie într-o măsură mai mare 
sau mai mică la structurarea unor atitudini perceptibile 
atât pentru persoana căreia îi sunt adresate, cât și pentru 
grupul social. Diferite de la un mediu social la altul, diferite 
de la o persoană la alta, ele adună totuși elemente comune 
care să le facă vizibile pentru retina colectivă, ușor de reținut, 
exprimat, analizat, poetizat. 

Bărbatul este cel care își exprimă sentimentele, el are 
rolul activ, fiind considerat ca persoana îndreptăţită să acțio- 
neze, să-și etaleze sentimentele, așteptările, dorinţele, plăce- 
rile. Fata trebuie să fie pasivă, să aștepte, să primească, să 
recunoască semnalele emise de un potenţial curtenitor. Ea 
se poate însă aventura în construirea unei relații, de cele 
mai multe ori ilicite, prin punerea în scenă a disponibilităţii, 
a dorinței, a plăcerii. 

În mediul popular vocabularul iubirii este destul de sărac. 
Expresiile delicate, cuvintele senzuale sau vorbele dulci se 
întâlnesc mai rar. Se constată o simplă verbalizare a iubirii: 
„s-au îndrăgit“, „s-au plăcut“, „au avut dragoste“, „s-au avut 
în libovul dragostei“!. Țărani și meșteșugari, mici boieri și 


1. Toader Nicoară notează și sintagma „a face dragoste“ cu sen- 
sul de „a face curte“. Transilvania la începuturile timpurilor moderne 

negustori își spun afecțiunea, sentimentele fără să folosească 
un vocabular sofisticat. Atunci când plac o fată spun simplu 
că le este „plăcută“ și că „pentru plăcere“ o cer de soție, deși este 
fată săracă, deși familia lui se opune!; sau că fata le este 
„dragă“ și „s-au îndrăgit“ amândoi. 

Și totuși dragostea devine pasiune ce arde, ce subjugă, 
ce topește; așa cum se exprimă un personaj la 1800 pentru 
a descrie puterea sentimentelor, „de tot robit în dragostea ei“, 
amantul face orice i se cere, îndeplinește dorințele ascunse 
ale ibovnicei pentru a căpăta un surâs, o atingere, plăcerea?. 
Dragostea „scoate din minţi“ și „din fire“, schimbă compor- 
tamente, stârnește pasiuni. Când sentimentele depășesc 
aranjamentele economice, ele se exprimă deschis cu ajutorul 
gesturilor și obiectelor. Nicolae delibașa „are dragoste asupra“ 
Radei, dragoste pe care o exprimă vizibil prin afișarea în pu- 
blic cu fata, deși nu sunt căsătoriţi, prin haine, bani și bijuterii 
pe care i le dăruiește în orice împrejurare. O face din dragoste 
sau, după cum spune chiar autorul, pentru că „am căzut la 
dragoste cu dânsa“ și își afirmă iubirea în această manieră, 
copleșindu-și iubita, și pe părinţii acesteia, cu larghețea ges- 
tului oferind, dăruind, risipind aur și arginți.? 

Dacă relația nu implică neapărat și afecțiunea, ci numai 
plăcerea carnală, atunci registrul verbal se schimbă, iar 


(1680-1800): Societate rurală şi mentalități colective, Dacia, Cluj-Napoca, 
2001, p. 168. Pentru comparații cu Transilvania a se vedea și Daniela 
Deteşan, În lege și în afara ei: Românii din Transilvania la mijlocul 
secolului al XIX-lea / In law and out oflaw: The Transylvanian Roma- 
nians in the middle ofthe 1g-th century, Argonaut Publishing & Sympho- 
logic Publishing, 2015. 

1. Vezi cazul lui Ion cu Voica, ambii din Târgoviște. BAR, mss. 636, 
f. 88”. 

2. V.A. Urechia, Istoria românilor: Curs făcut la Facultatea de Litere 
din București, publicat sub direcția ..., București, 1891—1901, vol. VIII, 
PP. 55-56. 

3. BAR, mss. 641, ff. 49'-51". 

raporturile sunt vulgarizate arătând clar conţinutul lor 
sexual: „s-au înnădit“, „s-au încârdoșit“, „au avut înclinare“, 
„au făcut împreunare“, „a îngrecat-o“, „a îmborţoșat-o“. 

Persoanele implicate în „focul amorului“ poartă denumiri 
cât se poate de apropiate de acțiunea ca atare: ibovnic, ibov- 
nică, cu sensul de amant, amantă, ţiitor, ţiitoare, posadnică — 
ultimii doi termeni pentru a desemna deja aceeași ipostază: 
femeia întreținută. La începutul secolului al XIX-lea un alt 
termen pătrunde în vocabular: „amorez“ căruia i se asociază 
diferite adjective: „vrăjmașul de amorez“ și chiar „amoru 
platonicu”*“. De altfel, odată cu el un întreg registru se dese- 
nează având în centru cuvântul amor, aproape deloc folosit 
până la această dată: amorez, amoreza, amoros, amoroasă, 
amoraş. 

Când se află pe teritoriul justiţiei actorii schimbă regis- 
trul și păstrează doar puţin din romantismul relaţiei lor. De 
altfel, ajunși la tribunal, aventura lor se află la sfârșit sau 
chiar încheiată, iar tandreţea, afecțiunea, familiaritatea se 
transformă în regrete, decepţie, ură. Din nou, un întreg vo- 
cabular este fabricat pentru a reda fiecare sentiment. Fe- 
meile vorbesc despre „vorbele viclene și amăgitoare“, despre 
„momelile“, despre „măgliselile“, despre „marghiulii, vicleşu- 
guri și jurăminte“, despre „făgăduielile amăgitoare“ cu care 
au fost atrase, încântate, înşelate, dezarmate. Bărbaţii aduc 
în prim plan efemeritatea sentimentelor, care au dispărut 
la fel de repede cum au apărut: „i s-a răcit inima“; „s-a înșe- 
lat vederii ochilor“, „s-a amăgit“ sau pur și simplu „s-a amu- 
zat“. Alteori cuvintele sunt de prisos, căci totul „se citește“ 
pe chipuri, se exprimă prin gesturi, se trădează din privirile 
mai grăitoare decât orice vorbă. Unul este „cufundat în mare 
scârbă“, altul este amenințător și își lasă ura să-i cuprindă 
fața, mâinile, trupul. Și de la dragostea proclamată cu tărie 
în jalbă se ajunge foarte repede la injurii, păruială, scandal 
şi uneori la adevărate vendete la nivel local. 

După cum se poate observa, vocabularul iubirii este cât 
se poate de simplu în sânul clasei de jos. De pe la 1750 până 
la 1830 poporul nu este prea inventiv în construirea unei 
„scene“, iar iubirea se desfășoară și este narată sub clar de 
lună, în „fânăria din spatele poștei“, în „scaieţii“ din spatele 
grădinii, la fântână, „în crâng“, acolo unde tinerii se regăsesc 
zi de zi. Este adevărat că documentele nu sunt atât de bogate 
pe cât am dori, că rețin foarte puţin din ceea ce a fost viața 
amoroasă a unui cuplu; că bărbaţii și femeile își spuneau 
mai mult de atât este evident. Cum corespondenţa, jurnalele, 
memoriile sau egodocumentele sunt mult mai puţine, vom 
încerca să reconstituim retorica iubirii, plecând de la cuvin- 
tele folosite de tineri în jalbele adresate tribunalelor. Ima- 
ginea va fi completată cu poezii și cântece populare cântate 
şi declamate în epocă. 

Un holtei începe prin a-și declara intenţiile trimițând 
vorbă fetei că-i este plăcută, că o așteaptă seara la poarta 
mare sau la fântână. Ieşirea seara la poarta mare înseamnă 
că fata își dă acordul în ritualul curtării ce urmează. La 
numeroasele întâlniri declaraţiile nu contenesc: „că numai 
ea îi este dragă“, „că ochii ei l-au scos din minţi“, „că numai 
pă ia voiește s-o aibă de soţie“, „că are o patimă la inimă și 
numai ia i-o poate stinge“, „că să-l lase să facă împreunare 
trupească“. Când fata ripostează şi încercă să-și păstreze 
fecioria spunându-i „că după ce se vor lua vor avea şi împre- 
unare“, bărbatul revine și îi reafirmă că numai și numai pe 
ea o va lua, că tocmai a vorbit cu părinţii și cu rudele sale și 
toți sunt de acord, că o să plece la târg să-și mai cheltuiască 
pentru nuntă, că se vor cununa „acu', după Paște“, sau în 
toamnă după culesul viilor. Îi face chiar mici cadouri: un inel, 
o basma, o cămașă, un zlot. 

Un cântec care circulă în anii '20 ai secolului al XIX-lea 
pune pe versuri toată această curte cu implicaţii sentimen- 
tale și de-o parte și de alta: „Scoate capul la fereastră, / 

Frumoasă vecina noastră, / Să văd chipul tău frumos, / Stea 
din cerul neguros. / Faţă albă ca tulpanul, / Dragostii ne 
vine anul, / Căci, d-un an și şapte luni, / Mă porți, puică, cu 
minciuni. / Aseară trecui călare / Pe la poarta ta cea mare / 
Şi-ți zării rochița-n poale / Cusută cu naturale: / Naturalele 
de fir, / La mijloc cu trandafir, / Trandafir cu trei boboci / Ce 
cu foc din ochi îl coci“.1 

„Chip frumos“, „puică“, „dragoste“, „trandafiri“, „foc“, 
cuvinte reluate de lăutari dintr-un limbaj cotidian și cântate 
la horele din vremea sărbătorilor, cuvinte care i-au inspirat 
şi pe îndrăgostiţi, dar și pe lăutari pentru a versifica alte și 
alte iubiri, utilizând la infinit inima, patima, văpaia, focul, 
neliniștea, dorința, ardoarea, durerea, disperarea. 

Un alt cântec surprinde asiduitatea bărbatului, reticența 
prefăcută a fetei, puterea dragostei care se instalează în 
suflet, se lipește de trup ca o boală, ia minţile ca o vrajă: 
„Aolică, dică Floare, / De n-ai fi fermecătoare, / Nu m-ai în- 
toarce din cale / Să calc pe urmele tale / Cu dăsagii la spinare, 
/ Leşinat de nemâncare, / De vânt bătut, ars de soare/ Și cu 
bășici la picioare!“2 


Seducătorul şi victima sa 


Informaţiile oferite de registrele ecleziastice asupra „sedu- 
cătorului“ și a „victimei“ sale sunt foarte detaliate. Nume, 
părinți sau alte rude, localitatea de proveniență, starea civilă, 
uneori vârsta, alteori numărul de copii completează desenul 
social. Norodul se lasă antrenat în jocul seducţiei și, de la 


1. G. Dem Teodorescu, Poezii populare române, Minerva, București, 
1983, p. 376. 

2. Ibidem, p. 356. 

3. În lumea Occidentală, după Conciliul de la Trento (1563), fetele 
au obligația de a-și declara sarcina. Biserica Catolică încearcă prin 
această măsură să evite infanticidul și abandonul. Acestor declaraţii, 

țărani la meșteșugari, de la slugi la mici dregători, de la 
mici negustori itineranţi la boierași, toți se lasă atrași de 
pasiunea simțurilor. Modul lor de a iubi, jocul lor este mult 
mai vizibil datorită finalului, de cele mai multe ori tragic, 
care sfârșește cu reclamarea în justiţie, astfel încât senti- 
mentele ajung la tribunal și sunt deferite spațiului public. 
Sau poate dragostea este o miză pentru femei și un simplu 
joc pentru bărbaţi, un angajament ce implică viitorul pentru 
primele, un moment de plăcere ce implică doar prezentul 
pentru cei de pe urmă. Cel puţin în acest sens își justifică 
actorii alegerile, implicările afective, trăirile. Același cuvânt, 
dragostea, capătă valenţe diferite în funcţie de persoana 
care îl folosește. 

Fetele din jalbele adresate puterii sunt într-o proporţie 
de go% la limita cea mai de jos a sărăciei. Părinţii nu le pot 
asigura nici zestrea necesară unei „căsătorii onorabile“, dar 
nici adăpostul indispensabil unui celibat prelungit. În această 
situație, odată vârsta măritișului atinsă, fata încearcă fie 
să-și găsească un soț, fie să-și procure zestrea indispensabilă. 
Multe dintre fete sunt orfane de tată, așadar mult mai dis- 
puse să accepte promisiunile făcute cu ușurință de primul 
venit. Totodată ele sunt mult mai vulnerabile deoarece scapă 
de sub supravegherea unei mame ocupate cu creșterea 
celorlalți copii, cu asigurarea hranei. În același timp, pre- 
zența unui bărbat în casă este de dorit și deseori chiar mama 
încurajează legătura dintre tineri cu speranța că celelalte 
fete vor fi măritate mai repede și mai ușor datorită relațiilor 
pe care le are presupusul ginere. 


li se adaugă și procesele pentru seducţie, iar informaţiile reţinute din 
aceste documente sunt ceva mai detaliate decât cele din spaţiul orto- 
dox. Astfel, documentul se prezintă ca „une carte d'identité générele- 
ment complete“ cu date asupra numelui, vârstei, calităţii, locului 
de origine și de rezidență. Vezi Marie-Claude Phan, Les amours illegiti- 
mes: Histoires de séduction en Languedoc (1676-1786), CNRS, Toulouse, 
1986, p. 29. 

Din cele 210 cazuri, 166 susţin că au fost fecioare înaintea 
relaţiei cu acuzatul!. Doar 17 văduve s-au prezentat ca femei 
seduse și abandonate. De asemenea, printre jăluitoare se 
regăsesc amestecate neveste care au cedat la un moment 
dat, fie într-un moment de criză în căsătorie, fie în absența 
soțului plecat cu afaceri în lumea largă. Bărbaţii sunt 190 
holtei, iar restul sunt stăpâni deja căsătoriţi, văduvi, preoți, 
călugări sau egumeni implicaţi cu voie sau fără de voie în 
procesul iubirii. Trebuie făcută precizarea că cifrele repre- 
zintă declaraţiile din jalbe ale actorilor sociali care nu reflectă 
nicidecum realitatea, întrucât la cercetare se dovedește că 
fata nu mai este demult fecioară sau că pur și simplu este 
cunoscută în parohie ca prostituată. Aceeași situație este 
valabilă și pentru bărbaţi a căror virginitate este și mai 
greu de controlat. Declaraţiile lor trebuie privite cu multă 
circumspecție. 

În 23 de cazuri este deja vorba de existenţa unei sarcini 
în momentul declanșării procesului. Alte 46 de fete au deja 
un copil (37), doi (7) sau trei (2) cu acuzatul, ceea ce presu- 
pune perpetuarea relaţiei pe o perioadă de timp nelimitată 
şi chiar instalarea unui concubinaj permanent. 

Repartizarea lor geografică este următoarea: 113 dintre 
cuplurile prezente la tribunal provin din București, restul de 
97 provin din celelalte departamente, sate, orașe sau târguri. 
Așadar orașul se află în frunte atunci când este vorba de re- 
laţii sexuale premaritale cu mai mult de jumătate de cazuri. 
'Explicaţiile sunt cât se poate de simple: Bucureștiul este 
cea mai importantă aglomerare urbană și se va mări con- 
stant fie datorită creșterilor demografice naturale, fie dato- 
rită migraţiilor ce antrenează lumea rurală, dar și lumea 


1. Cifrele sunt mult mai mari și ar trebui să adaug aici noile cazuri 
descoperite în ultimii ani ai cercetării. Mă voi folosi doar de exemple 
pe care le voi introduce în text sau în note pentru a completa astfel 
tabloul general. 

balcanică. Oraș comercial important, Bucureștiul atrage 
meșteșugari și prăvăliași, negustori și comercianți, prosti- 
tuate și călugări, veniți din zona Imperiului Otoman. Confe- 
siunea ortodoxă pentru unii, toleranța religioasă, posibilitatea 
de a înjgheba ceva afaceri pentru alții îi determină să se 
așeze și să rămână în mahalalele orașului. Aici suprave- 
gherea comunităţii este mult mai ușor de evitat, tentaţiile 
şi pericolele sunt la tot pasul, schimbările și transformările 
mai rapidel. 

În mediul rural, între cei doi actori sociali nu există de- 
osebiri de ordin social, fete și băieți sunt ţărani agricultori. 
Ei aparțin ca regulă generală aceluiași sat și sunt de cele mai 
multe ori vecini. Excepţiile sunt puţine. Iat-o pe Sanda din 
satul Poiana Lungă, judeţul Dâmboviţa, cedându-i lui Ioniță 
negustorul în speranţa realizării unei căsătorii avantajoase?, 
sau pe fiica lui Marin din satul Clejani, județul Vlașca, căzând 
în păcatul curviei cu Dinu, fiul popii Jipa din același sat?. În 
acest caz, diferenţa socială este foarte mică, dar perceptibilă 
datorită prestigiului dat de o asemenea meserie. 

În mediul urban, actorii aparțin păturii de jos a micilor 
meșteșugari. Urmărind profesia seducătorului și pe cea a 
tatălui fetei regăsim cel mai repede următoarele meserii: 
cojocari, curelari, băcani, lăcătuși, tâmplari, dulgheri, tăbă- 
cari, argintari, blănari, vizitii, bărbieri, șalvaragii, mărgelari, 
abagii, condoragii, bogasieri. Aceștia nu se consideră însă 
ca fiind foarte săraci. A avea o meserie semnifică atât pentru 
acuzatoare cât și pentru acuzat posibilitatea de a avea un 
câștig. „Și văzându-mă cu meșteșug și cu câștig au sărit în 


1. Pentru mobilitatea între cele două maluri ale Dunării a se vedea: 
Constanţa Vintilă-Ghiţulescu, Marié à un « étranger », marică l'étranger: 
Mobilité et statut social dans l'Europe du Sud-Est (1780-1830), https:// 
journals.openedition.org/bchmc/296. 

2. BAR, mss. 641, f. 122". 

3. BAR, mss. 641, f. 180” și 122”. 

spinarea mea“, sună apărarea unui bărbat acuzat. Lor li se 
adaugă micii dregători din armata de funcționari a statului: 
polcovnici, postelnici și logofeţi, căpitani, ceauși, armășei, 
grămătici etc. Şi aici excepţiile sunt foarte puțin numeroase. 
Astfel Rada, fiica lui Stoian, lăcătușul din mahalaua Şerban 
vodă, București, devine amanta lui Nicola, mic dregător din 
anturajul domnului Nicolae Mavrogheni (1786-1790) în 
speranța realizării unui bun mariaj. Părinţii fetei sunt cei 
care „administrează“ această relație considerând că bărbatul 
este o partidă ce nu trebuie pierdută!. Egumeni, călugări, 
preoți apar din când în când în jalbele adresate puterii, fie 
ca simple victime ale șantajului, fie ca personaje principale 
în mașinăria iubirii. Boieri încurcațţi cu slujnicele din casă 
sau cu țărăncuțele de pe moșie știu să negocieze legătura, 
astfel încât ea să nu ajungă întotdeauna la tribunal. Atunci 
când sunt neîndemânatici sau zgârciţi, ipochimenii se tre- 
zesc trași la răspundere de către Prea Sfinția Sa, dar reușesc 
totuși să-și păstreze anonimatul cerând ca numele lor să 
nu fie marcat în condică. De altfel, mai nimeni nu ia în serios 
o astfel de acuzaţie. Datorită diferențelor sociale evidente nu 
i se poate impune unui boier să se căsătorească cu fiica unui 
țăran de pe moșia sa, chiar dacă la mijloc se află un copil sau 
numai o simplă deflorare. De asemenea, trebuie menționat 
că printre seducători se află bărbaţi de etnii și confesiuni 
diferite, veniţi cu neguțătoria sau în anturajul diferiților 
domni. Ei sunt sârbi, bulgari, aromâni, greci, fie cuprinși 
în denumirea generală de „greci“, dar care nu trebuie luată 
ad litteram, deoarece printre ei se aflau mulți aromâni din 
Peninsula Balcanică. Catolicii, musulmanii sau israeliții, 
adică germanii (sau francezii, sau italienii), turcii sau evreii 
se strecoară și ei în jalbele adresate puterii, doar că acu- 
zatorul îmbracă haina colectivității: mahalaua care se plânge, 


1. BAR, mss. 641, f. 49%—51". 

satul care se vaită, rudele care imploră intervenţia puterii 
în ordonarea unor comportamente. Așadar, marea majoritate 
a actorilor implicați în procese de seducţie aparține clasei 
de jos a societăţii, săraci ce muncesc pământul ca agricultori 
la țară sau cei ce muncesc cu brațele ca mici meșteșugari, 
servitori sau slujbași la oraș. 

Fetele și holteii se află în prim-plan deoarece ei sunt cei 
care beneficiază de libertatea de a flirta, de a accepta mult 
mai ușor curtea, declaraţiile, amorul. Bărbaţii își îndreaptă 
mai degrabă atenţia spre o fată pentru că dincolo de jocul 
iubirii ea constituie o partidă pe piața matrimonială. La rân- 
dul lor, fetele acceptă mult mai ușor curtea venită din partea 
unor holtei pentru că sunt disponibili și constituie „viitorul“. 
Faptul că persoanele căsătorite, divorţate, văduve sunt mult 
mai puţin reprezentate nu înseamnă că nu se lasă prinse 
în jocul seducţiei, ci doar că nu întotdeauna relaţia lor devine 
publică printr-un proces. Femeile măritate nu se pot aven- 
tura într-un proces, iar văduvele și divorțatele se lasă mult 
mai ușor antrenate în legături ce se fac și se desfac mult mai 
repede, aproape de la sine, fără să implice neapărat domeniul 
justiţiei. Arhivele judiciare demonstrează că astfel de legături 
sunt cotidiene, iar împăcările și despărțirile sunt mult mai 
puţin tragice. 


1. Compară cu rezultatele anchetei prezentate de Veronique 
Demarssion, Femmes seduites et abandonnées au XVIIE siècle: L'exem- 
ple du Cambrésis, ESTER, Lille, 1991, pp. 53-58; Daniela Lombardi, 
„Il reato di stupro tra foro ecclesiastico e foro secolare“, în Silvana 
Seidel Menchi și Diego Quaglioni (dir.) Transgressioni: Seduzione, 
concubinato, adulterio, bigamia (XIV-XVIII secolo), il Mulino, Bologna, 
2004, pp. 351-382. 

Retorica iubirii: femeia şi dragostea sa 


Acum plânge în cămară 
Râsul ei de astă-vară — ANTON PANN 


Promisiunile de căsătorie reprezintă „arma-tip a seduc- 
tiei“, după cum le califică Véronique Demars-Sion în cartea 
sa despre femeile seduse și abandonate în comitatul Cam- 
bresis din secolul al XVIII-lea. În plus, ele devin o „condiție 
de eficacitate“, un „instrument ordinar“ fără de care un 
proces de seducţie nu poate fi deschis!. 

Astfel, 94% dintre jăluitoarele care au intentat un proces 
unui bărbat au cedat în urma promisiunilor de căsătorie 
primite din partea acestuia.? Fete, neveste, femei divorțate 
sau văduve invocă promisiunile de căsătorie ca element 
principal în începerea unei relații și apoi a unui „abandon 
sexual“. „De este acum un an de zile, începând cu multe 
măgliseli și vorbe amăgitoare, numitul, cu cuvânt că va să 
mă ia de soție prin cununie până când m-au înșelat de m-au 
dat și în calea lui căzând și în păcat cu dânsul“, se justifică 
Felda din satul Tingani, judeţul Ilfov?. Discursul său nu este 
singular, ci, sub o formă sau alta, se regăsește în mai toate 
jalbele adresate tribunalului. „Carele bătându-mi capul în 
tot chipul cu feluri de măgliseli și făgăduieli că mă va lua 
de soție până m-au adus în voile lui și de loc rămâind și 
îngrecată de dânsul“ se plânge Zoiţa din mahalaua Oltenilor, 
femeie măritată, dar sedusă de Călinf. 


1. Véronique Demars-Sion, Femmes seduites et abandonnées au 
XVIIF siècle. L'exemple du Cambrésis, p. 97 

2. Compară cu cazurile prezentate de Jacques Depaw, «Amour illegi- 
time et société à Nantes au XVIII" siècle», Annales ESC, nr. 4-5, 1972, 
pp. 1165-1167 și Marie-Claude Phan, op. cit., p. 72. Și în Franţa seco- 
lului al XVIII-lea promisiunile de căsătorie ocupă primul loc în motivele 
invocate ca acceptare a unei relații sexuale de lungă durată. 

3. BAR, mss. 646, ff. 148—149". 

4. BAR, mss. 646, ff. 64—65", 2 noiembrie 1803. 

Atunci când unul dintre părinți preia inițiativa, preia și 
cauza: „că eu pornind jalbă la Măria Sa Vodă pentru dânsul 
(Costea grecul, n.n.) arătând cum că el aflându-să holteiu 
s-au încârdoșit cu fii-mea Mariia, fată mare fiindu și că cu 
făgăduieli că va să o ia întru căsătorie i-au stricat fecioriia 
și s-au ținut cu dânsa necununațţi un an până au făcut și un 
copil amândoi care le trăiește“, povestește Neaga văduva 
din mahalaua popa Radu în numele fiicei sedusel. 

În foarte puţine cazuri aceste promisiuni de căsătorie 
şușotite la urechile fetelor sunt spuse cu voce tare într-un 
cadru solemn și în prezenţa martorilor. În majoritatea 
cazurilor, promisiunile sunt verbale, spuse în grabă pentru 
a învinge rezistenţa fetelor, pentru a obține cât mai repede 
abandonul lor în braţele seducătorilor. În ce măsură o fată 
sedusă crede în realitatea unor astfel de promisiuni? Nu 
sunt ele mai degrabă utilizate în faţa justiţiei pentru a în- 
tări cererile lor sau pentru a-și justifica ușurința cedării? 
Fetele afirmă și se apără justificându-și slăbiciunea prin 
promisiunile de căsătorie pronunțate de bărbați; multe chiar 
jură că aceste promisiuni au fost reale. Bărbaţii preferă însă 
să recunoască actul sexual, negând cu înverșunare orice pro- 
misiune, orice căsătorie. Cine spune adevărul? Greu de aflat, 
având în vedere că totul se joacă în sala de tribunal unde 
tocmai căsătoria este miza jocului. 

Jalba se construiește în jurul acestor promisiuni de căsă- 
torie, reale sau imaginare, pronunțate în secret sau în auzul 
familiei. Că s-au întâlnit o singură dată sau de mai multe 
ori, că au trăit împreună un an sau doi, fata și părinții se 
cred îndreptățiţi să-l reclame pe „șiretul“, pe „vicleanul“, pe 
„tâlharul“, pe „feciorul de curvă“ care a profitat de absența 
părinţilor de acasă, de inocențţa fetei, care a abuzat de încre- 
derea tuturor. Întâlniri, gesturi de afecțiune, mici cadouri 
fac parte dintr-un ritual cunoscut de toți și premergător 


1. BAR, mss. 4024, ff. 231”, 22 iulie 1799. 

unei căsătorii. lată cum descrie Maria din Târgoviște relația 
ei cu Scarlat logofătul: „că numitul logofăt, în anul trecut 
aflându-se la isprăvnicat și mergând adesea la casa mume-si, 
zicând mume-si că va să o ia în căsătorie l-au crezut lăsân- 
du-l dă mergea slobod adesea ore“ 1, Tudora din Rușii de 
Vede s-a lăsat sedusă de Stroe „care cu vorbe viclene amăgin- 
du-mă zicând că va să mă ia de soție“?. Stana din Popești, 
judeţul Prahova, îi cedează de la prima întâlnire lui Dinu 
holteiul, un consătean, „astă toamnă, la noiembrie... o dată 
seara“, după ce „s-a încredinţat cuvântului ce i-ar fi dat că 
va să o ia de soție“. 

Fata porneşte rareori jalbă la Mitropolie după primul 
contact. Ea acordă credit promisiunilor făcute, speră că ele 
vor fi concretizate mai devreme sau mai târziu sau doar tra- 
ge nădejde că partenerul o va recompensa pentru serviciile 
sexuale oferite. Denunţul public este declanșat în momentul 
în care devine clar și vizibil că bărbatul se îndreaptă spre 
cu totul altceva, iar ea nu mai poate avea nici o speranță. 
Certitudinea unei sarcini, frecventarea unei alte fete, căsă- 
toria cu o alta sunt tot atâtea momente care avertizează 
fata că trebuie să acționeze cât mai repede cu putință pentru 
a elucida propria situaţie?. 

Întrebată de ce a acţionat atât de târziu, de ce a așteptat 
să treacă vremea, femeia încearcă să explice și să justifice 
în fața instanţei așteptările și speranțele ei, încrederea în 
finalitatea unei relaţii: „că s-ar fi încrezut în promisiu- 
nile lui“, explică simplu una dintre ele5. Sau că bărbatul a 


1. DANIC, mss. 140, ff. 14'—15", 27 august 1800. 

2. BAR, mss. 636, ff. 109'—10'. 

3. BAR, mss. 3932, ff. 30™™, 17 iulie 1799. 

4. Maria din satul Petrești, judeţul Vlașca, dă jalbă în momentul 
în care află că Stoica s-a căsătorit cu o alta. Vezi BAR, mss. 644, ff. 
175-176. 

5. BAR, mss. 3932, ff. 8arv. 

intervenit din nou reluându-și angajamentele și promisiu- 
nile, a insistat să nu dezvăluie nimănui „secretul“ lor, să 
mai aibă un pic de răbdare până își anunţă rudele sau până 
face rost de banii necesari pentru presupusele cheltuieli de 
nuntă!. O plătește chiar pentru tăcerea ei, „au scos o mână 
de galbeni, zicând să-i dăruiască numai să nu spuie mu- 
mă-sii, făcându-i jurământ că va să să cunune cu dânsa“3; 
sau o amenință, „au învăţțat-o să nu spuie la nimeni, că de 
va spune o va împușca și va fugi“. Pentru a convinge de 
credibilitatea promisiunilor făcute, alții jură în fața icoanelor 
şi se blestemă că totul va avea o finalitate, că n-au făcut-o doar 
ca bătaie de joc, că sunt îndrăgostiţi nebunește. În faţa aces- 
tor avalanșe de cuvinte, de promisiuni, de cadouri, de jură- 
minte, fata cedează și speră că ziua aceea va veni curând. 
De altminteri, ea îi acordă tot creditul seducătorului care știe 
de fiecare dată să-i reafirme și să-i susțină speranțele. În 
plus, între aparenţa unei vieţi oneste și dezonoarea publică 
a deflorării, fata preferă păstrarea secretului, amăgindu-se 
că azi, că mâine nunta va avea loc. 

A doua parte a discursului se conturează în jurul sărăciei, 
a rușinii suferite, a vârstei precoce pentru a nu ști ce se 
întâmplă, pentru a se lăsa ușor în voia sentimentelor, a sta- 
tutului inferior. Cuvinte cheie astfel construite încât să 
devină avantaje în susținerea cauzei, chiar dacă de cele mai 
multe ori femeia o afirmă inconștient preluând și reiterând 


1. lată ce mărturisește Felda, satul Tingani, județul Ilfov: „zicân- 
du-mi că să nu spui părinților miei săvărșirea faptei, că apoi mă va 
lua de soţie“. BAR, mss. 646, ff. 148"—149". Stana se apără că „n-au 
spus nimănui până la Paști, zicând că ar fi avut cuvânt dă la el să nu 
arate nimănui“. BAR, mss. 3932, ff. zor”; o altă fată afirmă „că i-ar fi 
vorbit el să tacă până își va mai agonisi cevași după lucruri ca să-și 
facă un rând de haine și-o va lua de soție“. BAR, mss. 3932, mss. 41”. 

2. DANIC, mss. 140, ff. 14'—15'. 

3. BAR, mss. 641, ff. 95'-g96Y, publicat și de V.A. Urechia, op. cit., 
vol. VI, pp. 421—423. 

stereotipurile epocii și lumii în care trăiește. Elenca de la 
Hurezi descrie relaţia ei cu postelnicul Păun ca un raport 
de putere inegal, în care bărbatul a avut tot timpul avantajul 
forţei, prestigiului și al autorității masculine. Ea, femeie 
săracă, inferioară și „proastă“ nu i se putea opune, chiar dacă 
ar fi vrut. Odată sarcina evidentă, părinţii au alungat-o, 
așadar un alt dezavantaj. Refugiată în București, femeia 
intră doică, dar cum trebuie să plătească și pentru creșterea 
propriului copil, sărăcia face parte din realitatea cotidiană: 
„Și spăimântându-mă foarte rău, văzându că mă aflu întru 
atâta nenorocită stare“, se vaită femeia, se vede obligată să 
strige după ajutor, mai ales că soluţii de scăpare din această 
cursă a mizeriei nu prea există. Apelul la domnie este consi- 
derat unica salvare. Elenca își încheie jalba în aceiași termeni 
de jale: „cu lacrimi caz la nemărginita și bogata milă a Măriei 
Tale spre a mi se face dreptate ca să nu rămâiu cu lacrimi 
pă obraz, că va fi păcat“.! Alteori vocii fetei i se alătură vocea 
mamei, văduvă în majoritatea cazurilor, care-și plânge 
sărăcia, necinstea suferită şi imposibilitatea de a-și înzestra 
fata și mai ales de a-i găsi un soț. 

Jalba se construiește așadar mai degrabă în jurul unor 
argumente de natură economică și morală, abia în ultimul 
rând apar cele de natură juridică. Femeia gândește altfel 
decât ar gândi orice femeie din zilele noastre. La 1800, fetele 
şi femeile cunoșteau foarte bine cutuma care prevedea înzes- 
trarea fetei deflorate de către seducător sau, cum se spune 
adesea în documente, „plata fecioriei“. Apoi, ele fac parte din- 
tr-un grup social, dintr-o reţea, dintr-o comunitate. Pe de o 
parte, părinţii sunt împinși să acţioneze de un „cod al onoa- 
rei“, de sărăcie, de presiunea socială. Pe de altă parte, 
comunitatea este un alt factor de presiune, ea transmite 


1. DANIC, mss. 140, ff. 26'—a7r, 10 mai 1798. Pricina a mai fost 
judecată și în 1796, iar atunci sentinţa a fost defavorabilă femeii. 

informații de interes public către fată și părinţii ei și în ace- 
lași timp îi obligă să aibă o reacţie, să intre pe firul cunoscut 
al celorlalte sute sau poate mii de cazuri difuzate de bârfa 
colectivă. Neacţionarea, purtarea rușinii în public presupune 
participarea benevolă a fetei la săvârșirea „păcatului“ sau 
chiar inițierea relaţiei sexuale; o apropie așadar de statutul 
unei prostituate. Ea este practic obligată de cutumă, părinți, 
comunitate să facă primul pas: jalba la Mitropolie (sau alte 
departamente de judecată). Din păcate, se știe mult prea 
puțin despre soarta acestor femei, odată procesul încheiat: 
câte s-au măritat, câte s-au prostituat, câte au căzut într-o 
relaţie cu final previzibil, câte au continuat să sufiere rușinea 
primului gest. 

Sfătuite sau nu de logofăt, preot sau oricare alt diac, jălui- 
toarele dezvoltă uneori o retorică excelentă. Iată cum se arti- 
culează jalba Dinei din București la 25 noiembrie 1802: 

„Prea Înălţate Doamne, Cu lacrimi jăluiesc Măriei Tale 
pentru un Mateiu, fecior Niţii băcănesii, că eu, aflându-mă 
vecină cu numitul în multe rânduri, obrăznicea de venea la 
mine, măglisindu-mă cu feluri de mijloace și făgăduieli ca să 
mă ia de soţie, şi eu totdeauna mă apăram de dânsul, știind 
că el să află fecior de neguțător, și eu săracă, nefiind de po- 
triva lui. Şi el zicea că și de iaste fecior de neguţător, dar el 
voiește să mă ia pe mine. Dar eu nicidecum nu primeam 
ceririle, știindu-l și blestemat din fire precum este știut și 
de alţii. Dar el nicidecum nu contenea cu venirea până când 
au văzut că tatăl mieu au plecat afară la țară. Şi eu rămâind 
acasă singură, numai cu o copilă mică ce-mi este soră, ne- 
având mumă, și atunci m-am pomenit cu numitul că au venit 
asupra mea și cu mare silnicie, beat fiind, mi-au stricat 
fecioria carele având patima sfrinții m-au umplut și pe mine 
ticăloasa de am zăcut toată vara. Și mi-am vândut tot ce am 
avut de m-am căutat la boală și până acum încă nu sunt 
tămăduită, pentru care am jăluit la Măria Sa Alexandru 


A IUBI ÎN RÂNDUL NORODULUI 35 


Vodă Suţu. Și fiind orânduită la Sfinţia Sa părintele episcop 
al Argeșului, muma pârâtului, aflându-se cu putere de bani, 
ce mijloc au făcut nu știu, că au adus pe un Licsandru croito- 
rul, fruntea beţivilor, și pe un cumătru al lor de au dat măr- 
turie, zicând că eu sunt curvă. Și fără a-l pune la jurământ, 
pe mărturiile ce au dat, mi s-au acoperit dreptatea, rămâind 
ticăloasa şi în rușinea neamului mieu și goală și despuiată 
şi cu patima în trup. Și eu ticăloasa, în casa părintească 
curată și cu cinstea mea, neștiind pe altul decât pe numitul 
cu silnicii ce mi-au făcut. Pentru care cu lacrimi mă rog Măriei 
Tale ca să te milostivești asupra sărăciei mele a mi să face 
dreptate la aceasta, ca ori să primescă numiții martori jură- 
mântul în sfânta biserică pă mărturiile ce au dat, sau să mi 
să răsplătească cinstea mea și cheltuiala ce am făcut la 
boală. Că eu mă poci îmbrăca cu jurământul, la orice în 
jurământ le arăt. Și cum va fi mila Măriei Tale. Roaba Măriei 
Tale, Dina, fata de aici.“ 


Amorul trăit 


Oricât ar încerca Biserica să includă toate aceste scene 
de amor în niște cadre juridice rigide, ele aparţin cotidia- 
nului. Un timp sau un loc favorabil, un cuvânt sau un gest 
care înfierbântă, pune sângele în mișcare, înroșește obrajii, 
excită simţurile, slăbește vigilenţele. Fiii și fiicele norodului 
se întâlnesc, se încrucișează, flirtează, se îndrăgesc sau pur 
şi simplu fac dragoste fără să se gândească pe moment la con- 
secințe, la gura lumii sau la un eventual scandal juridic. 
Fetele sunt tinere, mult prea tinere pentru a cunoaște neajun- 
surile unui act sexual, de cele mai multe ori sunt surprinse, 


1. BAR, mss. 3934, ff. 27"—28". Despre Dina si jalba ei a se vedea și 
Constanţa Vintilă-Ghiţulescu, „Legal Process and the Meanings of 
Justice (dreptate) in Eighteenth Century Romania“, in Crime, Histoire 
& Socictes/Crime, History & Societies, 23, 2 (2019), pp. 5-27. 

alteori habar nu au ce li se întâmplă; abia când există un 
„după aceea“ află de la celelalte surate, de la vecine sau 
moașe ce ar putea păți. Timidele se trezesc că zi cu zi devin 
mai rotunde, mai greoaie, că nu mai încap în rochii. La între- 
bările judecătorilor răspund de multe ori cu inocenţă, cu 
simplitate că n-au știut că sunt însărcinate, că nici măcar 
n-au bănuit că poartă în pântece un suflet. Una dintre ele, 
rușinată, emoţionată, înfricoșată, bulversată de întrebările 
insistente și răutăcioase ale clericilor avortează la câteva 
ore de la ieșirea din sala de tribunal. Avea doar 13 ani. Ce 
putea ști? Ce putea bănui?! 

Altele, în schimb, cunosc arta de a seduce și arta de a iubi. 
Ştiu cum să pătrundă în jocul iubirii, şi mai ales se pricep 
să transforme dragostea într-un litigiu și apoi într-un profit. 
Printre ele se clasează femeile mature, divorțatele, văduvele, 
prostituatele. Dar și printre ele se află destule care se prind 
în joc din plăcere, din „patimă“, din dragoste, din nevoia de 
a fi iubite. Abia actul consumat, abia odată abandonate, 
totul este gândit în formă de profit sau poate de răzbunare. 
Nu trebuie uitat că până târziu, către 1830, orice relaţie 
sexuală în afara căsătoriei este sancționată de cutumă cu 
plata gloabei, iar deflorarea unei fecioare cu înzestrarea 
acesteia. Or, populaţia își cunoaște obiceiurile și știe să se 
folosească de ele la momentul oportun. La 1805, Dragomira 
din satul Prisăceni, județul Vlașca, îi reclamă la ispravnici 
şi apoi la Mitropolie pe fraţii loan și Costandin din același 
sat. Ambii o frecventează și „au împreunarea păcatului curviei“ 
cu numita. Nu-i poate cere pe amândoi de soți, dar poate 
spera la o mică „despăgubire financiară“ pentru pierderea 
repetată a virginităţii, ori de câte ori fraţii i-au cerut-o. Nepu- 
tând să nege, frații se mulțumesc să-i dea „o vacă cu vițel, 
alăturea și o mânzată“ și să-i închidă gura, dar mai ales să-i 


1. BAR, mss. 640, ff. 19'-20”. 

câștige disponibilitatea pentru alte partide amoroase până 
la eventuala lor căsătorie legitimă!. Aproape în fiecare sat 
există o Dragomira gata să-și piardă virginitatea cu tinerii 
satului, visând poate căsătoria, sperând poate o zestre, dorind 
poate numai plăcerea. 

Tinereţea este o etapă în care plăcerea, dorința se mani- 
festă, se simte, se exprimă cu mai multă forță. O spune Dimi- 
trie Cantemir atunci când consemnează obiceiul pe care îl 
au tinerii moldoveni: „că nu este rușine, ci că este de laudă 
să preacurvească în taină până se însoară.“ Tinerii sunt 
sfătuiți chiar de taţii lor să păcătuiască înainte de a se 
însura oricât de mare ar fi gloaba?. O afirmă țăranii sau oră- 
şenii atunci când pun pe seama „obiceiului tinereţilor și a 
patimii“ păcatul trupesc. În sat sau în mahala, dragostea 
se joacă cu adolescenţii abia trecuți de pubertate, cu tinerii 
însurăței, cu văduve tinere, cu stăpâni pătimași, cu bătrânei 
a căror inimă mai tresare încă. Tinerețea este însă etapa 
cea mai vulnerabilă din punct de vedere sexual, iar „patimile“ 
pot fi stăpânite cu greu. Sărăcia prelungește uneori la nesfâr- 
şit această etapă și din acest motiv relaţiile sexuale prema- 
ritale devin inevitabile. 

De altfel, galanteria între tinerii de aceeași vârstă este 
ceva obișnuit, care face parte din cutumele tinereţii?. A face 
curte sau numai a flirta sunt comportamente regăsite în 
toate mediile sociale. Nu există și nu se detașează o iubire 
a țăranilor sau o altă iubire a orășenilor. Diferenţele apar 


1. BAR, mss. 646, ff. 274'-275", 9 mai 1805. 

2. Dimitrie Cantemir, Descrierea Moldovei, Minerva, București, 
1973, P. 233. 

3. Nu este o poziţie singulară, vezi și Véronique Demars-Sion, 
Femmes seduites et abandonnées au XVIIIe siècle. L'exemple du Cambré- 
sis, p. 107; Journal de ma vie. Jacques-Louis Ménétra compagnon 
vitrier au XVIII siècle, ed. Daniel Roche, Montalba, Paris, 1982, mai 
ales capitolul II «Les plaisirs et les jeux: rires, violence, sexualité», pp. 


311—330. 

între norod și elită atunci când este vorba de punerea în 
scenă a iubirii: spectaculoasă și senzuală la boieri, simplă și 
directă în rândul norodului. 

Familia, vecinii, anturajul nu sunt ostili acestor relaţii ce 
se fac și se desfac sub ochii lor, dat fiind că tinerii sunt dispo- 
nibili, liberi, iar frecventarea, curtarea, flirtarea aparțin 
unui ritual pus în scenă înaintea căsătoriei. Este totuși o 
libertate sub supraveghere, pentru că atunci când se trece 
de la simpla familiaritate și galanterie la lucruri serioase, 
gesturi în public, sarcina care se ghicește sub rochie, vecinii, 
apoi familia intră în alertă și încearcă să regleze situația 
partenerilor angajaţi în relație. Dacă întreg comportamentul 
este circumscris unei dorințe de a constitui un cuplu legitim, 
vecinii bârfesc, dar nu sancţionează, lăsând familiile celor 
doi parteneri să-și rezolve și să definească raporturile. Bârfa 
se transformă în zvon și chiar în denunț numai dacă persoa- 
nele sunt suspecte (statut social și civil diferit, diferență de 
vârstă, rudenie) sau intenţiile lor sunt altele decât cele 
afișate în public. 

Comunitatea îi acordă mult mai multă libertate tânărului 
june, care este încurajat „să preacurvească în taină până 
se însoară“. Seducătorul deține poziția cheie într-o relaţie, 
el decide cine, cum, când, unde. Pentru familiile sărace o 
simplă promisiune de căsătorie este suficientă pentru a 
deschide bărbatului ușa casei. Până la concretizarea căsă- 
toriei promise, tânărul începe să-și viziteze „viitoarea soție“, 
încercând să câștige încrederea celor din jur. La început, 
tinerii se află sub stricta supraveghere a părinţilor, iar în- 
tâlnirile se desfășoară în prezența unei a treia persoane, de 
regulă mama sau o soră mai mică. Micile cadouri, banii, vor- 
bele dulci, reîntărirea promisiunilor contribuie la consolida- 
rea poziției tânărului și la relaxarea vigilenței. Părinții se 
arată toleranţi și uneori încurajează micile gesturi de afec- 
țiune dintre cei doi în speranța grăbirii cursului normal al 


A IUBI ÎN RÂNDUL NORODULUI 39 


relaţiei. Măritișul unei fete înseamnă o gură mai puțin de 
hrănit, satisfacția că şi-au făcut datoria, că o „știu așezată 
la casa ei“. După ceva timp, junele, privit ca unul de-al casei, 
are dreptul de a-și vizita singur iubita. Este momentul în care 
fata, considerând căsătoria foarte aproape, acceptă și încu- 
rajează o relație sexuală în speranţa unei căsătorii rapide. 
Alţii nu mai au răbdare să aștepte atât și, într-un moment 
de neatențţie, profită. 

Chiar dacă totul pare un scenariu bine gândit, bine pre- 
gătit, trebuie însă spus şi recunoscut că nu întotdeauna 
gesturile sunt pregătite, premeditate, analizate diabolic cu 
intenţia de a profita de-o fată. Deseori lucrurile se întâmplă 
pur și simplu, favorizate de circumstanţe care grăbesc fina- 
lizarea unei etape. Dincolo de aceste întâlniri comune, gesturi 
complice, afecțiune și familiaritate ce lărgesc și consolidează 
raporturile dintre tineri, există bineînţeles și scene de amor 
fugare în care cuvintele nu-și au locul, rostul și deci nu 
ajung să mai fie rostite chiar dacă ele sunt invocate după. 
Iat-o pe Tudora care a doua zi după ce a primit promisiuni 
de căsătorie cedează și se lasă purtată de pasiunea simțu- 
rilori; sau pe Mărioara care într-o seară îl primește în casă 
pe unul Iordache, vătaf, pe care îl acceptă apoi în pat, unde 
„ca un bărbat s-au culcat cu mine — povestește aceasta — 
făcând și împreunare trupescă“2. Partenerii gândesc și 
interpretează diferit comportamentul celuilalt: bărbatul se 
amuză și este mai degrabă galant, în timp ce fata se vede 
deja măritată după prima strângere de mână?. 

În tot cazul, relația progresează încet-încet, bărbaţi și 
femei contribuind în egală măsură la structurarea relaţiei. 


1. BAR, mss. 636, ff. 109—110". 

2. BAR, mss. 637, ff. 108". 

3. Vezi interpretarea oferită de Erving Goffman la ceea ce el nu- 
mește «la pratique de la cour» și «le système de la galanterie» în L'arran- 
gement des sexes, La Dispute/Snedit, Paris, 2002, pp. 66-70. 

Scarlat logofătul din Târgoviște merge „adesea“ la casa 
Mariei și-i asigură familia că în curând se vor căsători. Deve- 
nit de-al casei, el pătrunde atunci când toţi sunt plecaţi, 
rămâne cu „orele“, se laudă, promite, măglisește. Maria îi 
devine complice trimițându-i vorbă să vină atunci când are 
un moment de liniște, o clipă de singurătate doar pentru ei 
doi.! O altă Maria, îndrăgindu-se cu Costandin, are adesea 
întâlniri ba în casa unchiului ei, ba la conacul lui Costandin, 
unde merge numai pentru a-l întâlni?. 

Dar nu întotdeauna fata participă activ la propria deflo- 
rare, chiar dacă acceptă promisiunile, încurajează curtea, 
răspunde și se implică afectiv în relație. Surprinsă de agre- 
sivitatea subită, ea încearcă să se apere, să implore, să scape, 
să reziste. Scenele de violență sunt la fel de prezente în 
naraţiunile lor: brutalitatea masculină se dezvăluie odată 
momentul propice sesizat, iar femeia devine o pradă. Solitu- 
dinea feminină accelerează dorințele masculine. „Fiind 
numai eu singură au venit mai sus numitul la casa numitului 
preot și găsindu-mă numai pe mine m-au apucat cu zoru și 
au păcătuit“, povestește Iana din mahalaua Biserica Sfântul 
Ilie, surprinsă de atitudinea violentă a bărbatului cu care 
schimbase nenumărate glume și vorbe prin târg. În singu- 
rătatea casei, Anton își dezvăluie intenţiile violând-o pe tâ- 
năra fată, murmurându-i la ureche promisiuni de căsătorie?. 
Copile încă, fragede și inocente la 11, 12, 13 ani nu prea știu 
ce li se întâmplă și, mai ales, nu știu cum să reacționeze în 
faţa insistențelor masculine. Frosina are 11 ani când Ior- 
dache Pascal o scoate noaptea pe pridvorul casei și-o ade- 
menește cu doi zloți; „bucurându-se de bani“, fata „au tăcut 
fără a ţipa“, chiar dacă mai târziu instanța de judecată 


1. DANIC, mss. 140, 14'—15'. 
2. VA. Urechia, op. cit., vol. VI, pp. 421—423. 
3. BAR, mss. 646, ff. 157—160". 

consideră că „nu este lucru de crezut, fiind împotriva firii“. 
Frosina păstrează secretul, sau pur și simplu nu-și dă seama, 
abia după un an și șapte luni, împinsă de mamă-sa, dă jalbă 
la Mitropolie. 


Amoru' platonicu 


Despre curtare și galanterie ne vorbește cel mai bine 
Tache Merişescu în memoriile sale. Scenele merită reținute 
pentru că aduc informaţii esenţiale despre comportamentele 
tinerilor și jocurile lor premaritale. Fugit după o altercaţie 
la Filaret, unde ieșise să bea must și să mănânce cârnaţi cu 
usturoi, alături de alți tineri, Tache Merișescu ajunge într-un 
sat de bulgari, Olteniţa, într-un miez de noapte, octombrie 
1814. Aici întâlneşte o fată, Păuna, și ea venită din București, 
după ce-i muriseră părinţii, și ajunsese în grija unei mătuși. 
Amândoi au o oarecare educaţie: Tache este fiu de negustor, 
ce se boierise cumpărându-și titlul de cupar și, odată cu el, 
o oarecare infatuare transmisă și copiilor. Păunica crescuse 
în casa boierilor Brâncoveni, unde învățase să coasă și să 
brodeze, dar primise și ceva lecţii de limbă greacă. Tache are 
17 ani, Păunica tot pe atât. În miez de noapte și în așteptarea 
unei nunți ce urma să se întâmple în sat, Tache și Păunica 
se joacă de-a „amoru' platonicu'“, o relaţie ce are multă can- 
doare, erotism, frumuseţe. Păunica are întotdeauna iniția- 
tiva și îndrăzneala primelor atingeri, dezmierdări, sărutări. 
Ea îl invită în casă, profitând de singurătate, de liniștea 
nopții: „Vino la noi acasă că sunt singură“, îi cere fata. Iar el 
acceptă: „Am fost bucuros, că nu știam unde merg“. Se strâng 
în brațe, se dezmiardă, se privesc, se înroșesc şi se rușinează 


1. Ligia Livadă-Cadeschi, Laurenţiu Vlad, Departamentul de 
cremenalion: Din activitatea unei instanțe penale muntene (1794-1795), 
Nemira, București, 2002, pp. 83-84. 

de propriul lor curaj. Iată ce scrie Tache: „Deși la anul 1814 
împlineam 17 ani, dară mă stăpânea rușinea, nefiind învă- 
tat“. Amorul platonic care se țese între ei este întrerupt brutal 
de venirea altor fete din sat, iar competiția pentru favorurile 
tânărului, frumos și elegant îmbrăcat, se deschide: se joacă 
baba oarba, se dansează, se hârjonesc, îmbrâncindu-se, 
împiedicându-se, îmbrățișându-se pe lavițe sau prispă, în 
întuneric. Din când în când, fetele îl atacă direct, înspăimân- 
tându-l: „Fă, unde l-ai găsit, surată? Dă-mi-l mie“ sau „Neică 
Tachi, dacă vrei să te însori să mă iei pă mini. Vrei?1. 

Scenele descrise de Tache Merișescu confirmă multe 
dintre poveștile întâlnite în jalbe, acolo unde tinerii narează 
jocul inocent al curtării și interacțiunii sociale. Experimen- 
tarea emoțiilor face parte dintr-un ritual inițiatic, menit a 
pregăti tinerii pentru viața maritală. Cum scria Dimitrie 
Cantemir, tinerilor le era permis să aibă relații sexuale 
înainte de căsătorie, ca parte a unei experiențe. Nu același 
lucru se putea spune despre fete, a căror virginitate trebuia 
riguros prezervată, reprezentând cinstea fără de care nu 
exista decât oprobriul public și dezonoarea până la moarte. 
Fetele cunosc importanța virginităţii, a cinstei pe care o poartă 
cu ele și pe care ar trebui să o apere pentru binele tuturor, 
dar au mult prea puţine informaţii despre cum ar trebui să 
se apere de jocurile iubirii. 

Nu orice întâlnire sfârșește în amor carnal, așa cum ar 
părea că se întâmplă din cauza caracterului litigios al jal- 
belor. Păuna și Tache ne oferă alte câteva scene de „amor 
platonic“ în care dezmierdarea și îmbrăţișarea le oferă plă- 
cere și voluptate. Plecaţi să exploreze lumea din jur, adoles- 
cenţii își petrec noaptea pe câmp, unde dorm îmbrățișaţi, 
testându-și cunoștințele de greacă, sărutându-se pentru a 
se hrăni. Când ajung la culesul unei vii, privirile și vorbele 


1. Foti Merișescu, op. cit., pp. 78-83. 

celorlalţi intervin brutal în vieţile lor. Culegătorii nu mai 
sunt delicaţi și nici nu au răbdarea îndrăgostitului Tache, 
dornic să experimenteze un amor platonic. De cum îi văd 
împreună, culegătorii îi privesc iscoditor, își dau coate și 
se amuză, intrând repede în logica hărțuirii: „Aidi cu donita, 
jupâne logofete, că apoi [...] (înjura) pă soră-ta“, le strigă 
atunci când s-au prins și ei la culesul de struguri. Cuvintele 
de ocară, deși parte a unui limbaj comun, o rănesc pe Păuna, 
care începe să plângă. Nici stăpâna viilor nu-i scutește de 
iscodire, de ironie, de interogatoriu, chiar dacă o face mai 
discret. Cucoana Gherghina repune lucrurile în ordinea lor 
firească: Tache și Păuna nu puteau pleca în lumea largă 
atâta timp cât nu erau căsătoriţi, reintroducerea lor sub 
controlul familial și comunitar părea lucru cel mai firesc. 
Eliberat de o relaţiei ce devenise „rușinoasă“ din cauza 
persiflării celorlalți, Tache prinde curaj și încearcă să atragă 
atenţia celorlalte fete, cântând: „Mă dusei în târg / cumpărai 
un pui / puiu zice pui drag / leică-i pui“. Apreciat, Tache se 
străduiește să cânte și mai tare, plimbându-se prin vii și 
sub privirile amuzate ale fetelor care-l ascultă: „Dou inimi 
nu-mi dau pace, / Amândouă silă îmi faci, / Mie numai una 
îmi placi. / Una este cu ochi albaștri, / alta este cu ochi ne- 
gri, / frumoase amândouă, / pe care s-o iau, pe care s-o las, 
/ dintre cele două, nu știu“. Tache și poveștile lui spuse cu 
naivitatea adolescentului îndrăgostit prima oară ne introduc 
în universul emoţiilor, oferind zeci de detalii despre relaţiile 
premaritale, despre curte și ritualul inițiatic al curtării 
dintre tineri. 


În patul iubirii 


Actul sexual se desfășoară de cele mai multe ori în locuri 
obscure, întunecate, ferite de privirile celorlalți, dar în același 
timp ușor accesibile. Grădina, pivniţa, patul din bucătărie, 

prăvălia, fântâna sunt locuri favorite. Se adaugă hanul, câr- 
ciuma, pădurea, izlazul, tufișurile, fânăria atunci când gestul 
se desfășoară în grabă, când bărbaţi și femei se întâlnesc 
întâmplător, glumesc, se hârjonesc și cad apoi în propria cap- 
cană, iubindu-se. Munca în comun creează locuri de întâlnire 
propice: tinerii se văd la câmp, în casă, pe scările pivnițelor, în 
grădină, la râu sau la fântână, pe pod, la cârciumă, se încru- 
cișează în fiecare zi, se salută, își zâmbesc, se privesc, se tachi- 
nează, glumesc, se amuză. Un joc al gesturilor, un joc al 
cuvintelor efemere, un joc al privirilor, un joc al mâinilor, 
un joc al trupurilor, toatepuse în scenă pentru simpla dorință 
de a se amuza. În plus, bărbaţi și femei dezvoltă un întreg 
arsenal de conduite și comportamente pentru a fi atrași și 
a atrage, pentru a plăcea și a fi plăcuţi. O întreagă galanterie 
este experimentată mai ales de către tinerii încă necăsătoriți 
care își marchează astfel disponibilitatea. 

Războiul, cu retragerile populaţiei la mănăstiri, în munți, 
la ţară, în locuri ferite de invaziile soldaţilor, favorizează 
de asemenea amorul ocazional. Bărbaţi și femei, căruţe și 
animale, boarfe și mărunțţișuri, adunate în spaţiul limitat 
al mănăstirilor, contribuie la imposibilitatea unui control 
social al mulțimii. În corturi, sub căruţe sau sub cerul liber, 
oamenii se încrucișează, se ating, își vorbesc, se încurajează, 
cedează sub impactul „singurătăţii“, emoţiilor, fricilor de tot 
felul. Într-un astfel de spaţiu, Ana din București și-a pier- 
dut virginitatea. Retrasă la mănăstirea Cernica, în timpul 
răzmeriței din 1802, împreună cu mama și o mătușă, cele trei 
femei și-au așezat calabalâcul lângă un Ioniță, șelar, venit și 
el sub adăpostul mănăstirii, de teama rușilor ce tocmai 
invadaseră orașul. Acolo, într-o seară, inevitabilul s-a produs, 
când cei doi tineri s-au apropiat mai mult decât ar fi făcut-o 
în alte condiţii, în alt spaţiu. O scenă trecătoare de amor, ne- 
așteptată, care i-a unit într-o noapte și pe care au uitat-o de 
cum au apărut zorile. Se pare însă că Ana este „victima“ 

acestor amoruri pasagere pe care le trăiește fără să se implice 
prea mult. „În grădina lui Hagi Gheorghe“, Ana este sur- 
prinsă de un neguțător care a sărit peste uluci, ziua în amiaza 
mare, şi cu care s-a împreunat în umbra copacilor. Altădată 
tot în grădină, dar de data aceasta chiar în grădina casei ei, 
un oarecare, „un om cu căciulă în cap“, pătrunde și-o violează 
„după toacă în diseară“. Fata nu vorbește niciodată de vio- 
lenţă fizică sau verbală, sunt probabil scene cotidiene cărora 
nu le-a acordat prea mare importanţă și pe care ar fi dorit 
să le uite, până când, după nuntă, soţul descoperă că nu 
este fecioară.! 

Uneori lipsa intimităţii nu are prea mare importanță. 
Ilinca se lasă sedusă de viitorul ei logodnic noaptea în pro- 
pria-i casă unde, alături de părinți și fraţi, mai sunt prezenţi 
câțiva flăcăi veniţi să petreacă la înțelegerea de logodnă. În 
marele pat comun, tinerii profită de somnul profund al celor- 
lalți pentru a fura câteva clipe de hârjoneală care se trans- 
formă destul de repede în dragoste carnală?. Maria fata și 
Stan calfa sunt surprinși în via de „supt dealul Mitropoliei“ 
în timp ce se iubesc, curiosul îi priveşte și apoi îi lasă în 
pace sub pretext că „auzeam că o să o ia“, așadar actul nu 
poate fi decât ceva până la urmă firesc din moment ce nunta 
este aproape. La tribunal, întrebată cu insistență unde și 
când a avut loc împreunarea, fata dezvăluie scenarii și locuri 
comune regăsite de la o istorie la alta. 


1. DANIC, Fond Mitropolia "Țării Românești, CCCLXI/3, 28 aprilie, 
6 mai și 31 iulie 1803. 

2. BAR, mss. 637, f. 69”. 

3. BAR, mss. 646, ff. 33". 

Un timp pentru a seduce 


Cel acuzat nu este niciodată un străin. El aparţine 
spațiului cunoscut și face parte din lumea cotidiană deja 
familiară: un vecin, un tovarăș de afaceri al tatălui, un amic 
de-al fratelui, un oarecare din mahala cu care a schimbat 
vorbe și priviri pline de înţeles ori de câte ori s-au întâlnit, 
un iubit. În mediul rural, lucrurile sunt mult mai simple. 
Fata face parte dintr-un spaţiu închis unde toată lumea 
cunoaște pe toată lumea. Fete și băieți se întâlnesc adesea 
la munca câmpului, la fântână, pe ulițele satului, la biserică, 
la horă. Așadar, când în miez de noapte un asemenea bărbat 
bate la ușa unei fete, aceasta deschide, poate cu sfială, dar 
nu cu teamă. lată cum descrie Ene pătrunderea sa în casa 
lui Radu, pescar din mahalaua Delea: „El (tatăl fetei — n.n.) 
fiind dus afară la țară și având o copilă în vârstă de căsătorie 
şi cum că într-una din zile, fiind și muma fetii dusă la târg, 
am mersu eu acasă și cum că găsind pă fată singură în casă 
am năvălit şi am împresurat-o cu sila de i-am stricat fecioria, 
rămâind fata lor cu ponos.“! Ene nu este un necunoscut, ci 
un vecin care-i face curte fetei de ceva timp și care acum 
profită de absenţa părinților de acasă. Iat-o și pe Anastasia, 
tot din București, care, „chemată într-o noapte afară“ de Iane 
căpitanul, iese fără să se gândească la riscul la care se expune. 
Răpită și violată, fata nu poate dovedi în faţa soborului că 
a fost fecioară în noaptea cu pricina?. 

Noaptea dă curaj bărbaţilor care s-au asigurat că fata e 
singură, că părinţii sunt plecaţi sau că stăpânii dorm. Noap- 
tea ajută fetele să-și învingă timiditatea și să trimită vorbă 
tânărului pentru a se vedea în bucătărie sau numai pe prispa 
casei, în grădină sau numai la poartă. Este timpul privilegiat 
când umbra nopţii ascunde fețele, lumânarea este stinsă și 


1. BAR, mss. 641, f. 90'—g". 
2. BAR, mss. 653, f. 33—34", 17 decembrie 1791. 

în obscuritatea întunericului fata se abandonează în brațele 
iubitului, prietenului, unui cunoscut, unui oarecare. Lumina 
lunii, promiscuitatea, teama, dorința contribuie la grăbirea 
lucrurilor, la accelerarea emoțiilor, la săvârşirea neprevăzu- 
tului. Rada din mahalaua popa Nan se afla la o vecină, când 
a apărut Ioniță Datco care „cu zoru“ și „neaflându-se nimeni“ 
o violează. Ciudat însă că femeia îl reclamă abia după naș- 
terea copiluluil. 

Alte scene de amor se petrec în timpul sărbătorilor. De 
altfel, este perioada din an când vigilența scade considerabil, 
când tinerii primesc mult mai multă libertate de mișcare, 
când violenţa gesturilor este mult mai vizibilă?. Familiile 
celor doi au petrecut împreună, vinul și rachiul au fost con- 
sumate din belșug, de o parte, și de alta. Iar amorul nedecla- 
rat găsește astfel prilej să se etaleze, să se desfășoare, să 
se exprime. Matei, băcan din București, după o petrecere cu 
amicii săi, cunoscut ca fiind „blestemat din fire“, a pătruns 
în casa vecinei sale Dina și „cu mare silnicie, beat fiind mi-au 
stricat fecioria.“3 Manuc armeanul o seduce pe Magdalina 
„în noaptea lăsatului de sec“, când a găsit-o singură acasă; 
Ilinca povestește că „ar fi avut dragoste“ cu Alexandru, iar 
„în ziua de sfântul Ilie au făcut și împreunare amândoi“, 
pândind momentul când stăpânul lor, Marin postăvarul, era 
plecat de acasă5; Apostol cojocarul recunoaște că a sedus-o 


1. BAR, mss. 647, f. 72. 

2. Asupra acestui subiect vezi: Yves-Marie Bercé, Fete et revolte. 
Des mentalités populaires du XVE au XVIII siècle, Hachette, Paris, 1976; 
Robert Muchembled, Culture populaire et culture des €lites dans la 
France moderne (XV*-XVIIE siècle). Essai, Flammarion, Paris, 1978; 
Natalie Zemon Davis, Les cultures du peuple. Rituels, savoirs et resis- 
tances au 16° siècle, Aubier, Paris, 1979. 

3. BAR, mss. 3934, f. 27—28". 

4. V-A. Urechia, op. cit., vol. I, pp. 551-552. 

5. BAR, mss. 3932, f. 37”. 

pe Safta în timpul sărbătorilor de Rusalii.! Sărbătoarea 
rămâne pe de altă parte și un timp al singurătăţii pentru o 
mare parte dintre fete. Părinţii plecaţi la biserică sau la târg 
lasă acasă pe una din fete pentru a avea grijă de frații mai 
mici, în timp ce stăpâna, plecată să asculte liturghia, își lasă 
casa pe mâna slujnicei. 


Retorica iubirii: bărbatul şi dragostea sa 


Junele neînsurat e ca un împărat. 
Umblă cu floare la ureche. 
N-are copii să-i plângă de foame. —ANTON PANN 


Apărarea bărbatului se bazează pe trei teme principale: 
negarea faptelor, transformarea fetei într-o prostituată ordi- 
nară, considerarea acuzațiilor drept un complot. Discursul 
său începe de obicei cu negarea promisiunilor pe care fata 
i le atribuie. Niciodată nu a promis nimic nimănui, cu atât 
mai puțin acelei fete, ba mai mult, nu a avut niciodată de-a 
face cu ea. Și pentru a-și susține spusele acceptă jurământul 
cu mâna pe Evanghelie. Că mitropolitul nu-l crede o dove- 
deşte chiar intervenţia acestuia care îl sfătuiește să nu-și 
piardă sufletul și să accepte o învoială cu tânăra, fie s-o ia de 
soție, fie s-o miluiască cu ceva. Puţini sunt cei care nu acceptă 
sfaturile propuse, ceea ce le dovedește de fapt vinovăția. 
Anastasie, grec din mahalaua Foișor, nu tăgăduiește că a 
avut împreunare cu Dobriţa, dar nu i-a promis niciodată un 
mariaj și „mai vârtos pohta îi iaste să să călugărească“, decât 
s-o ia pe aceasta de soţie, deși la mijloc este și un copil?. 

Unii bărbaţi recunosc actul sexual, dar afirmă inexis- 
tenţa fecioriei. Cu alte cuvinte, ei pot primi canon bisericesc 
pentru păcatul comis, pot plăti chiar gloaba, dar nu au de 


1. BAR, mss. 643, f. 124". 
2. BAR, mss. 636, f. 5—6". 

ce să alcătuiască o zestre din moment ce nu au fost ei primii. 
„Că n-au fost începerea de la dânsul“ se apără Iane căpitanul, 
ci „zice că părinţii ei vând vin şi el au mers la ei ca la o câr- 
ciumă“. Nu tăgăduiește „fapta păcatului“, dar „încă mai 
nainte de dânsul și cu alţii au săvârșit“!. Iacovjură cu mâna 
pe Evanghelie că atunci la prima împreunare cu loana „n-au 
găsit-o fată“?; la fel susține și Gheorghe, tabagiu din maha- 
laua Olarilor, deși trăia în concubinaj cu Catrina de doi ani 
trecuți. De aici până la a declara calitatea îndoielnică a 
reputației feminine nu mai este decât un pas. Bărbatul își 
construiește apărarea, înnegrind reputaţia fetei în mahala 
sau în sat. Și el a mers la ea ca toţi ceilalți, „ca la o curvă“. 
Nu el a inițiat această relaţie, „ci ia l-au chemat pă dânsul 
la casa ei“ și tot ea „i-au mărturisit că este stricată de un 
șalvaragiu“. Şi ca întotdeauna identitatea celui acuzat nu 
conține toate elementele necesare unei bune identificări, un 
oarecare aflat din întâmplare la îndemână și care de cele 
mai multe ori lipsește din spaţiul controlat de Mitropolie: 
„carele acum să află fugit în ţara turcească“. Și ia-l de unde 
nu-i. Nu e singurul, căci fata, după spusele lui, se vinde ori- 
cui dispune de bani, „și că după cum mergea el la dânsa să 
ducea și alți mulţi atât mai nainte de a cădea el cu dânsa 
în păcat, cât și mai în urmă“f. Seducătorul se apără, încer- 
când să convingă tribunalul că fata a vrut la fel de mult ca 
și el, că i-a plăcut chiar, că l-a sedus, că până la urmă ea l-a 
pervertit în fapta păcatului. 

O solidaritate masculină se conturează imediat. Vecinii, 
prietenii, colegii îi sar în ajutor și mărturisesc orice li se cere: 


1. BAR, mss. 653, ff. 33'—34P. 

a. BAR, mss. 639, f. 33". 

3. BAR, mss. 643, f. 93”. 

4. DANIC, mss. 140, f. 14'—15'. Același discurs este surprins atât 
de Marie-Claude Phan, Les amours illegitimes, p. 80, cât și de Yves 
Castan, Honnêteté et relations sociales en Languedoc (1715-1780), Plon, 
Paris, 1974, p. 165. 


50 CU DRAGOSTEA LA TRIBUNAL 


că fata a mai fost văzută cu altul, surprinsă bând la cârciu- 
mă, sau cu lumânarea stinsă în pivniţa vecinilor, pe poduri 
petrecând. Această solidaritate este manifestă mai ales în 
cadrulunei bresle sau a unui corp de dregători. Poţi constata 
cu ușurință cum fata se transformă din victimă umilă și 
neajutorată în prostituată vicleană și înrăită, amantă a 
întregului regiment sau femeia întreținută a oricărui mic 
prăvăliaș cu stare. 

Alţii susțin că s-au răzgândit după o perioadă de timp, 
când au observat că ea „nu-și păstrează cinstea împreunării 
numai cu dânsul“. Gheorghe, croitor din mahalaua Izvorul, 
refuză să se mai căsătorească cu Bălașa, chiar dacă au amân- 
doi un copil, chiar dacă locuiesc împreună de un an și jumă- 
tate. Motivul este cât se poate de simplu: infidelitatea. 
Bănuiala că ea nu și-a păzit cinstea îl roade, mai ales că a 
adus-o în casa lui dintr-o cârciumă. Cu alte cuvinte, într-o 
asemenea femeie nu poate avea încredere și, încet-încet, 
bărbatul se înstrăinează până când o părăsește. La judecată 
explică cu seninătate „că pentru copil este în bănuială că nu 
va fi chiar cu el făcut, ci cu alții. Asemenea și pentru îngre- 
carea în care se află acum, zise că are bănuială a fi cu alţii, 
arătând că nu ar fi fost apururea petrecând amândoi, ci el 
au fost aflat la stăpân lucrându-și meșteșugul.“ În faţa unor 
astfel de acuzaţii, femeia nu are cum se apăra. Cum poate 
dovedi că și-a păstrat cinstea, când înainte de legătura sta- 
bilă cu acest bărbat a fost cârciumăreasă, cu alte cuvinte 
prostituată? Cum poate dovedi legitimitatea copilului? Nu 
are elementele necesare pentru a o face, în ciuda bunăvoinței 
mitropolitului care insistă pe lângă bărbat să o ia de soţiel. 

Cea din urmă modalitate de a se apăra o constituie consi- 
derarea acuzației ca un complot pus la cale fie de părinții 
fetei, fie de către alți tineri din comunitate. Dinu holteiul 


1. BAR, mss. 3932, f. 8', 18 august 1798. 

din satul Popești, judeţul Prahova, strigă sus și tare că fami- 
lia lui loan unchiașul îl acuză pe nedrept, „căci sunt porniţi 
asupra noastră din pizmă și răutate, ca să ne sărăcească și 
să ne stingă prin cheltuieli“!. Pe măsură ce relația dintre 
cei doi tineri se deteriorează și tensiunile dintre familii trec 
printr-o perioadă de confruntări verbale și fizice, familiei i 
se raliază atât celelalte rude, cât și prietenii din vecinătate. 
O adevărată vendetă se construiește, iar conflictele sunt pur- 
tate pe la ispravnici, apoi pe la protopopi, la divan, la Mitro- 
polie. Acuzaţiile pot fi interpretate și drept un complot 
regizat din umbră de un alt tânăr din sat, autorul adevărat 
al faptelor, care încearcă astfel să-și salveze propria piele?. 
Cazurile sunt numeroase și doar intervenţia clericilor scoate 
la iveală adevărații autori ai faptelor, tensiunile de la nivelul 
comunității și mai ales starea precară a fetelor care se lasă 
manipulate pentru a nu rămâne dezonorate. 


Amorul: „neguţătorie“ şi plăcere 


Seducţia structurează trei tipuri de comportamente: femei 
seduse și abandonate care acuză seducătorul, femei seduse 
dar care acuză o altă persoană decât seducătorul și femei 
care acuză construind întreaga intrigă amoroasă fără ca 
faptele să existe, fabricând, de fapt, din nimic un întreg sce- 
nariu care le-ar putea ajuta să profite. 

Fetele care nu mai au răbdare să aștepte încearcă să for- 
teze mâna pretendentului, șantajează prin lansarea de 
„vorbe și zvonuri“ prin sat sau mahala. Odată intrate în 
această moară nu mai pot da înapoi și se antrenează într-un 
proces juridic prin construirea de acuzaţii. Strânse cu ușa, 
rușinate, amenințate, ajung să recunoască în faţa clericilor 


1. BAR, mss. 3932, ff. 30%. 
2. Vezi cazul lui Petre din satul Baci, județul Vlașca. BAR, mss. 
4024, ff. 87'—88, 12 ianuarie 1798. 

şi în auzul tuturor „că dragoste ar fi avut amândoi, dar îm- 
preunare nu“l. Femei, care cuprinse de panică odată ce sar- 
cina avansează, acuză în disperare pe oricine ar putea deveni 
un potenţial partener, un potenţial agresor. Sărăcia, mizeria, 
foametea, goliciunea le fac să treacă peste rușine și umilință 
şi să acuze, să strige, să blameze un oarecare. Orice bărbat 
din proximitate devine o ţintă spre care se îndreaptă întreaga 
nemulțumire; spusă și repetată la infinit, acuzaţia ajunge 
şi devine credibilă pentru anturaj, pentru victima însăși. 
Niţa din mahalaua Agiului nici nu mai știe cu cine s-a îm- 
preunat ultima oară și care este adevăratul tată al copilului 
pe care îl poartă, așa că în jalbă acuză un bărbat fără nume, 
un bărbat imaginar ce plecase de mult din mahala, aflân- 
du-se în situația paradoxală de a nu avea cu cine să se ju- 
dece?. Zamfira din satul Cășcioarele, județul Ialomița, a 
păcătuit cu Dumitru atunci când acesta a fost găzduit în casa 
părinţilor ei ceva timp. Peste ceva vreme, când Dumitru a 
părăsit comunitatea, iar sarcina a devenit vizibilă, a trebuit 
să reacționeze pentru a nu rămâne singură, pentru a-și 
salva onoarea, pentru a răspunde întrebărilor celor din jur. 
Așa că îl acuză pe Stan, vecin și sătean, holtei, potenţial 
pretendent, potenţial seducător?. 

Femei care cunosc de-a fir a păr întreaga viață a bărba- 
tului, știu ce avere are și ce poate oferi, știu ce loc ocupă în 
comunitate și care-i sunt sensibilitățile, punctele slabe care 
l-ar putea face să cedeze. Alături de familie, sau lăsându-i 
locul, femeia se antrenează într-un proces, știind că datoria 
unui seducător este să-și înzestreze victima sau s-o ia de 
soţie. Mame, taţi, frați, unchi „neguțătoresc“ cinstea fiicei, 
surorii, nepoatei, acuză, se târguiesc, se lamentează. Pentru 


1. Vezi cazul Mariei din satul Belciugatul, judeţul Ilfov, BAR, mss. 
3932, ff. 132'—1337. 

2. BAR, mss. 641, f. 107". 

3. BAR, mss. 645, f. 33". 

unii este o afacere profitabilă și înainte de a ajunge la tri- 
bunal au șantajat în stânga și-n dreapta, oprindu-se la cel 
mai slab, la cel ce ar putea ceda mai mult. Scopul nici măcar 
nu mai este căsătoria, ci „agoniseala“, „procopseala“, mânuind 
cu îndemânare „meșteșugul neguțătoriei“, speculând sensi- 
bilitățile celorlalţi, accentuând rușinea, deplângând o sărăcie 
mai mult sau mai puţin realăl. 

Seducţia şi construirea intrigii devin așadar la un mo- 
ment dat o afacere. Construirea intrigii respectă punct cu 
punct scenariul cunoscut și folosit deja de fete în jalbele lor. 
Îndemnată de alţii, fata se supune, iar de cele mai multe ori 
este manipulată, învățată ce să spună, cât să spună și pe 
cine să acuze. Publicitatea din jurul unor astfel de procese, 
dezonorante, îi convinge totuși pe unii să accepte repede și 
tacit o înțelegere cu părinţii fetei pentru a nu da amploare 
evenimentului, pentru „a nu-și sparge casele“, pentru a-și 
păstra clienţii atunci când este vorba de meseriași, prăvăliași 
sau negustori. Altele folosesc acest mijloc pentru a face pre- 
siuni asupra stăpânilor care nu-și respectă angajamentele. 
Voica din mahalaua Biserica cu Svinele, supărată că stăpâ- 
nul ei, postelnicul lanache Ghinpescu, de trei luni nu-i dă 
„simbrioara“, profită de absența acestuia din București şi 
dă jalbă la Mitropolie cu acuzaţia de „stricare de feciorie“. 
Când postelnicul se reîntoarce este ridicat pe sus cu mum- 
bașir și dus la gros (închisoare). La judecată, fata recunoaște 
că, învățată de alţii, „au zis această năpastă“, dar și pentru 
că ea își vrea cei 5 taleri, simbria pe trei luni, pe care pârâtul 
refuza să-i plătească?. 


1. BAR, mss. 3935, ff. 65"—66”, 15 octombrie 1819. Ștefan acuză și 
neguțătorește virginitatea fiicei sale de fiecare dată când are oca- 
zia, astfel încât ajunge destul de des la Mitropolie în încercarea de a 
câștiga ceva. 

2. BAR, mss. 638, f. 66", 7 ianuarie 1783. 

Altădată, scenariul seducţiei este reconstituit cu toate 
elementele necesare unei cât mai mari credibilități. Haine 
deșirate, semne, lacrimi, discurs, toate acestea sunt folosite 
pentru a convinge și pentru a triumfa asupra lumii mascu- 
line. Fata nu este niciodată singură și nici nu poate manipula 
un scenariu de o asemenea amploare: părinţii sau fraţii, și 
uneori vecinele, sunt alături de ea, trăgând din umbră sforile. 
Iat-o pe Voica din mahalaua Apostol, personajul principal în 
intriga dintre Stana și părintele Gavrilă, duhovnic al mănăs- 
tirii Radu-Vodă. 

Totul se întâmpla la începutul lunii martie 1785, pe când 
Stana se întorcea de la chilia călugărului Gavrilă, căruia îi 
plătise chiria pentru bordeiul ocupat împreună cu mama ei, 
Vasilica văduva, pe pământul mănăstirii. Întâlnirea cu vecina 
Voica va dezlănțui drama în care fata s-a lăsat prinsă cu 
naivitate. Voica își începe tirul întrebărilor obișnuite între 
vecine: unde ai fost, ce-ai făcut, ce s-a întâmplat. Fata poves- 
tește cu inocență și cu vervă întâlnirea ei cu ieromonahul și 
glumele pe care acesta le face ori de câte ori se încrucișează, 
glume bineînțeles cu conotaţie sexuală. Imaginaţia vecinei 
începe imediat să lucreze, nu are prea mult, dar poate construi 
foarte repede un scenariu. Are nevoie doar de două zile, timp 
în care o convinge pe fată că „ia va scoate zoo taleri de la 
duhovnic“. Şi astfel, fără știrea mamei, Stana depune plân- 
gere la Mitropolie în care îl acuză pe Gavrilă că „atunci la 
datul paralelor ar fi apucat-o numitul ieromonah în chilia 
sa și cu sila i-ar fi stricat fecioria ei“. Și ca totul să pară cât 
mai credibil, Voica reface cu ingeniozitate tabloul seducţiei: 
„Și spre semnele fetilili mele au tăiat o creastă de găină de 
mi-au mânjit iia“. Alungată de mamă, fata găsește adăpost 
tot la Voica unde stă ascunsă cinci săptămâni în podul casei. 
Că este o afacere tipic feminină, ne-o spune și Anghelina, 
vecină cu Voica, chemată să mărturisească de le-a văzut pe 
cele două împreună sau nu. Dacă Anghelina este sigură că 

cele două au pus totul la cale, soţul ei, Istrate brutarul, nu știe 
decât ce „mi-au spus nevasta“. Dar nimeni n-a luat în con- 
siderare un element foarte important care până la urmă a 
înclinat balanţa în defavoarea lor: virilitatea călugărului. 
Judecata ajunge la concluzia că Gavril este prea bătrân pen- 
tru a mai reprezenta un pericol pentru tinerele fete: „și mai 
vârtos că după cum ne-am adeverit este și om secatu de 
surpătură și se află și trecut în vârsta bătrâneţilor“. Drama 
se termină trist pentru tânăra fată: surghiunul la mănăs- 
tirea Viforâta. Nu știm din păcate ce s-a întâmplat cu instiga- 
toarea acestui proces, vecina Voical. 

Descoperite că au pârât pe nedrept, că s-au aruncat în 
spinarea unuia sau altuia, că au aruncat năpastă asupra 
vreunui jăluitor nefiind vinovat, femeile sunt mai întâi doje- 
nite, apoi certate cu bătaie și în cel mai rău caz surghiunite 
pe la mănăstiri. Ceea ce îi sperie și îi surprinde pe judecători 
este perseverența cu care unele dintre jăluitoare se înverșu- 
nează să-și poarte intriga pe la toate departamentele de 
judecată fără rușine, cu îndrăzneală, cu agresivitate chiar. 
Stana din Crângași, județul Vlașca, strigă și acuză că Radu 
este vinovat în săvârșirea păcatului cu ea; n-o sperie nici 
mărturiile satului care îi sunt împotrivă, nici jurământul 
flăcăului, nici deconspirarea adevăratului vinovat. Pentru 
atâta îndrăzneală părinţii clerici propun să fie pedepsită 
mai întâi pentru că „nu și-au păzit cinstea să se fi cununat 
mai întâi pre lege cu bărbat și apoi să să dea pă sineși spre 
împreunarea trupului“. Apoi pentru că „rău și fără cale s-au 
sculat ia cu această pâră asupra Radului“. Și nu în ultimul 
rând pentru că între ei se afla și ceva rudenie, cumetri fiind.? 


1. BAR, mss. 637, f. 198, 7 iulie 1785 și V.A. Urechia, op. cit, vol. II, 
PP. 439—440, 17 martie 1785. 
2. BAR, mss. 4024, ff. 18'—29r. 


56 CU DRAGOSTEA LA TRIBUNAL 
Lumea slugilor 


Dragostea dintre servitorii din aceeași casă, dintre stăpân 
și slugă se lasă mai degrabă bănuită decât descoperită. Se 
vorbește foarte mult, dar se știe foarte puţin. De fapt, acest 
amor născut în promiscuitatea odăilor este considerat de 
unii un fenomen banal!, de alții cel mai răspândit și cel mai 
aproape de ilicit?, de și mai mulţi un loc comun la care fac 
referire fără a fi nevoie de notele de subsol. Analizele sunt 
inexistente în ceea ce privește spațiul românesc, dar ele pot 
fi suplinite prin documentele de arhivă care ne dezvăluie 
această lume cu ambiguitatea și secretele ei, cu tarele și 
calitățile ei, cu solidarităţile şi denunțurile ei. 

Convieţuirea în același spațiu și timp duce la apropieri, 
intimitate și inevitabil la prinderea în jocul seducţiei. Legătu- 
rile se fac și se desfac foarte repede și nu ajung întotdeauna 
în faţa instanţei. Întâlnirile sunt numeroase: prin curți, odăi, 
pivnițe, bucătării, holuri, grădini, grajduri, deoarece activi- 
tăţile cotidiene favorizează ciocnirile, glumele, poveștile, 
compătimirile, solidarităţile. În plus, nopţile și le petrec tot 
împreună, pe prispa casei, în același pat, în grajduri, în po- 
duri. Veniţi de departe, plecaţi din lumea lor, curtea boie- 
rului sau prăvălia stăpânului ţin loc de familie: aici mănâncă, 
aici dorm, aici găsesc refugiu în vreme de necazuri, aici se 
bucură la sărbători. În fapt, curtea, prăvălia, prezenţa celor- 
lalţi oferă siguranţă, securitate, un adăpost atât la bine cât 
și la.rău. Familiaritatea acestei lumi le dă curaj, încredere, 


1. V. Demars-Sion, op. cit., pp. 58-61. 

2. J. Depauw, art. cit., p. 1163. 

3. Vezi în acest sens analiza lui Pompiliu Eliade, Influența franceză 
asupra spiritului public în România. Originile. Studiu asupra stării 
societății româneşti în vremea domniilor fanariote, Humanitas, Bucu- 
rești, 2000. 

4. Pentru spațiul occidental vezi bibliografia. 

îndrăzneală. În acest univers, cuvintele se prăvălesc fără 
încetare într-o artă a galanteriei fără sfârșit. Vorbe spuse pe 
scara pivniței, vorbe aruncate în grabă unei nou-venite, glu- 
me obscene schimbate la fântână, urmate îndeaproape de 
gesturi, ciupituri, mângâieri pe sâni și strângeri în brațe, 
ridicarea fustelor, în joacă, incitaţi de ceilalţi, pentru privirile 
celorlalți. Legăturile amoroase se nasc la fel de repede. Rada 
fata este descrisă de celelalte slugi din curtea boierului Hagi 
Moscu ca femeie veselă și desfrânată, astfel încât nu este 
slăbită de avansuri și cereri. Se spune că este cunoscută 
„după multă dăsfrânare și întinsoare ce avea cu toți din curte 
şi pă afară cu care să întâmpla“. Reputația ei îi dă curaj lui 
Vasile holteiul care mărturisește că a căzut în păcat cu Rada 
de patru ori „în pridvor“ și „în curte“. Un alt curtenitor al 
fetei este Costache, chelar în curtea aceluiași vistier Hagi 
Moscu. Acesta cochetează cu fata și-i „bate capul“ cu promi- 
siuni de căsătorie până într-o seară când, trimisă de stăpână 
în pivniță, Costache se ia după ea. Iată scena povestită de 
Rada: „într-o seară trimițându-mă coconița să iau puţin oțet 
din pivniță au mersu să-mi dea (Costache — n.n.). Şi apucân- 
du-mă înlăuntru îndată au tras zăvorul și au stins lumâna- 
rea și precum zic apucându-mă în silă și nemaiputând lupta 
şi striga cu totul am fost biruită, lăsându-mă ca o moartă“.! 
Stan, calfă în prăvălia lui Stan croitorul din Craiova, poves- 
tește dragostea lui cu Maria, slujnică în aceeași casă: „că să 
scula noaptea Mariia și intra ia în prăvălie la mine și să culca 
cu mine. Și eu nu vream să fac împreunare cu dânsa, iar 
deaca am auzit prin alţii cum că au mai prins-o și cu alții și 
că au bătut-o la căpitănia dă lefegii pentru aceia m-am lăsat 
de am păcătuit cu dânsa“.2 

În această lume, acuzaţiile pot fi greu de dovedit dacă 
ținem cont de complicităţile și disponibilitățile personajelor, 


1. BAR, mss. 644, ff. 203'—2o57. 
2. BAR, mss. 646, ff. 33". 

de familiaritatea gesturilor, de fragilitatea graniţei între 
permis și nepermis, de plăcerea nedisimulată a cochetăriei. 
Această participare la flirtul cotidian contaminează imagi- 
nea, reputația, conduita slujnicei. Cum poate dovedi Rada 
că a fost violată de Costache chelarul, când ea zi de zi se 
amestecă și se amuză prin curtea boierească? Chiar dacă 
ar fi adevărat, cine ar credita spusele ei? Iar situația Radei 
este unanimă pentru toate aceste slujnicuţe ale căror povești 
nu mai valorează mare lucru. Cei care până mai ieri s-au 
amuzat și au profitat de naivitatea, nurii, joaca devin aspri 
judecându-le, discreditându-le. Puţine sunt totuși cele care 
se aventurează în deschiderea unui proces, puţine au îndrăz- 
neala de a risca să acuze, să târască în rușine întreaga curte, 
întreaga prăvălie. Stăpânii nu privesc cu ochi buni aceste 
devieri și preferă să-și concedieze slujnicele, să le gonească 
fără să le plătească simbria, să le denunțe la spătărie, agie, 
căpitănie pentru „relele lor urmări“. Zoița intră slujnică la 
Petre croitorul, dar stăpân vigilent, acesta o chestionează cu 
insistenţă ori de câte ori apare ba cu o rochie nouă, ba cu o 
tivilichie de ghermeșut. Cum fata nu și le poate permite din 
simbrioara ei, stăpânul intră la bănuieli și-o alungă „temân- 
du-se mai vârtos ca să nu-i vie vreo necinste la casa lui după 
urma €ei“l. 

Şi totuși unele trec peste orice obstacol, se înarmează cu 
răbdare, cu îndrăzneală, cu agresivitate şi poartă jalbă după 
jalbă sperând măcar un ajutor la „scăpătăciunea lor“ din mo- 
ment ce se află din nou pe drumuri. În plus, apariţia sarcinii 
pune în evidenţă infidelitatea conjugală în cazul unei soții 
şi o conduită desfrânată în cazul unei tinere fete. Sarcina 
devine un semnal de alarmă care-i mobilizează pe toţi cei 
din jur, indiferent de natura implicării lor într-o astfel de 
problemă. Pentru a-și ascunde sarcina, femeia acceptă să-și 
părăsească slujba, să se instaleze la rudele ibovnicului sau 


1. BAR, mss. 3932, ff. 135—136". 

în vreo casă închiriată, să înghită noile promisiuni, noile 
minciuni. După nașterea copilului sau chiar înainte, sunt 
uitate de ibovnicii ce s-au întors în curtea boierească unde 
alte tentaţii, alte fete tinere îi așteaptă. 

Mult mai complicate sunt relaţiile dintre slujnice și stă- 
pâni. Raporturi inegale, raporturi de forţă, raporturi în care 
se înfruntă reputaţii diferite. În același timp, trebuie subli- 
niat că documentele dezvăluie legături destul de complexe 
şi personaje diferite. Figura clasică a slujnicei abuzate, figura 
stăpânului lasciv, puternic și crud constituie doar o părticică 
din imaginile desprinse dintr-o lume reală unde în fapt se 
reîntâlnesc în același loc, la aceeași epocă slujnice viclene 
ceștiu să șantajeze stăpâni temători pentru reputația și casa 
lor, slujnice practice ce știu să profite de amorul înrobitor al 
stăpânului. Secretul, obscuritatea, zidurile prăvăliei, pereţii 
caselor constituie un obstacol în difuzarea unor astfel de 
iubiri. Zvonurile, bănuielile, suspiciunile le împing către 
publicul gata să le devorezel. 

Micii prăvăliași, micii negustori, micii artizani angajează 
una sau două slujnicepentru treburile mărunte din casă. Un 
contract, adeseori oral, stabilește atribuţiile fiecăruia: sim- 
bria, hrana, hainele sau timpul liber. Contractul nu prevede 
bineînțeles hărţuirea sexuală a stăpânului sau a fiului aces- 
tuia, admonestările, bătăile sau anularea înțelegerii. Sluj- 
nica, tânără sau văduvă, măritată sau divorțată, se lasă 
târâtă în aceste aventuri din naivitate, din calcul, din nepu- 
tință. Odată intrată, lucrurile se complică, tentaţiile ademe- 
nesc, presiunile grăbesc, amenințările sperie, astfel încât 
cercul devine din ce în ce mai vicios, iar salvarea nu se între- 
vede de nicăieri. Acceptarea avansurilor stăpânului este 


1. Pentru relaţia dintre stăpâni și slugi vezi și Mihai-Răzvan Ungu- 
reanu, Convertire şi integrare religioasă în Moldova la începutul epocii 
moderne, ed. cit., pp. 120—122. 


60 CU DRAGOSTEA LA TRIBUNAL 


strâns legată de păstrarea slujbei. Curtea este de multe ori 
inexistentă și de la vorbe la fapte nu este drum lung. Cerne, 
neguțătorul din mahalaua Gorganului, o angajează pe Dina 
să-i fie slujnică în casă, dar chiar de-a doua zi pleacă cu ea 
din București într-o casă la țară. Violată, Dina îi este slujnică 
şi amantă până la nașterea unui copil!; Ilinca se plânge de 
Gheorghe, grămătic bisericesc, că „băgându-mă slujnică la 
dânsul m-au apucat cu zor dă mi-au stricat fetiia“2; iar Bălașa 
îl acuză pe Riga, care, la nici trei zile de la începerea slujbei, 
a „căzut în păcatul împreunării trupești cu mine“. Relaţii 
consumate în grabă, relații sfârșite odată actul săvârșit, acolo 
unde o stăpână supraveghează atent. Relaţii durabile atunci 
când stăpânul este celibatar și are totuși nevoie de o femeie 
și o slujnică în casă. 

Pentru a obține ce vor, stăpânii nu se sfiesc să facă abuz 
de putere și de violenţă. Nu se dau în lături nici de la promi- 
siuni. Popa Toma îi promite Penei rânduri de haine și salbe 
de galbeni, iar într-o seară „viind beat și-au scos preoteasa 
cu bătăi din casă afară și s-au apucat de fata aceasta de au 
stricat-o. Și ca să nu ţipe i-au astupat gura. Și această faptă 
de două ori au făcut-o într-acea noapte“. Speriată, copila 
aleargă acasă de „au spus pricina“. Dar lupta juridică nu-i 
dă câștig de cauză, căci preotul are de partea sa tovarășii din 
mahala, prestigiul, putereat. Denunţarea unui astfel de 
stăpân implică riscuri mult mai mari decât păstrarea secre- 
tului: pierderea slujbei, dezonoarea, imposibilitatea de a găsi 
o altă slujbă. Tristă este povestea Stancei din Orevița, jude- 
tul Mehedinţi, slujnică în casa preotului Ion vreme de trei 
ani. Când crește odrasla preotului, Stancea se lasă sedusă 


1. BAR, mss. 643, f. 72”. 

2. BAR, mss. 3932, f. 38". 

3. L. Vranoussis, Rigas un patriot grec din Principate, Minerva, 
București, 1980, pp. 95-97. 

4. BAR, mss. 640, ff. 19'—ao”. 

şi mai apoi violată seară de seară de fiul preotului; speriată 
de sarcina care se profilează și care ar fi putut să o lase fără 
slujbă și simbrie, Stancea aleargă la baba satului pentru a 
găsi tămăduire. Leacul oferit este, de fapt, otrava pentru 
şoareci, cunoscută sub numele de șoricioaică, care o scapă 
de un copil nedorit, dar o betejește pe viață. Plecată la Cra- 
iova să-și afle dreptatea, fata este blamată de toată lumea: 
„că n-a purtat cinstea casei stăpânului său“, „că nu și-a 
purtat cinstea“, „că și-a omorât copilul“. Fiul preotului nu 
apare la judecată și este reprezentat de tatăl lui, preotul 
Ion. Soborul de clerici o găsește vinovată pe Stancea și-o ame- 
nință că de nu-și va vedea de treburile ei o s-o pedepsească!. 
Cu relaţii printre ceilalți prăvăliași, stăpânul poate oricând 
să-și folosească rețeaua pentru a stopa angajarea slujnicei 
„necinstite“, defăimătoare sau pur și simplu abuzate. În 
aceste medii, şantajul este cât se poate de normal și este 
folosit atât de stăpân, cât şi de slujnică, de stăpân pentru a 
obţine favoruri, de slugă pentru a câștiga bani sau pentru 
a se răzbuna. La fel de dese sunt complicităţile dintre cei 
doi în înlăturarea soţiei nedorite, în subminarea autorităţii 
ei și în final în înlocuirea ei. Nu sunt povești romantice cu 
iubiri și declarații de amor, ci practice, în care slujnica acceptă 
să devină amanta stăpânului cu speranța că-și poate depăși 
condiţia, că viitorul nu mai este atât de sumbru, că hrana și 
îmbrăcămintea nu-i vor mai lipsi. Iluzia câștigării unei averi, 
iluzia acaparării unei poziţii sociale îi dă curaj, iar sprijinul 
stăpânului-amant o ajută să domine celelalte slujnice, să 
viseze la locul adevăratei stăpâne?. Maria, slujnică în casa 
lui Antonie brutarul, îi devine în scurt timp amantă și așa 
cum se destăinuie celeilalte slujnice, Ioana, prietenă bună, 


1. BAR, Fond Documente Istorice, MCCCXXXVL/9. 
2. Vezi cazul Tudorei, slujnica și amanta lui Dumitrache Georgică, 
C. Ghiţulescu, În șalvari şi cu işlic, pp. 298-303. 

„stăpână-său ar fi stricat-o și că ar fi avut-o și în urmă întru 
ale sale petreceri“. De la Ioana au aflat repede Dobre calfa, 
Catrina soţia, soacra, apoi vecinii. Pentru a deturna atenția 
celorlalți de la amorul lor devenit public, Antonie și Maria 
pun la cale o înscenare de zile mari în care un vecin, așa-zis 
ibovnic al Catrinei, este prins la trei ceasuri din noapte în 
odaia acesteia. La judecată, amant și amantă se apără, îi 
denunță pe ceilalţi, se susțin, narează aceeași poveste. Încer- 
cările soborului de a-l întoarce din drum pe Antonie sunt 
zadarnice, deoarece refuză orice sfătuire, o ameninţă cu 
moartea pe Catrina și îi afirmă mai departe vinovăția. 
Soborul nu se lasă însă păcălit și pentru a pune capăt amo- 
rului, pentru a înăbuși orice urmă de deviere conjugală o 
trimite pe Maria în surghiun la mănăstire, refuzându-i 
soțului amorezat divorțul!. 

În tot cazul, astfel de legături stârnesc reacţiile celor din 
jur pentru că, dincolo de dragostea profundă sau interesată, 
implică puterea economică a unei familii. Cu o rochie, o giu- 
bea, un pogon de vie, două vaci, trei oi, ibovnica este dăruită, 
câștigată pentru alte partide de sex, i se închide gura pentru 
a nu denunța, i se câștigă încrederea. Denunţaţi de soţii, soa- 
cre, vecini, slujnice, stăpânii reușesc să se salveze, oferind 
încă ceva tinerei, un angajament părinţilor clerici, promi- 
siuni de îndreptare tuturor. Slujnica, la rândul ei, are însă 
curajul să treacă peste diferențele sociale, peste reputația 
preotului, prăvăliașului, meșteșugarului, negustorului și 
să-i târască într-un proces public. Soborul, chiar dacă amin- 
tește de „obrazul cinstit“ al pârâtului, nu se sfiește să-l ju- 
dece pentru faptele sale, să-i ceară un compromis, o sumă 
de bani pentru sărăcia fetei. 

Boierul nu scapă nici el de aceste legături ilicite. Slujnice 
sau roabe îi devin amante pentru o noapte, o zi sau pentru 


1. BAR, mss. 647, ff. 143'—144Y, 12 iunie 1813. 

totdeauna. Dumitrana este slujnică de șapte ani în casa 
„cocoanei Zmaranda“, de atunci „are a face cu bărbatul dum- 
neaei“ provocând mare „dihonie“ între soțit; Mina îl acuză 
pe boierul Iancu Cocorăscu că „mergând la dumnealui 
clucerul Bălăceanu“, unde ea era slujnică, și „plăcându-o“ a 
sedus-o, înduplecând-o cu făgăduieli că o va înzestra?, Vlada 
acuză și ea un alt boier care într-un moment al vieţii ar fi 
sedus-o și „îngrecat-o“3. „Ipochimeni cinstiţi“, boierii nu se 
lasă șantajaţi; de altfel, se observă că fetele nu îndrăznesc 
să ceară decât cel mult o zestre, de căsătorie nici nu poate 
fi vorba. Tribunalul tratează diferit acest tip de afaceri; obraze 
de cinste, boierii sunt crezuţi fără să li se pună la îndoială 
cuvintele, fără să li se ceară dovezi, martori sau jurăminte. 
Și totuși Prea Sfinţia Sa nu se poate abţine să nu le ceară 
să se milostivească de sărăcia fetelor, să le miluiască cu 
ceva, măcar ca ajutor la măritiș sau ca o milă „ca să-i pome- 
nească“: Mina se alege cu 40 de taleri, Vlada cu 5o de taleri. 

Amorul cu roabele-ţigănci este și mai ascuns în întuneric, 
informaţiile sunt și mai precare; ele se păstrează doar atunci 
când boierul sau boieroaica dau o oarecare vizibilitate acestei 
relaţii prin adoptarea bastarzilor sau menţionarea lor în 
testament. În acest mod aflăm de legătura medelnicerului 
Costache Sefendache cu o roabă ţigancă, legătură din care 
a rezultat o fiică, Voica. Boierul, „ca unul ce și-au știut sân- 
gele său au dezrobit-o și au numit-o şi o numește fiică a 
dumisale“, se ocupă de fată ca de propriul copil măritând-o 
și înzestrând-of. Obișnuinţele unor astfel de practici nu 
sperie cucoanele, mult mai temătoare în fața unei adevă- 
rate concurențe reprezentate de o femeie de același rang 
care ar fi putut pretinde căsătoria. Or, amorurile cu „niște 


1. BAR, mss. 614, f. 52". 

2. BAR, mss. 646, ff. 122". 

3. BAR, mss. 646, ff. 292%—230”. 
4. BAR, mss. 4027, ff. 105'-106”. 

biete roabe“ nu sunt decât „plăceri trecătoare, ca niște stele 
sclipitoare“, așa cum poetic se exprimă Porfira Cantacu- 
zino-Pașcanu atunci când află că soţul ei, Dumitrache mare 
logofăt, are o relaţie cu ţiganca Maria!. 

Slujnicuţe sau roabe, unele dintre servitoarele din casele 
boierești au rol explicit sau implicit de a-i iniția pe feciori 
în primii pași din viaţa lor sexuală. Crescuţi în colibele aces- 
tora, dormind în același pat, respirând aceeași „atmosferă 
fetidă și stricată“, ascultând aceleași „lucruri nerușinate“ 
„pe la al zecilea mult al doisprezecilea an, se deşteaptă 
într-înșii pornirea dorințelor rele, stricându-le atât starea 
fizică, cât și cea morală“, ne asigură medicul Constantin Ca- 
racaș?. Informaţia sa este de primă mână, întrucât vorbește 
nu numai în calitatea sa de locuitor al capitalei, ci și de medic, 
venit în contact cu astfel de cazuri atunci când copii de boieri 
de numai 10-12 ani, bolnavi de sifilis, solicită tratament. 
De altminteri, medicul nu este deloc mulțumit de această 
pătură socială: doicile sunt în mare parte bolnave de sifilis 
sau de alte boli venerice ca rezultat al unei vieţi dezordonate 
şi imorale, slugile se comportă de aceeași manieră, astfel 
încât rătăcesc deseori drumul, părăsindu-și „meseriile și 
ocupațiile pentru plăceri, se dedau la furtișaguri, escrocherii, 
beţii și alte nenumărate pasiuni rele“. De aici se recrutează 
marea masă a prostituatelor ce viermuiesc peste tot în oraș 
şi cu ajutorul lor se propagă sifilisul. „Din care cauză, con- 
chide Caracaș, lipsesc servitorii buni și vor lipsi încă multă 
vreme.“ 


1. Gheorghe Sion, Proză: Suvenire contim purane, EPLA, București, 
1956, p. 81. Vezi şi mărturia despre lenăchiță Văcărescu și roabele sale 
în Mihail Perdicari, Ermil sau democriteraclitul (1817), apud Alexandru 
Piru, Poeţii Văcărești, Editura Tineretului, București, 1966, p. 28. 

2. Pompei P. Samarian, O veche monografie a Munteniei de dr. 
Constantin Caracaş (1800-1828), București, 1937, PP. 95-96. 

3. Ibidem, pp. 89 şi 125—126. 

Teodor Vârnav este mai puţin critic cu privire la relaţiile 
care se nasc prin bucătării și odăi între slugile din casă și 
micii lor stăpâni. Pe la 1808, băietul de vreo 10-11 ani ajunge 
în casa unchiului, slugerul Fotache Ciurea, din Lămășeni, 
ţinutul Sucevei. Disensiunile dintre unchi și mătușă cu pri- 
vire la viitorul copilului, clironom sau nu, îl alungă din salo- 
nul conacului în bucătărie, alături de robii ţigani. Copilul 
Vârnav rememorează cu afecțiune timpul petrecut alături 
de Safta, țiganca care „mă iubea mai mult decât moșul și 
mătușă-mea, mă hrănea din bucatele ce oprea pe ascuns de 
la masă pentru dânsa și bărbatul ei, mă spăla, mă îmbrăca 
cu cămașă și cu un antireauaș scurt, căci altă îmbrăcăminte 
nu aveam, și câteodată încă în ființa ţiganilor și a altor slugi 
mă și săruta și zicea că dorește să facă și ea însuși asemenea 
băieţel ca mine, cu iubitul ei Cocalea“!. Safta țiganca este 
singura care-i ia apărarea atunci când Ciurea îl bate pentru 
nenumăratele pozne făcute, alături de alți copii. Iniţierea în 
tainele amorului o face ceva mai târziu, la Sibiu, și în casele 
grămăticului Panaiotache, alături de bucătăriță. Adolescen- 
tul de 16 ani petrece nopţile alături de bucătăriță, care-l 
farmecă cu „povești și feluri de anecdoturi românești“. Și 
tot ea îl inițiază în „tainele firești“ cu „îmbrăţoșări și sărutări 
în obraz“2. 

Despre legăturile amoroase ale boierilor cu slujnicele 
sau roabele sale s-a vorbit foarte mult în istoriografia româ- 
nească și mai mult în discuţiile particulare?. Loc comun, 
dragostea boierului pentru slujnicuţele sale păstrează încă 
iz de romantism și a trecut de mult în folclor, iar poetul 


1. Teodor Vârnav, Istoria vieţii mele: Autobiografie din 1845, Poli- 
rom, lași, 2015, p. 21. 

2. Ibid., p. 39. 

3. Pentru o privire mai nouă asupra acestui subiect a se vedea 
Andrei Oișteanu, Sexualitate și societate: Istorie, religie şi literatură, 
Polirom, lași, 2016. 

popular le-a surprins în versurile sale. Iată una din poezii: 
„La coșarul dărâmat / Stă boierul răzimat / Numai aur îm- 
brăcat. / Cântă: inima-i e foc / Dragostea-i n-are noroc. / El 
trămite slugile / Să-i dea Dina buzele, / Buzele, naramzele. 
/ Dina, cu gura-i de rag, / Zice: «altul-mi este drag, / Ca mine 


băiat sărac!»“l 


1. G. Dem Teodorescu, Poezii populare, p. 375. 


Biserica, Statul şi Seducţia 


Analiza asupra dragostei, așa cum apare ea în arhivele 
judiciare, scoate în prim-plan popi, protopopi, ispravnici, tri- 
bunalul ecleziastic!, departamentele de judecată, pentru că ea 
presupune legătura dintre laic și religios, păcatul trupesc 
şi căsătorie, ordinea publică și moralitatea individuală. 
Seducţie, rapt, viol sunt procese disputate atât de Biserică, 
cât şi de puterea laică. Cum majoritatea documentelor provin 
din anii 1750-1830, putem observa o competiție permanentă 
între cele două instituţii în rezolvarea și reglementarea aces- 
tor probleme. „Stricarea fetii“ este considerată un delict 
foarte grav rezervat justiției princiare, dar aceasta deleagă 
rezolvarea proceselor fie departamentelor de judecată?, fie 
mitropolitului. 

Îndreptarea legii (1652) şi Codul Penal (1783) sunt ma- 
nualele folosite de judecători în instrumentarea pricinilor. 
Primul cod se ocupă pe larg de „ceia ce fac silă featelor dă 
le strică fetia“, glavele 251, 252, 253, 254 analizând situaţii, 
cazuri și probleme, propunând o serie de soluţii de la cele 


1. Până la 1830, în documentele din epocă, tribunalul ecleziastic 
poartă denumiri cât mai diverse: sobor, Mitropolie, consistorie, duhov- 
nicescul departament, dicasterie. 

2. Vezi Ligia Livadă-Cadeschi, „Un mariage décidé en instance: du 
concubinage au mariage en Valachie à la fin du XVIII siècle“, în Ionela 
Băluţă şi Constanţa Vintilă-Ghiţulescu (coord. ), Bonnes et mauvaises 
mours dans la société roumaine d'hier et d'aujourd'hui, EDR, NEC, 
București, 2005, pp. 111-128. 

mai aspre până la libertatea judecătorului. De altfel, glava 
252, zaceala 9, rezumă toată această „confuzie legislativă“ 
în care totul este posibil: „un fel de pravile zic să se certe 
după voia judecătoriului, altele zic să-i trimiţă la ocnă, altele 
zic să li se facă moarte.“ Pedepsele sunt însă mult mai nume- 
roase și se aplică ținând cont de reputaţia, voinţa, vârsta, sta- 
tutul social al fetei. Înzestrarea, tăierea nasului, trimiterea 
la ocnă, confiscarea bunurilor, defilarea prin târg, pedeapsa 
capitală, toate acestea se află la dispoziţia judecătorului; el 
poate îmblânzi pedeapsa sau o poate înăspri, plecând de la 
circumstanțe, calitatea persoanelor, cunoștințele în materie 
de drept. Se adaugă canonul care merge de la pierderea drep- 
tului de cuminicare la afurisenie menținut până la pocăirea 
păcătosului și împlinirea pedepsei bisericești!. 

Codul penal are numai patru articole referitoare la seduc- 
ție. Stricarea de feciorie cu voia fetei se pedepsește cu logodi- 
rea părților, dacă părinţii se opun, atunci bărbatul este dator 
să răscumpere „fetia“ cu o litră de aur; cel cu avere puţină 
scapă doar cu confiscarea a jumătate din avutul său; săracul 
este bătut, tuns și surghiunit. Dacă a fost fără voia fetei, 
seducătorul este pedepsit cu tăierea nasului și confiscarea 
a jumătate din avutul său ce urma a se da fetei?. 

Cazurile de seducţie ajung la Mitropolie pentru că implică 
două competenţe de natură bisericească: păcatul curviei și 
căsătoria. În circularele trimise către eparhii și plăși, pro- 
topopul primește printre atribuţiile sale și pe cele referitoare 
la supravegherea morală a enoriașilor săi: „să aibă orândui- 
tul protopop a căuta și pricinile ce s-ar întâmpla între mireni 
împotrivitoare legii, care se cuvin a se teorisi bisericește, 
cum pentru curvii, pentru hrăpiri de fete, pentru amesteca- 
rea sângelui, pentru fermecătorii, pentru vrajbă şi neunire 


1. Îndreptarea legii, ed. critică, Editura Academiei RPR, București, 
1962, pp. 252-256. 
2. BAR, mss. 1336, ff. 24'—-27". 

între bărbat cu muierea lui, și pentru care dintr-acestea 
pricini se cade să aibă [a] însciinţa aici la Prea Sfinţia Sa 
părintele mitropolit, ca să facă cea după pravilă hotărâre.“! 
Cartea trimisă protopopilor la 15 noiembrie 1783 retrasează 
aria largă a competenţelor tribunalului ecleziastic în materie 
de familie, individ, moravuri?. 

După cum se știe, nunta este una dintre tainele adminis- 
trate exclusiv de către Biserică. Jalba pentru seducţie are ca 
cerere principală căsătoria, or, numai Biserica poate decide 
în această materie. La 14 februarie 1792, domnul își declină 
competenţa în procesul de seducţie intentat de Bălașa, 
văduvă din București, lui Rale bulucbașa, considerând că, 
fiind la mijloc „pricină de cununia sau necununia lor“, această 
cauză nu poate fi cercetată și soluționată decât de mitropolit, 
„ca treabă ce trebuie să se caute și să să hotărască de către 
Prea Sfinţia Sa părintele mitropolit“?. Pe tot parcursul seco- 
lului, cele două puteri, laică și ecleziastică, se ajută și se 
încurcă reciproc în rezolvarea unor astfel de pricini. Inexis- 
tența unei delimitări clare între atribuţiile unui departament 
sau altul face ca litigiile să fie judecate și de-o parte, și de 
alta. De la 1750 și până la 1830 noi le regăsim deseori în 
ograda Mitropoliei, dar asta nu înseamnă că unele dintre 
ele nu își găsesc rezolvarea la isprăvnicia județului, pe la 
Episcopii sau la Departamentul de Cremenalionf. Ci pur și 


1. V.A. Urechia, op. cit., vol. I, pp. 368—369. 

2. Pentru mai multe detalii vezi C. Ghiţulescu, În şalvari şi cu 
işlic, pp. 23—105; Ligia Livadă-Cadeschi și Laurenţiu Vlad, „Aspecte 
ale justiţiei criminale din Țara Românească în secolele XVII-XVIII“, 
în Studia Politica, vol. II, nr. 2, 2002, pp. 349-368; L. Livadă-Cadeschi, 
«Un mariage décidé en instance....», în loc. cit., pp. 111—128. 

3. BAR, mss. 653, ff. 42—43". 

4. Pentru competențele Departamentului de Cremenalion și 
procesele judecate a se vedea Silviu Văcaru și Cătălina Chelcu, Mol- 
dova (1799—1828). Condici de sentințe, volumul I (1799-1804), Iași, 
Editura Universităţii „Alexandru Ioan Cuza“, 2017; Silviu Văcaru și 

simplu, judecătorii acestor instanțe dau o soluție unei pricini 
care li s-a propus uneori chiar de actorii sociali sau care le-a 
fost trimisă de la cancelaria domnească. 

De pe la 1790, episcopiile încep să țină condici în care 
introduc pricinile judecate. Printre ele se numără și aceste 
cazuri de seducţie, dar și conflictele dintre soți, disputele 
patrimoniale, acuzaţiile de viol. Episcopul și curtea sa rezolvă 
şi mediază, propunând o soluţie și o sentință împricinaților. 
Drumul lung și costisitor către București obligă norodul să 
accepte hotărârea, dar știe că are posibilitatea de a apela la 
Vodă sau Vlădica pentru a-și cere dreptatea. Totodată, Bise- 
rica este din ce în ce mai des secondată de puterea politică 
care îi preia competențele, în ciuda opoziţiei, amintindu-i 
domnului că anumite pricini au fost judecate dinainte vreme 
de frații mitropoliți, cerând revenirea la vechea stare de 
lucruri. 

De altminteri, nemulțumiți de rezoluția pusă de tribu- 
nalul ecleziastic, împricinaţii se pot adresa domnului cerând 
rejudecarea pricinii. Mulţi dintre litiganţi apelează într-o 
primă instanță tot la domn, acesta fiind văzut ca singurul 
capabil să-și „pogoare“ dreptatea asupra lor. Apariţia depar- 
tamentelor de judecată nu-i împiedică să continue să apeleze 
la judecata domnească. În aceste condiţii, multe dintre prici- 
nile judecate la Mitropolie ajung după o perioadă de timp 
din nou la domnie. Unii omit să amintească că procesul s-a 
judecat deja la soborul Mitropoliei. Alții își prezintă nemulțu- 
mirea față de sentința dată și cer intervenția domnului. Şi 
într-un caz, și în celălalt, ajung tot la Mitropolie. Domnul, 
sau mai bine zis cancelaria domnească, reprezentată de un 
mare dregător (marele medelnicer, marele paharnic, marele 


Cătălina Chelcu, Departamentul Criminalicesc în Moldova (2799-1828). 
Condici de sentințe, volumul II (1805-1821), Editura Universităţii 
„Alexandru Ioan Cuza“, lași, 2019. 

1. BAR, mss. 648, f. 105”, 31 decembrie 1815. 

serdar, marele logofăt), înregistrează plângerea și o trimite 
din nou la Mitropolie cu cerința de a primi un raport cu cer- 
cetarea și rezoluția. Deși îi recunoaște ca vechi clienţi ai 
soborului, regăsiţi și în paginile condicilor, mitropolitul reia 
cercetarea, dar ținând cont și de documentele anterioare. 
Smaranda din București se adresează cu ojalbă Prea Sfinţiei 
Sale părintelui mitropolit, dar „pentru că nu mi-am aflat nici 
o dreptate“ încearcă și la Marele Divan. Îndreptată către 
un departament de judecată, femeia este nemulțumită și 
de sentința primită aici, din nou adresează o plângere către 
marele divan. Acesta o trimite la Mitropolie cu următoarea 
rezoluţie pe jalbă „Prea Sfinţia Ta părinte mitropolit vei 
teorisi Prea Sfinția Ta judecata aceasta și în ce chip vei găsi 
cu cale să arăţi în scris divanului cu zapciul cel orânduit“!. 

Cum hotărârea nu este niciodată definitivă, un proces se 
poate judeca și rejudeca ori de câte ori împricinaţii au timp 
si bani. Astfel procesul Maricăi din Perieți, județul Ilfov, se 
judecă la 9 mai 1792, 19 iulie 1792, 26 mai 1793, 4 mai 1794. 
Femeia s-a perindat de la ispravnicii de județ la Departa- 
mentul de Cremenalion, de la Marele Divan la domn și de 
fiecare dată a ajuns la Mitropolie.? În aceeași situaţie se 
află și Aniţa, care se judecă în 1787 cu Nicola cojocarul, câș- 
tigă procesul, iar domnul Nicolae Mavrogheni (1786-1790) 
îl obligă să se căsătorească; până la urmă cei doi cad la în- 
voială și femeia se mulțumește cu 200 de taleri. Patru ani 
mai târziu, sub pretext că bărbatul a continuat s-o frecven- 
teze și, mai ales, să-i făgăduiască iarăși căsătoria, Aniţa dă 
altă jalbă și un nou proces reîncepe?. Trebuie însă remarcat 
că practica consemnării fiecărui proces capătă importanță 
nu numai ca jurisprudenţă, ci și ca sursă de verificare și de 


1. BAR, mss. 653, f. 18—19". 
2. BAR, mss. 653, f. 53", 62" și DANIC, mss. 140, f. 142—143". 
3. V.A. Urechia, op. cit., vol. IV, p. 107—108. 

control a fiecărui proces. De multe ori se caută în condică 
maniera de rezolvare a unei pricini pentru a fi folosită ca 
exemplu sau ca punct de plecare, dar și de mai multe ori 
împricinații sunt regăsiți printre rândurile condicilor ca mai 
vechi clienți ai soborului. 


Pitace, sexualitate și păcat 


Biserica este inițiatoarea unor porunci care au drept scop 
reglementarea raporturilor dintre tinerii unei parohii. Ea 
se sesizează, atunci când este asaltată de jalbele femeilor 
pentru judecarea acestor pricini. Primul pitac datează din 
1792, ceea ce presupune că, până la acea dată, tribunalul 
ecleziastic s-a confruntat cu un număr important de femei 
care au acuzat „stricarea fecioriei“. În 1791, tribunalul rezolvă 
14 astfel de cereri, dar trebuie să ţinem cont și de altele rezol- 
vate de protopopi, ispravnici, departamente de judecată. 
Faţă de anii precedenţi, cifra este cea mai mare, ea culmi- 
nează cu informaţiile din provincii care i-au parvenit mitro- 
politului Cozma și care îl îngrijorează, astfel încât se vede 
nevoit să ia măsuri. 

Descoperirea unor noi condici susține îngrijorarea mitro- 
politului cu privire la creșterea semnificativă a numărului 
de procese atât în lumea rurală, cât și în lumea urbană. Evo- 
luţia fenomenului poate fi legată de creșterea importanței 
documentului scris, de răspândirea unor practici și experienţe 
juridice, îndemnând populaţia să apeleze la medierea unei 
instanţe, de o practică instituțională care înregistrează în 
scris mult mai bine și mai conștiincios conflictele parohiale. 

Anaforaua mitropolitului Cozma din 4 iulie 1792 anali- 
zează și informează domnia, oferindu-i date și soluţii pentru 
reglementarea procesului ce ajunge să ia proporții nebănuite. 
Mitropolitul începe cu punerea în evidență a importanţei 
nunții ca taină bisericească ce trebuie să fie „cinstită“ și mai 

ales cu „patul nespurcat“. Apoi urmează o detaliată analiză 
asupra seducţiei și asupra celor care sunt prinși în mrejele 
ei. Fenomenul se înregistrează în rândul celor de jos, „proștii 
locuitori“, cum îi numește Prea Sfinţia Sa, referindu-se de 
fapt la poziţia socială şi economică a acestora. După cum 
însuși mitropolitul recunoaște și după cum o probează și 
documentele, avem de-a face cu relații premaritale între 
tinerii aceleiași parohii, o sexualitate care acum, la sfârșit 
de veac, scapă de sub controlul comunităţii, al Bisericii și 
implicit al puterii. Studiind arhivele judiciare franceze din 
secolul al XVIII-lea, Julie Hardwick consideră că o „revo- 
luţie a sexualităţii“ ar fi vizibilă doar la nivelul elitelor; pen- 
tru țărani și orășeni, lucrurile se schimbă mult mai puţin și 
mult mai greul. La rândul ei, Katie Barclay consideră seco- 
lul al XVIII-lea o graniță importantă în evoluţia intimităţii 
în care sensibilitatea și emoţiile ocupă un loc aparte?. 

Pe de altă parte, sărăcia este componentă importantă în 
manifestarea unor astfel de conduite. Între pierderea virgini- 
tății, cu speranţa că poate se vor mărita, și celibat fetele pre- 
feră prima variantă chiar dacă presupune și riscul dezonoarei. 
„Îndrăgindu-se cu unii-alţii (mai nainte de cununia cea după 
lege), fetele cad și la fapta păcatului curviei cu nădejdea 
că-l va cere de bărbat“, dar o dată „păcatul împlinit“, „înșelă- 
torii se întorc, se căiesc, nu le primesc“. Relaţia, care începe 
atât de simplu și de cele mai multe ori din dragoste, sfârșește 
așadar în fața tribunalului, unde tinerii „se sting cu cheltu- 
ielile“. Dar fenomenul are repercusiuni mult mai profunde. 
Zapciii laici și ecleziastici intervin imediat, bârfa purtată 
prin comunitate „publicuiește“ relaţia, pretext cunoscut 


1. Julie Hardwick, Sex in an Old City: Young Workers and Intimacy 
in France, 1660-1789, Oxford University Press, Oxford, 2020. 

2. Katie Barclay, Jeffrey Meek și Andrea Thomson, Courtship, 
Marriage and Marriage Breakdown: Approaches from the History of 
Emotion, Routledge, New York, Londra, 2020. 

pentru a percepe „gloabe și geremele“. De frica lor, multe 
dintre fete „își omoară copiii și peste fapta curviei se fac și 
ucigașe de prunci“. Analiza mitropolitul merge mai departe, 
pierderea sufletului prin acceptarea jurământului: „mulţi 
tineri ca să-și apere fapta, sau de rușine ca să nu se arate 
vinovaţi, sau de nevoie nevrând ca s-o ia de nevastă, ci pri- 
mesc blestem, fac înfricoșate jurământuri ca să scape de 
pâra fetelor. Și așa amândouă părțile rămân într-o căire 
neîndreptată, unul cu pierderea sufletului, alta cu pierde- 
rea curățeniei feciorii ei și rămâne ca o curvă“. Plus, de frica 
rușinii, a singurătăţii, speriate de sarcină, multe fete „își 
strică fecioria cu unii“ și apoi „cad în spinarea altora“. Este 
o descriere destul de exactă a unui proces cu toate tarele lui, 
așa cum poate fi observat și de-a lungul tuturor jalbelor, măr- 
turiilor sau rezoluțiilor. Biserica cunoaște atât fenomenul 
cât și neajunsurile lui, tertipurile practicate de fete sau 
holtei, intervenţia înfricoşătoare a zapciilor. Rezultatul: 
infanticidul şi crearea unei situații profitabile pentru „neves- 
te-văduve“ care „fără rușine“ își „dezgolesc curvia“ și apoi 
cer judecăţi și „îndreptări“. 

Măsurile propuse sunt mai degrabă sfaturi care pot fi 
ascultate sau ignorate, decât reglementări cu putere de lege, 
care să atragă după sine sancţionarea și stoparea fenome- 
nului. Astfel, părinţii sunt sfătuiți să-și supravegheze mai 
bine copilele și mai ales să se ocupe de măritișul lor, alcătuin- 
du-le o zestre și găsindu-le un soț potrivit rangului și averii 
lor. De asemenea, fetele sunt amenințate că jalbele lor, pen- 
tru „a dobândi silnice și rușinate cununii sau alt folos de 
câștig cu împlinire de bani“, nu vor mai fi primite la nici o 
judecată. Numai plângerile susținute de probe — „împreună 
cu semnul feciorii“ — vor fi primite și cercetate conform „sfin- 
telor pravile“. În plus, se prescrie abolirea gloabei vinovată 
de atâtea infanticide. Anaforaua este trimisă spre citire și 
aprobare domnului, considerându-se că „cu acest mijloc 

socotim că se va înceta și să va tăia acest rău obicei și neli- 
giuite fapte, multe fete sau muieri văduve își vor păzi cură- 
tenia lor tăindu-li-se nădejdea, că vor fi ascultate și primite 
la judecată“. Anaforaua devine pitac domnesc și la 4 iulie, 
domnul Mihai Suţu trimite o copie după anaforaua mitropoli- 
tului cu propria sa decizie la marele agă și la marele spătar, 
iar pe 5 iulie pitacul domnesc este trimis la toate județele 
şi la caimacanul Craioveil. 

Pentru anii 1792 și 1793, se regăsesc doar g cazuri, ceea 
ar presupune că locuitorii s-au speriat, că fetele și-au păstrat 
curăţenia sau că pur și simplu cazurile n-au mai ajuns în 
atenția departamentelor pentru a-și oferi consilierea. Și 
totuși, în 1793, se revine asupra deciziei pentru că se observă 
că ea a adus mai mult rău decât bine. Noul mitropolit Filaret 
constată că, deși pricinile nu mai ajung la judecată, ele 
există fiind constatate de el, dar și de episcopii de la Buzău 
și Râmnic, neimplicarea ar însemna, după opinia lui, închi- 
derea ochilor și trecerea cu vederea a unui fenomen care 
oricum se întâmplă. Or, revenirea lui în spaţiul juridic ar 
însemna cunoașterea cu posibilitatea de a-l controla, dacă 
de stârpire nici nu poate fi vorba. Așa că propune, nici mai 
mult nici mai puţin, anularea vechilor pitace și revenirea la 
vechile obiceiuri: „arătăm Măriei Tale că ar fi cu cale să 
urmeze toate cele vechi obiceiuri, adică de a fi cercetate aceste 
pricini și înfrânate, care se vor cuveni de către politiceasca 
oblăduire, care de către duhovnicească, ca să nu ne arătăm 
că cu știre îngăduim fărdelegiuire și ne socotim părtași 
dăsfrânării.“2 

Anaforaua mitropolitului Cozma de la 1792 este reluată 
sub aceeași formă la 1805. Porunca domnească din 24 august 
nu schimbă nimic din măsurile anterioare prevăzute de 
mitropolitul Cozma; ea este trimisă ispravnicilor de judeţe, 


1. VA. Urechia, op. cit., vol. IV, pp.101-105. 
2. DANIC, mss. 143, f. 194'—195'. 

marelui spătar și marelui agă.! Reluarea acestui pitac a fost 
determinată de numărul constant de cereri adresate depar- 
tamentelor de judecată spre soluționare: 11 la 1800, 15 la 
1801, 11 la 1802, 14 la 1803, 10 la 1804, 9 la 1805 și încep să 
scadă din nou în anii următori. Ele ar trebui bineînțeles 
completate cu cazurile instrumentate de ispravnicii de județe 
şi de episcopi pentru că îngrijorarea puterii este insuflată 
de acești factori de decizie locali confruntați în mod evident 
cu plângerile supușilor. 

Pitacul este reluat în 1819, în 1828 şi, de fiecare dată, 
întărit cu pecetea domnului. În 1819 se reamintește că acest 
fel de pricini au tot fost oprite de Mihai vodă Suţu, dar că 
fetele au continuat să se adreseze instanțelor sperând „că și 
dă nu să vor lua în căsătorie dar le vor înzestra“?. Insistenţa 
pentru controlul și mai ales încadrarea procesului într-un 
cadru social legal este reiterată. Clericii tribunalului eclezias- 
tic încep să invoce din ce în ce mai des pitacele mitropolitului 
ce străbătuseră deja parohiile, plasele, județele. Când se pre- 
zintă un proces, ei nu se sfiesc să amintească actorilor că 
astfel de „davagealâcuri“ sunt „poprite prin tăstamenturi 
domneşti“? sau „că astfel de davale sunt aridicate cu dooă 
arhierești anaforale și hotărâri domnești: una a răposatului 
părinte Cozma mitropolit în zilele răposatului domn Mihai 
vodă Suţu și alta a părintelui Dositei mitropolit în zilele 
răposatului domn Alexandru Ipsilanti, domn întru a doua 
domnie“f. Și totuși asta nu-i împiedică să instrumenteze 
cazul, să găsească o soluţie, să impună un compromis. 


1. VA. Urechia, op. cit., vol. VIII, pp. 428—429. 

2. Ibidem. 

3. BAR, mss. 3935, ff. 65™, ff. aa7'-a28", mss. 4027, ff. 95", 
15 octombrie 1819, 16 aprilie 1822, 12 februarie 1829. 

4. BAR, mss. 3935, ff. 230", 10 decembrie 1822. 

Orice relație sexuală în afara căsătoriei este considerată 
un păcat și un delict pedepsit atât prin canon bisericesc, cât 
şi printr-o pedeapsă politicească, fie că este vorba de gloabă, 
de bătaie sau de închisoare. Gloaba pântecelui, dușegubina, 
şugubina, geremea, sau simplu gloaba este o amendă per- 
cepută pe păcatul trupesc. Orice relație sexuală înainte de 
căsătorie sau în afara căsătoriei este sancționată: curvia, 
preacurvia (adulterul), amestecarea de sânge, răpirea, stri- 
carea de feciorie etc.! Se poate spune că ea încearcă să cir- 
cumscrie sexualitatea în cadrul restrâns al familiei, să evite 
infanticidul, bastarzii, prostituţia. Obicei cutumiar foarte 
vechi, gloaba începe să intre cu secolul al XVIII-lea în seria 
de reglementări laice și ecleziastice ale celor două puteri?. Vor- 
nicii, protopopii, ispravnicii sunt principalii încasatori, deoa- 
rece ei au printre atribuţii moravurile populaţiei din județe?. 

Cuantumul este destul de diferit de la an la an, și de la 
judeţ, la judeţ. El este reglementat de pitace și nizamuri 


1. Ovid Sachelarie și Nicolae Stoicescu (dir.), Instituţii feudale din 
țările române. Dicţionar, Editura Academiei RSR, București, 1988, 
pp. 180, 119-120, 207-208. Vocile gloabă, duşegubină şi concubinaj. 

2. La 30 septembrie 1763, Constantin Cehan Racoviţă stabilea 
atribuţiile episcopului Nicolae de la episcopia Buzăului; printre atribuţii 
se află și perceperea gloabei pentru relațiile premaritale. BAR, Fond 
Documnete Istorice, CXXIV/175. 

3. Val. Al. Georgescu și Petre Strihan, Judecata domnească în Țara 
Românească şi Moldova, 1611-1831, partea I, Organizarea judecăto- 
rească, Editura Academiei RSR, București, 1981, pp. 123-125; Nicolae 
Iorga, „Documente câmpulungene“, în Studii și documente, tom V., p. 
358, tom VII, București, 1904, pp. 53-54, 21 mai 1762. În Moldova, 
gloaba este percepută atât de protopopi, cât și de vornici în funcţie de 
statutul social al persoanei care a comis greșeala — laic sau cleric. Ca 
regulă generală, bărbatul plătește gloaba vornicului, iar femeia plătește 
ciubotele (osteneala) protopopului. Ioan Antonovici, Documente bâr- 
lădene, Bârlad, 1911, vol. I, pp. 6—7, 15 mai 1741. 

bisericești, dar depinde, în mare parte, de dregători, proto- 
popi și ajutoarele acestora. Astfel la 1714, mitropolitul Antim 
Ivireanul stabilește ca „protopopul să globească pre fată cu 
bani 200, iar pre fecior să-l globească vorniceii cu bani 400“. 
La sfârșitul secolului, gloaba se ridica la 300 de bani, ridicaţi 
numai de la persoana vinovată?. La 1720, un bărbat ce a 
curvit cu o văduvă plătește 3 taleri, în timp ce un holtei 
trebuie să dea 7 taleri și jumătate?. În aprilie 1793, Barbu 
şi Petre, cuscri din satul Mircești, judeţul Ialomiţa, se plâng 
mitropolitului că protopopul plășii i-a globit pe amândoi, pe 
unul cu cinci taleri și jumătate, iar pe celălalt numai cu cinci 
taleri, sub pretextul că „feciorul... ar fi avut păcat cu fie-sa 
până a nu se cununa“f. Tot de protopopul plășii se plânge 
şi Dragomira din satul Buftea, județul Ilfov, acesta îi confiscă 
o ghiordie (haină scurtă femeiască) drept gloabă pentru că 
fiica ei, Lila, păcătuise cu holteiul Neagu.5 Gloaba este adânc 
înrădăcinată în mentalitatea colectivă, iar cel care a comis 
un păcat trupesc ştie că trebuie să plătească și, oricât se va 
ascunde, nu va scăpa. De exemplu, Marin, prins că a păcătuit 
cu stăpâna sa, fuge de teama bătăilor aplicate de soțul aces- 
teia, dar nu uită să lase banii de gloabă unui diacon căruia 
îi cere să-i achite datoria6. De altfel, la judecată părinţii 
clerici îi pun pe tineri să înscrie în angajamentul lor pe- 
deapsa cu perceperea gloabei în cazul în care recad în păcat 
sau nu respectă învoiala oferită. 

În practică se observă că gloaba reprezintă o mare atrac- 
ție pentru orice protopop, mergând până la a face „prepuneri 


1. Antim Ivireanul, Opere. Didahii, ed. Gabriel Ștrempel, Minerva, 
București, 1996, p. 355- 

a. DANIC, mss. 141, ff. 89'—go”, 5 decembrie 1795. 

3. N. Iorga, Studii și documente, tom XIV, p. 294. 

4. DANIC, mss.143, f. 144. 

5. BAR, mss. 641, ff. 192'—193', 20 ianuarie 1797. 

6. DANIC, mss, 143, ff. 103'—104?, 4 martie 1793. 

şi năpăști ca să globească fără dă nu a fi vină dovedită“. 
Sub guvernarea militară din vremea războiului ruso-austro— 
turc (1787-1793), dregătorii sunt amenințați cu perceperea 
înzecit a gloabei ridicate fără să existe dovezi clare. Venituri 
astfel obținute se vărsau la Cutia milelor pentru îngrijirea 
sărmanilor?. 

Pitacele domnești, care se referă la stricare de feciorie, 
analizează și problema gloabei, considerată factor important 
ce contribuie la uciderea pruncilor de către mamele nemări- 
tate din teama de a nu fi descoperite. lată mărturia mitropo- 
litului Cozma în anaforaua sa adresată domnului: fetele „se 
întâmplă de nasc copii, și ca să nu fie rușinea lor vădită, și 
pentru ca să scape de ispravnici, de zapcii, de protopopi a nu 
le globi precum sunt obișnuiți, ele își omor copiii, și peste 
fapta curvii se fac și ucigașe de prunci“. El propune domnului 
să ceară slujbașilor laici, în speţă „boierilor ispravnici de 
prin judeţe, căpitanilor, zapciilor de prin plăși“ „să nu mai 
globească sau pre fete, sau pre tineri“, din moment ce nici o 
pricină de stricare de feciorie urma a nu mai fi primită la 
judecată3. În ceea ce îi privește pe protopopi, încă din anii 
trecuţi se încercase, prin numeroase pitace, trasarea atribu- 
țiilor ce le reveneau, maniera de rezolvare a unor astfel de 
acuzații. Chiar dacă aveau printre sarcini păcatele trupești, 
ei nu mai aveau dreptul de a percepe gloaba. Fiecare caz în 
parte urma a fi cercetat, analizat, soluționat; pentru efortul 
său, protopopul putea cere 2 taleri și jumătate de la partea 
femeiască „pentru osteneală și slujba ce face la cercetarea 


1. Acte judiciare din Țara Românească, 1775-1781, ediţie întoc- 
mită de Gh. Cronț, Al. Constantinescu, A. Popescu, T. Rădulescu, 
C. Tegăneanu, Editura Academiei RSR, București, 1973, PP. 744-745, 
1 martie 1779. 

2. DANIC, mss 18, f. 62, 1 mai 1790. 

3. V.A. Urechia, op. cit., IV, p. 102, 4 iulie 1792. 

acestora, iar nu cu nume de gloabă sau geremea“!. Taxa 
percepută poartă numele de „dichioma“. Cuvântul nu s-a îm- 
pământenit și nici nu a fost folosit în anii următori, dovadă 
că nu s-a aplicat această nouă măsură în care vechea 
amendă căpăta nume nou și alt tip de justificări. 

Într-o anafora a mitropolitului din 2 decembrie 1795, 
gloaba reapare, astfel se hotărăște că pentru „călcări de lege“ 
se va globi „partea cea greșită“, dar numai cu 300 de bani 
„după vechiul obicei“, protopopii fiind amenințați cu certarea 
dacă se lăcomesc mai mult?. Din 5 decembrie 1795, anafo- 
raua devine pitacul domnesc prin care se încearcă reglemen- 
tarea abuzurilor săvârșite de protopopi prin judeţe. Se 
constată că, fără să aibă vreun motiv temeinic, fără să dețină 
informaţii sigure, ci bazându-se doar pe pâră și zvonuri, pro- 
topopii ridică bărbaţi, holtei, muieri văduve, fete, îi bat, îi pun 
în fiare și apoi îi globesc. Se recomandă iarăși să se ia doar 
300 de bani de la partea vinovată, „dichioma“, percepută pentru 
osteneala de a rezolva pricini și nu drept gloabă.? 

Astfel gloaba este desființată de către unii domni și reîn- 
fiinţată de alții, deși toți sunt de acord că această amendă 
cutumiară provoacă numeroase abuzuri. Alexandru Ipsilanti 
o interzice prin actul din 6 iulie 1777, dar este reînființată de 
Nicolae Caragea la 22 septembrie 1782. Este din nou desfiin- 
țată la 4 iulie 1792, dar reînființată .la g decembrie 1795, 
interzisă iar în 1805 și se pare că este încă percepută ilegal, 
pentru că, la 18 septembrie 1814, loan Caragea cere mitro- 


1. Ibidem, pp. 368-369, 15 noiembrie 1783. 

2. DANIC, mss. 141, ff. 80%—81". 

3. DANIC, mss. 141, ff. 89—90”, 5 decembrie 1795. Ni s-a păstrat 
anaforaua mitropolitului cu întărirea de obşte a domnului în condica 
ținută de episcopul Iosif al Argeșului. Acesta o copiază și o trimite 
spre înştiinţare și punere în aplicare, la 17 decembrie 1795, protopo- 
pilor și preoților din eparhia sa. Vezi BAR, Fond Documente Istorice, 
CMXLIV/ 23, 27. 

politului să o desființeze, considerând că Biserica nu trebuie 
decât „să dea sfaturi duhovnicești și ispovedania“ și nu să 
ceară bani!. Această confuzie a creat, bineînțeles, abuzuri atât 
din partea ispravnicilor și zapciilor, cât și din partea protopo- 
pilor, toți dorind perceperea gloabei fie și bazată pe simple 
zvonuri, fie pe fapte reale, fie prin năpăstuirea unora și altora. 

Dincolo de amendă, întemnițarea „îndrăgostiţilor“ se 
practică. Holtei și fete, amanți și amante, bărbați și femei 
ajung în închisorile puterii unde sunt reținuți câteva zile, 
câteva săptămâni sau câteva luni. Motivul întemnițării este 
pentru toţi același: păcatul trupesc. Măsura se aplică uneori 
chiar și după perceperea gloabei, închisoarea fiind consi- 
derată ca unica soluţie în a-i ține la distanță pe parteneri, 
mai ales atunci când trăiesc în aceeași parohie iar şansele 
de a recădea în păcat sunt destul de mari. Așa se întâmplă 
în cazul fiicei Vasilichii din Negreni, județul Olt, „pusă la 
opreală“ pentru că a căzut în păcat cu Gheorghe, văr de-al 
doilea. Eliberată la insistenţele mamei și ale holteiului, fata 
este reîntemnițată când se constată că păcătuiește fără 
întrerupere cu vărul său și mai ales după ce se naște un 
copil?. Radu și Floarea din satul Baci, județul Vlașca, sunt 
denunțați de către preot și vecini „cum că au căzut în fapta 
păcatului“; ridicaţi de zapciii plășii, bătuţi, căzniţi tinerii 
ajung până la urmă la Mitropolie. Aici ancheta efectuată de 
preoții tribunalului ecleziastic demonstrează că „ar fi avut 
amândoi dragoste“ încă din copilărie, dar „nu sunt vinovaţi 
faptei păcatului“. 

Închisori ale protopopilor se află pe lângă fiecare proto- 
popiat. Să nu ne imaginăm că sunt închisori în adevăratul 
sens al cuvântului, ci doar simple camere închise, din toate 


1. Val. Al. Georgescu, P. Strihan, op. cit., partea 1, vol. II, pp. 123-124. 
2. DANIC, mss. 143, ff. 114". 
3. BAR, mss. 4027, ff. 87'—88, 10 ianuarie 1798. 


82 CU DRAGOSTEA LA TRIBUNAL 


părţile, ce pot primi un lacăt pentru a izola persoana vino- 
vată de restul lumii. Ca și gloaba, ele sunt interzise de către 
domni fără prea mare succes!. Dar cum atribuţiile fiecărui 
departament de judecată sau ale fiecărui dregător nu sunt 
clar stabilite, amestecul şi concurența între laic și religios 
sunt fapte evidente, după cum o arată și cazurile prezentate 
mai sus. 

Pitacul lui Alexandru Moruzi din 5 decembrie 1795 oferă 
informaţii importante cu privire la procedurile operate de 
protopopi, dar și de dregătorii locali, în analizarea pricinilor 
ce le revin în materie de moravuri. În fapt, instrucțiunile 
trimise de Vodă, la cererea mitropolitului, pun în evidență 
practicile cotidiene prin care sexualitatea este sugrumată, 
blamată, interzisă. Astfel, se cere protopopilor să păzească 
nizamul prin care „fiiară, bici, butuc, bătaie, înjurături și 
jafuri de gloabe să nu auzim domnia mea mai mult că le fac 
protopopi“ care aveau obiceiul „să ridice și să arate vreo 
muiere văduvă, veri fată, veri muieri măritate numai după 
vorbe și pâra cuiva că au auzit“. Se poate interveni numai 
când „un bărbat va merge de sineși la protopop ca să ceară 
îndreptarea soției lui ori un pârât, tată-său, mumă-sa, pen- 
tru fata lui sau rudenii, cea de aproape, pentru rudele sau 
când ispravnicii județului va orândui la protopop pricină ca 
aceasta, atunci are a cerceta, a înţelepţi și a face îndreptarea 
cea cuvioasă și cu învățătură bisericească și duhovnicească și 
numai de a închide parte muierească pentru înțelepțire și cu 
cererea părinților lor sau rudelor lor, slobozim. Iar hiare, 
bici, bățu să nu aibă de a-i bate, nici de a-i globi, pentru că 
biciul preotului iaste cuvântul lui Dumnezeu în gura lui cu 
care trebuie să înveţe și să îndrepteze pe norod“?. „Că biciul 


1. Pentru detalii cu privire la regimul închisorilor vezi C. Ghiţu- 
lescu, În șalvari şi cu ișlic, pp. 366-377. 
2. DANIC, mss. 141, ff. 89"—92”, 5 și 10 decembrie 1795. 

preotului iaste cuvântul lui Dumnezeu în gura lui“, frumoasă 
parabolă cu ajutorul căreia vodă Moruzi încearcă să trezească 
umanitatea unei categorii sociale obișnuite să se îmbogă- 
țească pe seama unui păcat cât se poate de firesc, practicat 
de toţi: dragostea. Se constată totuși că familia, soţul, rudele 
au încă dreptul să-l denunțe pe cel care „greșește“, pe cel care 
nu se supune, pe cel care iubește altceva decât ceea ce îi este 
prescris, pe cel care se abate de la ceea ce se consideră a fi 
drumul bun și drept. 

Conflictul între laic şi ecleziastic devine din ce în ce mai 
evident pe măsură ce Statul capătă forme administrative 
și juridice din ce în ce mai vizibile!. Zapcii, zabiţi, isprav- 
nici se „obrăznicesc“ să judece chiar pe slujbașii Bisericii, să 
se amestece în pricini ce aparţin de regulă Bisericii, să impu- 
nă căsătorii forţate numai pentru a percepe gloaba și gân- 
dind că din moment ce au acceptat să se cunune înseamnă 
că au şi păcătuit. Aceasta este analiza unui pitac bisericesc 
de la 1819 prin care se solicită intervenţia hotărâtă şi ime- 
diată a domnului pentru a delimita atribuţiile fiecărui 
departament, pentru a evita abuzurile. Interzisă prin regle- 
mentări domnești, gloaba este încasată totuși de slujbașii 
laici sub pretext că nu pe ei îi vizase pitacul. Și pentru a face 
rost de bani, pun la cale înscenări, intervin bazându-se pe 
zvonuri, nu fac cercetări, nu-i interesează realitatea. Să 
ascultăm descrierea mitropolitului cu privire la extinderea 
şi gravitatea acestui fenomen: „Dar pentru că au numit numai 
pă protopopi așa curgând pricina din care s-au dat îndem- 
nare a să face acele porunci, au găsit mijloc zapcii isprăv- 
nicești ca să globească ei cu cuvânt că pentru dumnealor nu 
să coprinde porunca și așa i-au globit și globesc în multe 


1. Pentru regularizarea sexualităţii în epoca modernă a se vedea 
Katherine Crawford, European Sexualies, 1400-1800, Cambridge 
University Press, Cambridge, 2007. 

chipuri, atât pă partea bărbătească, cât și pă partea făme- 
iască, pe alții îndata-și după cununie fără a fi mai nainte 
zvon de păcaturi îi globesc puind mai nainte acest cuvânt că 
nu este cu putinţă a nu fi avut ei păcaturi amândoi înainte 
de a să lua în căsătorie. Încă și alt rău mai urmează, că eșind 
nume de păcaturi la vreo fămeie căsătorită și o globesc și 
îndata-și fără nici o cercetare de este adevărat sau nu, o pun 
la închisoare fără a şti bărbatul ei și așa răcește inima băr- 
batului despre soţia lui că și de nu o lasă dar apururea urmea- 
ză tot rău între dânșii din bănuielile ce [sunt] asupra ei.“ 
Se cere cu insistență abolirea gloabei, măsuri punitive 
şi dure care să stăvilească cât de cât apetenţa slujbașilor 
laici și ecleziastici: „Deci pentru toate acestea arătate pricini 
ne rugăm ca cu strașnicele Măriei Tale porunci să să facă 
oprire și înfrânare ca nici protopopii să nu să îndrăznească 
a lua acest fel dă gloabe, nici dumnealor boierii ispravnici, 
nici zapcii dumnealor sau alți zabiți politicești. Și pentru ca 
să aibă sfiială a nu să mai întinde la acest fel de fapte rele 
să aibă poruncă arhierei eparhiilor ca să aibă luare aminte 
şi cum și de acum înainte [de] să vor mai urma să înștiințeze 
părintele.“2 Justiţia laică şi bisericească operează în aceeași 
manieră, iar la 1819, protopopi și ispravnici se întrec în 
punerea în aplicare a unor măsuri interzise de nenumărate 
ori prin pitace domnești sau bisericești, a căror valoare nu 
contează însă prea mult în judeţe şi plase, acolo unde adevă- 
ratul stăpân este altul decât domnul sau mitropolitul. 
Toleranţă și clemență, măsuri neduse niciodată până la 
capăt, ameninţări nefinalizate și pitace reiterate, abrogate, 
reinventate, ignorate, control insuficient asupra propriilor 
slujbași, amestec între laic și ecleziastic, fac ca până la urmă 
arbitrarul şi compromisul să fie mai importante decât apli- 
carea cu tenacitate și consecvență a unor reguli propuse și 


1. BAR, mss. 3935, ff. 38'—89', 28 iulie 1819. 
2. Ibidem. 

gândite chiar de către instituţia ce prima le încalcă. Se nasc 
astfel practici ce devin norme, laxităţi în interiorul sistemu- 
lui ce vor fi speculate de subiecții sociali. Vom încerca să 
analizăm aceste practici, urmărind în permanenţă raportul 
dintre declarațiile personajelor, atitudinile judecătorilor, 
discursul pravilelor și al pitacelor, soluţiile născocite și 
gradul lor de aplicabilitate. 


Practica juridică 
şi inventarea de soluții 


Analiza timpului, a spaţiului, a manierei, a modalităților 
animă spiritele în sala de judecată. Când? Unde? Cum? Cu 
cine? Răspunsurile ar trebui să lămurească, dar și să poto- 
lească dorinţa de a ști, de a cunoaște, de a afla a judecătorilor. 
Curiozitatea asupra acțiunii în sine naște întrebări de genul: 
„am întrebat pe numita câtă vreme iaste de când au avut îm- 
preunare cu pârâtu“; „cercetând pă fată când și în ce loc s-au 
întâmplat fapta“; „cercetând-o pentru stricarea fecioriei ei, 
când s-au întâmplat“ sau „întrebându-se de i-au fost cu voie“. 

De asemenea, se analizează intenţia gestului, a actului, 
a faptelor. Gestul a fost gândit, premeditat sau pur și simplu 
spontan? Promisiunile antrenează și intenţia de a le duce 
la bun sfârșit sau au fost făcute la beţie, în joacă, în glumă? 
Acceptarea actului a presupus faptul că fata cunoștea conse- 
cințele acestuia, sau a fost într-adevăr ademenită în capcana 
amorului? Intenţia pune probleme judecătorilor care se preci- 
pită cu întrebări pentru a lămuri și a afla gândurile fiecărui 
partener. Nararea experiențelor intime ajută judecătorii să 
stabilească dacă curtea s-a desfășurat în limitele acceptate 
de comunitate, dacă tinerii s-au curtat în vederea căsătoriei, 
dacă reputaţiile lor în mijlocul parohiei erau curate, dacă 
poveștile lor erau confirmate de ceilalți. 

Fata primește o mare parte din responsabilitatea actului, 
ea trebuie să fie prevăzătoare, să ghicească intenţiile bărba- 
tului, să nu se lase înșelată de iluzia promisiunilor și drăgălă- 

şenia gesturilor, să nu se pună în situaţii neclare, să nu 
meargă în locuri ce nu pot fi supravegheate. Chira încearcă 
să se prezinte la judecată ca o victimă a holteiului Năstasie. 
Întrebările insistente ale judecătorilor scot la iveală că, de 
fapt, fata s-a lăsat antrenată în jocul dragostei și „în dulcele 
Sâmpietrului, cu vreo cinci zile până în sfeti Arhangheli, 
într-o seară, au mersu numita fată la conacul lui Anastasie 
şi că într-acea seară au apucat-o și au căzut în păcat cu 
dânsa“. Chiar dacă într-o primă fază judecătorii încearcă 
să-l convingă pe june să accepte căsătoria, în fața refuzului, 
se îndreaptă spre fata care devine responsabilă de fapta ei 
din moment ce „am mersu eu de la casa părinţilor miei la 
conacul numitului noaptea fiind“, așadar conștientă de peri- 
colul ce ar putea apăreal. În aceste cazuri, recunoașterea 
faptei, și implicit a vinovăţiei, nu mai devine un cap de acu- 
zare din moment ce fata se află pe poziție de egalitate în 
construirea relației prin participarea voluntară la propria 
seducţie. Ștefana din satul Ștefești, județul Ialomița, o 
recunoaște cu seninătate: „această cădere a mea în păcat 
cu dânsul n-au fost la vreun loc pustiu sau să fi fost împreu- 
narea mea cu dânsul în vreo silnicie, ci au fost cu bunăvoia 
mea și în sat. Care și după împreunarea ce am [mai] avut 
tot cu dânsul, nu am arătat pe loc, ori la vreo judecată sau 
la preotul și pârcălabul satului ca să mi se cunoască cură- 
tenia fetii, ci am tăinuit tot până când am și rămas grea“. 
lanache holteiul, la rândul său, nu neagă nici actul sexual, 
nici paternitatea copilului, ci pur și simplu refuză să ducă la 
bun sfârșit o legătură în care s-a implicat probabil și datorită 
disponibilităţii fetei?. 


1. BAR, mss. 644, ff. 164%”. 

a. BAR, mss. 645, ff. 122—123". Dar încăpățânarea îl costă scump: 
850 de taleri, o sumă uriașă pentru un ţăran. Suma trebuie să acopere 
și cheltuielile necesare pentru întreținerea copilului. 

În alte situaţii, se merge până la culpabilizarea fetei care 
nu numai că devine responsabilă de producerea actului, ci 
este singura vinovată. În plus, participarea activă a fetei este 
evidentă atunci când totul se desfășoară în mijlocul comuni- 
tăţii, în sat, în mahala, în casă, în curte, pe prispă, unde un 
simplu țipăt poate antrena prezența umană, așadar salvato- 
rii de care ar avea nevoie, în cazul unui viol, unui amor nedorit. 

Iată cum se construiește discursul clericilor în cazul 
Mariei din satul Petrești, judeţul Vlașca, sedusă și abando- 
nată de Stoica, fratele popei Trandafir: „dar şi pe mine m-au 
învinovăţit judecata pentru căci n-am arătat la rudele mele 
sau la duhovnic sau la altcinevași de săvârşirea păcatului, 
cum și pentru căci am tăcut în diiastimă până când am făcut 
copilul fiind cu şăderea tot într-un sat cu numitul de am 
auzit și am văzut atât eu cum și rudele mele când s-au logo- 
dit, și când s-au însurat“l. Așadar, prezența ei la tribunal, 
după mai bine de nouă luni de la producerea faptelor, nu 
poate fi văzută decât ca o „năpăstuire“, o punere în scenă. 
Tăcerea fetei, păstrarea secretului, ascunderea sarcinii, 
ignorarea deflorării anulează veridicitatea faptelor. 

Situaţia este identică și în cazul Mariei din județul Ialo- 
mita care cere în căsătorie pe Dinu, fiul popei Stoian. Pricina 
se judecă la isprăvnicia judeţului, unde Maria mărturisește 
că a avut împreunare cu Dinu „cu a ei bunăvoie și plăcere“ 
şi deflorarea s-ar fi întâmplat „în niște mărăcine“. Nici 
bărbatul nu neagă relaţia, ci susține că „înclinarea cu dânsa“ 
s-ar fi produs „cu bunăvoia și primirea ei lângă casa ei“. Un 
an de zile, Maria și Dinu s-au iubit printre mărăcini și prin 
fân, departe de privirile celorlalți. Abia când Dinu se laudă 
în sat cu iubirea lor, Maria îl cere de bărbat pentru a clarifica 
în ochii lumii situaţia ei. Când el refuză, ea dă jalbă pentru 
că are nevoie de recunoașterea lui că intenţiile i-au fost bune 
atunci când i-a făcut curte. „Cum au tăcut un an trecut?“ este 


1. BAR, mss. 644, ff. 175—176". 

întrebată. Iar fata răspunde sincer „că nici acum nu ar fi 
arătat, dacă pârâtul nu scotea vorbă“ în satl. 

Apoi se trece la analiza promisiunilor, a valorii cuvintelor 
pronunțate, a locurilor în care au fost pronunțate, a timpului, 
a persoanelor, a responsabilităților. Fata sedusă își fondează 
cererile pe promisiunile de căsătorie, ele devin argumente 
principale în construirea și formularea unei jalbe. Judecătorii 
însă, cu excepţia anumitor situaţii, nu le acordă aceeași 
importanţă. Ei propun căsătoria fiecărui cuplu, dar nu ca 
urmare sau ca ducere la bun sfârșit a unor promisiuni presu- 
puse, ci ca unică soluţie de a pune capăt unei situaţii critice: 
stingerea conflictului ce mocnește în interiorul unei parohii. 

Urmează studierea diferitelor variante oferite de pârâţi, 
de martori, de părinţi, de vecini. Dacă Anastasia a recunos- 
cut că „s-a împreunat“ cu Iane căpitan în „dulcele Crăciu- 
nului“, iar Gheorghe căpitan susține că și el a avut dragoste 
cu pârâta, dar în postul Sfinţilor Apostoli, atunci să explice 
dumneaei de ce a așteptat „atâtea luni trecute la mijloc“? De 
ce îl acuză pe Iane, și nu pe Gheorghe, care a fost primul?? 
Fiecare amănunt este speculat, disecat, valorificat. Ana de 
la Mogoşani, județul Vlașca, susține că miercuri, în Săptă- 
mâna Luminată din primăvara lui 1801, a avut împreunare 
cu Manea holteiul. Pârâtul, la rândul său, o contrazice susţi- 
nând sus și tare că „dă luni, a doua zi dă Paști“ a plecat la 
nașul său în satul Moşoaia, județul Teleorman, „unde s-au 
zăbovit o săptămână“. 

Judecătorii sunt martori la scene tragice, bizare, melo- 
dramatice. Până mai ieri iubiţi, amanți, îndrăgostiți, concu- 
bini, aceiași parteneri, ajunși la tribunal, devin dintr-odată 
dușmani, fiecare încearcă să se apere, să se legitimeze, să 


1. DANIC, mss 1393, f. 49. 
2. BAR, mss. 653, f. 33'—34P. 
3. BAR, mss. 645, f. 38%. 

transfere responsabilitatea actului pe umerii celuilalt, să stri- 
ge mai tare. De la timiditate și jenă la îndrăzneală și ipo- 
crizie, de la minciună și umilinţă la sfidare și nesupunere, 
toate aceste sentimente umane defilează prin faţa clericilor. 
La 1804 iunie 6, soborul judecă procesul dintre Felda și Ion, 
ambii din Tingani, judeţul Ilfov. Între timp, holteiul a sedus-o 
şi pe Ilinca din București, așadar tribunalul are în fața sa 
două fete care cer același bărbat. Scenele reținute sunt cât 
se poate de melodramatice. Felda insistă și imploră, cerân- 
du-l de soț în virtutea întâietăţii — „că numitul au căzut mai 
întâi cu mine în păcatul stricării fecioriei“. De partea cealaltă, 
Ilinca „au strigat lângă dânsul, zicând ia că nici într-un chip 
nu îl lasă, ci îl cere de bărbat, agățându-să mai vârtos de 
dânsul și ţiindu-l de haina lui“, neslăbindu-l nici un minut 
din ochi de frică să nu-l piardăl. 

În astfel de litigii, rareori se face apel la prevederile legii. 
Dacă în cazurile de divorț prevederile legii, cu articol, para- 
graf, listă, sunt inserate în sentinţa finală?, acum se recurge 
la o procedură sumară în care se încearcă aplanarea confiic- 
tului și împăcarea părților. Totuși, întrebările judecătorilor, 
analiza minuțioasă a actorilor sociali, soluţiile avansate de- 
monstrează faptul că, cel puţin atunci când pricina se judecă 
în fața tribunalului ecleziastic, glavele și zacealele Pravilei 
fuseseră deja citite, asumate, informaţia fiind folosită într-o 
formă sau alta. Pedepsele însă nu sunt atât de dure, iar tă- 
ierea nasului, prevăzută atât în Îndreptarea legii, cât şi în 
Codul penal, nu se întâlnește niciodată. La ocnă ajung doar 
câțiva acuzaţi care se dovedesc refractari și nu acceptă nici 
una dintre soluţiile propuse, deși vinovăția lor este clară. 

Mitropolitul judecă fiecare caz în parte încercând să gă- 
sească soluţii, plecând de la particularităţile problemei 


1. BAR, mss. 646, ff. 148—149". 
a. C. Ghiţulescu, În șalvari şi cu ișlic, pp. 46-55, 378-388. 

propuse spre judecare. Dragostea și sentimentele sunt lu- 
cruri care scapă, de cele mai multe ori printre degete, greu 
măsurabile, greu de dovedit, greu de infirmat. Aceleași fapte, 
aceleași valori sunt interpretate în funcție de partea care 
refuză să accepte compromisul propus. Poate că părinții— 
clerici nu au o pregătire juridică excepţională, dar sunt buni 
cunoscători ai oamenilor și știu cum să-i manipuleze, să-i 
înfricoșeze şi să-i convingă de justeţea „dreptății“ oferite. 
Arbitrarul este la el acasă, atunci când mitropolitul are de 
judecat astfel de cazuri. Chiar dacă un număr de procese poate 
fi înscris într-un tipar, celelalte sunt însă unice prin problemele 
pe care le ridică, prin soluțiile inventate, prin modalitățile 
de acceptare a compromisului propus. 

Judecătorii au o mare libertate în cercetarea și interpre- 
tarea faptelor. Nu trebuie omis că, de cele mai multe ori, ceea 
ce îi ghidează în alegerea unei soluţii sau a alteia este statu- 
tul socio-economic al părților. Un caz concludent este cel al 
Niţei din mahalaua Argintarului care insistă cu plângeri la 
Mitropolie împotriva unui bărbat fugit de mult din capitală. 
În absenţa acuzatului, în mod normal, instanţa nu se poate 
pronunța, mai ales dacă nu există rude care să preia punerea 
în aplicare a sentinței. Dar, în acest caz, mitropolitul, sătul 
de numeroasele plângeri depuse de femeie, preia asupra sa 
atribuţiile acuzatului, miluind-o cu „o roche de algea și o tivi- 
lichie și bani gata tl. 10“. În schimb, femeia promite să nu mai 
supere auzul Prea Sfinţiei Sale cu nenumăratele ei jalbel. 


Semne şi dovezi 


In faţa soborului de clerici, cele două părți sunt rugate 
să-și susțină acuzaţiile cu probe sau cu martori, căci judecă- 
torii au deja o experiență juridică și știu că „spusele numai 


1. BAR, mss. 641, f. 107”, 29 octombrie 1794. 

cu gura“ nu pot fi luate în seamă. În plus, Pravila recomandă 
judecarea acestui tip de pricini pe baza unor probe solide și 
a unor martori de încredere. O fată, pentru a dovedi că a fost 
sedusă fără voia ei, trebuia să demonstreze că s-a opus și a 
strigat pentru a fi auzită de vecini și de toţi cei care treceau 
întâmplător pe drum (zaceala 1). Apoi ea trebuie să se pre- 
zinte la judecată imediat după consumarea actului sexual 
cu probele feciorii ei: „arată-se cum se-au stricat fetiia featei, 
pre sânge ce se va arăta pre hainele ei și pre iia featei“ 
(zaceala 2). Lipsa de reacţie imediată și păstrarea secretului 
devalorizează actul în sine. Trecerea timpului lucrează în 
favoarea bărbatului, timpul duce la distrugerea probelor și, 
mai ales, la diluarea credibilităţii acuzațiilor. Dacă jăluitoa- 
rea nu poate prezenta toate aceste probe, instanța îi mai 
dă o șansă: ea are dreptul să jure că acuzatul a fost primul 
şi singurul bărbat din viața ei și mai ales că „și-a petrecut 
viaţa cu cinste“. În această situație, fata are nevoie de susţi- 
nerea martorilor din comunitate (zaceala 3). În practică 
putem constata că doar două fete se prezintă la Mitropolie 
cu dovezile feciorii, dacă ar fi s-o excludem pe Stanca din 
mahalaua Apostolului care a înscenat totul. Alte două fete 
pun în scenă primul tip de probă, ţipete, haine deșirate, 
atragerea comunității și mărturia publică. În rest, toate 
celelalte 206 cazuri intră cu greu în prevederile glavei 254. 

Pătrana din mahalaua Delea, încrezătoare în promisiu- 
nile făcute de Ene, acceptă să-i deschidă ușa casei atunci 
când acesta bate la poartă într-o zi când tatăl era „dus afară 
la țară“, iar mama era „dusă la târg“. „Împresurată cu sila“, 
Pătrana își pierde fecioria pe lavița din propria casă. După 
consumarea actului sexual, băiatul se răzgândește și refuză 
căsătoria promisă. Probele zdrobitoare aduse de fată la jude- 
cată îl obligă însă să revină asupra primei intenții, căci „după 


1. Îndreptarea legii, p. 256. 

semnili feciorii ei, fetii, ce s-au văzut pă iia cu care au fost 
îmbrăcată atuncea m-am cunoscut eu în vină“. Fata mai 
prezintă și alte dovezi pe care Ene nu s-ar fi așteptat să le 
folosească sau de care pur și simplu uitase: „dar peste acel 
semn mai arată Pătrana fata și un inel al mieu i o basma 
ce mi-au rămas atuncea în casă la dânsa“. Pentru a-și asi- 
gura victoria, imediat după consumarea actului, fata arătase 
toate aceste „probe“ preotului și vecinilor mahalagii care o 
însoțesc apoi la Mitropolie, dând astfel credibilitate și forță 
acuzațiilor. 

La judecată, în fața soborului de clerici, cele două părți 
sunt rugate cu insistență să-și prezinte dovezile care pot 
susține veridicitatea acuzațiilor. „Neaducând nici un semnu 
ca să poci dovedi că am avut împreunare cu numitul de fată“, 
recunoaște Maria, ale cărei spuse nu pot fi susținute și care 
nasc suspiciuni: „ci dând judecata bănuială că numai așa 
cu năpăstuire m-am pus eu în spinarea numitului că mi-au 
stricat fecioriia“?. Dovada cea mai clară și care probează 
întotdeauna veridicitatea acuzațiilor este cămașa pătată cu 
sânge. Judecata admite însă și alte obiecte uitate de sedu- 
cător în patul fetei seduse. De cele mai multe ori însă fetele 
nu pot prezenta nici semne, nici indicii, nici probe, iar jude- 
cătorii notează sec: „cerându-i-se vreo dovadă ca să o adeve- 
reze judecății nu avu, nici o dovadă, nici cu mărturii, nici 
alt fel“. 

Totodată, clericii insistă pe aflarea locului și timpului 
desfășurării primei întâlniri, încercând să vadă dacă infor- 
maţiile oferite de fată și de băiat se suprapun. Un pic de 
neatenţie în relatarea faptelor, o proastă memorie pot influ- 
enţa decizia soborului. În povestea ei, Maria afirmă că deflo- 
rarea a avut loc „într-o zi de dimineață“ „la apă“ „în curtea 
cea veche“, în timp ce Neacșu cojocarul oferă o altă variantă, 


1. BAR, mss. 641, f. go'—ga?, 28 august 1794. 
2. BAR, mss. 641, ff. 93”. 

„au avut împreunare... dar nu în curtea cea veche..., ci 
într-alt loc, într-o cârciumă“l. Deflorarea nu mai poate fi 
așadar considerată ca act de acuzare principal, transfor- 
mându-se într-o relaţie sexuală pasageră mai puţin gravă: 
cârciuma este un loc al pierzaniei, nici o fată cu minte nu 
i-ar fi călcat pragul. Locul, timpul devin indicii în stabilirea 
faptelor, în fixarea evenimentului într-un cadru reperabil. 
Ele ajută tribunalul să împartă responsabilităţile actului. 
Se încearcă aflarea gradului de participare a fiecăruia: dacă 
a fost cu voia sau fără voia fetei, dacă victima s-a implicat 
provocând, de fapt, consumarea unei relaţii, dacă a fost doar 
victimă pasivă, agresată de forța și violența masculină. 

Satul, mahalaua, casa, fântâna sunt considerate drept 
locuri populate cu oameni a căror intervenţie trebuie solici- 
tată prin ţipete și strigăte de ajutor; cu alte cuvinte, fata nu 
mai poate fi o victimă inocentă dacă asistă la propria sedu- 
cere fără să acționeze într-un fel. Pădurea, tufișurile, grădina, 
izlazul, pivnița sunt locuri destul de izolate unde victima ar 
putea fi surprinsă și seducția transformată repede în viol. 
Noaptea este mai periculoasă decât ziua, duminica mai soli- 
tară decât oricare altă zi a săptămânii, sărbătoarea mai plină 
de riscuri decât un timp normal. Informaţiile de acest tip sunt 
deosebit de importante mai ales când se vrea stabilirea pa- 
ternității copilului. Tribunalul îi descoase pe împricinați pen- 
tru a fixa cât de cât timpul conceperii copilului, suprapunând 
fragmente de istorii trecute și prezente narate. 


Martori, vecini şi reputaţii 


Ancheta la fața locului se efectuează în puține cazuri. Ea 
coincide cu cercetarea faptelor, dar și cu obținerea de măr- 
turii de la vecini sau de la alte persoane din comunitate 


1. Ibidem. 

cunoscătoare ale părţilor aflate în litigiu. Mărturiile se con- 
turează în jurul a două teme principale: reputaţia celor doi 
tineri în parohie și legitimitatea legăturii. Martorii sunt 
chestionați cu privire la atitudinea bărbatului față de fată, 
gesturile, frecvența întâlnirilor, familiaritatea. Dar nu numai 
atitudinea bărbatului contează, ci și conduita femeii este la 
fel de importantă pentru că parohia urmărește atent com- 
portamentul fiecăruia. Adjectivele atribuite fiecărei etape 
descriu nu numai intenţia unei relaţii, ci și răspunsurile 
partenerilor. Curtarea include anumite gesturi particulare 
ce pot fi cu ușurință recunoscute și înțelese de cei din jur. 
De fapt, ele le sunt adresate vecinilor și celorlalți bărbaţi de 
însurat din comunitate care trebuie să recunoască că fata 
este deja angajată și nu mai poate accepta curtea altcuiva. 
În funcţie de ritualul urmat, comunitatea decide dacă băiatul 
avea gânduri serioase, „au avut-o ca pe o soție“, sau numai 
s-a distrat și „mergea la ea ca la o cârciumă“. „O coabitare 
socială fără constrângeri este imposibil de imaginat“!, iar 
tinerii se supun normelor nescrise ale comunităţii în care 
trăiesc?. Comunitatea, la rândul ei, împarte responsabili- 
tăţile în funcţie de comportamentul fiecăruia. Când Dumitra, 
din satul Crăsani, județul Ialomiţa, se prezintă la judecată, 
pe lângă tată, mamă, rude, ea este însoțită de două vecine, 
Dumitrana și lana, gata să jure că Barbu, prin comporta- 
mentul său, a lăsat să se înțeleagă că este gata să se însoare. 
Retragerea băiatului și negarea faptelor nu-i sunt de folos 
în faţa zdrobitoarelor mărturii ale rudelor și ale vecinătăţii 
care atestă intenția comportamentului, acceptând tacit 


1. Norbet Elias, La société de cour, Calmann-Levy, Paris, 1974, 
P. 303. 

2. Pentru detalii vezi Constanţa Vintilă-Ghițulescu, „Vecini, repu- 
taţii și control social în societatea românească (sec. XVIII), RIS, nr. 8, 
2003—2005. 

conduita fetei, înșelată, ca toți ceilalți, de aparențele unui 
ritual marital!. 

Ochiul colectiv știe să împartă responsabilităţile cu preci- 
zie, plecând de la simplul comportament al tinerilor. Când 
Necula din satul Rașii, județul Ialomiţa, strigă și se lamen- 
tează acuzându-l pe Tudor că noaptea ca un „tâlhar“ i-a călcat 
casa „hoțește“, în timp ce el era plecat la câmp, „spăimân- 
tându-i și siluindu-i fata“, când Tudor se apără jurând că 
nu se știe vinovat, satul întreg mărturisește că adevărul 
este cu totul altul, iar fata și holteiul sunt deopotrivă impli- 
caţi și deopotrivă vinovaţi: „că părâtul ar fi făcut stricarea 
feciorii fetii cu adevărat, dar însă nu cu sila precum tată-său 
arată, ci cu a ei voie, mai vârtos aflându-se om în casă când 
s-au săvârşit fapta cu voia fetii, fără a face nimeni strigare“. 
Martorii aduși chiar de tată şterg din gravitatea acuzațiilor, 
denunță sperjurul băiatului, schimbă cursul întregului pro- 
ces care de la pedeapsă grea (cerută de Necula) se reduce 
la eterna și banala învoială. 

Acuzaţiile masculine trebuie la rândul lor să fie susținute, 
probate cu martori. Când un bărbat acuză aruncând vorbe 
de genul „ar fi avut petrecerea necinstită“ și din acest motiv 
nu vrea s-o ia de soție, tribunalul îi cere să aducă martori 
care cunosc „politiia desfrânată“ a fetei în cauză. Dumitru, 
holteiul din mahalaua Sfânta Vineri, aduce la Mitropolie 
șapte martori care susțin că Maria din mahalaua Popa 
Cozma n-a fost fecioară la prima lor împreunare. Martorii 
sunt toți vecini și tovarăși de afaceri ai băiatului. lată-i, așa 
cum au fost transcriși în condica Mitropoliei: „Ioniță ișlicar 
i Ioniţă cojocar i Chiriiac cojocar i Iane lipscanul și cu meş- 
teșugu condoragiu i Gheorghe cojocar i Marco bărbieru i 
Lazăr croitoru toţi aceștia din mahalaua Sfântu Gheorghe 


1. BAR, mss. 636, ff. 96'—97*, 30 octombrie 1782. 
2. BAR, mss. 651, mss. 137-138. 

cel Vechi“. Mărturia lor este unanimă: „jăluitoarea este cu 
ponosuri dă umblete rele“. Solidaritatea masculină este evi- 
dentă, dar aici este vorba, în același timp, și de o solidaritate 
de breaslă, toți mici meșteșugari și probabil cu strânse 
legături comerciale cu tatăl băiatului, Gheorghe neguțătorul, 
care își are prăvălia tot în mahala. Mărturia lor s-a conturat 
în jurul cinstei şi a comportamentului fetei pe care probabil 
unii au frecventat-o, dat fiind eticheta de prostituată pe care 
i-o atribuie fără să reflecteze prea multi. 

Mărturia se creionează în jurul comportamentului mani- 
fest al fiecăruia, așa cum este el perceput de vecini sau de 
alți martori, subliniind anumite trăsături, nuanțând anumite 
aspecte, punctând diferenţa între ceea ce se știe, ceea ce s-a 
văzut, ceea ce s-a auzit, ceea ce s-a aflat de la alţii. Dacă com- 
portamentul Mariei din mahalaua Argintarilor este vizibil 
și clar pentru toţi vecinii, nu același lucru se întâmplă în 
cazul Saftei din mahalaua Fântâna Boului. Ambele cârciu- 
mărese, cele două fete sunt descrise diferit în aceleași circum- 
stanțe: un proces de seducţie intentat clientului asiduu și 
îndrăgostit. Maria este percepută de vecini ca o fată destră- 
bălată care mănâncă, bea, dansează „cu unii, cu alţii, cu 
străini“, cu cine se nimerește în cârciumă. Safta este mai 
degrabă slujnica supusă care serveşte clienţii, dar fără „să 
se amestece“ cu ei, nici nu părăseşte cârciuma în compania 
lor. lată așadar două comportamente diferite în același con- 
text, trebuie însă specificat că în primul caz mahalagii vecini 
mărturisesc și denunță, nemulțumiți de atitudinea fetei 
care le tulbură deseori liniștea somnului. În cel de-al doilea 
caz sunt tovarășii acuzatului; ei se arată destul de reținuți 
în declaraţii pentru a nu-l inculpa pe cel care îi chemase 
să-l apere: „iar cu ochii noștri n-am văzut făcând alte fapte, 
nici cu numitul Tănase, nici cu alţii. Iar că au luat-o Tănase 


1. BAR, mss. 3932, ff. aor-”. 

şi au dus-o la altă casă am auzit de la alții“!. Se marchează 
diferenţa între „ochii care au văzut“ și ceea ce a circulat ca 
bârfă, la un moment dat, prin mahala. 

Se fac mărturii asupra comportamentelor, conduitelor, ges- 
turilor. Se povestesc scene, se redau cuvinte, se descriu poziții, 
locuri, fapte, timpuri. Se poate privi peste gard, prin gaura 
cheii, pe fereastră, prin gura podului, din frunzișul copacilor. 
Gemetele, suspinele, vorbele pot fi auzite din spatele ușilor, 
din dreptul ferestrelor, de pe prispă, de sub pat. 

Într-o seară, „după lăsata secului de postul cel mare“, 
căutându-și prietenul, Gheorghe holtei estefără să vrea mar- 
torul unei scene pe care o povestește apoi cu dezinvoltură: 
„într-o seară, chemând dumnealui vornicul Golescu pe un 
Marin slugă a dumnealui, și nefiind Marin aici, eu am mersu 
să-l caut. Şi ducându-mă păn grădina dinapoia casilor ce 
să vecinește cu casa numitei Catrinii, am văzut pă numitul 
Marin cu numita Catrina, într-acea grădină, în scaieţi, să- 
vârşind păcatul amândoi“. Fără să stea prea mult pe gânduri, 
îi strigă: „Marine, te cheamă boierul!“ La rândul său Marin 
îi răspunde fără prea mare jenă: „Fugi de aici, că viu acum!“ 
Gheorghe continuă scena care i se pare cât se poate de nor- 
mală: „Și depărtându-mă de acolea, în urmă au venit și el 
şi s-au dus la stăpână-său. După aciia, trecând trei zile la 
mijloc, am avut și eu cu dânsa a face păcatul“, probabil în 
spatele aceleiași grădini, în aceiași scaieţi?. În acest caz, 
acuzatul nu este nici Gheorghe, nici Marin, ci Antonie, slugă 
boierească, care, ca și tovarășii săi, a păcătuit într-o seară cu 
Catrina printre scaieţii din spatele casei. Catrina a ales pe 
unul dintre ei, pentru a cere căsătoria. Prin mărturisirea ace- 
lorași fapte bărbaţii se apără, atenuând gravitatea acuzațiilor, 


1. BAR, mss. 636, f. 78", 31 august 1781; mss. 638, f. 120”, [10 au- 
gust 1783]. 
2. BAR, mss. 644, ff. 229", 17 iunie 1803. 

anulând veridicitatea acestora, schimbând în fapt cursul 
procesului ce se redirecționează către acuzatoare. 


„..„şi văzând că nu voi lua nimic“... 


Raporturile dintre bărbaţi și femeie ajung să devină o 
marfă ce poate fi ușor negociată. Femeia își oferă trupul în 
schimbul promisiunilor de căsătorie, cel mai adesea, sau în 
schimbul unor mici cadouri. Nerespectarea termenilor 
„contractului“, sau mai bine zis a sorocului — „mi-au promis 
că după Paște ne vom lua“ —, implică apelul la o a treia parte, 
cu ajutorul căreia se speră că se vor putea pune în practică 
promisiunile date. 85 din cele 210 cazuri s-au încheiat cu 
acceptarea unei învoieli, de cele mai multe ori propusă de 
clericii de la Mitropolie. Sub pretextul evitării jurământului, 
părțile sunt sfătuite să se împace. Efectele negative ale pres- 
tării unui jurământ strâmb sunt accentuate, împricinaţii 
sunt înfricoșați şi chiar amenințați cu impunerea unor 
pedepse mult mai aspre. Pe de altă parte, clemenţa mitropoli- 
tului se manifestă cu largheţe ori de câte ori apare ocazia. 
Chiar dacă bărbatul este nevinovat și gata să presteze jură- 
mântul, mitropolitul îl convinge că ar fi mai bine să ajungă 
la o înţelegere cu jăluitoarea și s-o miluiască cu o sumă de 
bani, dată fiind starea ei de „scăpătăciune și sărăcie“. Și asta 
după ce mitropolitul insistase asupra căsătoriei dintre cei 
doi. Dacă nu reușește să-l înduplece pe bărbat, fie că este vino- 
vat sau nu, să-i dea ceva femeii acuzatoare, mitropolitul se 
apleacă chiar el asupra nefericirii acesteia, impresionat mai 
ales de sărăcie. Suma nu depășește niciodată 5o de taleri, 
ea este echivalentă cu ceea ce ar ceda un bărbat vinovat. 
Mila este mai totdeauna justificată ca „un ajutor la măritiș“. 
Acest ajutor nu este însă acordat tuturor fetelor care au 
pierdut procesul. Selecţia este aleatorie și depinde probabil 
de dispoziția Prea Sfinţiei Sale. De exemplu, el o miluiește pe 

Maria, fata unui preot din Valea Călugărească, județul Prahova, 
cu 5o de taleri, deși aceasta câștigase procesul!. Am putea 
presupune că această „milă“ se datorează meseriei tatălui, 
preot, deci în custodia Bisericii, obligată să-și sprijine sluj- 
bașii. Dar o face și în alte cazuri care nu mai au nimic de-a 
face cu Biserica. 

Tocmeala (sau învoiala) ar putea fi considerată o răscum- 
părare a virginităţii fetei. Seducătorul are, potrivit discur- 
sului din jalbă, obligația morală de a înzestra fata pe care 
a înșelat-o cu promisiuni de căsătorie. „Preţul virginităţii“ 
este în realitate un ajutor material cu care fata speră că se 
poate mărita mai uşor. Dacă Pravila prevede înzestrarea în 
raport cu poziţia socială a fetei, în practică observăm că 
„zestrea“ apare ca o continuă negociere între părți sub atenta 
supraveghere a Bisericii şi că suma reflectă mai degrabă 
poziția socială a băiatului și capacitatea economică a aces- 
tuia. „Zestrea“ oferită de seducător este în realitate mult mai 
mică decât o zestre normală și infinit mai mică decât cea pre- 
văzută de lege. Dacă tocmeala poate fi văzută ca o pedeapsă 
suportată de bărbat, atunci ea este mult mai blândă, în com- 
paraţie cu prevederile codului de legi. Chiar dacă lasă impre- 
sia că favorizează femeia, în fapt bărbatul este cel favorizat, 
protejat. Cu o vacă, trei rochii, sau 20 de taleri scapă de con- 
fiscarea averii, de ocnă, de pedeapsa capitală; prevederi des- 
tul de grave ale legii scrise pe care mulți dintre ei nici nu le 
cunosc, la care, de altminteri, judecătorii nu fac apel decât 
în cazuri extrem de rare. Totodată, nu trebuie uitat că aceste 
învoieli se desfășoară prin mijlocirea mitropolitului, soborului, 
ispravnicilor, judecătorilor: o soluție impusă de tribunal și 
transformată în practică prin intensa ei utilizare de-a lungul 
întregii perioade studiate. O învoială dusă până la capăt și 
pusă în aplicare se datorează judecătorilor-arbitri. 


1. BAR, mss. 643, f. 38”. 

Deși mulți pârâţi își recunosc vina, ei refuză totuși să 
plătească pentru „greșeala comisă“, considerând că au plătit 
după fiecare întâlnire sau că femeia s-a oferit de bunăvoie. 
Unii se revoltă și își strigă nemulțumirea, afirmând că nu 
înțeleg de ce trebuie să plătească numai ei sau de ce să plă- 
tească când fata este la fel de vinovată prin acceptarea actu- 
lui. Alţii sunt săraci pur și simplu și nu au de unde ceda o 
vacă și-o rochie. Cum relaţiile au loc înaintea căsătoriei, 
bărbaţii se află încă sub tutela economică a tatălui, și până 
la urmă din patrimoniul comun s-ar rupe o parte pentru a 
acoperi o „greșeală“, deci familia întreagă fiind nevoită să 
suporte și să accepte „paguba“. 

Suma este sugerată de către clerici plecând de la situația 
financiară a acuzatului. Astfel, Lila din Buciumeni, județul 
Ilfov, primește de la Neagu din Buftea, același judeţ, 20 de 
taleri și o vacăl; fecioria Mariei din Măgura, judeţul Vâlcea, 
valorează „o rochie și o vacă“. Dar pentru că fata a insistat 
pe o ghiordie, procesul a fost reluat și în final fata are haina 
dorită?; negustorul Ioniţă îi oferă Sandei, cu care are doi 
copii, 400 de taleri, o casă și toate hainele pe care i le-a făcut 
cât au fost împreună. Suma este considerabil mai mare 
atunci când la mijloc se află copii. În funcţie de numărul 
acestora, ea crește sau scade. Ianache, holteiul din Ștefești, 
judeţul Ialomiţa, este obligat de instanţă să-i plătească 
Ștefanei 850 de taleri, bani pentru răscumpărarea fecioriei, 
dar și pentru întreținerea copilului?. 

Mitropolitul își folosește cu abilitate puterea de convin- 
gere. La sfârșit, după ce părțile au fost prelucrate în taină 
şi separat, fiecare are convingerea că acel compromis propus 
este cel mai bun și că se află în avantaj faţă de adversar. În 
acest caz, soborul încearcă să impună soluţia pe care o are 


1. BAR, mss. 641, ff. 192'—193f. 
2. BAR, mss. 4024, ff. 37". 
3. BAR, mss. 645, ff. 122'-1237. 

deja în minte cu armele pe care chiar femeia i le oferă în 
jalba sa. lată cum o convinge pe Sanda, țărancă din Poiana 
Lungă, județul Dâmboviţa, să accepte învoiala de mai sus. 
După cum singură mărturisește, femeia a acceptat toate 
avansurile bărbatului și pentru că spera să se căsătorească, 
„Și dumnealui întâmplându-se a veni după neguțătorie pă 
acolo, m-am îndrăgit cu dumnealui amăgindu-mă cu firea 
că-l voiu lua drept bărbat, fiind eu fată“. Mai întâi, mitro- 
politul o convinge că o astfel de căsătorie este imposibil de 
realizat, date fiind diferențele sociale dintre ei. Așadar, fata 
ar trebui să renunţe la pretenţiile de căsătorie și să accepte 
ceea ce i s-a propus, mai ales că „împreunarea mea cu dum- 
nealui au fost cu voia mea“. Dacă insistă, ea poate pierde 
totul și atunci, decât nimic, mai bine baniil. De altfel, multe 
dintre ele recunosc că decât să piardă, renunţă la căsătoria 
visată și acceptă compromisul. „Dar socotindu-mă eu și 
văzându-l cu totul spre a face jurământ și văzând că nu voi 
lua nimic au stătut părinții clerici mijlocitori către tată-său 
de l-au făcut și mi-au dat taleri 15 bani gata și o vacă şi un 
gonitor“, mărturisește Maria din Tântava, judeţul Ilfov?. 

De cele mai multe ori fetele știu că nu pot conta pe o 
căsătorie, chiar dacă o doresc. Înainte de a ajunge la judecată 
s-au convins de irealitatea cererii lor în urma disputelor 
avute cu acuzatul și familia lui. Abandonate pe prispa casei 
seducătorilor de către propriile familii, multe sunt alungate 
cu ciomagul, bătute, ocărâte, hulite. Şi atunci de ce au mai 
apelat la actul de justiție? Ce le poate oferi? Un acord, un 
pact economic care să le „îndulcească“ situaţia, să le ajute să 
spere într-o viitoare căsătorie. Actul de justiție este o umi- 
lință publică pe care din răzbunare, împinse de familii, din 
sărăcie, multe îl suportă fără să facă cel mai mic comentariu. 


1. BAR, mss. 641, f. 122", [23 februarie-—26 februarie 1795]. 
2. BAR, mss. 638, f. 181”. 

Umilința și supușenia sunt însă vizibile în fiecare linie a unei 
învoieli, dat fiind că femeile vin acolo pregătite să accepte 
orice, important fiind să nu plece cu mâna goală. Pretenţiile 
lor se schimbă în funcție de pârât, de judecători. Dacă în 
jalbă își afirmă și îşi argumentează pretenţiile de căsătorie, 
în fața judecătorilor încep deja să se manifeste primele 
îndoieli asupra realității împlinirii acestora şi se lasă 
convinse de necesitatea unei învoieli. „Și văzând că nu voi 
lua nimic“, iată vorbele magice care reușesc să le facă să 
renunțe la căsătorie și să accepte un „altceva“. 

Comunitățile și curţile locale pun presiune asupra bărba- 
ților în ducerea la bun sfârșit a relațiilor sexuale în care s-au 
antrenat. Judecătorii, vecinii, camarazii îl îndeamnă să-și 
asume responsabilitatea promisiunilor și să legitimeze în 
fața comunităţii relaţia prin taina nunții. Pe susținerea lor 
contează femeile atunci când decid să facă apel la mediere. 
Prin indicarea publică a responsabilităţii masculine sau prin 
partajarea acestei responsabilități, femeile revin pe piața 
matrimonială, reluându-și viața și disponibilitatea pentru 
o viitoare relație. 

La tribunal, bărbaţii devin adevăraţi detractori, „vrăj- 
mași“ gata să le devoreze; refuzul malițios și batjocoritor al 
acestora le convinge că o „căsătorie cu sila nu se poate face“. 
Dezamăgirea profundă se citește în cuvintele Saftei din 
Urluiani, județul Teleorman, sedusă și apoi abandonată de 
Gheorghe, care sătulă de judecată, de umilinţă, renunță 
practic la orice pretenţie: „cu bunăvoia mea l-am iertat de 
jurământ (de vreme ce n-au vrut să mă ia întru căsătorie) 
și l-am lăsat în plata lui Dumnezeu“. 

Cunoscând firea oamenilor și mai ales pentru a evita alte 
procese și reluarea neînțelegerilor după părăsirea instanţei, 
învoiala devine întotdeauna un act scris dat la mâna fetei. 


1. BAR, mss. 638, ff. 28—29". 

Acest act poartă „semnătura“ fetei și a rudelor care au înso- 
țit-o. „Semnătura“ este de fapt numele iscălit de către diacul 
de cancelarie, dar întărit de degetul persoanei respective: 
„însă eu iscălindu-mă mai jos mi-am pus numele și degetul 
în loc de pecete“. Amprentele digitale însoțesc numele persoa- 
nelor care au trecut prin fața tribunalului. Alteori, când 
documentul este numai o transcriere în condica cancelariei 
mitropolitane, amprentele digitale sunt înlocuite cu mici pete 
de cerneală pe care logofătul le desenează în dreptul numelor. 
Sau același logofăt desenează mici cercuri. Toate acestea 
marchează trecerea prin fața instanței și acceptarea unei 
soluţii, acordul pentru restabilirea ordinii sociale. 

Bărbatul primește și el un act scris, atunci când el este 
cel care are câștig de cauză. De asemenea, învoiala nu este 
numai un act scris, ea se tranzacţionează pe loc sub ochii 
judecătorilor. Această practică s-a impus deoarece partea 
care a pierdut procesul refuză să-și asume datoriile stabilite 
în fața instanţei și certurile reîncep, plimbările pe la tribu- 
nale se reiau. Banii sunt dați deplin în mâinile celui care a 
câștigat, dar celelalte obiecte cerute nu sunt întotdeauna 
la îndemână, așa că ele sunt prinse în actul de învoială. Se 
stabilesc termene, se dau soroace, se acordă răgazuri: „pe care 
bani i-am primit pă deplin în mâna mea, și vaca cu gonitorul 
să aibă a mi le da acasă“. 

Pentru că nu au încredere unii în alții și pentru că auto- 
ritatea lucrului judecat nu există, jăluitori şi pârâţi insistă 
pe întărirea actelor de către mitropolit: „la care dând fierbinte 
rugăciune au întărit şi cu pecetea Prea Sfinţiei Sale spre 
mai bună adeverinţă și pohtind și părinţii clerici l-au întărit 
cu iscăliturile“. 

Învoiala include și o latură punitivă. Tribunalul, prin toc- 
meala realizată, a reușit să stingă un conflict, să restabilească 


1. BAR, mss. 638, f. 181”. 

un echilibru. Cum oamenii sunt totuși destul de complicați 
şi nu se supun decât cu greu unor pacte sociale, în sentința 
finală sunt introduse și „amenințări“ penitenţiale care să-i 
sperie pe actorii sociali și să-i facă să reflecteze de două ori 
înainte de a relua pricina. Amenințările sunt adresate în 
egală măsură bărbaţilor și femeilor, responsabili sau nevi- 
novaţi în comiterea actului. „Să fiu pedepsită cu bătaie politi- 
ceşte și nici la judecată zisele mele în seamă să nu se ţie“!, 
este amenințată Maria integrând și memorând eventuala 
pedeapsă ce i-a fost repetată în instanță, apoi iterată în 
rezoluţia finală. „Atunci să mă pedepsească după Pravilă ca 
un stricător dă feciorie, făcându-mă judecata ca şi fără de 
voia mea să mă cunune cu numita“, admite Ene?. „lar care 
din noi nu să va ținea de acest așezământ și ne vom mai scula 
la vreo judecată politicească sau bisericească să fim izgoniți 
cu bătaie și cu gloabă“, se supun deciziei soborului Ion 
croitorul și Zamfira din București după ce au transformat 
dragostea lor într-o „roche de alagea și-o căldare“ 


Jurământul 


Jurământul este soluţia pe care soborul o alege după ce a 
epuizat toate celelalte mijloace de convingere. Acceptarea 
lui se face în cazul în care nu există nici un fel de probă care 
să susțină acuzaţiile jăluitoarei sau apărarea pârâtuluit. El 
este propus de părţi ca soluţie necesară pentru descoperirea 


1. Ibidem. 

2. BAR, mss. 641, ff. 9o'—g2". 

3. BAR, mss. 640, f. 6”. 

4. În Franţa, de exemplu, jurământul își pierde eficacitatea în 
cadrul unor astfel de litigii, el trebuie să fie însoţit de alt tip de probe 
în care martorii ocupă locul central. Véronique Demars-Sion, Femmes 
seduites et abandonnées au XVIII siècle: L'exemple du Cambrésis, 


pp. 285-310. 

adevărului. Acuzați sau acuzatori pot face apel în egală mă- 
sură la prestarea jurământului pentru a-și susţine veridici- 
tatea spuselor. 

Jurământul este pus în scenă cu ajutorul corpului și al 
cuvântului și capătă valoare numai în prezența martorilor. 
Sacrul este indispensabil în prestarea unui jurământ, el nu 
există decât în interiorul sacrului. Din acest motiv, jurămân- 
tul este administrat numai de către Biserică și în prezența 
slujitorilor ei. Orice persoană care a acceptat jurământul ca 
probă importantă în descoperirea adevărului este trimisă 
la Mitropolie pentru a presta jurământul și a primi actul scris 
cu descrierea ritualului și a gesturilor prestatorului. Condicile 
ţinute de cancelaria mitropolitană păstrează o serie de docu- 
mente cu procese care nu țin de competența Bisericii, dar 
care ajung la ea datorită necesităţii prestării jurământului. 
Acceptarea unei astfel de probe îl leagă pe individ direct de 
divinitate. El poate scăpa de acuzaţiile aduse pentru moment, 
dar își încarcă sufletul nu numai cu un păcat care poate fi 
trecut cu vederea la Judecata de Apoi, păcatul cărnii, ci și cu 
un sperjur cu atât mai grav, cu cât el este făcut într-un loc 
sacru și într-o atmosferă sacră. Dacă cei din jur pot fi păcăliți, 
Dumnezeu nu, iar răzbunarea sa nu va întârzia să apară. 
Oamenii cred cu tărie în răzbunarea divină și mai ales în 
Judecata de Apoi. Legenda culeasă de mitropolitul Neofit 
Cretanul în preumblările sale prin ţară din vara anului 
1735 demonstrează acest lucrul. 


1. „Jurnalul călătoriilor canonice ale mitropolitului Ungrovlahiei 
Neofit I Cretanul“, traducere și prezentare de Mihai Caratașu, Paul 
Cernovodeanu și Nicolae Stoicescu, în BOR, tom 98, nr. 1—2, 1980, 
pp. 259-262. Vezi explicaţii în Constanţa Vintilă-Ghiţulescu, „Bonnes 
et mauvaises mours dans la société roumaine du XVIII? siècle“ în 
I. Băluţă și C. Vintilă-Ghiţulescu (coord.), Bonnes et mauvaises moeurs, 
ed. cit., pp. 77—111. 

Prestarea jurământului se face în orice zi a săptămânii, 
atunci când se judecă o pricină. Actorii ar putea fi încadrați 
în schema propusă de Francois Billacois: un oficiant, un pu- 
blic, un destinatar și un jurător!. Preotul este cel care se 
ocupa de respectarea cu strictețe a etapelor jurământului. 
Dar el, singur, nu poate acorda autenticitate ritualului. 
Numai soborul are acest drept, iar preotul rămâne un oficiant 
cu rol de administrare a ritualului. Publicul este format din 
clericii soborului, părinţii părților implicate, tovarăși, mar- 
tori, prieteni. Ei transformă jurământul într-un act public?. 
Jurământul se face întotdeauna în prezența persoanei care 
a făcut recurs la acest tip de probă, persoana căreia îi este 
adresat. Ea trebuie să răspundă dacă „s-a mulțumit“, cu 
alte cuvinte dacă renunţă la acuzaţii. Judecătorii sunt inte- 
resaţi s-o convingă să nu mai reia procesul și „să nu mai supere 
pe numitul (acuzatul) și auzul urechilor Voastre (instanța) 
cu astfel de pricini“. Mulțumirea sa este foarte importantă 
în restabilirea ordinii sociale. Recursul la jurământ implică 
încrederea în individul care urma să jure. Până în ultima 
clipă, femeia crede că bărbatul care o înșelase nu va avea 
curajul să-și ascundă vinovăția în spatele unei probe atât 
de dificile din punct de vedere spiritual. 

Bărbaţi și femei au deopotrivă dreptul de a presta jură- 
mânt. Chiar și un cleric poate face apel la jurământ, atunci 
când o acuzaţie apasă asupra sa, iar alt tip de probe pentru 
a-și arăta nevinovăția nu există. În cazul proceselor de 
seducţie, femeia cere jurământul în lipsa altor probe și ca o 
ultimă soluţie în aflarea dreptăţii: „jăluitoarea răspunse, 
zicând că să jure preotul cum că nu se știe vinovat la fapta 
păcatului și va rămânea în pace și nesupărat“. Desfășurarea 


1. «Rituels du Serment: des personnages en quête d'une «voix off», 
în Le Serment, volum editat de Raymond Verdier, CNRS, Paris, 1991, 


vol. I, pp. 23—33. 
2. Ibidem, p. 25. 

ritualului presupune pregătirea sufletului, a trupului și a 
locului sacru. Nu există o preferință pentru o biserică anume. 
Pentru că pricinile se judecă la Mitropolie, slujbașii acestei 
instituţii preferă biserica din incintă pentru că le este la în- 
demână. Părţile primesc un soroc de trei zile pentru a reflecta 
asupra efectelor spirituale ale unui jurământ strâmb și pen- 
tru a se pregăti sufletește. După expirarea răgazului, cele 
două părți merg în biserică. Aici are loc o a doua pregătire 
spirituală, când un pasaj din Biblie este citit, iar preotul le cere 
actanților să renunțe la acuzaţii și să se împace. Urmează 
prestarea jurământului, când o serie de „obiecte-simbol“! 
sunt folosite pentru a scoate în evidență importanța spiri- 
tuală a actului. Băiatul, în fața fetei, jură cu mâna pe Evan- 
ghelie că nu se știe vinovat. O serie de alte gesturi însoțesc 
actul: îngenuncherea în fața altarului sau a icoanelor, semnul 
crucii, sărutarea Evangheliei, a crucii și a sfintelor icoane. 
Textul pronunţat nu ne este cunoscut, ci doar o formulă care 
reduce întreg ritualul: „a jurat că nu se știe vinovat cu numita“. 
Oficiantul are misiunea de a observa gesturile și mimica ju- 
rătorului. El informează organele de judecată dacă jură- 
mântul s-a făcut „fără nici o sfială“ sau dacă jurătorul n-a 
putut duce la capăt ritualul. Observațiile sunt trecute într-un 
act scris, întărit cu semnăturile clericilor. Alături de prestator 
se află și martorii, în cazul preotului Toma, de exemplu, „cei- 
lalţi preoţi de la Sfântu Gheorghe, tovarășii numitului preot“ 
care „au fost față de au văzut cu ochii săvârșirea jurămân- 
tului“2, Acest act îl absolvă pe acuzat de orice vină. El poate 
reveni la viața normală ca și cum nimic nu s-ar fi întâmplat. 

Mitropolitul Dositei constată în anaforaua din 1792 că 
prea mulți bărbaţi acceptă cu ușurință prestarea jurămân- 
tului pentru a scăpa de cerințele fetelor. Se observă că unii 


1. Ibidem, p. XVII. 
2. BAR, mss. 640, f. 19”. 

dintre acuzaţi prestează jurăminte false fără să se teamă 
de mânia divină și de ziua Judecăţii de Apoi. Pe de altă parte, 
chiar comportamentul împricinaţilor în fața instanței ridică 
o serie de semne de întrebare cu privire la sinceritatea lor. 
Dacă într-o primă fază a cercetării ei sunt gata să presteze 
jurământ pentru a scăpa de acuzaţii și ajung chiar până în 
fața altarului, în cele din urmă renunţă, în ultimul moment, 
şi acceptă învoiala propusă de clerici. Să fie oare vorba de o 
manipulare a instanței pentru a ajunge la un compromis cât 
mai aproape de dorinţele și posibilitățile acuzaților? Sau 
constrângerile spirituale presupuse de acest tip de probă s-au 
diluat vizibil la acest sfârșit de secol? O parte din răspuns 
ni-l oferă mitropolitul Dositei care constată că jurământul 
este acceptat cu ușurință de tineri pentru a scăpa de „pâra 
fetelor“, fără a se gândi la căinţă sau judecată divină!. 

De multe ori totul este pregătit pentru săvârșirea jură- 
mântului, dar fata îl opreşte pe acuzat gândind că răzbuna- 
rea se poate abate nu numai asupra lui, ci și asupra ei. Și în 
mijlocul bisericii îi cere să se oprească, preferând să piardă 
decât să-și încarce propriul ei suflet cu teribilul blestem. 
Ileana din mahalaua Arhimandritului trăiește cu Ioan Bra- 
șoveanul de șase ani, dar când acesta nu vrea s-o ia de soție, 
sub pretext că n-a fost fecioară în prima noapte, fiind gata 
chiar să jure în fața clericilor, cedează și renunţă la toate 
pretenţiile ei de căsătorie. „N-am vrut nici într-un chip ca 
să-l las să jure pe numitul loan, socotindu-mă ca niște tineri 
ce suntem să nu să facă vreo vătămare de suflet ori la mine 
sau la el, ci dân bunăvoia mea, nesilită de nimenea, față 
fiind și părinţii clerici și alte obraze de cinste, cum și mu- 
mă-mea, am primit ca să-mi dea numitu taleri 6o și să lip- 
sească jurământul de la mijloc“?, acestea sunt discursul și 


1. VA. Urechia, op. cit., IV, p. 102. 
2. BAR, mss. 640, ff. 38", 3 noiembrie 1791. 

reacţia fetei. În fapt, teama de răzbunarea divină se ames- 
tecă cu teama de a pierde orice, de a nu rămâne după șase 
ani cu nimic, ba chiar cu „ponos“. Cu alte cuvinte, nu trebuie 
luat în considerare numai factorul religios, ci și cel economic, 
la fel de important în aceste intervenţii care opresc la jumă- 
tate prestarea unui jurământ, acceptându-se compromisul 
inițial, propus deja de tribunalul ecleziastic. 

Dacă bărbaţii sunt bănuiţi de sperjur, în aceeași situație 
se află și femeile, care în disperare de cauză trec peste orice 
şi acceptă să jure orice cu speranţa de a câștiga ceva aici pe 
pământ și în viitorul imediat. Calea din satul Deasul, județul 
Teleorman, jură cu mâna pe Evanghelie și în faţa părinţilor 
clerici că Grigore, din același sat, i-a promis căsătoria. Peste 
ani, când se mărită cu un altul, femeia recunoaște că a minţit 
cu ani în urmă aruncând acuzaţii mincinoase asupra bărba- 
tului: „când au fost atunci la măritarea mea, am și mărturisit 
drept înaintea Prea Sfinţiei Sale părintele mitropolit pă 
cum cu rău și cu năpastă am fost năpăstuit pă numitul Gri- 
gore la fapta curviei ce arătam“. Căința Calei, mărturisirea 
păcatului sperjurului și asumarea greșelii îi aduc iertarea 
bisericească prin citirea unei „molitve de iertăciune“!. Pentru 
mulți alții însă nu se cunosc date, astfel încât să se poată 
trasa o hartă a sperjurului; acesta rămânând de fapt o 
problemă între individ și divinitate. Deşi atrage atenția 
asupra implicaţiilor spirituale, Biserica nu mai poate face 
mare lucru în lupta cu timpul. 


1. BAR, mss. 636, f. 16". Vezi cazul lui Tudor din Rașii, județul 
Ialomiţa, care jură fără sfială că n-a avut împreunare cu fata lui Necula 
din acelaşi sat. La reluarea procesului, sătenii îl dau de gol susținând 
„că pârâtul ar fi făcut stricarea feciorii fetii cu adevărat“. Pentru a fi 
iertat, el trebuie să accepte pedeapsa canonică prescrisă de sobor. BAR, 
mss. 651, ff. 137'—138. 

Onoarea feminină se definește în funcţie de puritatea 
sexuală a fetei și de păstrarea fidelității conjugale a femeii 
măritate. Aceasta structurează și determină un întreg com- 
portament în care controlul limbajului, al trupului, al minții 
sunt la fel de importante. Fata trebuie să-și păstreze fecioria, 
să fie modestă și supusă. Să nu se aventureze în afara spa- 
ţiului controlat de familie, rude, vecini. Pitacele ecleziastice 
insistă până târziu în secolul al XIX-lea pe buna conduită a 
tinerei în familie, parohie, comunitate. Taţi și mame sunt 
sfătuiți să se implice şi să contribuie la menţinerea ordinii 
domestice prin înconjurarea fetelor cu o educaţie în care 
controlul ocupă locul principal. Disciplinarea sexualităţii 
feminine reprezintă cheia de boltă a controlului social. Se 
consideră că fetele sunt mai fără minte, mai slabe și cedează 
mai repede emoţiilor, ele au nevoie de ochii celorlalți pentru 
a fi protejate, ajutate să înțeleagă pericolul unei relații. Din 
acest motiv, curtea ar trebui să se desfășoare întotdeauna 
în prezența unei a treia persoane, din acest motiv o fată ar 
trebui măritată atunci „când vremea i-a sosit“, fără să mai 
aștepte sau să prelungească un soroc ce natural nu mai 
poate fi prelungit. 

Am văzut că fata sedusă poartă o parte din responsabili- 
tate în jocul seducţiei, iar clericii notează adeseori sec că vina 
deflorării îi aparține în parte ei și părinţilor, care n-au știut 
s-o supravegheze, s-o sfătuiască cum trebuie să-și păzească 
cinstea și mai ales s-o mărite la timp. Onoarea lor este terfe- 
lită pe ulițele satului, purtată din gură în gură de vecini, 
discutată, analizată, disecată la cârciumă, la porțile bisericii, 
la fântână. Din acel moment fiica lor va fi o fată „cu ponos“, 
„cu nume și zvon“, „stricată“, „ca o curvă“. Ea va fi asociată cu 
o femeie ușoară, oricând gata să răspundă și altor bărbaţi. 

Şi totuși dezonoarea adusă de deflorarea spontană sau 
voită a unei fete este mai complicată decât pare la prima 

vedere. Dacă rușinea deflorării este atât de mare, de ce este 
transformată într-o afacere publică prin prezentarea ei în 
justiţie? Publicitatea din jurul actului social și juridic în ace- 
lași timp ar duce la lărgirea numărului celor care sunt infor- 
maţi de reputaţia fetei și ar scădea posibilitatea de a mai 
găsi un potenţial partener în cercul restrâns al satului, 
mahalalei sau micilor vecinătăți. De ce nu se păstrează „se- 
cretul“ în interiorul familiei sau la nivelul parohiei? Părinţii 
şi jăluitoarele flutură această dezonoare prin fața justiţiei, 
accentuând gravitatea statutului persoanei în mijlocul comu- 
nităţii. „Cu ponos“, „ca o curvă“, „cu nume și cu zvonu“, fata 
poartă stigmatul dezonoarei pe frunte, „gura lumii“ o sancțio- 
nează și o aruncă în marginea comunităţii printre cei lipsiți 
de consideraţie socială. Toată această retorică din jurul onoa- 
rei/dezonoarei are o logică: manipulând una sau alta, femeia 
încearcă să-și apere propriile interese. 

Poate oare un câștig de cauză să antreneze și o „reparare“ 
a onoarei pierdute? Învinovăţirea și recunoașterea publică 
a faptei de către bărbatul acuzat șterge această dezonoare? 
Da şi nu în același timp. Câștigarea unui proces îi aduce re- 
cunoașterea veridicităţii acuzațiilor sale, iar vina se divide 
în mod egal între parteneri, apoi „despăgubirile materiale“ 
o pot ajuta să ofere altcuiva un „preţ“ în locul virginității 
pierdute. Una dintre fete spune la un moment dat: „au 
mijlocit părinţii clerici dă m-au miluit numitul cu taleri 40 
să nu rămâiu dă totul scârbită“!. Tocmeala acceptată de 
bărbat presupune recunoașterea culpabilității masculine și 
micşorează întru câtva vina feminină. „Pata“ rămâne pe 
obrazul ei, chiar dacă nu este marcată cu fierul roșu. Gura 
lumii îl va pune în gardă pe orice bărbat ar accepta-o cu pri- 
vire la aventurile ei, care au traversat comunitatea la un mo- 
ment dat. Că lucrurile stau astfel ne-o spun angajamentele 


1. BAR, mss. 643, f. 51". 

în care pretendenţii unor astfel de fete se angajează ca pe 
viitor să nu le „reamintească nimic din trecutul lor“, lipsa 
virginităţii să nu devină subiect de ceartă sau de bătaie. În 
fapt, acești bărbaţi sunt obligaţi să șteargă din memorie o 
parte neplăcută din viața acestor fete. Chiar dacă ar vrea s-o 
facă, ceilalți membri ai comunităţii sunt acolo pentru a le 
aduce aminte cu cine s-au însurat. 

Printr-un proces, părinţii încearcă să obţină cel puţin un 
ajutor material, un preț al virginităţii, o partajare a responsa- 
bilităţilor. Şansa de a se căsători cu altcineva scade conside- 
rabil, din acest motiv fata și părinţii insistă pe o despăgubire 
materială cât mai mare care prin cuantumul ei să atragă 
pe altcineva. Pierderea unui astfel de proces aduce cu sine 
nu numai pierderea unor recompense materiale, dar și defăi- 
marea fetei și a neamului ei: „să rămâie fata lor ca o curvă“, 
sună sentința mitropolitului în procesul dintre Maria fata 
şi Pavel flăcăul din Izvoare, județul Vlașca. 

Onoarea bărbatului are de suferit numai atunci când ocupă 
o poziţie socială diferită de cea a acuzatoarei sau atunci 
când are un renume în comunitate. O jalbă este precedată 
de zvonurile și bârfele care circulă în parohie pe seama 
legăturii amoroase existente între cei doi. Uneori, chiar fe- 
meia lansează aceste zvonuri pentru a-l şantaja pe acuzat 
în speranţa că acesta de rușinea lumii nu va ajunge la un 
proces și va continua s-o întrețină. Astfel Ilinca, prostituată 
renumită, din mahalaua Poarta Târgului de Afară, profită 
de relaţia ei cu Andronie vameșul pentru a stoarce de la 
acesta cât mai mulți bani. „Ca să nu mai categorisească 
numele pârâtului, fiind om cinstit“, mitropolitul îi recomandă 
să-i dea femeii ceva bani. Dar aceasta nu are de gând să 
renunţe atât de ușor și dă altă jalbă, ştiind bine că Andronie 
ține foarte mult la reputaţia lui. Așadar, „cunoscându-l cu 


1. BAR, mss. 638, f. 151". 

putere de chiverniseală și om cinstit, socotise ia că cu acest 
fel de pornire îl va înfricoșa de a-i da oricât îi va cere dă chel- 
tuială ca să nu-și strice ipolipsisul“!. 

Văduva Arghira din mahalaua Colțea din București cu- 
noaște foarte bine avantajele unei „bune politii“, încrânce- 
narea cu care fiecare individ încearcă să şi-o apere, dar și 
vulnerabilitatea ei. Fostă amantă a ciubuciului Ispas, ea îl 
șantajează ori de câte ori are ocazia, amenințându-l cu scan- 
dal în public, cu jalbe la mitropolit și la domn. „Ipochimen 
de cinste“, cu casă și prăvălie, Ispas cedează într-o primă 
fază și, pentru a evita scandalul și dezonoarea, îi dă 50 de 
taleri. Știind că poate obține mai mult, văduva creează scene 
după scene pe care le aruncă în joc în funcţie de context. 
Aflând că Ispas s-a căsătorit, Arghira îi face o vizită. lată 
cum o descrie reclamatul: „m-am pomenit la săptămână cu 
numita la casa mea, unde după ce înaintea soției mele, luaţi 
de o săptămână, m-au ocărât și m-au necinstit căutând am 
sparge casa“. Nu se descurajează când jalbele ei sunt res- 
pinse rând pe rând atât la Mitropolie cât și la Divan, ci merge 
mai departe mizând pe impactul vizual al scandalului și pe 
defăimarea cotidiană. Așa că îl „înfricoșează“ cu „supărări 
şi necinste la prăvălia lui“. Dimineaţa devreme îl pândește 
când deschide obloanele și, când clientela începe să se adune, 
Argira își strigă acuzaţiile, insultele și blestemele. Scenele 
adună trecătorii și mai ales vecinii care nu scapă nici un de- 
taliu: „ducându-se pârâta Arghira la prăvălia lui în târgu, 
și el prinzând de veste, fiindu-i rușine de neguțători s-au 
ascuns, iară pârâta l-au necinstit cu feluri de ocări nesuferite, 
făcându-l de rizil în mijlocul neguțătorilor, în uliţă, căutân- 
du-l și păn prăvălie, și încă cu mare strigare întru auzul și 
al soţilili lui, și a mușteriilor dimprejur“. După toate aceste 
scene, Ispas se vede nevoit să facă apel la justiţie care sur- 


1. BAR, mss. 3934, ff. 8-9”, 3 martie 1802. 

prinde jocul Arghirei: „[gândea] că cu acest fel de pornire îl 
va înfricoșa pă jăluitor de a-i da oricând îi va cere de cheltuială 
ca să nu-și strice ipolipsisul“!. Având ceva de apărat, repu- 
tația, negustorii, căpitanii sau meșteșugarii se tem vizibil de 
implicarea într-un scandal public. Ei se lasă șantajaţi numai 
pentru a evita o dezonoare publică, dar acceptarea îi împinge 
într-un cerc vicios care riscă să nu aibă finalitate imediată. 
Pentru bărbați, reputaţia sexuală nu are aceeași importanță 
ca pentru femei. Virilitatea este valorizată, ea este cea care 
contează mai mult în ochii celorlalți bărbați. 

A-și pierde virginitatea este echivalent, pentru o fecioară, 
cu pierderea onoarei și devine cea mai gravă „greşeală pe 
care o poate comite“2. O fată dezonorată este „devaloriza- 
tă în schimbul matrimonial și potenţialitatea unei căsă- 
torii scade considerabil. E adevărat că limitele sursei de care 
dispunem nu ne permit să observăm dacă aceste fete s-au 
căsătorit, cu cine, în ce moment și cum evoluează relația con- 
jugală. Doar ceva mărturii ici și colo, fragmentare, când o 
astfel de fată, ascunzându-și deflorarea, ajunge să se căsăto- 
rească, iar soțul revoltat divorțează puţin după. Sau când, 
o fată sedusă, trecând apoi prin etapa prostituţiei, se căsă- 
torește, dar din diverse motive se ajunge la divorţ, iar soțul 
își argumentează jalba reluând și povestind episoade mai 
vechi din trecutul soției. 


1. BAR, mss. 3934, ff. 70'—71", 17 iulie 1803. 

2. Studiind societatea rurală poloneză Tomasz Wislicz arată că 
virginitatea nu era o virtute valorizată în mod special, și că părinții 
și comunitatea erau destul de îngăduitori cu relaţiile premaritale. 
Tomasz Wislicz, Love in the Fields: Relationships and Marriage in 
Rural Poland in the Early Modern Age: Social Imagery and Personal 
Experience, Polish Academy of Science, Varșovia, 2018, p. 40. 

3. Ibidem, p. 173. 

Căsătorie cu ponos 


Din cele 210 cazuri în care fete, femei sau văduve au cerut 
cu tărie căsătoria, așa cum bărbatul le promisese înainte 
de a le seduce, doar 34 au câștig de cauză și primesc ceea 
ce și-au dorit cel mai mult. Fiecare din cele 34 de căsătorii 
își are propria poveste plină de peripeții. Căsătoria a fost 
soluția propusă de mitropolit pentru toate cuplurile venite, 
fie că bărbatul era sau nu vinovat de acuzele aduse, fie că 
era sau nu el cel care avusese sau nu relaţii apropiate cu 
jăluitoarea. Dar insistențele mitropolitului sunt dozate în 
funcţie de problemele fiecărui cuplu, de gravitatea acuzațiilor. 
Atunci când nu există motive serioase, când tinerii sunt 
apropiaţi ca vârstă, stare socială și au mai avut și dragoste 
înainte de a ajunge la tribunal, soborul și mitropolitul în- 
cearcă să convingă cuplul că soluția optimă este căsătoria. 

Într-o primă fază bărbatul respinge căsătoria, dar după 
„sfătuirile primite de la părinții clerici“, el pare convins și 
acceptă. Odată întors în sat, refuză să ducă la bun sfârșit 
nunta promisă și, sfătuit de familie, fuge așteptând potolirea 
lucrurilor. lată-l pe Oprea din București, îndrăgostit de fata 
căpitănesei Ioana, care acceptă în fața instanţei s-o ia în 
căsătorie, dar „când au fost să se cunune au făcut rugăciune 
ca să i să dea soroc dă 3 zile până va înștiința pă tată-său ca 
să să afle la nuntă, fiindcă lui nu i se întâmplă de cheltuială“. 
Crezându-se în bunele sale intenții, holteiul primește sorocul 
cerut. El profită însă, fuge și se ascunde. Nici mama văduvă, 
împovărată cu alte fete de măritat, nu se lasă păcălită de 
tertipurile holteiului, și insistă la spătărie să-l găsească pe 
„tâlhar“. Adus din nou la Mitropolie, tânărul își reia promisiu- 
nea, dar din nou cere un răgaz necesar venirii tatălui său 
la nuntă. Bineînţeles că se folosește de acest nou răgaz pen- 
tru a fugi și a se ascunde, ajutat de această dată chiar de 
tată. Când a treia oară apare la judecată, clericii îl întreabă 

ce are de gând. Indecis între înzestrare și căsătorie, Oprea 
alege, în cele din urmă, să se însoarel. 

Staico holteiul este și mai încăpățânat. După câteva zile 
de închisoare promite că se va căsători și cere răgaz până 
după post, „fiind în păresimi“. Dar postul terminat, termenul 
trecut, băiatul nu are de gând să treacă la fapte, așa că 
Stanca se plânge din nou marelui agă. Chestionat din nou, 
iată ce răspuns dă: „că de luat o voiu lua, dar casă cu mine 
nu va face, zicând eu că nu va scăpa zdravănă din mâinile 
mele sau cu viață și încă voi lăsa-o și voi fugi“. Din nou cele 
câteva săptămâni petrecute la gros îl fac să se răzgândească 
şi „decât să pier la închisoare am primit fără nici un fel de 
pricină și voiesc ca să mă cunun cu numita Stanca“. Soborul 
îl obligă să adauge în angajamentul său următoarele: „toată 
viața mea să am a trăi bine cu dânsa“. 

Pentru a evita astfel de situaţii, bărbatul se obligă în scris 
că va face nunta; i se fixează soroc și se merge mai departe 
prin stabilirea cu precizie a datei: „și ne-au pus soroc ca după 
Paști să ne cununăm“, mărturiseşte Neculai din Târgul 
Cucului, după ce înainte mitropolitul îl obligase să schimbe 
inele de logodnă cu fata sedusă, în prezența membrilor 
soborului pentru a pecetlui simbolic acordul încheiată. Pen- 
tru alții, mitropolitul (nominalizat deseori de mine în text 
cu sensul de șef al dicasteriei, și deci cu autoritate asupra 
celorlalți) găsește naș și-i obligă să oficieze cununia în 
București, convins fiind că odată întorși la casele lor aproba- 
rea dată de frică poate fi retractată și conflictul reînceput. 
Sima din satul Pucheni, județul Prahova, refuză să-și ducă 
la bun sfârșit promisiunile de căsătorie după ce fata i-a ce- 
dat. Tras la judecată de Tudor, tatăl Constantinei, Sima nu 


1. BAR, mss. 3932, ff. 76'—77", 23 iulie 1800. 
2. BAR, mss. 638, f. 294”, 2 mai 1784. 
3. BAR, mss. 4024, f. 13". 

vrea să asculte nici de sfaturile ispravnicilor, nici de cele 
ale protopopului plășii. Trimiși la Mitropolie din porunca lui 
vodă, părţile ajung la înțelegere: Sima acceptă căsătoria și 
tatăl fetei iscălește foaia de zestre. Totuși, părinţii clerici tri- 
mit ispravnicilor de Prahova poruncă să supravegheze 
punerea în practică a promisiunilor și să-l „silească pe Sima 
să se cunune cu fata fără prelungire“!. 

Dar cum „dragoste cu sila nu se poate“, cum „taina nunţii“ 
este un lucru foarte important, Biserica nu insistă. Nu 
același lucru se întâmplă în spațiul laic unde judecătorii 
sunt mult mai tranșanţi, mult mai grăbiţi să rezolve într-un 
fel sau altul o problemă atât de complicată cum este iubirea. 
Pe vremea domnului Nicolae Mavrogheni (1786-1790), băr- 
batul, vinovat sau nu, plătește mai degrabă pentru faptul 
de a se lăsa acuzat. Odată intrat în vizorul justiţiei domnești, 
nici una din „îngăduințele“ justiţiei ecleziastice nu-i mai 
este permisă. Simpla acuzaţie îl transformă în vinovat, iar 
neacceptarea împăcării cu femeia acuzatoare îi atrage pe- 
deapsa: bătaie, ocnă, căsătorie silită. Cunoscându-i „faima“ 
şi nevrând să ajungă la ocnă, o serie de flăcăi cedează, accep- 
tând compromisul și căsătoria cu forța. 

Astfel Constantin Poenarul, mic boier de peste Olt, este 
silit să se căsătorească cu Maria, nepoata popii Cozma din 
Dărmănești, judeţul Prahova, deși răscumpărase fecioria 
fetei într-un proces anterior cu 40 de taleri și 2 grămezi de 
fân. Rudele fetei, auzind de procedura rapidă practicată de 
vodă Mavrogheni, adică cununia cu sila, redeschid procesul 
și căsătoria se face. Vodă îl amenință pe tânărul june că „de 
nu o va lua, va să-i taie și capul“. Procesul se rejudecă peste 
8 ani, când Maria îl aduce din nou în fața instanței pe motiv 
că a părăsit-o la 6 zile după căsătorie. Despărțirea este acor- 
dată, dar mitropolitul Dositei nu se poate abţine să nu-l 


1. BAR, Fond Documente Istorice, CMLXXVII//88, 13 august 1784. 

apostrofeze cu următoarele cuvinte: „trebuia cum a lipsit dom- 
nul Mavrogheni din ţară, să-și fi căutat dânsul izbrănirea 
acestei pricini, iar să nu o lase într-atâta curgere de vreme 
nădăjduind că-l are de bărbat.“! Se observă cu ușurință im- 
plicarea laicului în problemele individului, deși în pitace și 
hrisoave i le cedase Bisericii. În același timp este de remarcat 
grija Bisericii care încearcă să-și apropie nu numai cauza, 
ci și individul gata să-l ajute, gata să-l sprijine, gata să-i 
ofere o soluţie. 

Nunta este o taină administrată de Biserică și care tre- 
buie să rămână în spaţiul religios și nu trebuie batjocorită, 
mânuită, murdărită de laicii care nu-i cunosc importanța. 
Discursul Bisericii se conturează din ce în ce mai clar pe 
măsură ce domnii, boierii sau numai simpli slujbași se ames- 
tecă, decid, căsătoresc cu forța. La nivel local, mai ales, isprav- 
nicii și judecătorii se pronunţă în acest sens, cununând și 
căsătorind cupluri în care bărbatul este ameninţat, bătut, 
închis, în care consimțământul este obţinut „în silnicie“. 
Astfel de situații sperie Biserica, care își sfătuiește slujbașii 
să cerceteze cu grijă și „cu mare luare-aminte“ fiecare caz, 
fiecare partener, fiecare jalbă. Dincolo de simpla cercetare, 
de simple sfaturi să nu se amestece, „să nu îndrăznească 
mai mult“. Dar mai presus de toate să încerce să evite impli- 
carea politicului sau și mai rău să se purceadă la o colabo- 
rare .cu acesta: „sau să dai vreo supunere zabitului locului 
politicesc a da vreo voie de a face căsătorie silită“. În plus, 
consimțământul tinerilor începe să capete importanţă, iar 
Biserica să țină cont de acordul ambelor părți, de înclinarea 
fiecăruia, de dorințele exprimate cu voce tare. Taina nunții 
„este mare“ și hărăzită „numai acelora care întru plăcere și 
dragoste să însoțesc“, ea nu poate fi obţinută prin „siluirea 
canoanelor“, prin „sminteală“ sau „năpăstuire“2. 


1. VA. Urechia, op. cit., vol. VI, pp. 421—423, 31 iulie 1794. 
2. BAR, mss. 4027, ff. 83", 16 iunie 1828; ff. 95", 12 februarie 1829. 

Alte procese rejudecate după mazilirea domnului Mavro- 
gheni dovedesc că învoielile sau căsătoriile au fost acceptate 
de frica pedepsei cu moartea. Unii dintre ei au plătit sume 
mari de bani pentru a-și păstra celibatul, alții pentru a-și 
păstra reputaţia sau pur și simplu pentru a nu ajunge în 
închisorile puterii!. Acuzaţiile aduse de Anastasia din 
București lui Dumitrașco definesc cel mai bine maniera de 
a profita de pe urma unei practici cu valoare de normă. Anas- 
tasia îl acuză pe Dumitrașco că i-a înșelat fata, deflorând-o 
şi dezonorând-o; vodă Mavrogheni propune fie s-o înzestreze, 
fie să se căsătorească cu ea. Băiatul fuge nemaiașteptând 
rezultatul cercetării, știind că „domnul Mavrogheni după cum 
îi era firea de atuncea [...] cununa cu sila“. Surpriza se pro- 
duce patru ani mai târziu, la 3 martie 1794, când mama 
insistentă reia procesul. De data aceasta acuzat este fratele 
flăcăului, neguţătorul Sfetco. Acuzaţiile sunt destul de grave, 
că şi-a ajutat fratele să fugă și că i-a mituit pe toţi judecătorii 
pentru a-i acoperi dreptatea. Procesul este redeschis, vechile 
documente readuse la lumină, vechii judecători interogaţi. 
Păstrarea anchetei din anii 'go îi ajută pe părinţii clerici să 
vadă că, de fapt, fata era fecioară, așa cum rezulta din rapor- 
tul trimis de la schitul de maici unde fusese cercetată, așadar 
acuzaţiile fuseseră false?. 

„Căsătoria cu ponos“ se dovedeşte a fi un proces destul 
de anevoios în care răbdarea tuturor este solicitată, dar 
oamenii nu au răbdare, mai ales partea păgubită. Intenţiile 
tânărului nu sunt niciodată clar definite, căci ele pot fi 
retractate, amendate, sporite. „Curtat“ de fată, de părinţi, 
de clerici, el își poate spori pretenţiile, își poate anula 
deciziile anterioare, într-un cuvânt este stăpânul jocului. 


1. VA. Urechia, op. cit., vol. IV, pp. 105—108, 10 și 12 octombrie 


1791. 
2. DANIC, mss. 140, f. 141—142”. 

Umilă, supusă, sedusă, fata așteaptă, „trage nădejde“, bate 
la porţile justiţiei, atunci când lucrurile se schimbă mai 
repede decât prevăzuse. Părinţii fetei strigă cu disperare 
că nu se poate „să o înșele cu vorbe și pă ticăloasa fii-mea 
să o lase cu zvon i cu copil dă gât și înșelată de un șiret ca 
el“. Tribunalul ecleziastic încearcă să fie împăciuitor, să 
găsească de fiecare dată soluţii, să stingă conflictul, să ofere 
sfaturi: „am mijlocit cu îndăstulă sfătuire pârâtului ca să o 
ia pă fată în căsătorie, mai vârtos aflându-se amândoocă 
părțile iertaţi. Și pârâtul nicicum nu primi a o lua. La care 
ni să pare a fi cu cale, în vreme ce nu voiește a o lua dă soție 
să fie silit a o înzestra.“2 

Nu trebuie deloc neglijată problema zestrei. Acceptarea 
unei astfel de căsătorii îi dă îndrăzneală bărbatului să se 
tocmească, să pretindă mai mult, să amenințe că de nu pri- 
mește „zestre îndăstul“ o lasă și fuge. La rândul său, se vaită 
că el este sărac și n-are cu ce hrăni o gură în plus (sau două), 
dar dacă părinții fetei se îndură să-i dea boi, vaci și moșii, el 
oia. Nunta făcută, acordul încheiat, ginerele își poate arăta 
din nou nemulțumirile: cu zestrea în brațe, soţia este retri- 
misă la casa părintească cu vorbă să mai ceară peste ce-a 
primită. Sau cere și stabilește propriile reguli cu privire la 
comportamentul soţiei, vizitele socrilor, relaţiile cu cumnații. 
Vrând, nevrând părinții sunt nevoiți să semneze „așezământ“ 


1. BAR, mss. 3932, ff. 6ar-”. 

2. BAR, mss. 3932, ff. 41™. 

3. Vezi procesul dintre Costandin, fiul lui Moise vătaf și Voichița 
Cireșeanca Văleanca, mama Mariei. Seducătorul negociază la sânge, 
pretinzând aceeași zestre pe care o primise fiica cea mare la căsătorie. 
Mama încearcă să pună în lumină diferențele sociale, ea boieroaică 
de seamă în târgul Vălenilor de Munte, el fiul unor parveniţi care ar 
trebui să se mulțumească cu ceea ce i se oferă și mai ales să fie recu- 
noscător pentru mezalianța obţinută „tâlhărește“ prin seducerea 
şi „îmborțoșarea“ tinerei. BAR, mss. 642, ff. 66—71", 14 iunie, 5 iulie, 
16 septembrie și 3 octombrie 1795. 

ce cuprinde „cum să se urmeze petrecerea traiului“ din care 
ei sunt excluși. 

Se poate observa că astfel de căsătorii negociate în fața 
tribunalului nu sunt durabile și mai ales debutează deja cu 
un scandal. Siliţi, sfătuiți, amenințați, încântați, bărbaţii 
cedează în cele din urmă și se lasă antrenați într-o căsătorie. 
Indiferent care ar fi fost sentimentele partenerilor înainte, 
traversarea unui proces unde s-au spus vrute și nevrute, 
unde s-au făcut acuzaţii false sau adevărate, grave sau mai 
puţin grave, unde denigrarea celuilalt a constituit miza, 
toate acestea i-au schimbat iremediabil pe cei doi. Astfel 
încât ca soț şi soţie continuă disputa „la ei acasă“ sau 
abandonează fugind în lume. Multe dintre jăluitoare o recu- 
nosc: „că cununie cu sila nu să poate face, socotind că în 
urmă nu va fi viață bună între noi“ și preferă învoiala pro- 
pusă de părinţii clericil. 


Părinții şi seductia 


Părinţii intră deseori în jocul seducţiei și de cele mai 
multe ori își poartă la tribunal propriile ambiţii, propriile 
orgolii, ignorând dorințele sau sentimentele celor pentru 
care se află acolo. Într-o primă etapă, ei încurajează relaţia 
dintre tineri, ba chiar insistă pe stabilirea celor doi împre- 
ună?2. Ruperea bruscă a acestei relaţii apare pentru mulți 
dintre ei ca o dezonoare adusă familiei pentru că totul se 
joacă în mijlocul comunităţii, sub ochii vecinilor, mahalagii- 
lor, sătenilor. Curtea făcută fetei are o anumită semnificație 
și îi îndepărtează pe ceilalți potenţiali pretendenți odată ce 
fata și-a exprimat preferințele pentru un anumit partener. 
Neducerea până la capăt a unei etape naște bănuieli, incită 


1. BAR, mss. 643, f. 93". 
2. Vezi BAR, mss. 641, ff. 49—51", 30 februarie 1794. 

gura lumii să șușotească, să analizeze, să interpreteze. 
Explicaţiile, reconcilierile și medierile publice sunt necesare 
pentru a sparge reticența existentă între familiile implicate 
în dragostea ce din motive diferite se transformă în litigiu. 
Părăsirea fetei devine un afront, iar fata, chiar dacă a greșit, 
este membră a grupului familial, onoarea ei este parte din 
onoarea familiei. Deflorată, însărcinată sau cu un copil, ea este 
admonestată, pedepsită, bătută de taţi, frați sau unchi, dar 
în rare cazuri îndepărtată din familie. Problema ei solidari- 
zează familia, rudele, prietenii care acționează într-un singur 
glas. Seducţia devine o afacere a întregului neam, disputa 
fiind mutată din sat sau mahala în curtea Mitropoliei. 

Există însă și relații pe care familiile nu le cunosc. Fata 
se îndrăgește cu un oarecare din sat și temându-se probabil 
de atitudinea părinţilor păstrează secretul. Unii dintre ei 
chiar declară că „n-au simţit când au avut întâlnire“ și află 
surprinși destul de târziu, când fata este însărcinată sau 
când holteiul se căsătorește cu o alta, iar fata abandonată 
cere cu disperare ajutor. 

Rareori fata se prezintă singură la tribunal. Din umbră 
acționează mamele, taţii, fraţii, mătușile, unchii și alte rude 
mai mult sau mai puțin apropiate familiei. Prezenţa lor 
poate fi dovedită de „semnăturile“ de la sfârșitul documen- 
telor, chiar dacă pe parcursul desfășurării procesului exis- 
tența lor este ignorată. Cel mai adesea, fata este susținută 
în demersurile ei de către mamă. Existenţa unui bărbat în 
casă nu o împiedică pe mamă să preia inițiativa, să folo- 
sească toate micile relaţii de care dispune, să insiste să i se 
facă dreptate. Se alătură taţii care construiesc jalbe, uitând 
să treacă numele fetei, iar deflorarea devine un afront adus 
lor, o ofensă ce nu poate fi îndreptată decât prin pedepsirea 
exemplară a „mișelului“ ce s-a obrăznicit, semețindu-se la 
cinstea sau zestrea ce i s-ar putea oferi. Să-l ascultăm pe 
Necula din satul Rașii, judeţul Ialomița, revoltat, furios că 

Tudor i-a sedus fata: „având o copilă de vârstă, cerând-o el 
şi eu nevrând să o dau după dânsul, din pizmă și răutate au 
pus gând rău ca să-și bată joc de casa mea, fiindcă acum în 
trecutele zile găsind cu mult prălej, când eu lipsind la câmp 
după luncă, carele dimpreună și cu un Dobre tovarășu său 
viind noaptea și călcând casa hoţește, fiind fata singură, au 
intrat înăuntru şi apucând-o și-au bătut joc de dânsa, stri- 
cându-i fetiia cu zoru ca un tâlhar. Din care această nesufe- 
rită urmare şi siluire ce au făcut fetii atunci s-au spăimântat, 
şi el tare speriindu-se foarte dă jăluirea fetii după cum 
adeverinţa mărturiilor ce mi-au dat la mână arată. Și așa 
ticălosul, văzându-mă într-atâta necaz și nevoi, la vârsta și 
starea ce mă aflu acum cu casa și copila în ponosul oame- 
nilor am căzut aici la Sfânta Mitropolie unde judecăndu-mă 
cu dânsul, fiind față și fata. După mijlociri dă isterisiri ce 
au lucrat mi s-au făcut mare năpăstuire și nedreptate, căci 
până a nu să face mai întâi vreo amăruntă cercetare, ori 
aici sau acolo la fața locului, după urmările lor, l-au apărat 
judecata făcându-l pă dânsul din vinovat bun și pe noi din 
drepți strâmbi.“ Respins la judecată sub pretext că aceste 
pricini nu se mai judecă conform nizamului ce fusese dat în 
1805 (procesul se judecă în 1808), Necula nu se lasă și nici 
măcar nu-i trece prin cap să abandoneze o așa luptă. Acasă, 
în sat, conflictul este în plină dezvoltare: tatăl ameninţă, 
holteiul se laudă, rudele se aliază și scandalul se află pe 
buza prăpastiei. Câteva zile mai târziu, Necula dă jalbă la 
Marele Divan, reluând toată istoria și exprimând fără sfială 
întreaga sa furie împotriva celui care l-a necinstit, lamen- 
tându-se, împroșcând cu insulte, oferind soluţii, construind 
hiperbole: „dar însă cum au făcut acest vrăjmaș de om dă 
mi-au bastardășit noaptea casa ca un tâlhar precum arăt 
mai sus, ci la cele ce dă bunavoia lor să amăgesc și în urmă 
să căiesc, ci fiindcă el ca un dușman ce mi-au fost mai asu- 
pra-mi cele rele. Totdeauna să laudă în sat și își bate joc 
zicând că are bani și nu îi iaste voia să știe dă nimeni, că 

dă şi să cortorosește. Dă aceia fierbinte mă rog Marelui 
Divan să să milostivească asupra ticăloșiei mele să fie prea 
cinstită poruncă spre a să orândui mumbașir strajnic dă 
unde să va cuveni ca mai întâi să facă cercetare în frica lui 
Dumnezeu acolo în fața locului prin vecinii dimprejur și alte 
mărturii dă faptele și urmările noastre. Şi apoi să-l ia să-l 
aducă aici ca să stăm cu dânsul dă față să-mi aflu dreptatea, 
atât la aceasta, cât și lui să i să facă cuviincioasă răsplătire 
spre pilda și altora, ca să nu calce altădată casele oamenilor 
și să împresoare noaptea fetele creștinilor să le batjcorească 
cu de-a sila, care nici turcii, nici alți ostași nu fac unele ca 
acestea.“ Nizam ne nizam, la cererea marelui divan, mitropo- 
litul reia cercetarea și astfel constată că tinerii nu sunt nici 
unul, nici altul atât de nevinovaţi cum încercaseră să se 
prezinte: holteiul jurase strâmb deși se împreunase cu fata, 
iar fata minţise atunci când strigase în gura mare „că cu 
silnicie se întâmplase totul“, ci cu voia ei, în casă, noaptea, 
în prezența altor membri ai familiei; așadar dacă n-ar fi 
vrut ar fi avut toate mijloacele pentru a se apăra. Până la 
urmă tatăl reușește să scoată 150 de taleri de la holtei, ceea 
ce presupune o recunoaștere a vinovăţiei sale, vinovăţie 
cunoscută, de altfel, de tot satul care tocmai descâlcise pen- 
tru părinţii clerici natura relaţiei!. 

De partea cealaltă, în familia holteiului, tatăl este cel 
care influențează decizia fiului. El este cel care-l sfătuiește 
să se opună, motivele fiind și ele diverse. În toamna anului 
1795, conflictul dintre Matei și Belcin aprinde satul Cioacile 
din județul Râmnicu Sărat. Țăran înstărit, cu slugi și ceva 
avere, Belcin îi cere lui Ioniță să-și ducă la bun sfârșit pro- 
misiunile de căsătorie date fiicei sale, Voica, prin săvârșirea 
nunții. Cei doi s-au îndrăgit multă vreme și au trecut la 
pasul următor, o viață sexuală intimă. Când sarcina a deve- 
nit vizibilă, anturajul a reacționat imediat: tatăl și-a luat 


1. BAR, mss. 651, ff. 137'—138", 27 octombrie 1808. 

fiica și-a lăsat-o pe prispa casei seducătorului, cunoscut de 
tot satul. Ioniță și-a primit aleasa, știindu-se vinovat, dar 
sub presiunea familiei, și mai ales a tatălui, o alungă după 
numai trei zile. De rușine, de teamă, Voica se refugiază în 
pădure, unde naște un copil, ucis, nu se știe din ce motive, de 
argatul ce-o însoțea. Este momentul care declanșează un 
adevărat război între cele două familii avându-i în frunte 
pe Belcin și Matei, taţii și deci șefii clanurilor respective. 
Opoziția înverșunată a lui Matei îl poartă pe Belcin mai 
întâi la ispravnicii de judeţ, mai apoi la episcopia Buzăului 
și în sfârșit la Mitropolie. Înfruntarea dintre cele două familii 
este evident o înfruntare între capii familiilor pentru că 
tinerii se dovedesc gata să se căsătorească, dar nu pot trece 
la act din cauza dezacordului părinţilor. Soborul pricepe re- 
pede că „toată pricina este din cauza tatălui“, adică Matei, 
și încearcă să favorizeze cuplul. În acest moment cuplul este 
cel care contează, dat fiind că nu există motive reale de ne- 
constituire a unei familii, existând acordul de principiu al 
partenerilor. Amenințat că va fi dat pe mâna lui Vodă, dacă 
nu-și dă acordul, Matei se vede obligat nu numai să-și accepte 
nora și zestrea acesteia, ci și să alcătuiască o „zestre“ echi- 
valentă pentru fiul său, mai mult, să participe la oficierea 
cununiei care urmează a se concretiza pe loc. Toate acestea 
sunt cuprinse în angajamentul său, din care iată un frag- 
ment: „fiindcă fii-miu Ioniţă, din învăţătura mea, nu vrea 
nici într-un chip a lua pă Voica, fata numitului Belcin întru 
căsătorie, să am a-i da toată voia a o lua, neoprindu-l întru 
nimic ca unul ce este și vinovat cu dânsa, dându-i și părticica 
ce i să va cădea din casă. Și să aibă a să cununa aici în București, 
cu numita fată, cum și după ce va merge acasă să-i las a trăi 
cu liniște neamestecându-mă întru nimic la traiul lor, ci 
încă să-l mai ajut cu ce îmi va mai da mâna după puteri.“! 


1. BAR, mss. 641, ff. 151—154”, 16 și 18 februarie 1796. Pentru 
alte exemple spectaculoase vezi și BAR, mss. 636, ff. 109'—110', 

Diferenţele sociale constituie un motiv temeinic pentru 
neacceptarea unei căsătorii, chiar dacă părinţii nu s-au opus 
în mod evident frecventării tinerilor. Real sau ireal, statutul 
social pe care și-l construiește fiecare familie, mai întâi în 
propria imaginaţie și apoi în comunitate, joacă un rol impor- 
tant în antrenarea părinţilor în a-și manifesta vizibil opo- 
ziția. Deși abia perceptibile pentru istoricii de azi, pentru 
ei, cei din trecut, diferențele sociale sunt clare și fiecare 
familie ține la prestigiul ei, la statutul social pe care a reușit 
să-l impună în comunitate. Mitropolitul cunoaște orgoliile 
acestor familii și le prelucrează separat, oferindu-le argu- 
mente pro și contra în funcţie de soluția pe care vrea s-o im- 
pună. Dacă diferenţele sociale sunt într-adevăr foarte mari, 
el pune accentul pe necesitatea unei învoieli între părți. 
Dacă orgoliul este mai mare decât diferenţa socială presu- 
pusă, el se ocupă de familia care se opune, mergând de la 
sfaturi la amenințări. 

Zapisul de împăcare angajează întreaga familie, „eu și 
rudeniile mele“, el fiind făcut în nume individual, dar și în 
numele familiei care se angajează să respecte toate clauzele 
înțelegerii. Aceste prevederi sunt luate pentru a evita relua- 
rea plângerii din îndemnul vreunei rude, dar și pentru a pune 
capăt vendetelor personale. Dacă procesul se desfășoară 
într-un cadru juridic aflat sub controlul puterii, răzbunarea 
antrenează familiile, rudele și prietenii afectând, de fapt, 
ordinea din comunitate. 


2 februarie 1782. Vezi şi cazul lui Ion, din București, care se împo- 
trivește căsătoriei dintre Stan și Vica, susținând că fiul lui, Stan, este 
„nevârstnic“, iar ea a fost „de lume cu netrebnice fapte“ și amenință 
ca-l va trimite să se înroleze cătană în armata imperială, dacă soborul 
nu desface căsătoria încheiată în secret și fără acordul lui, în satul 
Pisica, judeţul Ialomiţa. La judecată, fiul mărturisește că el o vrea 
din toată inima pe Vica, dar că îi este frică de tată, care l-a pedepsit, 
închizându-l la grosul Agiei. Soborul este de partea cuplului, notând 
„întocmita dragoste dintre cei doi tineri“, și sfătuidu-l pe tată „să-i 
iubească“ și să-i accepte. BAR, mss 656, f. 7ov, 11 iulie 1823. 

Fuga fiului trece responsabilitatea procesului pe umerii 
capului familiei. Mai întâi, familia primește soroc de câteva 
zile spre a-și căuta și a-și aduce fiul la judecată. Dacă este 
de negăsit, după cum se întâmplă în toate cele șapte cazuri, 
tatăl preia greșeala fiului și îl reprezintă în instanţă în fața 
familiei fetei. Opoziția atrage după sine pedeapsa. Popa 
Radu este aruncat în închisoarea Mitropoliei pentru fiul 
său care nu este de găsit, iar fata vrea cu orice preţ, căsătoria 
cu acesta și nu o învoială. Dar după ceva timp, când speranțe 
să mai apară nu sunt, ea acceptă cei 100 de taleri, iar preotul 
este eliberati. Tot tatăl execută și sancţiunea aplicată fiu- 
lui, de cele mai multe ori o învoială privind înzestrarea fetei, 
ceea ce înseamnă că el trebuie să plătească zestrea în sorocul 
fixat în zapis. 


Copiii din flori 


Bastarzii rezultați din aceste legături ilegitime nu sunt 
lăsaţi la voia întâmplării de către instanța de judecată.? De 
altfel, una dintre cerințele fetei-mame este aceea ca băr- 
batul să-și asume responsabilitatea creșterii copiilor. Mitro- 
politul și diferitele instanțe locale lucrează alături de 
comunitate pentru a-l convinge pe tânăr să-și asume respon- 


1. BAR, mss. 4024, f. 79”. 

2. Între timp, tema copiilor din flori sau abandonaţi a fost cercetată. 
Amintesc aici: Sylvie Steinberg, Une tache au front: La bâtardise aux 
XVE et XVIE siècles, Michel Albin, Paris, 2016; Constanţa Vintilă-Ghi- 
ţulescu, „Să-şi ia copiii să şi'i crească“: despre copii şi lumea copilăriei 
(1700-1850) în Nicoleta Roman (ed.), Copilăria românească între familie 
şi societate (secolele XVII-XX), București, Nemira, 2015, pp. 189—206; 
Elena Bedreag, „L'adoption dans les principaut6s roumaines (XVII? 
siècle-début du XIX” siècle). Le cas de la Moldavie“, Annales de démo- 
graphie historique, 1, 2021, pp. 71-94; Nicoleta Roman, „Bâtir une fa- 
mille. Les enfants abandonnés et leur parents adoptifs en Valachie 
(1800-—1860)“ Popolazione e Storia, 1, 2013 pp. 79—104. 

sabilitatea creșterii copilului rezultat dintr-o relaţie, fie prin 
celebrarea căsătoriei, fie prin susținerea materială a mamei. 

Dovedirea paternităţii se rezumă de cele mai multe ori 
la întrebări simple ce se pun presupusului tată cu privire la 
implicarea lui în relație. Bărbatul neagă în primă instanță 
paternitatea, aruncând întreaga vină asupra femeii pentru 
că, deși ţiitoarea lui, nu și-a păstrat „cinstea împreunării 
numai cu el“, ci „a mers și cu alții“. Și în acest caz el nu mai 
poate fi sigur dacă copilul este sânge din sângele lui. În acest 
moment, acuzatoarei i se impune acceptarea probei jurămân- 
tului. Safta jură, cu mâna pe Evanghelie, că copilul pe care 
îl poartă în pântece este al lui Apostol cojocarul și că odată 
devenită femeia lui, ea și-a păstrat „cinstea“ şi „n-a mai avut 
împreunare și cu alții“, așa cum o acuză bărbatul în încerca- 
rea de a scăpa de mamă și copil!. Sarcina și nașterea unui 
copil constituie o etapă decisivă în supraviețuirea cuplului. 
Asumarea unor noi responsabilităţi îl sperie pe bărbat care 
alege acest moment pentru a se retrage?. 

Instanţa încearcă să împartă responsabilitatea creșterii 
copiilor ambilor părinţi, în ciuda faptului că nu sunt căsă- 
toriţi. Repartizarea acestora se face în funcţie de reputația 
şi puterea economică a fiecărui părinte în parte. Dacă mama 
se bucură de o proastă reputaţie în comunitate, ea păstrează 


1. BAR, mss. 643, f. 124”. 

2. Aspra din mahalaua Neguţătorilor, București, se îndrăgește cu 
Radu Brașoveanul negustorul, ce se afla cu șederea la hanul din ma- 
halaua Sfântul Gheorghe. Când rămâne însărcinată, fata îi spune, 
dar negustorul nu vrea să-și asume responsabilitatea creșterii unui 
copil și nici nu vrea să se căsătorească. Gândind „că ar putea să fugă 
și să o lase“, Aspra dă jalbă la Mitropolie, cerând să o ajute cu ceva 
bani. Sub emoţiile procesului, Aspra naște în sala de judecată sub 
privirile iubitului și ale clericilor; cu toate acestea, Radu „îi numără 
în mână doar 40 de taleri“ să aibă pentru grija copilului și o părăsește. 
BAR, Fond Documente Istorice, CMLXXVIII//64, 11 iulie 1784. 

copiii doar în primii ani de viață, după care vor fi încredințați 
spre creștere tatălui. Dar dacă este femeie cinstită, tatăl are 
obligaţia de a-i plăti o rentă lunară pentru creșterea copiilor, 
până când aceștia vor fi capabili să muncească și să-și câștige 
singuri existenţa. În cazul fetelor, tot tatăl are obligația de 
a le înzestra și mărita. Astfel, Ilie croitorul din București 
recunoaște că este tatăl unei fetițe de un an, dar refuză să 
se căsătorească cu Zmaranda văduva. Femeia, împovărată 
cu alți trei copii, rezultați dintr-o căsătorie anterioară, por- 
nește din nou jalbă, nemulțumită de întârzierea plăţii pro- 
mise: „dar pentru creșterea copilei mică ce iaste netăgăduită 
la judecată de dânsul, la judecată au spus că iaste a lui, și ni 
s-au hotărât ca pentru creșterea copilii să-mi dea toată zioa 
zece parale, însă și pă anul trecut să-mi împlinească doiciia 
şi cazna mea, după cum iaste știut ce trebuie la copil mic. 
Și până acum numitul zapciu nici o împlinire de bani nu mi-au 
făcut“. Instanţa ecleziastică stabilește din nou atribuţiile 
tatălui, obligându-l ca în fiecare zi să-i plătească Zmarandei 
10 parale până la măritișul fetei. Atunci el va trebui s-o mă- 
rite și s-o înzestreze „după starea și puterea lui“. 

De cele mai multe ori, tribunalul înclină balanţa către 
responsabilitatea masculină și îi încredințează bărbatului 
obligaţiile economice ale creșterii și întreţinerii unui copil, 
fixând lunar sau anual o anumită sumă. Ea variază: 5 taleri 
în primul an, 10 taleri în următorii doi ani?. El poate primi 
copilul, fie după ce a trecut de pericolul morţii infantile, la 
trei ani, fie imediat la naștere: „când să va întâmpla a naște 
copil sau fată după socoteala vremi și a lunilor până la sorocul 
de nouă luni, atunci acel copil să aibă a și-l primi numitul 
Ioan ca să și-l crească“, se decide în cazul Feldei din Tingani, 


1. BAR, mss. 653, ff. 18'—19”, 25 iulie 1791. 
2. Este suma care se stabilește în procesul dintre Vlada și Dinu 
din satul Rădești, județul Muscel. DANIC, mss. 1558, ff. 37'—38. 

judeţul Teleorman!. O astfel de măsură presupune recunoaș- 
terea din partea tribunalului ecleziastic a vulnerabilității 
poziției feminine: sedusă, deflorată, săracă, cu un copil în 
braţe, iată, așadar, o imagine care nu mai atrage lumea 
masculină, femeia iese în fapt de pe piața matrimonială și 
se poate îndrepta către prostituție, un pericol pentru ordinea 
“socială. Din acest motiv, tribunalul încearcă s-o elibereze 
de sarcina unui copil, să-i dea o zestre minimă și s-o rein- 
troducă în circuitul matrimonial, căci o fată măritată intră 
în același timp sub clopotul ordinii domestice.? 

Prezenţa unui copil este judecată de mamă ca o grea po- 
vară. Ea își poartă jalba pentru a cere ajutor în creșterea 
copilului, mergând până la abandonarea acestuia în braţele 
tatălui: „să-și ia copiii şi să și-i crească“, reclamă unele dintre 
ele. Altele îi văd ca un real obstacol în propria lor supravie- 
ţuire, deoarece le solicită toată energia, tot timpul, nemai- 
putând munci pentru a se întreține. Soluţia încredințării 
nou-născutului la doică se practică mai ales în mediul urban 
unde mama, la rândul său, se angajează ca doică sau ca sluj- 
nică. Sarcina plăţii doicii este atribuită tot tatălui?. 

Veniţi pe lume fără a fi doriţi, „copiii din flori“, bastarzii 
sunt uneori respinși de ambii părinţi. Pentru a evita un even- 
tual infanticid, clericii se străduiesc să găsească cât mai 
repede o soluţie viabilă: rudele, adopţia și, în fine, Orfanotro- 
fia. Dumitrana, din mahalaua sfântul Nicolae din Prund, își 
încredințează copilul spre „creștere la odobașa dă lipscani“. 


1. BAR, mss. 646, ff. 148—149". 

2. Julie Hardwick vorbește de susținerea curților locale, care sunt 
întotdeauna alături de mamele singure. Vezi Julie Hardwick, op. cit., 
p. 80. 

3. Cu privire la doici a se vedea Nicoleta Roman, „Être nourrice à 
Bucarest au début du XIX®™!® siècle: pistes de travail“ in Romanian 
Journal of Modern History, 1—2, 2014, PP. 19-39. 

Nu-l poate păstra căci tatăl este soțul verei sale bune, așadar 
o relație incestuoasăl. 


Neculae Mareş vs Ruxandra din Bucureşti 


Cu secolul al XIX-lea, analiza duhovnicescului departa- 
ment devine mai sofisticată şi mai atentă la elementele care 
puteau să-l ajute la identificarea responsabilităţilor care îi 
reveneau fiecărui părinte. Expertiza evoluează, probele se 
diversifică, iar discursul judecătorilor se pierde în comparații, 
analize, presupuneri, ipoteze. Tot acum, documentele devin 
mai vorbărețe, mai atente în a reține detalii, a prezenta fapte, 
şi asta pentru că actorii se dovedesc mai inventivi, mai dornici 
să comunice, să-și etaleze întreaga viață, întreaga suferință. 

Judecată și rejudecată, pricina dintre Neculae Mareş și 
Ruxandra (Lucsandra) ajunge să nu se mai termine, iar 
deciziile succesive și contradictorii miră chiar și instanțele 
ecleziastice. Începută sub Alexandru vodă Suţu (1819-1822), 
pricina este reluată în aprilie 1822, ca să se săvârșească 
abia în decembrie 1822. Motivul este același: cine își asumă 
grija copiilor? Fără să se căsătorească cu Ruxandra, Neculae 
Mareş o întreţine ani buni ca ţiitoare. „Într-acea lungire de 
vreme“ s-au născut și trei copii „parte bărbătească“, pe care 
Neculae nu-i mai vrea și explică la judecată că are o oarecare 
bănuială: „apărându-se în jalba sa că nu ar fi copiii făcuţi 
cu el, ci cea că ia fiind muere slobodă, iar fi dobândit cu deo- 
sebite obraze și că nu să îndatorează a crește acest fel de 
copii cu bănuială, nici a lua în silă muere care atâta vreme 
au trăit în chefurile sale, măcar că au fost şi el unul dintre 
aceia cu care au făcut ia copil“. Atitudinea lui Neculae este 
contradictorie, incoerentă și mai ales inexplicabilă atât 
pentru mamă, cât și pentru judecătorii care încercaseră „să 


1. BAR, mss. 643, f. 33". 

izbrănească“ pricina, ba la dumnealor boierii divanului, ba 
la Prea Sfinţia Sa episcopul Costandin al Buzăului, ba la 
părintele Troadas, vechil al Mitropoliei, și în sfârșit la Prea 
Sfinţia Sa episcopul Gherasim al Buzăului, proaspăt ajuns 
în scaunul episcopal. 

Benedict Troadas adună „clirosul Sfintei Mitropolii“ și 
începe cercetarea, de față fiind atât jăluitoarea, pârâtul, cât 
şi cei trei copii. Jalba Ruxandrei este citită cu voce tare: „Cu 
lacrimi jăluesc milostivirii Măriei Tale, că cruzimea copilă- 
riei și multe făgăduieli ce și prin graiu și înscris mi-au dat 
Necula Mareş că va să mă ia dă soție m-am planisit de m-am 
înșălat cu numitu, avându-mă întocmai ca pre o soție. Deci 
am făcut trei feciori cu dânsul care câteștrei trăiescu și, în 
cea după urmă, văzându-mă împresurată dă copii şi numitu 
cu pricinuiri dășarte apărându-să dă a să cununa cu mine, 
silită am fost de a mă jălui ca să-și împlinească făgăduiala 
şi să-și poarte grija dă hrana și îmbrăcămintea copiilor și 
de chiverniseala lor, fiind de acum înainte copii buni, dă 
învățătură. Și eu mijloc și putere de a-i îmbrăca și a plăti 
dascălul lor nu am.“ Judecătorul își începe interogatoriul și 
„la cuvântul ce zicea el că copiii sunt născuţi cu bănuială și 
de adunătură, l-am întrebat de știe ialr] pre altu cinevași 
care să fi fost încârdușit cu pârâta“. Mareș recunoscu că nu 
ştie, iar concluzia căzu cât se poate de simplu: „i se zise că 
dă vreme ce nu are nici o îndoială la aceasta să cunoaște că 
el este pricina nașterii acestor copii“, mărturie fără putere 
de contestare este „însuși tiposul lor“. Așadar asemănarea 
nu poate fi negată: nas, ochi, gură, urechi, bărbie sau sprân- 
cene trădează ceea ce Neculae tot încearcă să nege. Cum 
pârâtul se apără cu înverșunare chiar și în fața evidenţei 
declarate, i se cere Ruxandrei „vreo puţintică dovadă de îm- 
părinţeasca atârnare către acești copii din partea lui“. lar 
„puţintica dovadă“ se dovedi a fi o copleșitoare incriminare: 
trei scrisori trimise cu ocazia sau în preajma nașterii fiecărui 

copil: „din cea dintâiu, cu leat 815 aprilie 15, după ce ca un 
bărbat îi dă povăţuiri de a să purta cinstit şi credincios și a 
păzi dragostea neîmpuţținată către dânsul, apoi o învaţă și 
mijloc cum să păzească acea dragoste, puindu-i înainte pă 
iubitul lor fiu, Vasilache, cel întâiu născut, că uitându-se la 
el să-și aducă aminte de ținerea sau legătura cu care i-au 
îndatorat nașterea lui. lar în cea de a dooa, cu leat 818 
octomvrie 29, arată cum că prin niște ipochimene i-au trimis 
taleri 53 pentru facerea unii sobe i pentru lemne de foc și 
poruncește să-l înștiințeze și pentru copii, de [ce] fac, de 
s-au mai împiciorogat Dumitrache (adică copilul cel de al 
doilea). În cea după urmă, aceluiași leat noembrie 30, zice 
că iar cu mare jelcuire că să va griji și pentru doica copi- 
lului al treilea a căruia naștere să apropia. Și era că după 
păcatele sale îi curge această împrejurare de copii și cum 
să roagă lui Dumnezeu cu hierbințeală pentru un prilej 
lesnicios al vieţii lor şi izbăvirea greșelilor.“ 

Scrisorile ni-l arată pe Neculae un tată grijuliu, dar deloc 
entuziast. Dacă după primul copil se poate întrevedea o oare- 
care sensibilitate, cu cât numărul copiilor crește, cu atât se 
lasă copleșit de griji și mai ales de disperare. Se lamentează, 
se îndreaptă către Dumnezeu care l-a pedepsit pentru „păca- 
tele sale“ cu atâţia copii. De fiecare dată are însă grijă să le 
trimită bani, să se asigure că nu le este frig în prag de iarnă, 
să-i ușureze sarcina Ruxandrei cu angajarea unei doici. Res- 
pingerea copiilor şi mai ales a Ruxandrei pare de neînțeles, 
deoarece scrisorile arată că totul se întâmplase „cu atâta 
legătură și ţinere de dragoste de la unul către altul“, iar 
căsătoria poate că nu avusese loc din cine știe ce motive sau 
poate de „rușinea oamenilor“. Acestea sunt presupunerile 
şi interpretările judecătorilor. Chiar dacă se apără cu „feluri 
de epitaturi“, cu „jălcuiri și năpăsturiri“, Neculae nu-i poate 
convinge pe judecători că „izbăvirea“ pe care şi-o dorea în 
finalul scrisorii nu este nimic altceva decât „dorirea ce avea 

el de săvârșirea cununii“, numai așa putea „să dobândească 
poftita izbăvire“. Fără să se țină cont de atitudinea bărba- 
tului, se hotărăște cununarea lor „joi ... fără dă a să da altă 
ascultare pricinuirilor lui cele dășarte“. 

Cum socoteala de acasă nu se potriveşte cu cea din târg, 
nici hotărârea judecătorilor nu se respectă după ieșirea pe 
ușile tribunalului. Reîntors însurat și cununat în mahala, 
Neculae o instalează pe Ruxandra cu copii cu tot într-o casă 
cu chirie, le lasă ceva bani, nu prea mulţi, 20 de parale pe 
zi, şi pleacă la moșia sa în județul Sac. Vremurile sunt tul- 
buri, turcii sunt în București, politia nu are stăpân, iar 
mama trebuie să se descurce singură, mai ales că tatăl nu 
mai vrea, după câteva luni, să plătească chiria casei. Abia 
instalat noul domn, Grigore Ghica (1822-1828), şi o nouă jalbă 
i se adresează. Poruncă spre cercetare, răspuns că s-a cerce- 
tat și că sus-numitul ar trebui adus cu mumbașir de la moșie 
și obligat să-și vadă de nevastă și copii, mai ales acum în 
pragul iernii. Este 20 octombrie 1822. Din cine știe ce motiv, 
nici această hotărâre nu se respectă, iar la 4 noiembrie 1822, 
episcopul Buzăului, Gherasim, primește poruncă să cerceteze 
cazul și să găsească o soluţie. Și tevatura reîncepe: aducere 
cu mumbașir, înfățișarea, întrebări și răspunsuri, explicații 
şi argumentări, lamentări și năpăstuiri, „plăsmuiri“ și 
„prihăniri dășarte“. Gherasim întocmește anaforaua către 
Domnie despicând firul în patru, analizând fiecare amănunt: 
dacă un astfel de litigiu are legitimitate din moment ce astfel 
de „davale sunt aridicate cu dooă arhierești anaforale și 
hotărâri domnești“, cununia s-o fi făcut ea prin „judecată 
bisericească și prin hotărârea divanului“, dar în silnicie s-a 
făcut și fără acordul părților, dar „de vreme ce s-au și săvârșit 
cununia, sunt și trei copii la mijloc“, i se cere pârâtului „cu 
îndestule sfătuiri și îndemnare ca să o primească a o ținea 
soţie“. Pârâtul respinge însă orice apropiere și „cu o mare 
sălbăticiune și urâciune asupra-i, zicându-i și vorbe aspre 
şi zicând că [de să] va sili mai mult a o lua fuge într-alte 

țări străine, părăsindu-și patria“. Episcopul speră și cere 
ajutor prietenilor, rudelor, vecinilor puși să mijlocească și 
mai ales să-l îmbuneze pe soțul „scelerat“, pe tatăl nemilos, 
dar nici gând, întrucât „urâciunea“ îl poate împinge la orice. 
Dacă îl scapă de căsătorie, acordându-i despărțirea, Ghera- 
sim nu-l poate absolvi de grija copiilor, chiar dacă sunt făcuți 
„din curvie“. Termenii îndatoririlor paterne sunt clar stabiliți 
pentru a nu mai exista interpretări sau derogări: „iar pentru 
hrana, îmbrăcămintea i plata dascălilor și alte trebuincioase 
ale copiilor, găsim cu cale ca cu luminată poruncă a Măriei 
Tale, să fie silit numitul Neculae ca să dea pă fieșcare lună 
câte taleri 60, dând neguţător vrednic, de aici din politie, 
chezaș și răspunzător la vreme [pentru] numiţi bani până 
ce vor veni copiii în vârstă dă cinsprezece ani, când poate a 
să da la stăpân ca să să chivernisească singuri. Sau să le 
puie capital dă bani la o mână dă neguțător sigur, epitropias 
sărmanilor copii, din carii să poată a lua această dobândă 
dă taleri 6o pă lună pentru hrana copiilor“. Nu-l împovărează 
totuși cu creșterea lor efectivă, Ruxandra dovedind „mai 
multă milă“ la căutarea lor, așadar o soluţie mult mai prac- 
tică și mai eficientăl. 

Se regăsește în povestea dintre Neculae Mareș și Ruxan- 
dra întreaga lume de la cumpăna dintre cele două secole, 
cu problemele și interogările ei asupra viitorului unor astfel 
de copii, cu grija de a orândui lucrurile încât ele să nu iasă 
din matcă. În asemenea legături pasagere, copiii nu sunt do- 
riți şi, de cele mai multe ori, nu sunt acceptaţi de parteneri, 
de. familii, de comunitate, de societate, de putere. Fiecare 
încearcă să treacă responsabilitatea în tabăra cealaltă: 
mama în tabăra tatălui, tatăl în tabăra mamei, societatea 
cere să li se facă un rost, puterea se străduiește să-i responsa- 
bilizeze pe toţi, întrucât ea nu are susținerea financiară și 
instituțională pentru a prelua o asemenea sarcină. 


1. BAR, mss. 3935, ff. 227"—230". 

Iată, aşadar, un desen al dragostei în rândul norodului. 
Aşa cum am avertizat, el reține numai anumite aspecte, 
lăsând în umbra vremurilor altele. La câmp sau pe ulițele 
mahalalelor, la porțile Mitropoliei sau la uşile divanului, 
femei și bărbaţi rostesc „declarații de dragoste“ care capătă 
însă conotaţii diferite, în funcţie de mediu, de urechile cărora 
le sunt adresate, de stările şi umorile personajelor, de scopul 
şi cerințele acțiunilor. Virginităţi pierdute și abandonuri pe 
prispe, promisiuni efemere și credulități infinite, pasiuni 
ardente și jocuri naive, toate ne arată prezența din ce în ce 
mai agresivă a Erosului în inima comunităţilor. Parafrazân- 
du-l pe sfântul Pavel, Antim Ivireanul recomandă rezolvarea 
crizei sexuale, „încetarea pohtei cei trupești“, în interiorul 
căsătoriei!, așadar circumscrierea actului sexual numai în 
cercul unei uniri legitime. Biserica rămâne fidelă acestei 
imagini şi se străduie pe cât posibil s-o şi pună în practică, 
însă oamenii cu sentimentele lor nu mai vor, nu mai pot să 
aștepte experimentarea unor trăiri afective într-o uniune 
ce deseori nu le reflectă dorințele. Fetele își aleg iubiții și 
speră într-o căsătorie în care afecțiunea și economicul să 
fuzioneze, holteii se lasă prinși într-un joc al simţurilor, dar 
se sperie atunci când ajung în fața unor responsabilități pe 
care nu știu cum să și le asume, părinţii se trezesc prinși 
între dorinţe, obligaţii și autorităţi ce schimbă acum echi- 
librul social. 

Arhivele ne dezvăluie o serie de factori care caracterizează 
viața intimă a tinerilor și experienţele lor: tensiuni, emoții, 
energie, timp, încredere, amenințări, violenţă. Găsirea unei 
soluții pragmatice antrenează instituţii politice și religioase, 
părinți și tineri oferind astfel vizibilitate unei perioade intime, 
cu gesturi, cuvinte, comportamente, cunoscute de oamenii 


1. Antim Ivireanul, op. cit., p. 334. 

unei comunități. Epoca romantică valorifică poveștile culese 
de prin sate sau mahalale și imortalizează jocurile seducţiei. 
De pildă, Costache Negruzzi scrie povestea unei tinere, 
numită Zoe, din ași, care se lasă sedusă și seduce cu speranța 
unei căsătorii. Plasată în toamna anului 1827, istoria are 
meritul de a pune în scenă cuvinte, emoții și gesturi cunoscute 
nouă doar prin intermediul arhivelor judiciare. Bineînțeles 
că scenariul este dramatic, dar validează practicile relaţiilor 
intime din rândul tinerilor!. 


1. Costache Negruzzi, Păcatele tinereţii, Minerva, București, 1982, 
pP. 14-29. 


PARTEA A II-A 


Sexualitatea interzisă 


Cu anii '8o ai secolului al XVIII-lea mărturiile despre exis- 
tenţele cotidiene ale oamenilor și pasiunile lor se înmulțesc. 
Este aici un efort concertat ce include necesitatea, curiozita- 
tea, supravegherea, controlul, dorinţa de a cunoaște. Aspecte 
ce până acum sunt doar bănuite sau populează locurile 
comune, explodează dintr-odată, aglomerându-se în pagini 
de condici și documente de cancelarie, în acte private și me- 
morii de călătorie. Bineînţeles că abundența lor ne face să 
credem că ar putea fi vorba de o criză a societăţii din moment 
ce acum, dintr-odată, puterea se precipită în analize și 
represiuni în care sexul este personajul principal. Credem 
însă că această vizibilitate este dată mai degrabă de prezența 
din ce în ce mai activă a puterii. Cu reformele lui Alexandru 
Ipsilanti, practica ţinerii de condici devine o rutină adminis- 
trativă. Prin diverse pitace domnești se cere cu insistență 
instituţiilor să transcrie toate litigiile, problemele locale sau 
să introducă informaţii cu privire la taxe și dări. Vizate sunt 
şi departamentele de judecată, cărora li se cere să păstreze 
condici cu cazurile judecate şi, la fiecare zece zile, să le tri- 
mită la cercetare către Divanul domnesc!. Înregistrarea pe 


1. DANIC, mss a, f. 83, documentul din g9 martie 1776, prin care 
Alexandru Ipsilanti reiterează cererea de înființare a unui condicar 
de județ. Amănunte despre condici și condicari se regăsesc în cartea 
domnului Mihai Suţu din 21 iunie 1783 prin care se stabilește ținerea 
de condici ale județelor și se oferă informaţii cu privire la ce ar trebui 

hârtie a litigiilor duce la creșterea inevitabilă a vizibilității 
pentru cercetătorii de astăzi. 

Domnia și Biserica își unesc eforturile în vederea pre- 
luării monopolului violenței prin reiterarea necontenită a 
autorităţii. Unii cercetători consideră că este vorba de un 
amplu proces de civilizare şi modernizare, un proces de „cri- 
minalizare a omului modern“ și de afirmare a unui stat ce 
încearcă să-și consolideze propria autoritate!. De asemenea, 
se observă că este începutul unei noi etape în care individul 
face din ce în ce mai des obiectul preocupărilor puterii politice 
şi ecleziastice. O serie de pitace se adresează norodului care 


a. 


trebuie instruit, format, „civilizat“ în spiritul ordinii și al 
disciplinei sociale. Acestea ating aproape orice subiect legat 
de viaţa cotidiană a supusului: de la măturatul uliţelor până 
la sexualitatea fetelor, de la comportamentul preoţilor până 
la prestarea jurământului, de la mersul la biserică până la 
respectarea posturilor, de la cheltuirea averilor până la 
folosirea „sulimanurilor“2. Sexualitatea este și ea unul dintre 


să fie înregistrat într-o condică, care este scopul acesteia, cine sunt con- 
dicarii și ce lefuri ar trebui să primească. DANIC, mss, 9, f. 140—141v. 
Un an mai târziu cartea este reluată cu aceleași cerințe, vezi docu- 
mentul din 15 ianuarie 1784. Urechia, Istoria, 1, pp. 355-357. 

1. Michel Foucault, A supraveghea și a pedepsi: Nașterea închi- 
sorii, Humanitas, București, 1997. Norbert Elias, La civilisation des 
maurs, Calmann-Lévy, Paris, 1973; Robert Muchembled, L'invention 
de l'homme moderne. Sensibilites, maurs et comportements collectifs 
sous lAncien Régime, Flammarion, Paris, 1988. Marjorie Keniston 
Mcintosh, Controlling misbehavior in England, 1370-1600, Cambridge 
University Press, Cambridge, 1998; Karl Wegert, Popular Culture, 
Crime, and Social Control in 18* Century Württemberg, Franz Steiner 
Verlag, Stuttgart, 1994. 

2. Vezi toate aceste măsuri în BAR, mss. 648, f. 6, [10 iulie 1810]; 
ff. 39'—437, ff. 57'-58*;, DANIC, mss. 141, ff. 99”, 101—103"; mss. 143, 
f. 194'-195'. V.A. Urechia, op. cit., vol. I, pp. 370—373, 401; vol. III, p. 48, 
vol. IV, pp. 101-105, vol. V, pp. 255-258, 294-296, 472 vol. VI, p. 741, 
vol. VII, pp. 144, 174-175, pp. 428-429; Dionisie Eclisiarhul, Scrieri 

aspecte, discutat cu tenacitate și sub toate formele. Am 
văzut în prima parte o preocupare pentru introducerea în 
niște cadre bine delimitate a sexualităţii tinerilor din rândul 
norodului, cu sfaturi de mariaj precoce, cu responsabilizarea 
părinţilor, cu culpabilizarea tinerelor, cu amenințări și 
sancțiuni diferite. Ne vom opri în rândurile următoare asu- 
pra altor forme în care sexualitatea este supusă reprimării, 
întrucât de la formele sale simple de manifestare, concubi- 
najul, până la cele grave, violul, ea este aspru pedepsită în 
coduri și reglementăril. 


alese. Hronograf, Predoslovii, ediţie critică, Natalia Trandafirescu, 
Editura Academiei Române, București, 2004, pp. 19—26; Nicolae Iorga, 
Documente din Muzeul Gorjului, în Studii şi documente, tom VI, Bucu- 
rești, 1904, PP. 497-498. 

1. Fenomenul este larg răspândit și cercetat pentru Europa și Im- 
periul Otoman. A se vedea Hakan T. Karateke, Maurus Reinkowski 
(eds.), Legitimizing the Order: The Ottoman Rhetoric of State Power, 
Leiden, Brill, 2005; Shirine Hamadeh, „Mean Streets: Urban Order 
and Moral Space in Early Modern Istanbul“, Turcica, 44, 2012—2013, 
p. 249-277; Pieter M. Judson, The Habsburg Empire: A New History, 
Cambridge University Press, Cambridge, 2016; Barbara Stollberg- 
Rilinger, Maria Theresa: The Habsburg Empress in Her Time, Princeton 
University Press, Princeton & Oxford, 2022. 


Concubini şi concubine 


A fi împreună, a locui împreună nu înseamnă întotdeauna 
legitimarea unei relații prin punerea în practică a ritualu- 
rilor nupțiale și a ceremoniei religioase. Cu promisiuni sau 
fără promisiuni de căsătorie, femeia acceptă o relație sexuală 
care devine apoi permanentă, fără a se instala totuși împre- 
ună. Bărbatul o frecventează, o plătește chiar din când în 
când, îi face mici cadouri, uneori promite că de la o zi la alta 
relația lor se va concretiza într-o căsătorie. Anghel arginta- 
rul trăiește în concubinaj cu Stanca fără a locui totuși îm- 
preună. Se vizitează reciproc, iar actul sexual se consumă 
când la ea, când în prăvălia lui. Nici după nașterea copilului 
bărbatul nu se arată dornic să se „stabilească“, ci preferă 
s-o viziteze doar din când în când!. 

Instalarea împreună este dictată de vizibilitatea relației 
şi mai ales de intenţiile primare ale partenerilor. Din diverse 
motive — sărăcie, statut social diferit, opoziția părinţilor, 
relație de rudenie între parteneri, refuzul preotului de a-și 
da consimțământul — cununia nu se poate efectua și atunci 
cuplul se instalează împreună cu speranța că problemele 
lor se vor rezolva și într-o zi popa le va citi slujba. Grigore 
din Câmpina, județul Prahova, „se ţine“ de doi ani cu fata 
polcovnicului loan din același județ, tot amânând nunta 
fără să aibă un motiv serios?. De altminteri, această stare 


1. BAR, mss. 638, f. 11”. 
2. BAR, mss. 642, f. 48. 

de provizorat este surprinsă și de limbajul folosit pentru a-i 
desemna pe cei doi parteneri: „s-au ţinut cu fii-mea ca la doi 
ani“, mărturisește un tată punând accentul pe verbul „a se 
ţine“, cu alte cuvinte au locuit împreună; altădată se mar- 
chează această situaţie prin relaţiile pe care le întreţin cei 
doi parteneri: „au ţinut-o câteva luni și au avut-o ca pe o 
soţie“. Ceea ce presupune că cei doi au trăit împreună îm- 
părţind aceeași casă, aceeași masă, același pat, dar fără a 
avea statutul de căsătoriţi, întrucât ceremonia religioasă 
nu s-a efectuat. Diferenţa dintre cele două poziţii sociale — 
căsătorie, concubinaj — este foarte repede și foarte bine 
sesizată de actorii sociali. Bineînţeles că termenul de concu- 
binaj nu este niciodată utilizat, ci se preferă punctarea situa- 
ției prin descrierea caracterului relației: „se ţine cu...“, „s-a 
înnădit cu...“ „ a avut-o ca pe o soţie“, dar în același timp nu-i 
este soție. Din nou trebuie menţionată importanța ceremo- 
niei religioase în dobândirea unui nou statut în ochii comuni- 
tăţii. De asemenea, se folosesc termeni pentru a nominaliza 
statutul femeii în interiorul unui astfel de raport: posadnică, 
ibovnică sau ţiitoare, în timp ce bărbatul este doar ibovnic. 

Cum nu există un „contract“ care să-i lege, concubinii profită 
de libertatea oferită de această uniune, fie pentru a se amesteca 
în alte legături pasagere, fie pentru a ieși din combinaţie pur 
și simplu. Vasile logofăt „se ține“ cu Maria din București de 
şase ani, timp în care au avut și doi copii. Între timp însă 
Maria continuă să fie frecventată și de alți bărbaţi, așa cum 
făcuse și înainte de a se „înnădi“ cu mai sus-numitul logofăt. 
De altminteri, aceasta este și cauza pentru care relația nu 
ajunge să se finalizeze niciodată, nici atunci când Maria o cere 
în fața instanţei, invocând presupusele și etemele promisiuni 
de căsătoriel. Într-una din zile, când se mânie pe Preda, Ilie 
polcovnic fuge, pur și simplu, abandonându-și concubina cu 


1. BAR, mss. 637, f. 17". 

care trăia de trei luni de zile „ca soț și soție“ în propria lui 
casă din satul Bârsești, județul Argeș.. 

Concubinajul este așadar o relație cât se poate de inegală 
şi de pernicioasă. Bărbatul are dreptul să iasă din ea oricând 
dorește și sub orice pretext. Îndreptarea legii la glava 208, 
titlul „Pentru ceia ce țin posadnice“ descrie clar caracterul 
acestui tip de raport: femeia-posadnică poate fi alungată, 
trebuie să fie gonită întrucât atingerea în sine constituie 
un mare păcat: curvia. În principiu, o astfel de legătură 
este interzisă: „Și iarăși poruncim, posadnice să nu ţie 
nimenea în casa lui“, dacă totuși se întâmplă, bărbatul nu 
poate fi salvat decât prin căsătorirea cât mai grabnică, dar 
numai dacă „posadnica“ este „vrednică de dânsul“. Dacă 
trăiește totuși în concubinaj fără să se decidă ce vrea, pe- 
deapsa merge până la excomunicare: „pre acela să nu-l 
priimești în besearică, nici prinoasele lui, până ce se va 
despărți de tot de dânsa“. Chiar și despărţit și reprimit în 
sânul Bisericii, bărbatul nu scapă de pedeapsa canonică?. 
În practică, excomunicarea nu prea se practică, ci doar pe- 
deapsa canonică, și acest lucru numai atunci când un astfel 
de cuplu ajunge să-și facă cunoscută poziţia în fața instanței 
supreme: tribunalul ecleziastic. lată și un exemplu concret: 
Stana, „cu mijlocirea și cu îndemnarea mume-sii, s-au făcut 
posadnică logofătului Radului“. După câţiva ani de convie- 
ţuire comună, Radu se decide să se îndepărteze „de păcatul 
acesta al curviei“ și „să-și ia soție pre lége“. Cum Stana se 
opune, soborul caută la „pravila politicească“, la Armenopol, 
la canonul sfântului Vasile și decide că Radu are dreptate 
s-o părăsească și „să-și ia soție pre lege“ nu înainte de a-și 
face canonul prescrisă. 


1. BAR, mss. 640, ff. g'—47. 
2. Îndreptarea legii, p. 215. 
3. DANIC, mss. 139, ff. 214—215". 

O astfel de relație durează între șase luni și șase ani și, 
uneori, partenerii au copii împreună. Iniţiativa ruperii rela- 
iei îi aparține bărbatului, care, fără să se sfiască, se logodește 
sau chiar se căsătorește cu alta, transformând concubinajul 
permanent într-un concubinaj periodic. Nemulțumirea vine 
din partea femeii; părăsită, ea dă jalbă cerând revenirea la 
starea de provizorat de dinainte: „să o ție posadnică precum 
şi mai nainte au fost“, cere Stana din cazul prezentat mai 
sus. De altfel, viaţa în comun îndreptățește o femeie să crea- 
dă că este de fapt, chiar dacă nu de drept, căsătorită. Petre- 
când împreună „ziua și noaptea“, tratând-o „ca pe o soţie“, 
acestea sunt elemente care îi întăresc convingerile că nenu- 
măratele asigurări se vor finaliza într-o bună zi. Unii dintre 
bărbaţi se căsătoresc cu concubinele lor, alții se răzgândesc 
pe parcurs, se codesc, inventează motive, întemeiate sau 
nul, se îndreaptă spre alte partide judecate mai avantajoase. 

Cum este asociat cu curvia, așadar un păcat, concubinajul 
nu este văzut cu ochi buni de Biserică și, atunci când astfel 
de cazuri i se prezintă spre analiză, înclină de fiecare dată 
balanţa în favoarea bărbaţilor, aprobându-le opţiunea de a 
se căsători cu altcineva „vrednic“ și de „teapa lui“. La nivelul 
parohiei, preotul ar trebui să vegheze și să predice împotriva 
practicării unor astfel de relaţii. Dacă o face sau n-o face este 
mai greu de sesizat, în viața de zi cu zi însă concubinajul 
face parte din peisajul cotidian. Din când în când, protopo- 
pul plășii, aflând de un caz sau altul, având dreptul de a 
percepe gloaba, intervine, îi ridică la închisoare și îl sfătu- 
ieşte pe bărbat: „ori să o ia soţie după lege, or să să părăsească 


1. Vezi cazul lui Marin condoragiul care refuză s-o ia pe Zoița sub 
pretextul că-i iute la fire. BAR, mss. 646, ff. 64'—65”, 2 noiembrie 1803. 
Sau Iosif grămătic care, după doi ani de concubinaj, refuză căsătoria 
cu Niţa, acuzând-o că se află slobodă, umblând de capul ei. BAR, mss. 
646, ff. 93'-94", 1 februarie 1804. 

de dânsa“!. Intervenţiile de acest gen sunt însă sporadice 
şi dictate de cele mai multe ori de dorinţa de a percepe gloa- 
be, după care cuplul este lăsat în pace să trăiască după cum 
se pricepe mai bine. Cazurile sunt descoperite mai degrabă 
prin autodenunțare, când într-un moment de criză femeia 
își expune viața, sau cel puţin o parte din ea, în jalba adre- 
sată puterii. 


Văduva tânără 


„fiind eu fămie văduvă şi tânără...“ îşi începe discursul 
Ruxandra din Craiova la 5 august 1804. Văduva tânără re- 
prezintă o categorie socială ce pune reale probleme instanței 
de judecată și mai ales Bisericii: tânără, femeia reprezintă 
încă o potenţială pradă pe piața sexuală și o eventuală 
partidă în circuitul matrimonial, văduvă, așadar liberă și 
fără constrângeri în ceea ce privește viața ei sexuală, săracă 
şi de multe ori fără familie, așadar în afara unei tutele, a 
unui control. Că este vorba de promisiuni sau nu, văduva 
se lasă mult mai ușor antrenată într-o relaţie sexuală, apoi 
într-un concubinaj și trece de cele mai multe ori de la un 
bărbat la altul, de la o stare de provizorat la altă stare de 
provizorat. Bărbaţii, holtei sau nu, se aventurează mult mai 
repede într-o relaţie cu o văduvă pentru că presupune mai 
puţine constrângeri, iar faptul că nu mai este fecioară, că are 
deja o experiență le dă curaj. De altminteri, în aceste cazuri 
se trece mai ușor de la cuvinte la act, de la promisiuni direct 
la o relație sexuală. 

Istoriile acestor văduve sunt totuși aproape identice cu 
cele ale fetelor. Ruxandra se lasă sedusă de Apostolache, 


1. Așa se întâmplă în cazul Zamfirei, văduvă de la Ploiești, judeţul 
Prahova, care trăia în concubinaj cu Dumitru bogasierul. Vezi Acte 
judiciare, pp. 813—814, 26 iulie 1779. 

ambii presupunem servitori „într-o curte“ boierească. „Cu 
cuvânt ce-mi zicea numitul că mă va lua de soţie am rămas 
îngrecată“, reduce femeia întreaga istorie acceptând pro- 
misiunile direct în patul iubirii. Apariția copilului schimbă 
raporturile care se desfac la fel de repede, văduva fiind obli- 
gată să ceară instanţei nu neapărat concretizarea promisiu- 
nilor, cât ridicarea de pe umeri a dificilei sarcini pe care o 
presupunea întreţinerea unui copil. „Să-și ia fata să o dea 
spre creștere undevași, ca să am și eu ticăloasa mijloc ca să 
intru undevași la stăpân să-mi agonisesc hrana vieţii“, sună 
discursul văduvei care se dovedește „une mère cruelle“!, 
practică și interesată mai ales de propria supraviețuire?. 

Reîntoarsă în sânul familiei, văduva tânără solicită efor- 
turile tuturor în ceea ce privește supravegherea; mult mai 
liberă decât o fată, cu altă experiență de viață, cu alte pasiuni, 
cu alte dorințe, ea se strecoară cu abilitate prin labirintul ochi- 
lor atenţi, cere și folosește complicitățile mamelor, surorilor, 
fraților pentru a-și găsi un partener sau numai o aventură. 

Șapte ani de văduvie sunt șapte ani de muncă grea în 
casa tatălui, șapte ani de îndurat autoritatea paternă și 
inconvenientele vieţii de văduvă. Până într-o zi când în casa 
tatălui debarcă Iancul logofătul. Sunt de-ajuns câteva priviri 
în grabă și legătura e gata. Un an și jumătate durează con- 
cubinajul fără ca tatăl, Iordache ceauș, să fi „simţit“ ceva, dar 
când își vede fiica „grea“ imediat aleargă la soţie și-o „cerce- 
tează“ de ce se întâmplă în casă în absenţa sa. „Cum am 
auzit, am și izgonit-o din casă și până astăzi în casă n-am 
mai primit-o“, afirmă Iordache, un tată aspru care ţine la 
cinste și autoritate, alegând îndepărtarea fiicei dezonorate. 


1. Expresia la Christiane Klapisch-Zuber, La maison et le nom. 
Strategies et rituels dans VItalie de la Renaissance, EHEES, Paris, 1990, 
pp. 249-263. 

2. BAR, mss. 646, ff. 171-172". 

Dar având complicitatea mamei, Maria găsește refugiu la 
una dintre surori unde concubinajul durează alte cinci luni 
şi de aici împreună cu amantul se mută la ţară în casa unui 
alt frate, fără ca legătura să se concretizeze, în ciuda copi- 
lului ce între timp venise pe lumel. 


1. BAR, mss. 637, f.. 283". 


Răpirea și ordinea socială 


Răpirea ca fenomen social creează neajunsuri societății 
a cărei ordine e pusă sub semnul întrebării. Practicată din 
vechime, menţionată în toate societăţile!, ea ridică totuși 
probleme nu numai la nivel comunitar, ci și la nivel juridic. 
Delict important, el aparține domniei care judecă, analizează 
și soluţionează cazurile în funcţie de gravitatea lor?. Codu- 
rile de legi îi oferă îndrumare, deoarece „pravilele împreună 
învață de toate greșelile“. Pe parcursul a 46 de articole 
(zaceale) se trec în revistă situaţiile posibile în care un răpi- 
tor se poate implica. Mai multe distincţii sunt operate. Prima 
distincţie vizează consimțământul fetei în jurul căruia se 
structurează pedeapsa: cu voia fetei, răpitorul este lăsat la voia 
judecătorului, fără voia fetei, răpitorul este certat cu moartea 
și își pierde „bucatele“. A doua vizează calitatea persoanei 
răpite, copilă (de până în 13 ani), fată curată, nevastă cin- 
stită, cucoană, călugăriță, văduvă, curvă; plecând de la aceste 
poziţii sociale se decide pedeapsa vinovatului. Dar și calitatea 
răpitorului contează pentru că dacă este „rob, sau năimit, 


1. Vezi Danielle Haase-Dubosc, Ravie et enlevée. De lenlèvement 
des femmes comme strategie matrimoniale au XVIIE siècle, Albin Michel, 
Paris, 1999. Pentru Balcani vezi mărturiile călătorilor străini reunite 
de Paul H. Stahl, Ethnologie de l'Europe du Sud-Est. Une anthologie, 
Monton Editeur, Paris, 1974. 

2. Pravilniceasca Condică (1780), Editura Academiei RPR, Bucu- 
rești, 1953, p. 178. 

sau slugoiu“, pe lângă moarte, trupul său va fi ars în foc. A 
treia distincţie îi are în vedere pe susţinătorii răpitorului, 
lista fiind destul de amplă și incluzându-i pe cei ce „l-au sfă- 
tuit“, pe cei ce „l-au ajutat“, pe cei ce „vor fi poslușit la aceia 
treabă“. Toți „se vor certa într-un chip ca și răpitorul“l. 
Pedepsele sunt la fel de aspre și în Codul penal de la 1783 
unde pedeapsa capitală se menţine pentru răpitor, în timp 
ce ajutoarele lui se aleg cu tăierea nasurilor, tundere și 
bătaie. Se admite un singur pretext pentru răpire: iubirea. 
Iar zaceala 39 din Îndreptarea legii glăsuieşte astfel: „când 
se vor iubi amândoi, răpitorul cu fata cea răpită, și neputând 
într-alt chip să se împreune, iar pentru dragostea ce au la 
mijlocul lor se vor sfătui să se răpească, atunce, cum zic o 
seamă de dascăli, nu se va certa răpitorul, de vreme ce iaste 
un lucru cum ar fi turbat de dragoste.“ 


În viaţa de zi cu zi, răpirea este o practică matrimonială 
destul de frecvent întâlnită. Existenţa unui obstacol — 
opoziția părinţilor, gradul de rudenie, opoziţia tinerei — poate 
fi depășită prin apelul la această soluţie. Scenariul este cât 
se poate de simplu: doi tineri, veri, cumnațţi, cumetri, care, 
datorită gradului de rudenie nu se pot căsători și au împo- 
triva lor familia, comunitatea, Biserica, se decid să fugă îm- 
preună fie într-o comunitate vecină, fie peste Dunăre unde 
scăpaţi de sub tutela Bisericii ortodoxe sunt cununaţi de un 
preot local. Reîntorși în sat, după o anumită perioadă de 
timp, însoţiţi de un copil sau doi, ei își pun familia, apoi auto- 
ritatea locală în mare dificultate. A le recunoaște căsătoria 
înseamnă a aproba păcatul amestecării de sânge, a-i despărți 
este din nou împotriva principiilor ordinii sociale și religioase 


1. Îndreptarea legii, glavele 259 și 260, pp. 259-264. 

2. Ibidem, p. 262. 

3. Pentru detalii, vezi C. Ghiţulescu, op. cit., pp. 120-124. Vezi și 
T. Nicoară, op. cit., p. 167. 

întrucât mai multe suflete ar rătăci stinghere în vremelnicia 
sorții. Hotărârea ia întotdeauna în calcul gradul de rudenie. 
În cazul rudeniei îndepărtate prin afinitate spirituală, sobo- 
rul trece cu vederea și acceptă legătura celor doi. Atunci 
când sunt foarte apropiaţi, ei sunt urmăriţi cu înverșunare, 
despărțiți, pedepsiţi: holteiul cu bătaie, amendă și chiar 
ocnă, fata cu surghiun la mănăstire. 

Din dragoste, din rațiuni economice, din joacă, din răzbu- 
nare, la beţie, bărbaţii derulează scenarii mai complicate 
sau mai puțin complicate pentru a fura pe aleasa inimii. Se 
profită de ocazii favorabile, de solitudine, de complicitățile 
celorlalți, de disponibilitatea femeii. Ivan Miau o fură pe 
Bălașa din crâng unde tăia lemne pentru că-i este dragă; 
tot din dragoste este răpită și Dumitrana de către Ion, din 
curtea căminarului lordache unde aceasta este slujnică; fata 
lui Iordache Dolete se lasă răpită de Luca pentru a se opune 
astfel deciziei părintești de a o mărita cu Mareş mazilul care 
nu-i este pe plac?. Mult mai spectaculos este cazul proto- 
popului Sandu din județul Teleorman, derulat la 24 mai 
1803. După ce a căzut la învoială cu popa Tudor din satul 
Baci, județul Vlașca, să-și căsătorească copiii, în ziua sta- 
bilită pentru facerea nunţii, împreună cu nuntași și gătire 
aleasă, popa s-a îndreptat către casa numitului pentru „a 
ridica mireasa“ „după obiceiu“. Când ajunge însă în sat află 
cu stupoare că Safta fusese răpită de unul Grăjdan, fiul popei 
Rizea din satul Ogrezeni, județul Vlașca, în timpul nopții’. 
Nefiind rudenie la mijloc, neimplicând diferenţe sociale, 
toate aceste cazuri ajung să se rezolve de la sine prin medie- 
rea unei terțe persoane care ajută familiile să cadă la o 


1. Vezi BAR, mss. 636, ff. 9—10” și mss. 637, ff. 111—112"; DANIC, 
mss. 141, f. 125". 

2. BAR, mss. 638, f. 33", mss. 646, f. 59, DANIC, mss. 143, ff. 224"— 
226". 

3. BAR, mss. 644, ff. 210%—211". 

învoială, să accepte căsătoria tinerilor sau despăgubirea 
părților nemulțumite. 

Tot dragostea este pretextul invocat de boieri atunci când 
răpesc o ţărăncuță, o mahalagioaică sau pe sluga din casă. 
Chiar dacă pun în aplicare planuri de răpire, chiar dacă le 
reușesc, căsătoriile lor nu au prea mari sorți de izbândă 
întrucât întâmpină opoziția concertată a familiilor, societății, 
puterii. Vinovat este considerat întotdeauna cel mai slab, 
cel situat în clasa de jos, cel ce s-a lăsat ademenit de astfel 
de planuri, cel ce a visat măreţia pentru o clipăl. Când Stan- 
cul Târnoveanul pune la cale răpirea Elenei, sora medelni- 
cerului Andrei Mavrodin din judeţul Teleorman, nimic nu-l 
poate salva de aspra pedeapsă: nici „libovul dragostei“ ce 
are cu fata, nici voința fetei care a aranjat și l-a sprijinit în 
organizarea răpirii. „Om prost și de nimica“, Stancu nu poate 
aspira la o „casă de om cinstit şi de boieru“, este împotriva 
firii, este o trădare a încrederii stăpânului (Stancu este slugă 
în casa lui Mavrodin), este o semeție fără margini. Pedeapsa 
trebuie să fie exemplară și să lovească ambii parteneri pentru 
a constitui un exemplu, pentru a tăia pofta tuturor celor care 
ar cuteza să se amestece în astfel de fapte, pentru a potoli 
îndrăzneala altora ce visau, sperau, iubeau. Vinovată prin 
participarea ei la „necinstirea părinţilor și rudelor“, Elena 
este exilată la mănăstirea Dintr-un Lemn „să-și facă măta- 
nia ei pentru a se mai înfrâna“. Stancu Târnoveanu, sluga 
obraznică și nesupusă, se pedepsește cu „osânda ocnei“ pen- 
tru a i se aduce aminte de locul și îndatoririle sale în calitate 
de supus de „proastă categorie“. El este condamnat pentru 
intenția gestului, pentru planurile neduse la capăt, dar 
totuși gândite, premeditate, periculoase prin însăși imagi- 


1. Vezi cazul boierului Răducan Topliceanu ce-o răpește pe fiica 
lui Iordache blănar de la Râmnicu Vâlcea, BAR, mss. 653, ff. 41—42", 
10 februarie 1792. 

narea lorl. Diferențele sociale agravează actul, căci dacă 
pentru cei de „proastă stare“ se poate trece cu vederea sau 
se poate repede oferi o învoială, când balanţa este inegală, 
individul nu mai trebuie iertat, ascultat, îngăduit. 


Uta vs Dragomir Inimărea 


Spuneam că răpirea unei femei presupune uneori scenarii 
complicate, necesare mai ales atunci când răpitorul nu se 
bucură de dragostea și sprijinul alesei. Are nevoie de com- 
plici, de idei, de planuri, de arme, de subtilitate, de noroc. 
Cunoașterea unui astfel de scenariu și mai ales a finalității 
lui ne dezvăluie întreaga panoramă cu cinismul și duritatea 
personajelor, cu picanteria și absurditatea atitudinilor, cu 
limbuţiile și tăcerile actorilor. 

Satul Pucheni din județul Dâmboviţa este martorul unui 
astfel de scenariu în octombrie 1794. Personaje principale: 
Dragomir holteiul Inimărea, fiul lui Micu, și Uţa fata, fiica 
Mariei văduva. Vecini în satul Pucheni, Dragomir se îndră- 
gostește de Maria, sau cel puțin așa declară. Fata însă nu-i 
răspunde avansurilor lui amoroase sub pretext că el este 
„țăran, supus a face clacă veci pe a cui moșie va clăcui“, iar 
ea este „fată de slugă domnească, pogorâtă din bătrâni cu 
moșie de baștină, după care se chiamă chipu fată de boier- 
naș“. Mândră de poziția socială, fata nu răspunde curții lan- 
sate de holtei, iar când acesta își ia inima în dinţi și-o cere 
de soție, mama îl refuză fără să stea prea mult pe gânduri. 
Cum fata îi este dragă, holteiul clocește în capul său tot felul 
de planuri, cum s-o răpească, cine să-l ajute, cine să-i cunune. 
Ocazia i se oferă la începutul lui octombrie, când pleacă să-și 
culeagă viile în Valea Scheilor, județul Saac; acolo întâlnește 
alţi patru holtei cărora le mărturisește durerea inimii sale 


1. VA. Urechia, op. cit., vol. IV, pp. 425—426, 17 și 23 iulie 1804. 


156 SEXUALITATEA INTERZISĂ 


și le solicită ajutorul. La început, băieţii s-au temut, știind 
cât de greu se pedepsesc astfel de fapte, dar când Dragomir 
i-a asigurat că își asumă întreaga responsabilitate în cazul 
în care fata nu-l vrea, l-au crezut, l-au încurajat; astfel Radu 
Rogojină, Istrate, Lepădat și Stan s-au declarat gata să-l 
ajute să-și împlinească visul. După ce „s-au gătit“, tinerii au 
pus la cale un întreg plan de atac, calculând fiecare mișcare 
și stabilind locul și rolul fiecăruia. Mai întâi și-au împărțit 
armele: „au luat Stan argatul o pușcă, i Radu Rogojină un 
pistol, i Lepădat un pistol și două cuțite măcelărești“ apoi 
care în căruță, care pe cai au plecat „sâmbătă seara către 
duminică“ să atace casa Mariei văduva unde se afla fata. 
Duminică, după ce au intrat în judeţul Dâmboviţa și s-au 
apropiat de casă, s-au gândit că ar da de bănuit dacă ar apă- 
rea toţi înarmați până în dinţi pe ulițele satului, așa că Radu 
Rogojină a fost trimis emisar „ca să se arate cu chipu de 
călător și să găzduiască la dânsele până vor sosi și ei cu caru“ 
şi mai ales „ca să mijlocească să scoată la vreme pe fată 
din casă“. 

Nebănuind adevăratul motiv al sosirii acestui călător ne- 
cunoscut la casa lor, mamă și fiică l-au primit cum se cuvine, 
l-au ospătat, iar seara i-au oferit prispa casei să-și odihnească 
oasele. Pe la trei dimineața, când tovarășii lui se instalaseră 
deja în posturile cheie din jurul casei, Radu Rogojină a strigat 
că-i este tare sete și-o roagă pe Uţa să iasă din așternut și 
să-i aducă o cofă cu apă. De voie, de nevoie, fata se scoală și 
iese în ușă întinzându-i cofa. În acel moment holteii ies de 
prin ascunzători, Radu o prinde pe Uţa de încheieturi, Drago- 
mir îi sare în ajutor. Ţipetele fetei o trezesc pe mamă, dar 
Lepădat intră în casă, îi altoiește câțiva pumni „cu plăselele 
cuțitului“, o lasă lată, apoi îi încuie ușa cu „veriga“ astfel încât 
bătrâna rănită, năucă nu mai poate face nimic. Cum Uta strigă, 
se zbate, zgârie, lovește, Radu și Dragomir se văd nevoiţi să-i 
îndese un „peșchiru“ în gură, să-i lege mâinile la spate, apoi 

oaruncă pe cal și pleacă cu toţii în grabă spre carul lăsat în 
pădurea de la marginea satului. Dar Uţa nu se potolește și 
sparge liniștea nopţii cu icnete, cu țipete de revoltă, cu plân- 
sete. Cuprins de furie, Dragomir pune mâna pe un lemn și-i 
sparge capul, aruncând-o leşinată în carul ce-i aștepta în 
liniștea nopţii. Spre dimineaţă iată-i ajunși din nou în apro- 
pierea viilor, cu fata amorțită printre scoarțele din căruță, 
cu Dragomir gândindu-se că trebuie să facă rost d'un popă 
să-i cunune în grabă. Au cotit-o spre Tătărăi unde au dat de 
popa Gheorghe gata să-i cunune, Uţa însă a prins curaj și-a 
început din nou să țipe și să se tânguie, să se opună. Speriat, 
popa și-a luat preoteasa și împreună au plecat în vecini la 
„mosafirlic“, lăsându-i să se descurce cum vor ști. Și s-au 
descurcat: Dragomir încuind ușa „au asuprit-o de i-au scricat 
fecioria“. Scăpată pentru o clipă de sub supravegherea răpi- 
torului său, Uţa iese în prag și strigă și povestește tuturor 
trecătorilor patima și amarul suferințelor sale. Ţiganii îi sar 
în ajutor și-l pun în fiare pe Dragomir, care este apoi trans- 
portat la marele spătar. Repede sunt prinși și închiși și com- 
plicii. Aventura se încheie aici, coșmarul începe. Invocate 
pravilele, se constată că „hrăpitorul“ este pasibil de pedeapsa 
capitală, „bucatele lui se vor da muierii ce s-au hrăpit; așișde- 
rea să se dea muieri bucatele și ale acelor ce vor fi fost în 
sfat sau i-au dat ajutor la hrăpire“. Soarta tuturor atârnă 
de bunăvoința fetei care îi poate ierta, acceptând căsătoria. 
De altfel, judecătorii o sfătuiesc să-l accepte că „doar este și 
el om slobod“. Nu se întâmplă așa, căci Uţa n-a vrut înainte, 
nu vrea nici acum să accepte un „țăran“, ba mai mult ea cere 
sus și tare să i se facă dreptate, „să li se vândă avutu“, să 
primească zestre „îndestul“ „doară va găsi vreun om deopo- 
triva ei ca să să mărite“. Și averea le este confiscată. Drago- 
mir are un pogon de vie, un alt pogon de țelină, doi boi, două 
vaci cu viței, Radu Rogojină are două pogoane de vie și-o 
pivniță, Istrate posedă doar un pogon de vie ș-un cal, iar 

Lepădat doar un pogon de vie, Stan n-are nimic, așa că jude- 
cătorii n-au ce confisca. Dar cum nu pot scăpa doar cu atât, 
toţi cinci sunt trimiși la pușcărie „în butuci“!. Dragostea lui 
Dragomir s-a sfârșit așadar prost, nu numai pentru el, ci 
toţi cei implicaţi au avut de suferit: fata dezonorată, prietenii 
şi complicii la pușcărie, chiar şi preotul este pedepsit, căci 
prin neimplicarea lui s-a făcut părtaș la săvârșirea unei 
fărădelegi. Fărădelege care n-ar fi fost atât de gravă dacă 
fata ar fi acceptat căsătoria cu răpitorul ei, dacă i-ar fi 
împărtășit dragostea. Iată că refuzul şi mai ales îndârjirea 
cu care își apără starea — fiică de boiernaș — ne oferă încă o 
dată posibilitatea de a observa faliile ierarhiei sociale atât 
de fine, dar vizibile pentru acea lume. Judecătorii încearcă 
să şteargă aceste diferenţe prin propunerea unui compromis 
care ar fi salvat averea și viața răpitorului, onoarea fetei. 
Aceasta însă le aduce aminte că un asemenea compromis nu 
poate fi făcut din moment ce poziţia ei socială nu-i îngăduie, 
de vreme ce nu simte nici o „înclinare“ spre Dragomir care 
i-ar fi îngăduit să uite locul lor în comunitatea valorilor sociale. 


1. VA. Urechia, op. cit., V, pp. 210-213. 


Violul: barbaria simţurilor 


Unele dintre scenele de seducţie descrise în jalbe le apro- 
pie foarte bine de viol, chiar și atunci când prin pasivitate 
femeia participă la propria deflorare. „Siluite“, „stricate“, 
„deflorate“, femeile dau însă interpretări diferite actului, în 
funcţie de interesul imediat și de finalitatea pe care ele o 
imprimă acţiunii ca atare. Puţine vorbesc de violență în comi- 
terea faptei și mai puţine vorbesc de rezistență, de lupta dusă 
pentru a se salva, pentru a-și păstra onoarea. Atunci când 
aduc în discuţie violența o fac totuși pentru a se disculpa, 
pentru a ajunge cât mai repede la o învoială, pentru a obţine 
totuși ceva. 

Pravila face distincție între stricarea fecioriei cu sila și 
stricarea fecioriei „cu dezmierdăciune și cu zburdăciune și 
cu dări și cu făgăduințe“, prima se pedepsește cu moartea, 
cea de-a doua se lasă la libera alegere a judecătorului.! Cu 
făgăduieli sau fără făgăduieli, procesele de seducţie analizate 
până aici n-au dus niciodată la pedeapsa capitală, n-au 
implicat decât în doar câteva cazuri ocna, iar aceasta a ţinut 
mai degrabă de încăpățânarea acuzatului în dorința sa de 
a-și apăra libertatea, decât de violența comiterii actului sau 
de prevederile legii. Să fie vorba de o ignorare a violenței, 
de o banalizare a violenţei actului sexual într-o epocă în care 
ea face parte din viaţa cotidiană? Cel puţin aceasta este 


1. Îndreptarea legii, p. 254. 

părerea multora dintre sociologii, antropologii sau istoricii 
care au studiat epoci şi fenomene apropiate de subiectul 
nostrul, toleranță difuză, favorizarea tăcerilor și a înțelege- 
rilor, tratament infrajuridic, care duc la imposibilitatea de 
a reclama stăpânul sau o persoană cu influență?. 

Într-o zi din Săptămâna Luminată a anului 1781, Rafail 
călugărul trece pe lângă bordeiul lui Filimon sârbul, în prag 
o fată, fără să stea prea mult pe gânduri „i-au dat brânci în 
bordeiu și s-au apucat de dânsa să păcătuiască, adică să 
facă fapta curviei“. Auzind ţipete şi strigăte, vecinii se strâng, 
iar unul dintre ei, Panait Datco, își face curaj şi se apropie 
de bordei. Prea târziu însă, căci călugărul își trage sutana, 
sare din bordei, grăbindu-se să părăsească locul și să fugă 
cât mai repede. Urmărit, dat pe mâna marelui agă, călugărul 
este imediat ridicat la gros, iar victima, după ce povestea îi 
este ascultată, are aceeași soartă. Bineînţeles că povestea ei 
n-a fost crezută, mai ales că în joc se află reputaţia unui călu- 
găr, așadar are nevoie de martori, are nevoie de probe pentru 
a obține până la urmă o învoială și nu o pedeapsă?. Singură- 
tatea, liniștea dimineţii (totul se petrecea „marţi pă la zece 
ceasuri din zi“), prezența fetei i-au stârnit dorinţele unui călu- 
găr care s-a oprit o clipă din treburile lui pentru a se amuza. 

Drumurile, crângurile, pădurile, podurile, lanurile, noaptea, 
solitudinea, pustietatea favorizează astfel de scene. Maria 
povestește cum plecând noaptea de la București la Craiova, 
împreună cu stăpâna, pe drum căruţa le este atacată de 


1. Vezi în acest sens Georges Vigarello, Istoria violului, secolele 
XVI-XX, Amarcord, Timişoara, 1998; Cecile Dauphine, Arlette Farge 
(dir.), De la violence et des femmes, Albin Michel, Paris, 1993; Norbert 
Elias, La dynamique de l'Occident, Calmann-Lévy, Paris, 1975; Robert 
Muchembled, La Violence au village. Sociabilite et comportements 
populaires en Artois du XV? au XVII siècles, Editions Brepols, 1989. 

2. G. Vigarello, op. cit., p. 69. 

3. BAR, mss. 636, f. 37. 

cârjali (haiduci), iar sluga și stăpâna sunt bătute și violate. 
În urma acestor evenimente Maria se alege cu „o patimă la 
inimă“!. Violențe cotidiene, violenţe banalizate prin poves- 
tirea sau uitarea lor, prin integrarea în obișnuințele vremu- 
rilor. Petrecute în mijlocul comunităţii, ele sunt condamnate 
de vecinii care sar în apărarea victimelor. Ajunse la cunoștința 
puterii politice, ele încep să-și piardă din importanţă, victi- 
mele înseși începând să fie suspectate de participare, de 
incitare, de „neastâmpăr“. De altfel, chiar Panait Datco 
vorbește de „fapta curviei“ și nu de „stricare de feciorie“, iar 
la sfârșitul narațiunii adaugă, anulând de fapt întreaga 
mărturie: l-a văzut pe Rafail călugărul ieșind din bordei, a 
auzit ţipete și strigăte, a văzut-o pe fată toată în lacrimi și 
răvășită, dar nu poate ști dacă „fapta împreunării“ s-a întâm- 
plat cu adevărat. 

Băjeniile, cu refugierile în munți, mănăstiri sau oriunde 
numai pentru a se ascunde antrenează alte violuri. Iată ce 
povestește Drăguna despre o astfel de pribegie în războiul 
ruso-turc din 1802-1806. La începerea războiului, „văduvă 
săracă fiind pă vremea răzvrătirii cu fii-sa fugare în băjenii 
şi că după rea întâmplare cu sila un flăcău ar fi stricat fecio- 
riia fie-sii, după cum ajunsese vremea“. Reîntoarsă din băje- 
nie, Drăguna își reia viața trecând peste episodul de care 
trebuie să-și amintească totuși în momentul măritării fetei 
prin avertizarea ginerelui?. 

Războaiele cu invaziile, retragerile și refugiul populației 
antrenează o serie de violenţe suportate de populaţia cuce- 
rită. Turci, nemți, ruși și chiar autohtoni profită de starea de 
confuzie generală pentru a jefui și a se amuza cu fete, neveste, 
văduve, prostituate. Violenţa sexuală din timpul războaielor 


1. BAR, mss. 646, ff. 33”. 
2. BAR, mss. 644, ff. 190”, 20 martie 1803. Vezi și cazul Anei din 
București, prezentat mai sus. 

este ceva obișnuit, acceptat tacit, tolerat; fiecare încearcă 
să scape, să se protejeze, să se apere împotriva pericolului 
comun, fără să protesteze însă, fără să denunțe după. Frica 
este o stare permanentă, dar care se accentuează pe buza 
unui eveniment și atinge proporții nebănuite în mințile oa- 
menilor a căror singură preocupare devine salvarea în orice 
condiţii. După nici un război, și au fost numeroase în tot 
secolul al xvir-lea și începutul secolului al xIx-lea, nu s-au 
înregistrat plângeri împotriva soldaţilor, dar mărturii asupra 
comportamentelor lor sunt reţinute de cronicarii vremii sau 
de memoria colectivă. De o parte, se înregistrează plângerile 
soților sau vecinilor speriați de acceptarea rapidă și volun- 
tară a acestor ocupanți de către femei și neveste, ce fără să 
țină cont de culoarea uniformei trec dintr-o tabără în alta, 
practicând prostituția temporară și „cu cine s-o nimeri“, dacă 
tot este război. Pe de altă parte, se desprind mărturiile indi- 
recte, marcând practicile vremurilor tulburi în care totul 
este permis, iar pericolul ameninţă femeile singure. „Și m-au 
lăsat singură în vremea răzmeriței trecute“, „vrea pă mine 
să mă izgonească [...], mai ales într-acea vreme a turcilor de 
foc“! se vaită neveste abandonate și lăsate de izbeliște în 
fața pericolului ce amenință. Altele își aduc aminte cum 
așcherlii împărătești intrând în țară aveau obiceiul de „a lua 
neveste de lângă bărbaţi“ și pentru a se apăra și proteja, 
încearcă să se refugieze în sânul familiei?. 

Dionisie Eclisiarhul reține următoarele despre războiul 
ruso-turc din 1769—1770 care a implicat ocuparea Valahiei: 
turcii „îș luasă muieri rumânce, și făcea copii cu ele, și făcea 
sâlnicie copiilor și fetelor, și pe unii din oameni îi făcea scău- 
nași la trebile lor, și acei scăunași ce era slugi turcești făcea 


1. Discursul Lucsandrei din București la 28 august 1823, BAR, mss. 
3935, ff. 273—274". 

2. Amintirea Ioanei Hurezeanu de la 15 ianuarie 1828, BAR, mss. 
649, ff. 104'-106. 

mare nevoe oamenilor, făcându-se mai rău decât turcii“l. 
Tot turcii apar ca agresori cunoscuți și la cronicarul Dobrescu. 
El descrie pătrunderea lor în capitală la 1822 pentru a 
înlătura armata lui Tudor ca pe un episod din care femeile, 
fetele și copiii cad primii victime: „curvele cu sila le cununa 
după care cădea păcatu, niște mascaralâcuri; pân toate 
conacele turcești muieri ţiitoare. Le omora și pă gârlă le da. 
Și n-avea ce le face, silă le cădea. Iar băeți turciţi și muieri, 
singur hogea al lor au mărturisit că prin mâna lui au trecut 
până la 1860.“2 

Tot despre acea perioadă și tot despre turci relatează un 
alt document de la 14 septembrie 1827. La 1822, Necula se 
afla „fecioară curată“ în casa tatălui ei, popa loan din satul 
Berceni, județul Ilfov. Intrarea armatei otomane în sat deter- 
mină fuga populaţiei și mai ales ascunderea fecioarelor și 
nevestelor de teama de a nu fi violate. Necula reușește să se 
ascundă, dar tatăl ei nu. Prins de turci și torturat chiar în 
ograda casei, popa loan provoacă, prin vaietele și ţipetele 
lui, intervenţia fiicei: „ar fi auzit ia de unde ar fi fost ascunsă 
şi alergându ia să-l scape, turcii atunci ar fi lăsat pă preot 
și ar fi împresurat pă ia săvârșindu împreunarea din care 
ar fi rămas şi grea făcând un copil“. Violată, Necula își poartă 
rușinea timp de nouă luni, când aceiași turci intervin, cunu- 
nând-o cu sila după un sătean: „și că lăhuză cu zilele facerii 
neîmplinită, iarăși acei turci fiind șăzători acolo ar fi luat cu 
sila pă numitu Stoica să-l cunune cu ea și el nevrând l-ar fi 
şi bătut, luându-i taleri 100 gloabă. Apoi, când și ei ca să 
gătească a merge să să cunune, ia ar fi zis că nu-l ia, iar atunci 
ar fi tras sabia și la dânsa, luându-i și ei taleri 100. Și așa 
fără vrerea nici unuia i-ar fi cununat“. Căsătoria durează 


1. Dionisie Eclisiarhul, Scrieri alese, p. 14. 
2. Ilie Corfus, „Cronica meșteșugarului loan Dobrescu (1802-1830). 
SAI, VIII, 1966, pp. 351-352. 

cinci ani, dar fără locuinţă comună și mai ales fără „nici o 
împreunare“. Cu sufletul betejit de întâmplarea violentă din 
vremea turcilor, Necula refuză orice apropiere venită din 
partea soțului, cerând voie a se călugări la capătul a cinci 
ani de chin.! 

„Lucrurile sunt destul de amestecate la 1821 și alături 
de turci, regăsim mercenari, panduri, sau simplu slujbași 
implicaţi în crime, furturi, violuri. 

Când revoluţia lui Tudor se stinge și turcii pun stăpânire 
pe București, amorurile se ivesc și ele, unele dintre ele de 
durată. Astfel, comandanții turci scriu mitropolitului și cer 
învoiri pentru ostașii care, îndrăgostiţi, vor să se însoare cu 
fete de prin mahalalele orașului. Un anume Vasile Smic, pro- 
clamat pașă cu două tuiuri, cerea mitropolitului să dea voie 
mai multor ostași din armata otomană a se căsători cu fete 
de prin mahalalele poliției? București. El acţiona în numele 
pașei de Coșova (Kosovo). Dicasteria cerea protopopilor să cer- 
ceteze pentru fiecare caz în parte și să întocmească anaforale 
cu privire la fete și aleșii lor. După nume, ostașii par a fi greci 
ortodocși, probabil mercenari în armata otomană. 

Răzmerița pandurilor lui Tudor Vladimirescu a lăsat alte 
mărturii despre violențele comise asupra populaţiei. Cronica 
meșteşugarului loan Dobrescu le consemnează în amintirile 
sale după ce notează atmosfera de chef perpetuu ce cuprin- 
sese Bucureștii: „cât putea să bea, bea, cât nu, să vărsa de sta 
pivnițele tot pline și umbla turbaţi ca câini pă ulițe de mare 
beţie, slobozind armele... îți venea să nebunești de cântece 
oltenești, de trăsnete de pistoale. Toţi nebuni de vin“. Nebuni 
de vin, pandurii și arnăuţii trec la jefuirea și agresarea 


1. BAR, mss. 649, ff. 7—8”. 

2. Poliţie este aici cu sensul de oraș. 

3. BAR, Fond Documente Istorice, LXVIII/55, 55, 57, 58, 59, emise 
între 16 şi 29 august 1821. 

populaţiei. „Cine poate să ia socoteala jafurilor ce să făcea 
de dânșii în toate părțile și batjocoriturile ce să făcea de ei 
în lume, dar mai mult la partea boerească. Că, deaca îi prin- 
dea, nu numai că-i jăfuia de-i lăsa în piei, ci pre bărbaţi, pre 
unii îi și omora, iar pă cocoane și pre fetele lor le batjocoriia, 
cum le era voia, mai cu asupra decât turcii, ca câini, pre 
amândoă părţile.“! Episodul rămâne întipărit în mintea 
populaţiei și este preluat și valorificat de Nicolae Filimon 
în romanul său Ciocoii vechi şi noi. Într-unul din dialoguri, 
Dinu Păturică întreabă cu seninătate un arnăut: „Câte femei 
s-au siluit?“ Răspunsul amăutului nu se lasă mult așteptat: 
„Zece, dintre care două au murit, neputând suferi până în 
sfârşit caznele arnăuților și ale pandurilor.“ Intrarea arma- 
telor lui Alexandru Ipsilanti aduce alte brutalităţi suportate 
tot de populație. Mai jos același arnăut precizează: „le-am 
mai spus că ostașii lui Ipsilanti sparg biserici, necinstesc 
femei și Ipsilanti se preface că nu știe nimic...“2 Se pare că 
Tudor Vladimirescu încercase să stopeze violurile soldaților 
săi prin pedepsirea vinovatului cu tăierea capului, fără prea 
mare succes însă.3 Ceva mai aproape de eveniment, Naum 
Râmniceanu redă în versuri toate neajunsurile „zaverei“ de 
la 1821: „Au batjocorit fecioare / Şi femei între bărbați, / Au 
necinstit orice stare.“t 

Informaţiile prezentate nu trebuie să surprindă. Pandurii 
lui Tudor sunt înainte de toate soldați și știu că au dreptul 
să comită astfel de acte, deoarece comandanții le trec cu 


1. Ilie Corfus, „Cronica meșteșugarului Ioan Dobrescu...“, pp. 
359-360. 

2. Nicolae Filimon, Ciocoii vechi și noi, ESPLA, București, 1959, 
pp. 249-250. 


3. Ibidem, p. 252. 

4. Naum Râmniceanu, Plângerea şi tânguirea Valahiei asupra 
nemulțumirii streinilor ce au derăpănat-o, Buda, 1825, apud Alexandru 
Piru, Literatura română premodernă, ESPLA, București, 1964, p. 184. 

vederea prin acceptarea tacită. Astfel, violul devine în aceste 
situaţii-limită „un act organizat ce însoțește până la simbol 
posedarea unui teritoriu“!, admisibil în caz de război, chiar 
dacă el este scos în afara legii în toate naţiunile civilizate?. 
Bineînţeles, nu trebuie să gândim sau să ne imaginăm că 
fiecare război este un viol colectiv, ci doar să admitem că fie- 
care „răzmeriţă“ sau „zaveră“ produce agresiuni sexuale, 
mai ales împotriva femeilor și copiilor. Populaţia cunoaște 
acest fenomen și din acest motiv încearcă să fugă cât mai 
departe, cel puţin o vreme până când armata se instalează 
şi-şi potolește furia primară. „După cum ajunsese vremea“ 
ne reamintește mama ce a privit neputincioasă la violarea 
fiicei în timpul unei astfel de răzmerițe. Plângerile sunt 
foarte puţine, iar condamnările sunt și mai puţine. De fapt, 
în toate cazurile se ajunge la mici înțelegeri sau pur și simplu 
la ignorarea acuzațiilor. 

Că violul este o temă recurentă o probează și porunca 
domnească din 4 iulie 1786. Fetele, femeile măritate și vădu- 
vele erau ridicate și închise prin închisori pentru diferite 
pricini, acuzate de relații sexuale premaritale, tulburarea 
ordinii sau alte diferite pricini. Temniţele nu sunt decât 
niște încăperi izolate și care pot primi un lacăt sau o încuie- 
toare. Ispravnicii, împreună cu subalternii lor, pârcălabii, 
primesc dreptul de a ţine femeile închise până li se hotăra 
soarta. Or, Nicolae Mavrogheni constată că în aceste închi- 
sori se comit tot felul de abuzuri asupra femeilor care, odată 
închise în casele ispravnicilor sau pârcălabilor, se află la 
libera discreţie a acestora. „Este fără orânduială a se închide 
la gros muiere împreună cu oameni, sau la casă de om neîn- 
suratu“, se scrie în poruncă. Precizez că oamenii sunt băr- 
baţii, în timp ce femeile sunt doar muieri. Prin porunca 


1. G. Vigarello, op. cit., pp. 18-19. 
2. Ibidem, p. 19. 

domnească, doar pârcălabii însuraţi și „oameni de ispravă 
din fruntașii satului, însuraţi, pot fi temnicerii femeilor“, 
dar ele vor continua să fie închise mult timp de aici înainte. 

Fenomen prezent, fenomen ancorat în mijlocul societăţii, 
el nu stârnește întotdeauna reacţii fiindcă victima preia o 
parte din rușinea și din scârnăvia faptei. Femeia violată, 
femeia „stricată“ de alții poartă amprenta acestui act, chiar 
dacă s-a opus, chiar dacă s-a zbătut, chiar dacă a strigat. Ea 
își pierde „valoarea“ pe piața matrimonială, fiind întotdea- 
una asociată cu fapta rușinoasă la care a luat parte. Orice 
pretendent ar vedea în ochii ei mai întâi de toate scena vio- 
lului, puritatea pângărită de un oarecare, de soldați, câr- 
jali sau stăpâni. Că este așa o demonstrează Tudor cojocar 
care la cinci săptămâni de la nuntă îi pretinde Crăciunei 
alţi 100 de taleri zestre pe lângă cei 200 de taleri daţi inițial 
pentru a uita „faptele ei“2. Acesta ar putea fi unul din moti- 
vele pentru care fetele păstrează secretul cu înverșunare, 
nedezvăluindu-l decât în situaţii critice, silite, amenințate, 
bătute, șantajate. 


1. Urechia, op. cit., vol. II, p. 598. 
2. BAR, mss. 644, ff. 1gor-”. 


Spurcata sodomie 


Potrivit Îndreptării legii sodomia este un păcat de moarte: 
„sodomleanii nu se ceartă numai cu moarte, ce și după moarte 
trupurile lor le bagă în foc de le ard.“! Sodomia primește o 
definiție foarte largă: „când se împreună neștine peste fire 
cu vreun dobitoc“, „când se împreună neștine cu fiece obraz 
parte bărbătească“, când un bărbat se împreună cu copii 
sau „cela ce să va împreuna cu muiarea peste fire“ sau „cela 
ce face vărsare cu mâna lui“ (masturbarea), toate acestea „să 
chiamă că face sodomie“2. Dar sodomitul are și coresponden- 
tul său feminin: sodomleanca. Astfel, „oricare muiare va 
meșteșugi de va mearge la altă muiare, ca un bărbat, cu meş- 
teşuguri ca acealea cum am scris și mai sus, și frecându-se 
eale acolo de va arunca sămânţa una la alaltă, ce să zice de 
vor face acel lucru desăvârșit să se stâmpere de poftă, atunce 
pre amândoao să le omoară.“ De asemenea, „care muiere va 
face în loc de bărbat cu vreun copil, aceia să-i facă moarte ca 
unii sodomleance“f. Sub o largă pălărie sunt condamnate 
pedofilia, homosexualitatea, lesbianismul, indiferent de 
sexul „sodomitului“, pedeapsa fiind foarte grea: moartea 
prin tăierea capului și prin arderea trupurilor. Fiind vorba 
despre un păcat și un delict în același timp, sodomitul este 


1. Îndreptarea legii, p. 304. 
2. Ibidem, pp. 304-305. 

3. Ibidem. 

4. Ibidem. 

judecat și condamnat mai întâi de „judecătorul bisericii“ 
care îl afurisește, iar apoi de „judecătorul mirenesc“ care-i 
„face moartea“. 

În documentele vremii, sodomia nu are vizibilitate decât 
în anumite contexte: în cuplu, în prăvălie și în interiorul 
mănăstirilor.2 


Sodomia în cuplu 


Condamnată este sodomia comisă în interiorul cuplului. 
Glava 181, zaceala 1 cuvântează astfel: „Poate muiarea să 
ceară voe de la beserică să se desparță de bărbat când-l va 
învăța diavolul meșteșugul lui spurcat și urât ce să zice să 
nu se împreune cu fămeaia-și cumu-i fire, ce afară de fire. 
Dece atunce besearica-i desparte până în puțină vreame, 
până doară s-ar pocăi bărbatul de acest păcat spurcat, ce să 
zice de sodomie.“ Termenul de sodomie se referă, în vocabu- 
larul teologic creștin, la o serie de practici sexuale care 
înglobează pe lângă relaţiile intime între indivizi de același 
sex și raporturile sexuale anale sau orale comise în interiorul 
căsătoriei?. În interiorul sau în afara relaţiei maritale încli- 
națiile homosexuale sunt condamnabile și sancționabile. 
Educate de mame și urmând sfaturile preotului, soțiile nu 
acceptă decât poziţia clasică — bărbatul deasupra femeii cul- 
cate pe spate — atunci când este vorba de îndeplinirea obli- 
gaţiilor conjugale. Este de altfel poziția recomandată și de 


1. Ibidem. 

2. Pentru o privire complementară a se vedea Marianna Mura- 
vyeva, Personalizing Homosexuality and Masculinity in Early Modern 
Russia, in Marianna Muravyeva și Raisa Maria Tovio, Gender in late 
Medieval and Early Modern Europe, Routledge, Abingdon, 2013, pp. 
205-224; Karen Harvey, „The History of Masculinity, circa 1650-1800“, 
Journal of British Studies, 44, 2, 2005, pp. 296-311. 

3. Jacques Sole, L'amour en Occident à l'époque moderne, Editions 
Complexe, Bruxelles, 1984, p. 207. 

părinţii Bisericii!. Orice „inovaţie“ venită din partea soțului 
este privită cu suspiciune, orice cerere trezește nemulțumire 
şi refuz. Suspicioase, credincioase, temătoare, femeile se 
opun și încearcă să reziste unor astfel de cereri considerate 
bizare, dacă ţinem cont de ceea ce gândeau despre sexuali- 
tate. Iar sodomia este întruchiparea păcatului, a răului, a de- 
viantului, pângărind nu numai pe cel care cere, ci și pe cel 
supus. Și dacă acceptă din teamă, silite de o bătaie zdravănă, 
șantajate, primul lucru pe care îl fac aceste femei este să 
meargă să se spovedească, să povestească totul preotului, 
atât pentru a mărturisi și a fi absolvite de păcat, cât și pen- 
tru a cere ajutor. De altfel, Antim Ivireanul în manualul 
său plasează sodomia printre întrebările chestionarului pe 
care preoţii ar trebui să-l utilizeze la spovedania creștinului. 
Prima întrebare pusă unui enoriaș se referă la masturbare: 
„Spune-mi fiule, au doară ţi-ai stricat curăţiia ta cu malachia 
(masturbarea)?“ Sodomia, un alt păcat grav, vine din urmă, 
abia apoi apar curvia și adulterul. Se poate comite un păcat 
şi în interiorul unei relații maritale, atunci când bărbatul 
cere mai mult decât i se dă și insistă să se împreune cu soția 
lui „peste fire, afară din fire“2. Teama de pedeapsă i-a făcut 
pe mulţi să treacă peste aceste „greșeli“ și să nu le confeseze 
duhovnicului sau poate că ele nici nu sunt cercetate de către 
preoţi așa cum îi sfătuiește mitropolitul. Unele femei, asal- 
tate de astfel de cereri, îngrozite de păcatul comis, înfricoșate 
de „chinurile“ din patul conjugal, aleargă chiar de a doua zi 
la părintele duhovnic. Stanca din București susține că soțul 
ei, Gheorghe logofăt, „s-ar fi nărăvit numitul şi în alte 
netrebnicii cu urmări în fapte de preacurvie din care s-ar fi 


1. Jean Delumeau, Păcatul și frica: Culpabilitatea în Occident 
(secolele XIII-XVIII), Polirom, lași, 1998, vol. I, p. 255; Jean-Louis Flan- 
drin, Le sexe et Occident: Evolution des attitudes et des comporte- 
ments, Seuil, Paris, 1981, pp. 125—130. 

2. Antim Ivireanul, op. cit., pp. 206-207. 

şi bolnăvit dă sfrânţie dânsa“, iar „dă patima beţii aflându-se 
biruit“ „ar fi săvârșit cu dânsa în sâlnicie și faptă peste fire“. 
Cum n-o răbda inima să ascundă o astfel de „scârnavă faptă“ 
„prin ispovidanie au și făcut-o ştiută duhovnicului său“. 
Certat și canonisit de preot, Gheorghe promite să se îndrepte, 
dar persistenţa o obligă pe Stanca să ceară ajutorul puteriil. 
Anastasia face mare vâlvă în mahalaua Sf. Ecaterina după 
o noapte când soțul îi cere „să facem împreunare amândoi 
pe dinapoi“, speriată și „temându-să de altă faptă fără de 
lege n-au primit“, iar refuzul este însoţit de o bătaie soră 
cu moartea. Reclamat la Mitropolie, soțul se vede nevoit să 
promită că nu va mai face astfel de cereri, întrucât ele se 
consideră că nu fac parte din „orânduiala cea obișnuită“?. 
Stana vine tocmai din satul Costești, judeţul Vlașca, să-și 
reclame soţul ca sodomit?; Barbul din Dobrotești, judeţul 
Dâmboviţa, se află la al doilea zapis prin care promite că 
nu-și va mai înspăimânta soția cu „cereri scâmave“ de sodo- 
miet. Maria din București se vaită de bărbatul ei, Gligorie 
bărbierul, „că ar fi cu totul pornit la partea sodomiei și că de 
multe ori ar fi năvălit a săvârși cu ia și nu s-ar fi lăsat, știută 
fiind acea a lui urmare și de cătră stărostie pentru carele 
l-au certat și cu bătaie“. 

Biserica a considerat întotdeauna aceste tipuri de rapor- 
turi ca păcate foarte grave, deoarece puneau în pericol scopul 
primar al actului sexual: procreaţia. „Sodomia nu naște rod“, 
cuvântează Pravilaf. Iar „cela ce se va împreuna singur cu 
muiarea lui într-alt chip, iară nu cumu-i obiceaiul muieri- 
lor, aceluia răspunsu lui iaste de ispravă să-i facă moarte“. 


1. BAR, mss. 647, f. 136”. 10 mai 1813. 

2. BAR, mss. 638, ff. 107", 17 iunie 1783. 

3. BAR, mss. 638, f. 15", 22 iunie 1782. 

4. BAR, mss. 638, f. 122", 18 august 1783. 

5. BAR, mss. 4027, ff. 104'—-105', 15 ianuarie 1830. 
6. Îndreptarea legii, p. 305. 

7. Ibidem. 

Trecând peste aceste prevederi, Biserica se arată totuși destul 
de indulgentă și așa cum recomanda o altă zaceală a Pravilei 
îi dă șansa de a „se pocăi“ și îndrepta. Cu un zapis de angaja- 
ment, cu aplicarea unui canon, bărbatul scapă. 


In prăvălie 


Abia când înclinațiile lui se manifestă în comunitate, pu- 
nând în pericol însăși ordinea stabilită, sodomitul este 
pedepsit. De Panait cojocarul se plânge mai întâi soția, Ivana, 
că la un an de la căsătorie „au început a o bate și a o căzni, 
având obicei a face păcatul sodomii pentru care scârnav lucru 
nesuferind, nesupuindu-se au mai fost jăluit“. A doua jalbă 
este dată tot de soție care îl acuză că „el (soțul, n.n.) având 
un ocenic copil la prăvălie au căzut în păcatul sodomiei cu 
dânsul“. A treia jalbă este dată de tatăl numitului „ocenic“, 
Panciul tufeciul, care povestește următoarele: „că având un 
copil, anume Hrizea, l-am dat la un Panait cojocar ca să-l 
învețe meșteșugul cojocăriei și eu, din porunca Măriei Sale 
lui Vodă, fiind trimis la Țarigrad când am venit am găsit 
copilul acasă. Am întrebat pă mumă-sa de ce l-au luat de la 
meșteșug, copilul au spus cum că stăpână-său l-au silit de 
au făcut cu dânsul păcatul sodomiei“. Reclamat la marele 
agă, Panait este întemnițat, globit și bătut; dar pentru că 
tatăl copilul, acuzatorul principal, îl iartă și cade la pace cu 
el pentru 10 taleri, este eliberat. Dacă ar fi să ne raportăm la 
ceea ce spune și legiferează Pravila, pedeapsa ar fi fost moar- 
tea, având în vedere că Panait cojocarul și-a sodomizat întâi 
soția și apoi ucenicul. El scapă destul de ușor de acuzaţiile 
unui tată indulgent: „s-au sculat doi, trei neguțători (fiindcă-l 
închisese) ca să-l iertu și l-am iertat pentru rugăciunea negu- 
țătorilor, lăsându-l în plata lui Dumnezeu. Și au dat copilului 
10 taleri“. Nu îl iartă însă Ivana care acum are motive temei- 
nice să ceară separarea pe care mitropolitul i-o acordă, spriji- 
nindu-se pe lista 147, cap 181, zaciala 10, ce zice: „de să va 

afla bărbatul ce face sodomie nu o face numai cu muiarea 
lui, ce și cu alta striină sau și cu alt obraz, atunce muiarea 
va cere voie de la biserică să se desparță.“! Ceea ce sur- 
prinde este atitudinea destul de tolerantă a celor din jur: 
trei negustori, tovarăși de-ai lui cu siguranţă, îi sar în ajutor 
şi intermediază pe lângă tatăl copilului o înțelegere, trecând 
peste gravitatea actului comis, fiind poate obișnuiți cu astfel 
de raporturi ce se țes în mijlocul prăvăliei între calfă și stăpân; 
tatăl, la rândul lui, cedează foarte repede în schimbul unei 
mici sume de bani, lăsându-l pe vinovat în voia lui Dumne- 
zeu și considerând că pedeapsă mai mare decât cea divină 
nu are cum să primească. Biserica îl canonisește și-l livrează 
„judecătorului mirenesc“, dar marele agă acţionează asimi- 
lând sodomia celorlalte păcate trupești sancţionate de 
cutumă și lege cu plata gloabei, bătaie, închisoare. Accepta- 
rea unei învoieli între părțile aflate în litigiu, existența unor 
chezași, care să garanteze pentru schimbarea vinovatului, 
îl ajută pe acesta să-și recapete libertatea. 

La o primă vedere, am avea impresia că Biserică și socie- 
tate se arată foarte tolerante cu astfel de păcate grave: chiar 
şi sunt dacă ne gândim la ceea ce prevede Pravila și mai 
ales la ceea ce se întâmplă în alte civilizații. Poziţiile sunt 
însă diferite și destul de nuanţate. Să le luăm pe rând. Bise- 
rica Ortodoxă a încercat de-a lungul secolului mai degrabă 
să găsească un compromis astfel încât să restabilească pacea 
în sânul unei comunități de fideli și mai puţin să respecte 
Pravilele, mai degrabă manual și autoritate, invocate tocmai 
pentru a înfrânge rezistenţa tuturor celor ce n-ar fi vrut să 
asculte de aranjamentele deja trasate de Dicasterie. În plus, 
politica de clemenţă și toleranță este mult mai productivă, 
la nivelul evidenţei imediate, decât aspra pedeapsă. Biserica 
își propune să „îndrepte“, să „reeduce“, să pedepsească cu 
mijloacele blânde: între arderea pe rug și speranţa că în 


1. BAR, mss. 636, ff. 55—57", vezi și Îndreptarea legii, p. 178. 


174 SEXUALITATEA INTERZISĂ 


fiecare suflet se ascunde un filon de bunătate, preferă să-i 
acorde fidelului păcătos o a doua șansă. Pedeapsa canonică 
are importanţa ei ce nu trebuie defel neglijată, mai ales 
atunci când ea are implicaţii importante asupra bunei desfă- 
şurări a vieții unei persoane în parohie, pentru că individul 
este înainte de toate creștin, pentru că Biserica este parte 
implicită şi indispensabilă în supraviețuirea cotidiană. 

Societatea nu este atât de tolerantă cu astfel de devieri, 
dovada clară că le și denunţă, de îndată ce le cunoaște, du- 
hovnicului, preotului din parohie, vecinilor, celorlalți. Devian- 
tul este stigmatizat și, chiar dacă i se trece cu vederea, insulta 
se regăseşte pe buzele tuturor și este aruncată peste gard 
atunci când ocazia se ivește: „sodomitul“ este apostrofat, 
batjocorit, umilit în uliţă sau la cârciumă. Solidarităţile se 
nasc și se întreţin la nivel de grup, este cazul lui Panait cojo- 
carul, dar asta nu ne spune mare lucru despre ceea ce s-a 
întâmplat cu el în interiorul propriei comunităţi, cum a fost 
privit, cum a fost acceptat, cum a reușit să se împace cu cei 
din jur. Tolerat, sodomitul va fi totuși sancţionat prin bârfă 
şi insultă, unelte importante în reglarea conflictelor, dar 
mai ales în autocontrolul societăţii. 


Călugărul şi sodomia 


Despre homosexualitatea călugărilor din mănăstiri s-a 
tot vorbit și se vorbește încă, mai mult pe la colţuri, decât 
într-o analiză riguroasă cu susținere documentară. Documen- 
tația nu este foarte bogată, dar ea este spectaculoasă, pito- 
rească și surprinde cum această lume, aparent liniștită și 
presupus spirituală, se lasă antrenată în jocul „diavolului“ 
care cu „meșteșugul lui spurcat şi urât“ o pervertește, o urâ- 
țește, o înscrie în lumea celor laici, „proști“ și „păcătoşi“. 
Abstinenţa, cuviința, evlavia sunt doar câteva dintre calită- 
tile pe care un călugăr ar trebui să le „îmbrace“ odată cu rasa, 
dar nu întotdeauna ele se și potrivesc cu persoana ce a renun- 

țat la lumea păcătoşilor pentru a se ascunde în pocăință și 
rugăciune între zidurile unui schit sau ale unei mănăstiri. 

În spaţiul public, călugării sunt vizibili datorită adop- 
tării unui anumit costum, unei anumite fizionomii: sutană 
neagră, potcap, barbă, plete. Poate puțin numeroși, ei sunt 
reperați repede de către populaţie și datorită faptului că li 
se atribuie o conduită cuviincioasă, chiar dacă n-o au, chiar 
dacă n-o practică. Întâlniţi prin cârciumi, pe poduri, prin 
cafenele, la masa de joc, în bordeluri, ei sunt sancţionați 
prin bârfă, zvon, denunțuri la autoritatea bisericească. La 
2 iunie 1798, mitropolitul se sesizează în legătură cu 
ieromonahul Acachie care de patru ani umblă prin Bucu- 
rești „după milostenii“, dar „abătându-se la rele petreceri, 
umblând pe la locuri netrebnice, prin cafenele i prin câr- 
ciume, după beţii i mișălii cu cântece i jocuri, umblând pă 
poduri, în desfrânări care sunt spre defăimarea cinului preo- 
ţesc“. În aceeași situaţie se află și Dionisie monahul, paracli- 
sier la mănăstirea Sfântul loan, sau Gherasim monahul, 
venit de trei ani de la „țara arăpească“, șezător la Sfântul 
Gheorghe cel Nou, dar hoinar „din loc în loc, prin cârciumi 
și pe la alte locuri netrebnice, pricinuind gâlcevuri și sfăzi 
[...] făcând defăimare cinului bisericesc“!. Sau călugărul 
Agapie de la mănăstirea Sărindar, amant al soției lui Petre 
croitorul botezatu, timp de trei ani, prins cu sus-numita când 
în chilia lui, când la alte „gazde“. Biserica se apără, închi- 
zându-i pe neisprăviți la mănăstirea Snagov să-și ispășească 
pedeapsa, dar mai ales să-și plângă păcatele. De altfel, ea 
încercase prin diverse pitace să impună un control asupra 
circulației acestor monahi, a căror identitate și comporta- 
mente se lasă cu greu descifrate?. 


1. DANIC, mss. 140, ff. 30%”. 
2. DANIC, mss. 140, ff. 69—70", 9 iulie 1799. 
3. V:A. Urechia, op. cit., vol. III, p. 347. 

Unii se călugăresc, dar continuă să locuiască alături de 
familiile lor; alții pleacă după pomeni și colindă sate și 
mahalale cerând mila oamenilor. Prin pitace domnești se 
cere egumenilor să le interzică călugărilor să părăsească 
mănăstirile, iar celora care au ales de bunăvoie calea 
monahală s-o urmeze in sihăstria chiliei!. Tot prin porunci 
se încearcă să se pună capăt practicii de a umbla fără căpătâi 
prin țară. Se credea că rasa monahală nu era decât un 
pretext pentru a se deplasa de colo până colo, fie pentru a 
spiona, fie pentru a primi ajutoare și daruri în numele 
Domnului, fie pentru a comite tot felul de fărădelegi. La 20 
martie 1790, călugărul Iosif Raduliotul și diaconul Evghenie 
erau izgoniți și scoși afară din hotarul țării, bănuiţi a fi 
spioni. Cum mai fuseseră prinși umblând aiurea prin țară, 
mitropolitul trimitea porunci căpitanilor de margine să nu 
mai lase picior de călugăr străin să intre în țară „fără 
treabă“2. Pe vremea ocupaţiei ruse, la 10 septembrie 1829, 
călugărul Dionisie Lavrov era prins la Craiova și trimis la 
București pentru a fi cercetat sub bănuiala de spionaj, de 
la Calafat era trimis tot la București, sub aceeași acuzație 
un alt călugăr, Iacov, recomandarea fiind de întemnițare:. 

Problema călugărilor hoinari, străini sau pământeni, se 
reia ori de câte ori fenomenul devine vizibil. Pe vreme de 
ciumă, ei se află alături de alte categorii sociale periculoase 
(cerșetorii, cârciumarii, prostituatele sau ţiganii) care nu 


1. DANIC, mss 17, ff. 22gv-224v, cartea domnească, din 25 
septembrie 1787, trimisă ispravnicilor prin care li se poruncește să 
nu mai dea voie călugărilor să iasă de prin mănăstiri. BAR, Fond 
Documente Istorice, CMXLIV/+, cartea episcopului Iosif al Argeșului, 
din 26 aprilie 1794, prin care poruncește ca cei care s-au călugărit să 
nu mai locuiască prin sate, alături de familie. Vezi și DANIC, mss 141, 
f. 18v, cartea din 8 decembrie 1793 prin care se reglementează 
conduitele călugărilor. 

2. Urechia, op. cit., vol, III, p. 347. 

3. BAR, Fond Documente Istorice, DCCCLXXX/180. 181. 


SPURCATA SODOMIE 177 


respectă ordinea și măsurile de igienă. La 16 iulie 1795, 
Alexandru Moruzi trimite porunci de respectarea măsurilor 
contra ciumei și ameninţă că cei nesupuși vor înfunda ocna, 
după ce despuiați și dezinfectaţi vor fi purtaţi prin mahalale. 
Printre cei individualizați expres în cadrul populaţiei 
orașului București, ca nesupuși și greu de cap, se numără 
preoții și călugări.! „Turburat și turbat de mânie“, Alexandru 
Moruzi, plecase în fixarea măsurilor de la cazurile care-i 
ajunseseră la urechi. „Strașnice porunci“ strigaseră neferii 
pe ulițele mahalalelor pentru apărarea ciumei care apăruse 
în Valahia; cârciumile fuseseră închise, orășenii fuseseră 
obligaţi să rămână prin case și să păzească măsurile de 
afumare și spălare. Şi totuși, într-o noapte din mai 1795, 
când Gheorghe odobașa și neferii săi își făceau rondul de 
noapte descoperiră, cinci popi ce petreceau la „trei ceasuri 
din noapte, bând și mâncând“ la Hanul lui Șerban vodă.2 

În ciuda măsurilor repetate de fixarea lor într-un cadru 
stabil și controlabil, călugării continuă să bântuie și să fie 
parte din peisajul cotidian: „părăsind podvigul cel călugăresc 
și biserica, unii ținând moșii în arendă și neguțătorindu-se, 
iar alții petrecând prin casele mirenești pentru lumești 
folosuri, din care câtă necuviință se urmează și câtâ hulă 
şi osândire se pricinuește la toată tagma“, se scrie la g fe- 
bruarie 1809, cerându-se reglementarea acestei situaţii și 
instaurarea ordinii. 

Lucrurile nu stăteau prea bine nici în interiorul mănăs- 
tirilor unde călugării sunt și mai greu controlabili dacă starețul 
nu are autoritatea necesară sau dacă el însuși se lasă antrenat 
în tentaţiile lumii pământești. Un caz este arhidiaconul Şte- 
fan de la mănăstirea Cotmeana, fost călugăr la mănăstirea 
Mihai-Vodă din București, se pare chiar slujbaș în cancelaria 
Mitropoliei. Ştefan este o figură aparte întrucât adună la un 


1. Urechia, op. cit., vol. V, p. 434. 
2. BAR, mss. 642, f. 63v-64r, 23 mai 1795. 
3. DANIC, mss 56, f. 33v—34r. 

loc toate păcatele acestei lumi: hoţ, sodomit, gâlcevitor, pizmaș, 
semeţ. Mai întâi fură „niște minée“ ale mănăstirii Mihai-Vodă, 
apoi tot ce găsește prin biblioteca și cancelaria Mitropoliei: 
„am găsit la dânsul multe cărți de ale sfintei Mitropolii, furate 
de dânsul, și pecetea răposatului întru Isus Hristos, fratelui 
nostru kir Ștefan mitropolitul și alte multe mărunțișuri“, 
notează anchetatorii. Ajuns la Cotmeana, Ștefan se lasă atras 
de doi dintre „oamenii“ egumenului și „ca un porc de câine au 
sărutat pe un cafegiu al nostru, om striin fiind și de altă lege 
carele l-am adus noi la pravoslavnica credinţă, încă și pre altul 
şi le-au grăit cuvinte blestemățești“, povestește egumenul Gri- 
gore. Cafeegiul, care tocmai îmbrățișase pravoslavnica credinţă, 
se indignează de comportamentul călugărului, întrebându-se 
probabil dacă nu cumva greșise atunci când se lăsase convins 
de egumen să-și lase legea sa pentru o „astfel“ de ortodoxie. 
Puși față în față, înaintea soborului, Ștefan ascultă mărturi- 
sania victimelor. Cafegiul și cealaltă slugă „așa au mărturisit 
cum că nu numai că i-au sărutat cu râvnă curvească, ci încă 
le-au grăit și cuvinte asemenea sărutării“. Sunt susținuți de 
călugării, preoții și slugile mănăstirii, întrucât Ștefan le poartă 
pizmă, „mozavirindu-i“ pe unde se poatel. Trimis la Snagov, 
spre pocăință, monahului sodomit și mozavir i se oferă șansa 
de a reflecta și mai ales de a se îndrepta. Dar dacă arhidiaconul 
Ștefan nu mai apucă să-și pună în aplicare pornirile sale, nu 
același lucru se întâmplă cu Teofil, proegumenul de la mănăs- 
tirea Căldărușani. Acesta este dovedit „că au făcut sodomie 
cu ţiganii, însă ţiganii făcând sodomie cu el“ și asta timp de 
doi ani cât a fost egumenul mănăstirii. „Pentru această faptă 
rea și spurcată“, Teofil este decăzut la rangul de monah prost 
și trimis surghiun la mănăstirea Tismana unde „să-și plângă 
păcatele“. Din nou aceeași distanță între normă și practică, 


1. DANIC, mss. 139, ff. 2081. 
2. DANIC, mss. 139, f. 195”. 

din nou aceeași clemenţță care convertește moartea în închi- 
soare, păcatul în canon. 

Chiar din secolul al XVIII-lea se observă cum conduita des- 
frânată a călugărilor devine un loc comun. Crearea toposului 
este dată și de statutul social al călugărului în interiorul unei 
comunități: prestigiu, onoare, cinste, dar care datorită anumitor 
circumstanţe pot fi foarte uşor contaminate cu atribute 
negative. Homosexuali sau numai simpli afemeiaţi, beţivi sau 
cheflii, cartofori sau împătimiţi ai dansului, călugării inva- 
dează cotidianul. Imaginea ce se creează în jurul lor se 
difuzează cu rapiditate în interiorul societăţii. Se ajunge astfel 
la manipularea facilă a acestui stereotip, facilitate întreținută 
de bârfă, zvonuri incontrolabile lansate în comunitate, purtate 
pe uliţă și care se sparg până la urmă de zidurile Mitropoliei. 
Instituţia ecleziastică trebuie să le controleze indiferent de 
falsitatea sau veridicitatea lor, căci faima Bisericii este atinsă. 
Imaginea controversată, plasată între două extreme atât de 
diferite — cinste, desfrânare —, intră în jocul şantajelor de tot 
felul, se dilată şi se înnegrește fără să existe prezumție de 
nevinovăție, pentru că toposul o ia înaintea realității. 

Două cazuri ne arată cum se structurează și cum funcțio- 
nează mecanismele unei astfel de imagini când adevărul 
este atât de aproape de minciună, când minciuna este însăși 
adevăr, iar realitatea nici nu mai contează în ultimă instanță. 
Înlănţuirea faptelor, contopirea poveștilor, granița fluidă 
dintre realitate și ficţiune contribuie la întreținerea și perpe- 
tuarea toposului. 

Iarna lui 1799, unii dintre țiganii mănăstirii Butoiu îl 
acuză pe egumenul Ignat că ar fi încurcat cu tiganca Gher- 
ghina, relaţie care îi întunecă minţile, făcându-l să săvâr- 
şească o serie de nedreptăți. Plângerea este reluată în luna 
mai, din același an, de alți trei țigani ai mănăstirii, Ghinea, 
Vasile și Niţu. Jalba este adresată Prea Sfinţiei Sale părin- 
tele mitropolit, susținând „cum că din pricina unii Gherghina 
tiganca nu putem noi trăi“. O comisie de cercetare în frunte 

cu părintele Nicodim este trimisă la fața locului, iar robii 
mănăstirii sunt chemaţi să-și spună păsurile. Țiganii însă, 
cu excepția celor trei, se retrag în spatele neștiinței, mai ales 
că vechiul conflict din iarnă se terminase în defavoarea lor: 
„strângându-ne în mănăstire pe toți ne-au întrebat și pe noi 
de aceea jalbă de acum. Nici o ştire n-am avut, nici că am 
îndemnat dă să să jăluiască. Căci după alt zapis ce de bună- 
voia noastră am dat la părintele Climent astă-iamă, că ne-am 
împăcat, nefiind nici o pricină între noi, încă cu zapis am luat 
şi pe numita țigancă ce era la Târgoviște cu altă poruncă.“ 
Reîntoarcerea Gherghinei în țigănia mănăstirii a semănat 
zâzanie în rândul celor tineri, astfel încât bătrânii sunt trași 
la răspundere și dojeniţi că nu știu să-și stăpânească odraslele. 
„Având datoria noi cei mai bătrâni să sfătuim pă toţi ceilalți 
mai tineri spre bine și să fie supuși“ se angajează 31 de ţigani 
în frunte cu vătafii lor, Nedelco și Stanl. 

Zece ani mai târziu, mănăstirea Butoiu se află din nou în 
mijlocul scandalului: egumenul Constantin este acuzat de 
„fapte înspăimântătoare“, iar jalba este purtată de doi ţigani 
„Zzurbagii“, Lepădat și cumnată-său, Stan, „zicând că este cu 
ştirea a tuturor“2. Acuzaţiile sunt foarte grave: „pentru egu- 
menul Constantin multe pâri făcându asupra-i, că dă la o vreme 
încoace s-au apucat de curvii și că-i bate şi-i căznește, tăindu-i 
și cu topor, arătând că sunt sluți mai toți; cum și pentru un 
copil de țigan că l-au apucat ca să-l siluiască și altele“. Ima- 
ginea călugărului zurbagiu este completă: pervers, pedofil, 
curvar, violent. Din nou ceilalți țigani sunt strânși „în fața 
bisericii“ unde li se citește jalba ce-i uimește, dacă ar fi să-i 
credem: „mai pe urmă citind și auzind ce coprindere are, cu 
toți ne-am spăimântat auzind lucruri care nici altădată nu 


1. DANIC, mss. 141, ff. 125-126. 

2. De altfel, egumenul Constantin, atunci când se apără îi acuză pe 
toți robii „carii sunt rău nărăviți și zurbagii“, „nesupuși la trebile mănăs- 
tirii“, revoltați la fiecare egumen, „și la răposatul igumen ce au fost 
înaintea mea n-au încetat cu pâri neadevărate“. BAR, mss. 647, ff. 2137. 

s-au urmat.“ Protopopul plășii, popa Gheorghe, este însărcinat 
să facă o cercetare foarte dură nu numai printre robii mănăstirii, 
ci și în rândul călugărilor și preoţilor din judeţ. Aceeași tactică 
din anii trecuţi: ţiganii se retrag în spatele unei neștiinţe totale, 
preoții și călugării așijderea. Țapi ispășitori rămân Lepădat și 
Stan, neastâmpărați, iubitori de zavistie şi zurbăl. 

Greu de spus astăzi ce s-a întâmplat la mănăstirea Bu- 
toiu între 1799-1809, dată fiind informaţia lacunară oferită 
de documente. Se observă însă construirea unor acuzații 
care duc la intervenţia puterii ecleziastice: atât egumenul 
Ignat, cât și egumenul Constantin au intrat în conflict cu 
țiganii de pe moșiile mănăstirii, motivele ar fi putut fi diverse 
şi multiple, dar cei care îi acuză se servesc de ceea ce prinde 
cel mai repede și cel mai bine: desfrâul și sodomia. Pe de altă 
parte, acuzaţiile ţiganilor ar putea fi cât se poate de reale, 
dar desfășurarea anchetei, sub presiunea fricii, putea să-i 
facă pe toți ceilalţi să se desolidarizeze de purtătorii curajoși 
ai jalbei și să se ascundă în spatele neștiinței. Aliniaţi în 
curtea mănăstirii, în plină iarnă, interogaţi „unul câte unul“, 
țiganii mărturisesc ceea ce li se cere, ceea ce anchetatorii ar 
vrea să audă, știind că aceștia vor pleca, ei vor rămâne tot 
în mănăstire, iar soarta lor ar putea fi la mâna egumenului, 
indiferent care ar fi acesta?. Pedeapsa aplicată „zurbagiilor“ 
a fost de fiecare dată publică pentru a servi de exemplu. Ei 
au, așadar, în minte nu atât rușinea, cât durerea fizică. Așa 
s-a întâmplat și de data aceasta, Stan și Lepădat sunt bătuţi 
la tălpi în faţa celorlalţi, abia apoi puși să dea zapis la mâna 
egumenului prin care „să-și mărturisească învinovăţirea 
lor și că vor face părăsire“. 

Una din acuzele aduse celor doi egumeni este și aceea că 
umblă cu bucătăresele mănăstirii. Anchetatorii explică legătura 
ca pe una pur necesară și nu neapărat desfrânată: „muerea 


1. BAR, mss. 647, ff. 217". 
2. BAR, mss. 647, ff. 211", 13 şi 21 februarie 1809. 

ce zice că mănâncă mănăstirea [...] este o prioteasă văduvă 
bătrână ce-i spală rufele, nevoind a le da la ţigance, ferit a 
nu-i [fi] zvon ponos“, se justifică în cazul egumenului Constan- 
tin!. Cert este că prezenţa femeilor în mănăstiri, sub pretextul 
preparării bucatelor sau spălării rufelor, va genera alte și alte 
tensiuni, astfel încât mitropolitul Grigorie reacționează destul 
de caustic la 1828 atunci când refuză să-și dea acordul pentru 
cuvântarea pregătită de Eufrosin Poteca cu ocazia sărbătorii 
sfintelor Paști. El notează, pe manuscrisul ce propunea „învăţă- 
tură pentru preoți“, următoarele: „Să vă îndreptaţi cu toţii, și 
apoi să îndreptaţi. Să dobândiţi năravuri bune, apoi să învă- 
țaţi de năravuri. Să goniți muierile ce le numiţi bucătărese. 
Să fiți cu toţii sfinți sau aproape sfinți, precum era dascălii 
cei mai de mult într-acel loc.“ 
* 


Forme diferite de manifestare a sexualității, forme dife- 
rite de interpretare a lor de către actorii sociali, forme diferite 
de judecare de către judecători și mai ales de către cei ce 
asistă ca spectatori la derularea lor. Societatea românească 
din epoca modernă va tolera unele dintre ele (concubinajul, 
răpirea), va exila în spatele zidurilor altele (violul, pedofilia, 
homosexualitatea), va reglementa prin legi și reguli aproape 
orice aspect al sexualităţii, va aduce în dezbaterea publică 


«3 


sexul ca „rău necesar“. 


1. BAR, mss. 647, ff. 211". 

2. Apud Paul Cornea, Originile romantismului românesc: Spiritul 
public, mişcarea ideilor şi literatura între 1780-1840, Minerva, Bucu- 
rești, 1972, pp. 651-652, nota 75. 

3. Vezi în acest sens, de exemplu, numeroasele dezbateri și 
reglementări din jurul prostituţiei: Ionela Băluţă, „Surveiller et punir: 
les médecins et la réglementation de la prostitution dans la seconde 
moitié du XIX" siècle roumain“, în I. Băluţă şi C. Vintilă-Ghiţulescu 
(coord.), Bonnes et mauvaises mæurs, pp. 173-212; Lucian Dărămuș, 
„Moeurs, normes et pratiques de entre-deux-guerres. Expériences des 
femmes: les prostituées et «l'enjeu» identitaire“, în ibidem, pp. 213—234. 


PARTEA A III-A 


Teatrul iubirii 


Arta galanteriei și maeștrii ei 


Elita boierească experimentează un alt mod de a iubi. 
El este mai sofisticat, mai teatral, utilizează o întreagă recu- 
zită: flori și bomboane, oftaturi sub ferestre și tarafuri de 
lăutari, bijuterii și șaluri de Persia, versuri și scrisori parfu- 
mate, voaluri și transparenţa corpurilor. Se cultivă erotismul, 
senzualitatea, pasiunea prin poezie, care mai de care mai îm- 
pănată de versuri fierbinţi, de inimi arzând, de văpăi. Lectu- 
rile incită prin rândurile lor incendiare ce tulbură sufletele 
sensibile predispuse să se abandoneze în iubire, cântecele de 
dor și melancoliile bolnăvicioase sunt capabile să trezească 
sufletul celei mai insensibile cucoane. 

Literatura inspiră și oferă zeci și sute de personaje și eroi, 
metode și maniere de exprimare a iubirii, soluţii — cât se 
poate de originale sau banale — de seducere și cucerire a 
celuilalt, de punere în scenă a sentimentelor, de interiorizare 
a suferințelor. Sau pur și simplu creează stări și plăceri, 
mobilizând simțurile: Costandin Racoviţă descoperă din 
întâmplare, „într-o miercuri, în 13 ale lui ghenar“ (1826), în 
casa boierului Costache Clinceanu povestea dintre Filerot 
şi Antusa și „îndulcindu-mă de ale lor patimi și răbdare 
îndelungată“, cere manuscrisul spre lectură, hotărându-se 
să-l copieze pentru sineși!. Se traduc și se citesc poveşti de 


1. Gabriel Ștrempel, Catalogul manuscriselor româneşti, Editura 
Științifică şi Enciclopedică, București, 1978, vol. I, pp. 307, 309. 

dragoste, fie că este vorba de cărțile populare, fie că este 
vorba de noile „romanțuri“ ce invadaseră cotidianul și pe 
care se pare că tinerii evgheniţi (boierii) le preferau celor care 
le-ar fi vorbit despre „politiceasca ocârmuire“ sau despre 
„împodobirea năravurilor“!. 

Iubirea, legitimă sau ilegitimă, secretă sau publică, consti- 
tuie miezul romanelor, pieselor de teatru, versurilor, reflec- 
ţiilor. Stăpână peste „ținutul dragostei sau regatul erosului“, 
femeia stabilește în Istoria galantă după Evmenia şi Sap- 
fiade „câștigul și dreptul dat jocurilor de dragoste“?. Un joc 
al dragostei în care se dezvoltă un limbaj al corpului, un 
cod al amorului, iar cuvintele au un rol mult mai puţin im- 
portant și lasă locul trupului să se lanseze într-o aventură 
periculoasă, dar excitantă. Ochii, buzele, mâinile, sânii, culo- 
rile dau tonul în acest ritual și capătă semnificații aparte 
în funcție de actori și situaţii. O lecţie despre cum să se guste 
din plăcerile iubirii, în care fiecare privire, fiecare atingere, 
fiecare cuvânt provoacă plăcere, fiori, dorințe. Cititorii află 
cum pot fura „puțină patimă“ numai „prin mișcări perfide 
ale ochilor“, cum o scenă de respect, aparent nevinovată, oferă 
senzații nebănuite: „mama, de evlavie, s-a aplecat să-i sărute 
dreapta după obicei și dându-i el palma ca să-i arate mai 
multă cinste i-a atins obrazul cu degetele și ieșindu-i focul 
dragostei din inimă, faţa ei s-a făcut ca macul, roșie la culoare, 
şi zbătându-i-se inima, a simțit nevoia să-și dezgolească 


1. Paul Cornea, Originile romantismului românesc, p. 630, nota 
81. Cartea oferă informații și analize esenţiale cu privire la lecturile 
din această perioadă. Vezi şi Cornelia Papacostea-Danielopolu, Lite- 
ratura în limba greacă din Principatele Române (1774-1830), Minerva, 
București, 1982. Despre influenţa literaturii asupra „moravurilor“ 
vezi Denis De Rougemont, L'amour et l'Occident, Plon, Paris, 1939, 
pp. 147-204. 

2. Lia Brad Chisacof, Antologie de literatură greacă din Princi- 
patele Române, Pegasus Press, București, 2003, p. 110. 

cumva pieptul.“ lar Evmenia cea îndrăgostită de Gheorghe 
se lasă purtată de valul excitant al senzualităţii „întâlnin- 
du-se ochii Evmeniei cu ai lui și trimițând Eros săgeți din 
amândouă părțile, au prins drag inimile lor. / Fiecare dintre 
părți ascunzându-și gândurile perfide de rușine, fura câte 
puţină patimă“?. Infidela Evmenia continuă jocul ori de câte 
ori are ocazia: „Pe ascuns, când găseau prilej, se bucurau 
de rodul dragostei, atât cât îngăduia timpul și locul, săru- 
tându-se cu sărutări ciudate, se măguleau, se îmbrățișau, 
se strângeau, împreunațţi își schimbau între ei pornirile 
acelorași patimi ale trupului. Ochii le orbeau trimițându-și 
de la unul la altul săgeți aprise, de la o jumătate la cealaltă 
a feţei și suspinele înflăcărate pornind din piept aprindeau 
pojar în sufletele lor, cerând mereu timp, știință și loc ca să 
se răcorească în apa mulțumirii cu dragostea lor.“ Litera- 
tura greacă, sau în limba greacă, este însoţită de literatura 
franceză care aduce eliberarea prin dragoste, după cum se 
justifică un personaj în fața reproșurilor soţiei cu privire la 
legăturile lui amoroase: „Cine e învățat cu Europa vrea să 
se simtă slobod.“4 

Prin intermediul acestor lecturi se dezvoltă poezia erotică, 
bahică, cântecele de lume, căci ce este poezia „decât o mișcare 
a simțţirii, o patimă sufletească și o naștere a fandasii“. „Nă- 
luc“, prins în mrejele amorului, îndrăgostitul „ţese idei și 


1. Ibidem, p. 132. 

2. Ibidem. 

3. Ibidem, p. 135. Pentru importanța literaturii fanariote a se 
vedea Peter Mackridge, „Some Greek Litterary Representations of 
Greek Life and Language in the Late Eighteenth Century“, în Revista 
de istorie şi teorie literară, n. 1—4, 2016, pp. 171-195; Peter Mackridge, 
Enlightenment or Entertainment? The Intolerable Lightness of Pha- 
nariot Literature, 1750-1800, https://www.academia.edu/ 41212631/ 
Enlightenment_or_entertainment_The_intolerable_lightness_of_ 
Phanariot_literature_1750-_1800. 

4. Ibidem, p. 168. 


188 TEATRUL IUBIRII 


păreri“, alcătuiește stihuri și se slujește de rime pentru a 
se face înțeles, pentru a seduce. Poezia, în calitatea sa de 
„organ muzicesc“ este leacul, fiind „lucrul cel mai pătimaș 
şi mai simţitor la fire“, împreună având puterea „de a domoli 
veri ce inimă împietrită“!. Este așadar vremea versurilor: 
Ienăchiță Văcărescu le face pentru Zoița Moruzi, Costache 
Conachi pentru Zulnia Negri, Nicolae Văcărescu pentru 
Dafinica sau Vitorița, Alecu Văcărescu pentru Lucsandra, 
Iancu Văcărescu pentru oricine, Anton Pann pentru Anica, 
Heliade Rădulescu pentru Marița, Grigore Andronescu pen- 
tru Leanca și Liza. Unele devin atât de cunoscute că se pierd 
în folclorul popular și sunt preluate în cântecele lăutarilor 
sau copiate în colecții numite „Cântece de lume“ sau „Stihuri 
de dragoste și de lume“. Totul devine poezie, suferința: „Ini- 
mă! Me ia mirare / Cum mai poţi avea răbdare / Pururea în 
foc arzând! / Neavând nici mângâiere / Nici vreo milă de du- 
rere / De la nimeni așteptând“, tristeţea: „Cât mi-e urât 
când sunt fără tine / Toate pre pământ moarte sunt pentru 
mine“, divinizarea: „Oglinda, când ţi-ar arăta / Întreagă 
frumusețea ta; / Atunci și tu ca mine / Te-ai închina la tine.“f, 
dorința: „Tu ești puişor canar / Nu te hrănești cu zahar, / 
Nici măcar cu cânepioară / Ci hrăpești o inimioară / Ce-ai 
făcut-o jertfă ţie / Ce-ai cu ea de gând nu știe“, nebunia 
iubirii: „Dă lacrimi vărs pâraie / Cu groaznică văpaie, / Şi 
sufletul îmi iese / Dă ohtaturi adese. / Un ceas nu văd odihnă 
/ Nu dorm vreodată-n ticnă, / Durerile-mi sunt hrană, / Și 


1. Paris Barbu Mumulean, Rost de poezii adecă stihuri acum întâi 
alcătuite în limba românească dă Paris Barbu Mumulean, în București 
în cea de nou făcută tipografie, 1820, p. 1. 

2. Anton Pann, Spitalul amorului sau cântărețul dorului, Râm- 
nicu Vâlcea, Tipografia Oprea Demetrescu, 1891, pp. 9-10. 

3. Ibidem, p. 12. 

4. Poezie românească de la începuturi până la 1830, Editura Fun- 
dației Culturale Române, București, 1996, p. 122. 

5. Alexandru Piru, Poeţii Văcărești, p. 40. 

mângâieri la rană. / Mă arz peste măsură! / Slăbesc fără 
căldură! / Sunt bolnav în picere, / Și mor făcând tăcere! / Când 
nu te văz am chinuri / Și când te văz leşinuri; / Ș-un ceas 
nu-mi prisoseşște / Să-ţi spui ce mă trudeşte!“! 

Serdarul Grigore Andronescu își cântă virilitatea şi dra- 
gostea cu ajutorul poeziei. Născut la a ianuarie 1778, în 
mahalaua Popescului, lângă biserica Sfântul Nicolae, din 
București, fiul boierului Șerban și al Zamfirei, Grigore învață 
carte la școala din mahala. Mai târziu, când ocupă diferite 
dregătorii în aparatul administrativ al Valahiei, observăm 
că are cunoștințe de drept, agronomie și cunoaște limba 
greacă. După moartea soției sale, Măndica, pe la 1829, ră- 
mâne singur cu grija celor opt copii?. Văduvie nu înseamnă 
recluziune și izolare de lume, mai ales pentru Grigore Andro- 
nescu, care, în calitatea sa de judecător, pe la diferite depar- 
tamente, circulă prin ţară, cu treburile dregătoriei. Răgazul 
dintre două pricini, timpul petrecut prin ţară („petrecere 
de vreme“), pentru rezolvarea diferitelor jalbe și-l petrece 
versificând, compunând poezii dedicate celor apropiaţi sau 
celor puternici ai zilei. „Stihuri făcute de mine la venirea dom- 
nului nostru rumân Grigorie Ghica vodă“, scrie la 1822, dedi- 
când noului domn stihuri de bun venit, în încercarea de a-i 
câștiga bunăvoința?. Femeile din viața serdarului Grigore 
primesc și ele stihuri, unele doar pentru a fi flatate, altele 
cinstite, arătându-le „priteșugul“. Pe „când se afla bolnav, la 
Ploiești“, scria versuri dedicate „soţiei sale“, în care-i plângea 
absența. „Icoană zugrăvită“ este chipul ei, purtat în suflet, 
iar suferințele bolii îi aduc aminte în fiecare minut „că 
lipsește de lângă el“. 


1. Ibidem, p. 59. 

2. Pentru cariera lui Grigore Andonescu a se vedea Ilie Corfus, 
Însemnările Androneştilor, București, 1947, p. 11-12. 

3. BAR, mss. 271, f. 1. 

4. BAR, mss, 271, f. 26. 

Trecerea anilor și văduvia îl poartă prin diferite relaţii, 
unele pasagere, altele de durată. Versurile sale clasifică și 
califică femeile din viaţa sa, oferindu-le versuri în funcţie de 
disponibilitatea lor, de emoţiile trăite alături de ele, de plă- 
cerile sexuale experimentate, de bucuria de a trăi. Cammeţelul 
de versuri este, de fapt, o oglindă a relaţiilor amoroase trăite 
de serdar. Le enumăr aici așa cum sunt ele notate: îndră- 
gostit de o „cocoană“, căreia nu-i pronunță numele, îi trimite 
versuri pline de „foc învăpăiat“ și o roagă să-și aplece ochii 
asupra lui și să-i aline suferințal; trăiește experiențe sexuale 
uimitoare alături de „Leanca dragă, Leanca nebuna“ ce se 
iubește „cu plăcere / cu tot omul care cere“. Versurile porno- 
grafice cântă bucuria acestei femei de a se iubi cu alții și căreia 
i se supune și el?. Titlul poeziei este: „Pentru Leanca, slujnica 
ce am avut-o în zece rânduri“. Marghioala este o altă slujnică, 
așezată pe moșia sa de la Ungureni, dar pentru ea nu mai 
are nici respect, nici îngăduință din moment ce „a sărit să 
dea în el“, drept „mulțumire“. Femeia este judecată aspru, 
„curva“ care s-a dat la tot satul?. „Ah, Elizi, Lizi / Draga mea 
Lizi“, scrie serdarul Andronescu închinând un poem acestei 
Lizi de la care cere „puţin noroc“, puţină iubire. Se pare că și 
obţine ceva de la Lizi, doar că nu gratis și nici așa cum și-ar 
fi dorit, pentru că la sfârșitul versurilor, boierul intervine 
și notează supărat: „nici o floarță ca aceasta nu m-au înșelat, 
căci într-o lună și jumătate me-au furatu hai<ne>le de șapte 
lei“4. Mai este îndrăgostit și de fata protopopului de la Ungu- 
reni, căreia nu poate decât să-i declare amorul platonic, ser- 
vindu-se de versurile lui Ienăchiţă Văcărescu pentru a 
versifica iubirea imposibilă: „Astă castă / Pusă-n glastră / 


1. BAR, mss. 271, f. 34v. Vezi și f. 7iv unde versurile sunt reluate 
pentru „cocoana Crăciunescu“. 

2. BAR, mss. 271, f.. 104v. 

3. BAR, mss. 271, f. 102r. 

4. BAR, mss 271, f. 104r. 

Ca o floare să fereşte / De ghimpi ce-o păzeşte / Să o rupu 
mi-e frică, / Să o las să strică“!. Versurile dedicate uneia Zoița 
sunt aceleași recompuneri din alte stihuri și teme care cir- 
culau în epocă?. Serdarul Grigore Andronescu este cunoscut 
pentru însemnările sale, importante pentru cunoașterea 
lumii bucureștene dinainte și după Regulamentul Organic. 
Versurile sale însă au rămas în manuscris apreciate ca 
stângace și poate mult prea obscene. 

Se dezvoltă până la paroxism serenadele sub balcoanele 
aleselor în miez de noapte și promenadele cu tarafuri de 
lăutari şi masalale pe sub sacnasiu. Sub Grigore vodă Ghica, 
noapte de noapte mahalalele răsună de cântece și chiuituri, 
de veselie și ţipete, de câini și pistoale. În frunte, chiar Vodă 
„plecat să dăzmierde pă nevasta lui Pavel“ prin mahalaua 
Colentinei cu „plimbări de lăutari“. E urmat de beizadea 
Costache Caragea, de fiul său Iancu, de Bărcănești sau de 
Bărbucică Caragea. Pe buzele tuturor se află un vocabular 
plin de voluptate: sâni și trandafiri, amorezi și săgeți, „pică- 
turi din roa fericirii“, „lanţul dulce al iubirii“, „robia iubi- 
rii“, „Afrodita și sărmanul Amor“, „inimă, credință, adorare“, 
„locaș al graţiilor și cuib al amorului“, lacrimi și suflete 
tremurând.5 

Aceeași literatură oferă locuri ale flirtului — petreceri și 
baluri, comedii și chefuri de noapte, teatru și dans, chioșcuri 


1. BAR, mss. 271, f. 103v. 

2. BAR, mss 271, f. 77V. 

3. Însemnările Androneştilor, publicate cu un studiu introductiv 
de Ilie Corfus, București, 1947, P. 47. 

4. Ion Ghica, Scrisori către Vasile Alecsandri, EPLA, București, 
1953, pp. 66-71. 

5. Vezi versurile lui Alexandru Văcărescu și Cântecul trandafiru- 
lui scris de Nicolae Văcărescu. Ion Vârtosu, Corespondenţa literară 
între Nicolae şi Iancu Văcărescu, 1814-1817, București, 1938, pp. 46-49; 
Al. Piru, Poeţii Văcărești, pp. 55-56. 

și grădini —, aici „calea dragostei poate fi deschisă“, „vorbele 
tainice“ împărtășite, „vâlvătaia pornirilor“ răcorită, „poftitele 
fructe“ în sfârșit gustate. 


Baluri, muzici şi cadriluri 


De la 1780 până la 1830, în vremuri de ocupaţie militară 
sau de acalmie, balurile devin un mijloc eficient de sociali- 
zare pentru boierimea moldavă și valahă. Că sunt ţinute de 
către ofițerii ruși sau austrieci, de către consulii francezi sau 
englezi, de către domn sau un mare boier, întreaga elită a 
Bucureștiului se adună să danseze, să asculte muzică, să 
afle ultimele bârfe, să vadă și să fie văzută, să joace cărți, 
să vâneze o jună nobilă sau un tânăr ofițer. Atunci când ele 
sunt organizate de străini, sunt un bun prilej de a vedea și 
imita gesturi și maniere, haine și coafuri, mobile și tacâmuri, 
dansuri și muzici.1 

Dionisie Eclisiarhul notează cu minuţiozitate toate aceste 
evenimente mondene derulate cu venirea fiecărei armate, 
cu trecerea fiecărui sol către Poartă, cu instalarea unui nou 
domn. Războiul din 1789-1792: „Nemţii, după ce s-au așezat 
în București și în Craiova, s-au apucat de muzici și de baluri, 
după obiceaiul lor, și nu prea grijiia de războiu. ... Şi înbiia 
şi boerii, mai vărtos muierile, muzicele și balurile nemțești, 
că să aduna cu ei la ceale veselitoare.“ Atât de frecvente de- 
veniseră încât boierii ajunseseră să se teamă, văzând că 
nemții „stau de tractiri la baluri“ în loc să fie vigilenți și 
preocupaţi de purtarea războiului.2 


1. Pentru detalii cu privire la acest subiect a se vedea Constanţa 
Vintilă-Ghiţulescu, Pazimă şi desfătare: Despre lucrurile mărunte 
ale vieţii cotidiene în societatea românească (1750-1860), București, 
Humanitas, 2015. 

a. Dionisie Eclisiarhu, Scrieri alese: Hronograf. Predoslovii, pp. 


49-50. 

La acest sfârșit de secol, petrecerile sunt un amestec în- 
tre noutăţile aduse de noii cuceritori și vechile obiceiuri oto- 
mane ale boierilor: anterie și giubele, ișlice și calpace, rochii 
de ghermeșut și iminei se învârt în pași de dans, se leagănă 
alene în hore și în sunetele tarafurilor de lăutari ţigani. 
Războaiele și deschiderea de consulate la Iași și București 
vor schimba foarte repede această stare de lucruri. Ruși, aus- 
trieci, francezi, englezi sau prusaci aduc cu ei la Iași și Bucu- 
rești o altă lume. O etalează pe străzile orașelor atunci când 
fac vizite sau când ies pur și simplu la plimbare, când orga- 
nizează baluri și petreceri, când participă la cele ale boierilor 
sau domnilor. Iar femeile și bărbaţii se lasă contaminați de 
această nouă lume: femeile cu avânt și exuberanţă, tinerii plini 
de curiozitate, bătrânii cu reticență, dar nu foarte convingători. 

Mai întâi se învață dansul: la 1784 John Pety, soţia și fiica, 
oferă lecţii de dans boierilor și boieroaicelor adunaţi să săr- 
bătorească o nuntă. lată povestea: „Sala era plină de lume. 
Erau multe doamne îmbrăcate după moda românească și 
cea grecească; găteala lor era foarte bogată și împodobită 
din belșug cu diamante și alte pietre scumpe... Nevastă-mea 
şi fiică-mea au dansat menuete, iar după aceea cadriluri 
foarte iuți. Pot să vă asigur că nu-mi puteam stăpâni râsul 
văzând pe domnii aceia cu bărbile lor impunătoare siliți să 
se ţină de dans în tempoul dat de nevastă-mea. În cele din 
urmă, grecoaicele s-au însuflețit grozav și s-au străduit să 
danseze ca englezoaicele.“! Heinrich von Reimers îi învață, 
nouă ani mai târziu, pe boierii de la Iași și București, poloneze, 
contradanțuri, cadriluri. Și de data aceasta tot cucoanele se 
dovedesc mai receptive, gata să înveţe noile ritmuri și noii 
pași: „balul ambasadorului a fost deschis, după obiceiul din 


1. Călători străini despre ţările române, Editura Academiei Române, 
M. Holban, M.M. Alexandrescu-dersca Bulgaru, P. Cernovodeanu 
(coord.), București, 2000, vol. X, partea I, p. 669. 

patria noastră, cu o poloneză. Dansul acesta, deoarece nu cere 
în sine prea multă artă, a fost dansat de doamnele de aici 
fără nici o greutate; dar abia le-am invitat la un dans engle- 
zesc, că am primit de la toate același răspuns: «nu știu», până 
când, în cele din urmă, hotărâte de soţii lor, au primit și 
s-au lăsat învârtite de zor.“! Jocurile „naţionale“ și muzicile 
țiganilor ocupă încă marea parte a serii de bal, iar consulii 
sau ofițerii trebuie să ţină cont de acest lucru atunci când 
îi invită pe boieri: „ambasadorul însă, pentru a-și distra 
oaspeţii cu jocurile lor naţionale, a adus și lăutari țigani din 
localitate.“2 Urmează atracţia către limba franceză din 
dorința firească de a comunica cu toți acești străini, apoi do- 
rința de a avea hainele lor, manierele lor, civilitatea lor. 
Ocupaţia rusă din 1806-1812 este importantă în această 
direcţie. Dintr-un oraș asediat de turci, Bucureștiul, eliberat 
de armatele ruse, în frunte cu generalul Miloradovici, devine 
un loc al aventurilor de tot felul. În scurt timp și odată cu 
reîntoarcerea boierilor refugiaţi prin Transilvania, balurile 
şi petrecerile reîncep, iar „capitala a ajuns brusc lăcașul plă- 
cerilor“, mărturisește generalul Langeron, martor al eveni- 
mentelor?. La Iași, București, Craiova, rușii se instalează 
ca la ei acasă. Iubitori de petreceri, de jocul de cărți, de femei, 
balurile se succed unul după altul, unele organizate chiar 
de domnul țării pentru a le intra în graţii: „domnul Ypsilantu 
încă să aduna cu ghenerarii la zăefeturi și Măriia sa încă 
le făcea zăefeturi.““ Boierii țes intrigi, taberele nu întârzie 
să apară, filoturei și filoruși se înfruntă pe teritoriul politicii 


1. Ibidem, vol. X, partea II, p. 1155 și 1168—1169. 

2. Ibidem, p. 1155. 

3. Călători străini despre ţările române în secolul al XIX-lea, serie 
nouă, vol. I (1801—1821), G. Filitti, B. Marinescu, Ș. Rădulescu-Zoner, 
M. Stroia, P. Cernovodeanu (coord.), Editura Academiei Române, 
București, 2004, vol. I, serie nouă, pp. 320—321. 

4. Dionisie Eclisiarhu, op. cit., p. 123. 

şi al amorului. Dragostea dintre armata de ocupație și ocu- 
panți începe de sus în jos. Generalul Miloradovici se aprinde 
repede, repede, după fata marelui boier Constantin Filipescu. 
Fără a fi o frumusețe, dar cu însușiri plăcute, tânăra Filipescu 
reuşeşte să-l subjuge pe generalul rus care cedează întreaga 
administraţie în mâinile tatălui amantei sale, el fiind cu 
totul „orbit, zăpăcit, înnebunit“. Relaţia are acordul tatălui 
care, pentru a controla întreaga politică, are tot interesul 
„să întreţină această pasiune“!. În plus generalul promite 
tinerei că o va lua de soţie, ceea ce nu avea să se întâmple 
atunci când pleacă din București?. Relaţia este atât de vizi- 
bilă și creează atâta vâlvă că până și Dionisie Eclisiarhul 
află, notând următoarele în Hronograful său: „Miloradovici 
rămâind comandir, nezăticnindu-l nimenea, s-au însurat și 
au luat pe fata banului Filipescu că și mai nainte au avut 
a face cu casa Filipescului priteșug și să robise cu pofta mue- 
rească și sta numai de baluri și tractaţii.“3 Are dreptate, 
căci și alți generali se lasă prinși în ale amorului. Bătrânul 
general Isaiev, de pildă, întreţine o amantă „grecoaică“, iar 
prima grijă a generalului Kutuzov, odată numit la București, 
este „să-și caute o amantă“ unde se pare că nu-i „greu să 
găsești așa ceva“, spune același general Langeron. Pe toți 
îi uimește alegerea sa, ținând cont că generalul avea deja 
7o de ani: „s-a oprit la o copilă de 14 ani, nepoată a lui Var- 
laam, căsătorită cu un tânăr boier numit Guliano. Kutuzov 
a plăcut-o şi, cunoscându-i pe români, i-a spus soțului să-și 
aducă nevasta și acesta s-a executat. A doua zi, Kutuzov 


1. Despre această poveste vezi relatările generalului Langeron, 
în Hurmuzaki, vol. III, supliment I, pp. 117-159 și Călători străini, 
vol. I, serie nouă, pp. 324-339. 

2. Informaţie transmisă de generalul Langeron, dar contrazis apoi 
de Dionisie Eclisiarhu. 

3. Dionisie Eclisiarhu, op. cit., p. 145. 

4. Călători străini, vol. I, serie nouă, p. 343. 

ne-a prezentat Dulcineea și s-a afișat cu ea în public.“! 
Lucsandra Bărcănescu, căci despre ea este vorba, a reușit 
în scurtă vreme să-l domine pe bătrânul general și „nu s-a 
mai jenat de nimic. S-a dedat celui mai rușinos desfrâu, 
sfidând în chipul cel mai scandalos orice urmă de respect 
uman. Și-a transformat casa într-un adevărat lupanar. A 
lăsat deoparte orice pudoare și orice bună cuviință până 
într-atât încât a răpit-o în mod public soțului ei pe această 
mică româncă... A făcut din ea metresa oficială, sultana 
favorită. Venea la el în fiecare seară și-și permitea cu ea, în 
faţa tuturor, familiaritățile care degenerau în indecență, 
scandalizându-i pe toți oamenii cinstiți siliți să se ducă la 
el. Când era invitat la dejun trebuia poftită și Madame 
Guliano și după masă se închidea cu ea în cabinet... La ba- 
luri, în cluburi, în locuri publice mica nerușinată era văzută 
tot timpul alături de el. Se așeza adesea pe genuchii aman- 
tului ei de 70 de ani, se juca cu decoraţiile lui și se lăsa săru- 
tată hohotind de râs.“? 

Exigentul Langeron redă atmosfera din capitala Ţării 
Românești cu cancanurile și intrigile sale, atmosferă între- 
ținută de boieri, dar mai ales de boieroaice, unele înlănțuite 
cu adevărat în arta iubirii cu ofițerii ruși, altele doar așa, 
să-și mai omoare plictiseala. Cert este că retragerea armatei 
ruse n-a fost apreciată de acestea din urmă, dar dorită de 
bărbaţii lor și mai ales de populaţia împovărată cu întreți- 
nerea ei. Impresia lăsată de această armată lacomă și gră- 
bită să se înfrupte din tot este una negativă, iar Dionisie 
Eclisiarhu o înregistrează cu năduf: „S-a făcut o oarecare 
linişte în ţară, după ce s-au văzut lăcuitorii izbăviţi de greotă- 
tile și năcazurile oștilor muscălești cari poezisă ca lăcustele, 
de nu le mai ajungea casă sau loc a încăpea, supărând foarte 


1. Ibidem, p. 349. 
2. Ibidem, p. 355. 

greu cu mâncarea pe lăcuitori, că așa îi orânduisă de la dom- 
nie să-i hrănească lăcuitorii țării; și nu-i mai putea sătura 
și încă și fura tot ce găsiia, o, vai! Ce pătimiia toţi lăcuitori[i] 
de obşte.“! 

Schimbările sunt evidente după acest moment. Când con- 
tele de Lagarde ajunge la București în iarna lui 1813, femeile 
sunt deja îmbrăcate după moda de la Paris și Viena, au gust 
şi cochetărie, ca și doamnele din capitalele occidentale, cântă 
la harpă și la pian, vorbesc cu ușurință franțuzește. El însuși 
se lasă sedus de fermecătoarea și frumoasa văduvă Catinca 
Slătineanu?. Din acest moment, drumul este deschis: apar 
„cluburi publice“ unde, mai ales în timpul iernii, „se dau de 
trei sau patru ori pe săptămână baluri mascate, care atrag 
foarte multă lume“. Există chiar și un „Club boieresc“, după 
cum mărturisește William Wilkinson, consul al Marii Britanii 
la București în perioada 1814-1818, foarte frecventat către 
sfârșitul carnavalului. Hora este încet-încet exilată spre 
popor, iar „dansurile europene“ câștigă aristocrația, mai ales 
tinerii se întrec în „cadrilul englezesc, mazurca leșească și 
valsul nemţesc“5. Prezenţa armatei ruse în anii 1828-1834 
nu face decât să continue balurile oprite cu 20 de ani în urmă, 
ba mai mult, terenul este deja pregătit, boierii deja inițiați 
în arta dansului, cluburile publice prezente mai peste tot, 
astfel încât cucoanele sar în sus de bucurie când, la 1829, ar- 
mata rusă pătrunde în București: „Intrarea lor fu pă podul 
Mogoșoaei pă la opt ceasuri după prânz, toate casele pă lângă 
uliţă era pline de privitori după ferestre, cocoanele nu știa 
ce să mai facă de bucurie, mulțămind lui Dumnezeu că au 
scăpat de toate relele, unile să uita să-și vază prietenii cei 


1. Dionisie Eclisiarhu, op. cit., pp. 170—171. 

2. Călători străini, vol. I, serie nouă, pp. 565-570. 

3. Ibidem, p. 641. 

4. Ibidem. 

5. P. Samarian, O veche monografie sanitară a Munteniei, p. 117. 

vechi, pentru că de vo cincisprezece ani era de când avuse- 
seră nenorocirea să fie fără ruși“, povestește Eufrosin Potecal. 


La şosea 


Orașul atrage ca un butoi cu miere. Boierii și boieroaicele, 
negustorii și meșteșugarii se grăbesc să se așeze în oraș, 
holteii și fetele sărace se ascund în anonimatul ulițelor, cer- 
şetorii și prostituatele roiesc în jurul locurilor publice — câr- 
ciumi, cafenele, cluburi, teatre, biserici. Nu-i sperie decât 
ciuma și invaziile militare, dar odată pericolul trecut se 
reîntore în orașul care poartă cu el lumina, noutăţile, curio- 
zităţile, moda, muzica, amorul, tentaţiile, în fine, viaţa. 

Tiţa Clinceanu nu dorește cu nici un chip să locuiască la 
Târgul Jiu, acolo unde Nicolae are slujbă și casă, moșii și 
afaceri, și din prima zi a căsătoriei se mută în București cu 
mare cheltuială, că doar trebuia să fie tot timpul la curent 
cu toate cele ale vieții mondene. Și așa curge viața lor timp 
de 18 ani, ella Târgu Jiu cu slujbe și grijă pentru agoniseală, 
ea la București împrăștiind bani în stânga și-n dreapta pe 
frivolităţile cotidiene, el cu ofuri și economii, ea cu „pohte“ și 
petreceri. Și-o duseră așa până ajunseră la fundul pungii. 
Abia atunci Tiţa se înduplecă sfătuirilor bărbatului și se 
întoarse la Târgu Jiu, dar mintea îi este tot la petrecerile 
Bucureștiului ce „nici într-un chip n-ar fi voit a le uita“. Și uite 
așa, într-o seară, puse caii la trăsură și, sub pretext că-și 
vizitează rudele, luă drumul orașului ce avea încă atâtea să-i 
ofere?. Dar ce-i oferea acest oraș pe lângă baluri și muzici? 

Plimbările la şosea devin o adevărată modă după 1812. 
În zilele frumoase de primăvară sau sub soarele verii, boierii 
ies la preumblare, dar nu la pas și sub umbreluțe, ci înghe- 


1. BAR, mss. 1564, f. 13”. 
2. BAR, mss. 649, f. 39'—40”, 13 aprilie 1829. 

suiți în trăsurile poleite aduse de la Berlin sau Viena. Pe 
înserat, promenada pe ulițele orașului începe: în sus și-n jos 
se preumblă cucoane gătite și însoţite de câte o slujnicuță, în 
sus şi-n jos se plimbă boierul acompaniat de valeți și vizitii. 
Cu echipaje asemănătoare celor din marile orașe ale Europei, 
boierii se lasă zdruncinaţi pe podinile proaste ce acoperă uli- 
tele orașului aproape în fiecare zi. Uneori ajung până la Bă- 
neasa, Colentina și mai ales la Herăstrău, loc de întâlnire 
unde toată lumea coboară din trăsură. Plimbările la pas încep 
în jurul lacului, pe cărări deja știute, printre copaci și iarbă, 
boierii se opresc la cafeneaua din mijlocul parcului, se desfată 
cu cafea și înghețată, cu băuturi răcoritoare. Preumblarea 
este reluată, iar cucoanele își expun rochiile, bijuteriile, far- 
mecele, schimbă priviri galeșe sau încruntări furioase, bâr- 
fesc pe cei absenţi, discută ultimele noutăți. Spre seară se 
grăbesc spre casele lor, iar sute de trăsuri, ce ridică nori de 
praf, se ciocnesc și ciondănesc, blocând drumul, creând aglo- 
meraţie, punând la grea încercare nervii vizitiilor, dar mai 
ales pe cei ai boierilor. Pe timpul iernii, locul trăsurilor este 
luat de sănii, iar sărbătorile impun un alt ritual: „vizitele 
de felicitare“ la curte și pe la prieteni pentru a-și ura reciproc 
„sărbători fericite“ și „la mulți ani“. 

Trupe de artiști trec cu regularitate prin oraș, iar în 1817 
o trupă germană este încurajată să rămână și să înfiinţeze 
un teatru care, cu ajutorul domniței Ralu Caragea, devine un 
teatru regulat. Se joacă piese în germană, italiană, greacă, 
franceză, română. Deși mulți boieri nu înțeleg germana, 
spectacolele își găsesc întotdeauna spectatori, astfel încât la 
1826 piesele se mai jucau încă în această limbă, stârnind 
mâhnirea boierului Dinicu Golescu. Dar teatrul este înainte 


1. Dinicu Golescu, Însemnare a călătoriii mele, Costandin Rado- 
vici din Golești, făcută în anul 1824, 1825, 1826, postfață și bibliografie 
Mircea Iorgulescu, Minerva, București, 1977, pp. 111—112. 

de toate un loc al sociabilităţii, un loc unde cucoanele își eta- 
lează rochiile și bijuteriile, boierii cunoștințele, tinerii nou- 
tăţile și experiențele, în fine este un loc „de întâlnire generală 
a societăţii“, mai mult decât o „atracţie pentru scenă“, după 
cum îl califică consulul englez Wilkinson!. 

Viaţa se concentrează așadar în inima orașului, ieșirile 
în afară, „la țară“ sau „la moșie“ nu sunt prea gustate, chiar 
dacă doctorul Constantin Caracaș, medic al capitalei între 
1800—1828, le recomandă „pentru aerul curat“ și necesitatea 
„mișcării corpului“2. Boierii însă nu iubesc astfel de preum- 
blări și nu părăsesc reședința din capitală fie iarnă, fie vară. 
Totuși, pe moșiile lor ridică conace frumoase dotate cu toate 
cele necesare unei locuinţe ce ar trebui să fie gata să-l pri- 
mească pe stăpân la orice oră. Există bineînţeles și excep- 
ţii, un Dinicu Golescu ce deplânge această stare de fapt 
impusă mai ales de dorința de a fi cât mai aproape de putere 
şi de a se împărtăși astfel din „resturile“ oferite de stăpânire. 
Explicaţia este valabilă mai ales în cazul boierilor, dar situa- 
ţia convine de minune și jumătăților lor, întrucât numai 
orașul le furniza soluții împotriva plictiselii. Se înfiripă 
acum, cu boierii Văcărești și apoi cu Golescu, o idealizare a 
vieţii la ţară, curent deja prezent în scrierile franceze sau 
engleze. Pentru boierul Dinicu Golescu, viaţa la ţară nu 
poate fi decât „împărătească“, „odihnită“, „veselă“, altfel 
zis: „dobândind aerul cel curat, am fi mai sănătoși, am avea 
putere și sânge mai curat, am gândi mai bine“, dar pas de 


1. Călători străini, serie nouă, vol. I, p. 642. 

2. P. Samarian, O veche monografie sanitară a Munteniei, p. 114. 

3. Şi consulul englez Wilkinson constată această concentrare a aris- 
tocrației românești în capitală. Călători străini, serie nouă, vol. I, p. 641. 

4. Keith Thomas, Dans le jardin de la nature. La mutation des 
sensibilités en Angleterre à l'époque moderne (1500-1800), Gallimard, 
Paris, 1985. 

5. Dinicu Golescu, Însemnare a călătoriii mele, pp. 116-117. 

te înțelege cu cucoana ce nu vrea nici în ruptul capului să-și 
petreacă vara la moșie departe de baluri și cluburi, de teatru 
şi șosea, de modă și prăvălii. 


Luxul — nebunia cucoanelor 


Pentru a intra în noua lume, arginţii răsunători sunt puși 
la bătaiel. Se golesc pungi pe taraba negustorilor, banii se 
scurg printre degete în fața marchitanilor sau mămularilor 
ce umblă din zori și până în noapte pe ulițele mahalalelor, 
se topesc averi în dughenele bijutierilor, se aruncă cu incon- 
ştiență groși și florini pe butci şi trăsuri. Luxul se afișează 
pe ulițele orașelor, antrenează domni și doamne, cucoane 
şi boieri, jupânese și negustori, mahalagii și mahalagioaice. 
Risipă, ostentaţie, „lux deșănțăt“, strălucire, echipaje splen- 
dide — călătorii străini sunt unanimi în a descrie opulența 
în care trăiesc boierii români?. 

Pentru a fi în ton cu noua modă, lenăchiță Văcărescu co- 
mandă argintărie şi porțelanuri la Viena; printre acestea 
se regăsesc „solniţe“, ibrice cât mai specializate — „pentru 
zahăr“, „pentru muștar“, pentru oţet“, „pentru untdelemn 
așa cum obișnuiesc europenii“ — „cutie pentru zahăr /zahar- 
niță/, așa cum fac europenii cu cleștele, care ia zahărul și îl 
pun în căni“, furculițe de argint „de tip englezesc“, farfurii 
„de Viena“, și totul trebuie să fie după gustul „nobililor din 
Europa“. Nicolae Dudescu își pune la bătaie întreaga avere 


1. Subiectul a fost tratat pe larg aici: Constanţa Vintilă, Giulia 
Calvi, Mária Pakucs-Willcoks, Nicoleta Roman, Michał Wasiucionek, 
Lux, modă şi alte bagatele politiceşti în Europa de Sud-Est, secolele 
XVI-XIX, Humanitas, București, 2012. 

2. Călători străini, serie nouă, vol. I, pp. 334, 638, 679. 

3. Mihai Caratasu, Documentele Văcăreștilor, Litera, București, 


1975, PP. 59-61. 

pentru a-l convinge pe Napoleon de cauza românilor; odată 
ajuns la Paris extravaganţele încep: diamante și rubine 
pentru Mme de Recamier și Mme de Staël, zahăr și sănii în 
plină vară pe Champs-Elys6es!. Tarsiţa Filipescu sfidează 
ordinul domnului Caragea și în plină zi se plimbă pe sub 
geamurile curţii domnești îmbrăcată din cap până în picioare 
în atlas alb, culoare rezervată prin pitace domnești numai 
familiei princiare?. Negustorii se prind și ei în această artă 
a cheltuielilor: Dumitrache Papazoglu își ridică trei rânduri 
de case, Hagi Moscu își comandă mobilă vieneză, Hagi Stan 
Jianu este interesat de orice „lucru raritet“?. Sunt urmaţi de 
boiernași, ca acel Dumitrache Gheorghiu, sluger ce nu se 
teme a-și rotunji capitalul prin furt din casa marelui negustor 
Hagi Moscu. Însurat, Dumitrache începe să-și arate măreţia 
cu „foarte mari cheltuieli, cu case cum să văd, gevaeruri, 
haine, galantomii, împrumuturi și căldărâmuri“ mirând pe 
toată lumea, întrucât până atunci se dovedise ca „foarte 
plecat oamenilor“. 

Femeile mari și mici nu se lasă mai prejos și cer haine și 
trăsuri, conduri și bijuterii chiar și atunci când banii nu 
există, căci negustorii folosesc „răbojul“ și apoi scot la mezat 
moşiile mofluzilor. Pe rochii, pe degete, în păr, pe brațe se 
revarsă o ploaie de diamante și rubine, de smaralde și măr- 
găritare ce se îmbină cu ornamentele brodate cu fire de aur 
şi argint, cu poalele acoperite de hermină, jder sau vulpe. Pe 
înserat sau în plină zi defilează care mai de care pe ulița mare; 


1. Eliade P., Influenţa franceză asupra spiritului public în Româ- 
nia, p. 194. 

2. VA. Urechia, op. cit., vol. X, pp. 298-299. 

3. Gheorghe Lazăr, „Lux și ostentaţie la negustorii din Țara Româ- 
nească (secolul al XVIII-lea — începutul secolului al XIX-lea)“, RI, tom 
XV, nr. 3—4, 2004, pp. 171—178. 

4. Însemnările Androneștilor, pp. 52-53. 

hainele luxoase ascund diferenţele sociale, caracterele, 
stârnesc invidii, provoacă isterii la cele ce numai privesc. 
Jupânesele cojocarilor Dedu și Ciochină, elegant îmbrăcate, 
se plimbă în caleașcă nouă cu telegari aduși de la Viena pe 
sub ferestrele doamnei Caragea, stârnindu-i invidia, nemul- 
țumirea și inevitabila intervenţie. Cojocarii sunt chemaţi 
la ordine de domnul Caragea: „Ce sunteţi voi, bre?... Baroni, 
prinți ori negustori cu capitalul vostru băgat în mărfuri? 
Apoi mâine când vi se va trage polița din Viena sau din Mos- 
cova și nu veți avea să-i faceţi față, o să vindeți oare caleașca 
și caii și hainele jupâneselor voastre, care au întrecut pe 
ale doamnei mele, ca să vă plătiți datoriile?“ Dialogul redat 
de Dumitru Papazoglu în a sa Istorie a fondării Bucureștiului 
reflectă tocmai această beţie a luxuluil!. Iar Dinicu Golescu 
explică foarte bine vârtejul cheltuielilor: „ale noastre (în 
opoziție cu damele din Viena, n.n.) sunt destul de sărace, 
căci toată marfa să ia pă răboj, până începea a-ş pune moșiile 
la mezat, dar sunt stăpânite groaznic de lux. Mai bucuroase 
sunt acasă să le moară copiii de foame, decât să iasă la 
plimbare făr' de a avea pe rochie alte o sută de bucățele în 
felurimi cusute, ce le zic garnituri, carele este o îndoită chel- 
tuială.“2 Legile somptuare se străduie să limiteze ruinarea 
familiilor și risipirea averilor pe lucruri atât de futile, dar 
pitacele sunt de fiecare dată ignorate, butcile poleite cu aur 
continuă să sosească, rochiile de catifea sau de mătase cu 
horbote și funde să fie cerute, ceasornicele englezești și mă- 
nușile fine, umbreluţele și evantaiele să facă parte din toale- 
tele „damelor“ Bucureștiului. 

Luxul devine un mod de exprimare a noilor aspirații: maha- 
lagioaica se inspiră de la surata ei negustoreasa, aceasta o 


1. Alexandru Alexeanu, Mode și veșminte din trecut, Meridiane, 
București, 1987, vol. II, pp. 269—270. 
a. D. Golescu, Însemnare a călătoriei mele, pp. 58-59. 

imită pe boieroaică ce dorește la rândul ei să fie ca „nobilele 
cele mari ale Europei“. Această dorință de a fi ca celălalt şi 
poate chiar mai mult reprezintă în fapt calea de impunere 
a noii „civilități“ cu copiile și rezultatele imperfecte de la o 
categorie socială la alta. 


Liubovul — stăpânul sufletelor 


Sentimentele, afecțiunea, sensibilitatea pătrund din ce 
în ce mai mult în societate. Descoperirea iubirii este de fapt 
cucerirea acestei perioadel. Ea se exprimă, se simte, se tră- 
iește. Boier și țăran, preot și meșteşugar invocă din ce în ce 
mai des dragostea ca pretext, cauză, scop, mijloc, instru- 
ment în construirea unei relaţii, în afirmarea unei cerinţe, 
în acceptarea unui compromis. În fața opoziţiei părinţilor, 
în fața căsătoriilor aranjate, bărbaţi și femei se apără invo- 
când dragostea, dorința, pasiunea, plăcerea de a iubi. În faţa 
pragmatismului economic și social, tinerii, poeţii, lăutarii 
conjugă iubirea fiecare cum se pricepe mai bine, mai romantic 
sau mai puţin romantic, simplu sau complicat, patetic sau 
sentimental. Tineri și tinere, amanți și amante, soți și soții 
creionează iubirea fugară, iubirea pasiune, iubirea interzisă, 
iubirea conjugală. 

Urâciunea ce „se încuibează“ în sufletul unei ființe n-o 
poate convinge să meargă mai departe într-o relație ce nu 
cunoaște afecțiune, efuziune, sentimente. Cuplul se sparge, 
se separă de fapt, chiar dacă nu de drept, și două destine 
paralele se zbat să-și găsească alinarea. Când unul se agaţă 
cu disperare de legalitatea legăturii divine, celălalt ripos- 
tează cu ură, se îndepărtează, se ascunde în întunericul 


1. Așa cum am mai spus, iubirea, pasiunea, plăcerea, fericirea, ne- 
fericirea sunt ideile dominante ale culturii europene din această 
perioadă. Vezi în acest sens bibliografia. 

amorului ilicit. Când unul revendică „dragostea“ ca o datorie 
conjugală, celălalt se refugiază în umbra unei mănăstiri 
sau în negura prostituţiei. Când unul cere iubirea supusă, 
celălalt se revoltă căutând propria iubire aiurea. 
Îndrăgostită de Costandin croitorul, Pae ovreica este dis- 
pusă să accepte orice sacrificiu. Trece foarte ușor peste faptul 
că bărbatul iubit este prins într-o legătură legală, trece foarte 
ușor peste clevetirile vecinilor, peste bârfa mahalagiilor. De 
dragul lui se convertește la „pravoslavnica credinţă creștină“ 
și într-o zi prin „luminarea sfântului botez“ devine Elena. 
Tot de dragul lui este gata să-și abandoneze lumea ei, familia 
şi să fugă departe, oriunde o dorește iubitul. La rândul său, 
Costandin se arată la fel de îndrăgostit, la fel de prins în vâr- 
tejul iubirii, insensibil la cerințele soţiei, surd la presiunile 
familiei, orb în fața unei lumi potrivnice. Fugiţi la Iași, găsiți 
de zabiţi, aduși la București și deferiți justiţiei, cei doi se 
apără, își declară iubirea, protestează. Elena refuză toţi par- 
tenerii propuși de tatăl ei și strigă că toată dragostea ei este 
„pornită asupra lui Costandin“ și „că dă nu i să va da acela pă 
altul nu ia“. Bărbatului i se reamintește datoria sa de soț, 
valoarea tainei nunții ce trebuie păstrată, respectată, menți- 
nută. Soţia îi strigă și îi cere să revină acasă, să se întoarcă la 
copii. Nimic nu-l convinge, nimic nu-l sensibilizează, căci o 
„neîncălzită răceală“ îi cuprinsese deja inima, făcând unirea 
imposibilă, iar dragostea fusese demult dăruită ovreicei Pael. 
Iubirea pentru o femeie transformă bărbatul într-un 
nebun, într-un lunatic, într-un pierdut pentru societate. Ea 
se dovedește periculoasă și poate să-l „robească“ pe cel prins 
în mreje, să-l subjuge, „să-l scoată din minţi“, „să-i schimbe 
firea“. O femeie ce reușește să fie iubită cu disperare este 
acuzată că a obținut această dragoste prin farmece diavolești, 
prin vrăji drăcești, prin poţiuni și unguente, prin descântece 


1. BAR, mss. 4027, ff. 201'—2027, 29 ianuarie 1830. 

şi incantațţii. Soţiile încearcă cu deznădejde să-l scoată de 
sub influența malefică a ibovnicei. Aleargă la rândul lor la 
vrăjitoare și moașe și când constată cu indignare că vraja 
nu se rupe, se îndreaptă către Mitropolie unde nu cer decât 
ajutor pentru a-l readuce „pe drumul cel bun“ pe pierdutul 
soţ în lumea ireală a iubirii. Stana se roagă cu „lacrimi 
fierbinți“ ca Prea Sfinţia Sa să aducă de faţă pe blestemata 
de Maria care „să fie silită dă a desface farmecile cu care 
au stricat pă bărbată-mieu“. Bărbatul ei, Dinu pescarul era 
„înnădit“ cu acea Maria de multă vreme, încă înaintea căsă- 
toriei lor şi nimic n-a putut să-i separe, nici nenumăratele 
înfățișări la tribunalul ecleziastic, nici angajamentele din 
condică, nici bătaia, nici închisoarea de la agiel. 

Iubirea naște, se dezvoltă și se strecoară prin labirintul 
interdicţiilor de tot felul. Familia, societatea, Biserica încear- 
că s-o sufoce, s-o exileze între pereții unei legalități controlate. 
Din când în când își afirmă neputinta și lasă loc iubirii acolo 
unde mai întâi au făcut totul pentru a o strangula. Ea este 
mai întâi vizibilă la nivelul de sus al ierarhiei sociale, iar 
versurile, corespondența, mărturiile din epocă, confesiunile 
dezvăluie această „infuzie amoroasă“. 

Negustorii, meșteșugarii Bucureștiului se lasă apoi și ei 
„corupți“ de acest val de sminteală, iar iubirea începe să fie 
din ce în ce mai des conjugată: amoraș, amorez, hamor, erote, 
eros, Cupidon. „Bileturile“ ascund versuri și declaraţii de iu- 
bire, parfumate sau fade, pe hârtie proastă sau pe „papier“, 
scrise stângaci sau înflăcărate, mesaje practice şi seci sau 
încărcate de erotism și speranțe, cu promisiuni concrete sau 
deșarte, amestecând cuvinte românești, expresii franțuzești 
şi fraze grecești. Ele devin un semn al iubirii, chiar dacă 
deseori cucoana nu știe descifra slovele, chiar dacă uneori 
dumnealui se lăsa ajutat în compunerea epistolei de o terță 
persoană, mult mai abilă în suspine și declamări retorice. 


1. BAR, mss. 646, f. 177", 18 august 1804. 

Matache Bărbătescu „se corespondisește cu dumneaei Lucsan- 
dra Periețeanu“ chiar și din închisoare, Catinca Ghica și 
baronul Uxküll își exprimă pasiunea nebună prin „bileturi“, 
„răvaşele“ Catincăi Creţescu cad în mâinile cui nu trebuie, 
în timp ce dascălul Rafail îi strecoară în sân bileturi cu ver- 
suri prea iubitei lui Sevastița. lată o mostră din ce și-ar fi 
putut scrie: „Îţi sărut ochișorii. Vai Cleopatra, psihi mu, 
scrie-mi repede, dacă se poate, tremur, sărmanul de mine 
şi-ţi duc grija, știu că ești simţitoare. Dacă pot, vin deseară 
să te iau cu caleașca și iar sufletul o să ni se risipească.“ 
Sărmanul Constantin Năsturel Herescu, căsătorit cu Elencu 
Băleanu, suspină după matura, dar poate frumoasa Cleo- 
patra Ghica?. 

Suspine și oftaturi amărăsc inimile ce așteaptă, dulceața 
primului sărut creează nostalgii, atingerea dă viață epider- 
melor înghețate în obișnuinţele supunerilor, declaraţiile și 
jurămintele înfierbântă imaginaţiile. Dragostea schimbă 
oamenii și-i zugrăvește după chipul și asemănarea ei: cu 
trăsături senine și melancolice, cu priviri galeșe și timide, 
cu roșeață în obraji și „fierbânțeală“ în vârful urechilor, cu 
nebunia gesturilor și necugetarea simțurilor, cu dărnicia și 
abandonarea în efemeritatea cuvintelor. 

Cât de frumoasă este Sevastiţa atunci când se abando- 
nează în braţele ofițerului muscal încartiruit în casa lor! 
Dragostea o face să fie ceea ce nu putuse fi, iubirea îi înfru- 
musețează chipul, îi îndulcește gesturile, îi așază zâmbetul 
pe buze. Se privește poate în oglindă de sute de ori pe zi, se 
gătește poate și se sulemenește pentru a seduce și a fi sedusă, 
cântă poate cu bucurie din zori și până în noapte. Nici un 
efort nu este prea mare, nici o dorinţă nu poate fi refuzată, 


1. L. Brad Chisacof, op. cit., p. 457. 

2. Identificarea personajelor la Andrei Pippidi, „Ultima piesă de 
teatru din epoca fanariotă“, în Cornelia Papacostea-Danielopolu. In 
Memoriam, București, 2002, pp. 123—131. 

întreaga ființă se îndreaptă spre mulțumirea și răsfățarea 
celuilalt: „îi trimitea dulcețuri și murături, iar în casa ei nu 
ar fi pus mâna pă cel mai mic lucru să rădice, iar la muscal 
şi focul în sobă îi făcea și-i scutura și-i deretica în casă până 
şi șamantanu; și el dă multe ori i-ar fi dat confeturi, mere, 
cum și o cutiuță lungă cu livet și altele ce ar mai fi fost într-acea 
cutie. Și că întâmplându-să să plece acel muscal i-ar fi fript 
o găină până în zică și seara ar fi șăzut la muscal în casă de 
ar fi băut ceaiu cu dânsul. Dimineaţa când ar fi plecat musca- 
lul l-ar fi petrecut până la poartă. Și muscalul ducându-se, 
ia s-ar fi întorsu plângând unde vreo trei zile ar fi plânsu 
mereu ferindu-să numita dă orice. După câteva diiastimă 
întorcându-se muscalul iarăși la București la alt cvartir ar 
fi venit de s-ar fi întâlnit cu dânsa și ia ar fi trimis a doao zi 
slujnica să-l caute pătutrindenea și ar fi vrut a fugi și cu mus- 
calul îndemnând și pă slujnică.“ Ascunsă printre ungherele 
odăilor, Sevastiţa și-a plâns iubirea ceva vreme, după care 
şi-a găsit alinare într-o altă aventură a sufletului, căci din 
fructul oprit mușcase deja cu voluptate, iar gustul plăcut îi 
rămăsese ușor pe buze, stâmindu-i pofta ori de câte ori das- 
călul Rafail, chemat să educe copila, se apleca asupra ceaslo- 
vului și-i şușotea la ureche povești, apoi îi recita versuri grecești 
și-i strecura în sân hârtiuțe cu cuvinte pătimașe. Și aventura 
lor s-a târât prin întreaga mahala, ea cu basmaua în cap 
alergând să găsească soluţii spre îndepărtarea soțului ne- 
dorit, Rafail cu iscusință plastografiind acte și zapise astfel 
încât să-și asigure averea și soția amărâtului rival!. 

Iubirea cere abandonare, dăruire, poezie, disponibilitate, 
nebunie și mai ales porți deschise ale sufletului pentru a fi 
primită. Și iată că porţile se deschid, larg, cât mai larg și 
pentru cât mai mulți... 


1. BAR, mss. 4027, ff. 235'—238', 7 iunie 1830. 

Amorul, problemă complicată a sufletului, naște şi renaș- 
te în momente neașteptate și între persoane cât mai diferite. 
E de-ajuns un cuvânt, o privire, un gest, o stare de spirit 
pentru a aprinde inimile celor gata să iubească. Cupluri cât 
se poate de nefirești, blamate de societate, interzise de canoa- 
nele bisericești, sancţionate de morala creștină încearcă să 
se ascundă în întunericul ilegitimităţii, apoi să apere cu 
disperare sensibilitatea lor interioară. Regăsim astfel, 
flagelaţi de săgețile lui Cupidon, fini și nașe, cumnați și cum- 
nate, unchi și nepoate, nurori și socri, soacre și gineri. 
Legături deviante, legături „murdare“, legături ce ar trebui 
stârpite încă înainte de a încolţi în inimile sau mințile firave 
ale copiilor. Li se adaugă alte cupluri, mai puţin blamate, 
dar la fel de periculoase, între boieri și ţigănci, între stăpâni 
și slujnice, între stăpâne și calfe, între preoţi și enoriașe, 
între vecini și vecine. Cu cât secolul avansează, cu atât dra- 
gostea, pasiunea, suferința în iubire încep să-și facă loc în 
labirintul vieţii cotidiene. Se construiește acum, la început 
de secol, o altă imagine despre iubire în care sentimentele 
și sensibilităţile ocupă locul principal. Se iubeşte cu pasiune, 
se iubește cu voluptate, se iubește cu dăruire. „Vrăjmașul 
de amorez“ devine dușmanul bărbaţilor însuraţi și amantul 
fidel al femeilor din toate categoriile sociale. De altfel, femeia 
este de cele mai multe ori cea care nu se sfiește să-și declame 
dragostea, s-o susțină, să se sacrifice pentru ea, să accepte 
bătaia, surghiunul, temnița, dar să nu renunţe la iubire. Băr- 
batul este încă prins în prejudecățile epocii, mult mai puțin 
dispus să renunțe la sine pentru un ideal, o cauză, o pasiune. 
Unii o fac, dar îi vedem iubind și retractând, atunci când comu- 
nitatea îi arată cu degetul, cucerind, seducând, dar fără să 
se abandoneze cu totul, păstrând încă rațiunea momentului, 
străduindu-se să găsească elemente de legătură cu lumea 
reală. Și unde altundeva se putea naște această iubire decât 

în afara cuplului, căci căsătoriile aparţin încă familiilor, ele 
sunt încă dominate de ideea economică, de necesitatea stra- 
tegiilor politice și sociale. Temniţe pentru unii, ele devin loc 
de emancipare pentru alții. 

Femei și bărbați construiesc punți cât mai sus în dorința 
de a fugi de concretul menajului. Dragostea îi ține împreună, 
iar cuplul ilegitim încearcă să reziste presiunilor celor din 
jur, se zbate cu disperare în oprobriul general. Ura familiilor 
se revarsă asupra amantelor bănuite că ţes planuri diavolești 
pentru a distruge „liniștea“ iluzorie a unui menaj, că vor 
să-și însușească prosperitatea unei case, să ia pâinea de la 
gura copiilor și soției legitime, să se îmbogăţească pe spină- 
rile cocoșate ale celor ce muncesc. De altfel, întreaga familie 
se solidarizează și acționează într-un singur glas împotriva 
acelor și acelora ce atentează la propria securitate. Copiii 
denunță amantele taților, după ce au încercat singuri să-și 
facă dreptate!, soțiile strigă și reclamă pierderea suportului 
material al bărbatului, soții acuză dezonoarea și ruina mo- 
rală a propriei familii?. 


Disperarea de a fi împreună îi împinge la orice sacrificiu, 
îi face să uite conveniențele sociale, să treacă peste orice 
obstacol. Despărţit de iubita lui, trimis căpitan la Mărgineni, 
tocmai în judeţul Prahova, Ioniță Roată caută orice pretext 
pentru a se apropia de București și a se întâlni cu Marica 
Greceanu. Având interdicţie de a nu părăsi căpitănia, ibovni- 
cul inventează pretexte: ba că trebuie să-și viziteze viile „la 
deal“, ba că trebuie să-și recupereze banii de pe la datornicii 
de la „podul Vălenilor“, iar apoi se îndreaptă spre București 


1. Dumitrache postelnic se plânge lui Vodă de tatăl său, Miha- 
lache vătaf, că s-a lăsat robit de dragostea pentru slujnica, devenită 
în scurt timp adevărata stăpână a casei. V.A. Urechia, op. cit., vol. VIII, 
pP. 55-56. i 

2. Vezi C. Ghiţulescu, In șalvari şi cu ișlic, pp. 298-302. 

sub cuvânt „că are să ia bani de aici“. Călătoria în sine devine 
o adevărată aventură, căci căruța „se frânge pe la Creaţa“, 
abia reparată, după o bucată de drum se rupe iar pe la 
Afumaţi. De data aceasta nu mai poate aștepta să treacă 
orele și minutele fără să avanseze, și lăsând căruța și pe 
slujbașul ce-l însoțea în mijlocul drumului „au încălecat pă 
o iapă fără șa şi au plecat înainte la București“. Dar ce 
bucurie când sâmbătă dimineața Marica îl aștepta la casa 
ştiută, și cât de bine au petrecut împreună până luni dimi- 
neață, departe de orice intenţie bună sau rea a unei lumi 
ancorate în respectarea convențiilor sociale.! 

Deși căsătorit cu Marica Perieţenu, Matache Bărbătescu 
se îndrăgostește de sora acesteia, Lucsandra pităreasa. Legă- 
tura lor debutează încă din prima zi a nunții, la început în 
secret, apoi din ce în ce mai vizibil și mai public. Abandonată 
și rănită în propriul orgoliu, Marica se vaită și se lamentează 
că „fără rușine de oameni și frică de Dumnezeu“ Matache 
are „spurcată înclinare“ cu sora dumneaei, iar pe ea, soția lui 
legitimă, „ar fi catandisit-o ca o slujnică, bătută și ocărâtă“. 
Familia încearcă să le reamintească celor doi ce mare păcat 
comit, să-i culpabilizeze, să le impună niște principii morale 
în care datoria este mai importantă decât dragostea. Dar 
toate acestea nu cântăresc prea mult în faţa amorului. Dispe- 
rată, Marica părăsește casa Lucsandrei și se refugiază la 
altă rudenie, de aici tocmai la Brașov, sperând că distanța 
îi va potoli pe amanții îndrăgostiţi, că timpul va atenua vă- 
paia sentimentelor. Chiar dacă acceptă despărțirea cerută 
de familie şi prescrisă de societate, amanţii încearcă să se 
reîntâlnească, să se revadă și să se caute fără încetare în tot 
și în toate. Matache își lasă soţia la Brașov și revine în goana 


1. BAR, mss. 638, ff. 115'—1216", 212%—213”, 22 iunie 1783, 13 iulie 
1783. Ioniță Greceanu și Maria Greceanu l-au cununat și apoi au 
botezat toți copiii lui Ioniță Roată. Așadar cei doi erau înrudiți spiritual 
ca nașă și fin. 

calului la iubita lui. Anunţată, Lucsandra nu mai are răbda- 
rea așteptării și pune caii la trăsură să-i iasă în întâmpinare 
cât mai repede posibil. Se întâlnesc pe la satul Tămădău în 
casa unuia, Ștefan vânătorul, și „să sărută“, și se iubesc, și 
„să culcă într-o plapumă amândoi“. Nimic surprinzător 
pentru gazde, nimic surprinzător pentru preotul satului, 
mai ales că boerii par a fi soţ și soție, din moment ce Lucsan- 
dra intră în pat alături de Matache ca și cum „i-ar fi bărbat“. 
După care își promit să nu se mai despartă în veci, să tră- 
iască împreună până la adânci bătrâneți. Se mută împreună 
la Ploiești și uită de soție și soră și petrec „fără sfială“ în 
văzul tuturor. Până într-o zi când Marica cere ajutorul străjii 
pentru că preferă să-l știe la închisoarea spătăriei, decât în 
pat cu soră-sa. Din nou despărțiți, din nou departe unul de 
altul, amanţii încearcă toate mijloacele pentru a fi împreună, 
gratiile nu-i sperie, ci doar solitudinea. Îndrăgostit până peste 
cap, și pentru că „nu l-au răbdat inima“, Matache „să coris- 
pondarisește prin scrisori“ cu Lucsandra, cu complicitatea 
spătărelului pus să-l păzească. Surprins de soţie, ajuns în 
faţa judecății, soțul neagă la început orice legătură, apoi se 
justifică dând vina pe sărăcie, sfârşind prin a recunoaște că 
„pă jăluitoare (Marica) ar fi luat-o cu urât şi silnic“, așadar 
că nu are nici o tragere de inimă să meargă acasă. Ceea ce 
îi face pe clericii soborului să tragă concluzia „că el ar fi avut 
aceea înclinare cu ia (Lucsandra) mai denainte“, iar orice 
încercare de reconciliere, orice sfat duhovnicesc, orice ame- 
nințare nu-i pot schimba părereal. 


Inventarea și găsirea de pretexte, cât mai plauzibile ast- 
fel încât să nu dea de bănuit nimănui, fac parte din această 
artă a iubirii ascunse: dumneaei se vaită că este bolnavă și 
nu poate să-l însoțească pe dumnealui la moșie; dumnealui 


1. BAR, mss. 4027, ff. 90'—g91”, 19 septembrie 1828. 

spune că are de treabă la București, dumneaei că trebuie 
să ajungă în târg pentru cine știe ce rochie. Amanţii nu tre- 
buie să creeze suspiciuni, trebuie să-și ascundă adevăratele 
sentimente, să inventeze la infinit noi locuri de întâlnire cât 
mai ferite de ochii și mai ales de gurile celorlalți, să trăiască 
în tensiunea și în teama de a fi descoperiţi în orice clipă, să 
joace onestitatea pentru privirile celorlalți și să se arunce 
în vâltoarea iubirii în singurătatea ascunzătorii. lubirile 
secrete, iubirile discrete cer singurătatea nopţii, solitudinea 
casei, complicitatea slugilor. Întâlnirile sunt aranjate cu 
mare grijă: când dumnealui este plecat să-și culeagă viile 
la deal sau când dumneaei se află la biserică, când dumnea- 
lui este dus la târg sau când dumneaei a ieșit să-și ridice o 
rochie de la prăvălia din mahala, când dumnealui sforăie 
fără griji pe divanul din sofragerie sau când dumneaei se 
chinuie să potolească în miez de noapte plânsetele copiilor. 
Se preferă locurile neutre, îndepărtate de casă, de pericolul 
de a fi surprinși: pivnițe, poduri, casele prietenilor, hanurile 
din afara orașului, conacul de la vii, maidanele, colțurile 
uliţelor, cușetele trăsurilor. Întâlnirile fugare, întâmplătoare 
sunt exploatate la maximum pentru a-și arunca câteva pri- 
viri galeșe, pentru a se pune de acord, pentru a nu se uita, 
pentru a-și reafirma iubirea. Când întâlnirea a fost fixată, 
în „ţigănia mahalalei Târgului de Afară, în casa unuia Marin 
țigan ciocănesc“, de exemplu, ibovnicii cumpără complici- 
tatea gazdelor și au grijă să nu vină și să nu plece împreună. 
Fiecare își construiește pretextul său, drumul său prin ma- 
hala, amanta înfășurată în giubele și anterie, acoperită cu 
voalurile secretului pentru a nu fi recunoscută. Costache 
Crețulescu și Elena Bălăceanu își potolesc focul inimilor cu 
scrisori incendiare de amor, cu întâlniri secrete în voluptatea 
misterioasă a nopții. Cei doi amanți se ascund de ochii ge- 
losului soț, aga Matei Cantacuzino, în spaţiul inconfortabil 
al trăsurii și în promiscuitatea mahalalelor unde rămân 

împreună „până la patru ceasuri din noapte“, și chiar „până 
la cinci ceasuri din noapte“. Când frigul nu le-a mai îngăduit 
să-și trăiască amorul sub dulcele cer al verii, cucoana se de- 
cide să ia casă cu chirie, și necazurile încep. Cuibușorul lor 
din mahalaua Târgului de Afară e abandonat după numai 
trei întâlniri, „din pricina unui șanț“ pe care vizitiul nu-l 
putea trece, iar cucoana și dumnealui, obligați să meargă 
pe jos, ajung în patul iubirii înnămoliți până în gât și fără 
prea mare chef de poezie. De aici trec la dumneaei cucoana 
Duduca, dar același noroi le vine de hac, după care primă- 
vara îi regăsește sărutându-se când „pe maidan“, când „în 
dosul grădinii“, când „la deal“. 

Orașul cu mahalalele și ulițele lui, cu bordelurile și cafe- 
nelele, cu cârciumile și târgurile reprezintă o permanentă 
tentație atât pentru bărbați, cât și pentru femei. Amorul ile- 
gitim este o afacere insidioasă, vizibilă și invizibilă în același 
timp, în care plăcerea, dorinţa, curiozitatea, distracţia se ames- 
tecă. Legături pasagere, legături firave ce se înnoadă între 
vecini și vecine, între calfe şi slujnice, între bărbaţi și femei, 
dar și legături durabile ce rezistă timpului, căsătoriilor, 
bârfelor, presiunilor sociale. 

Şi apoi urmează nebunia geloziei și scenele hilare, cara- 
ghioase, rușinoase, ridicole ale trupurilor goale abandonate 
în fierbințeala gesturilor, fără ca îndrăgostiții să se gândească 
un minut la pericolul ce-i pândește și ce-i surprinde până la 
urmă în intimitatea animalică a plăcerii trupești. Priviri ce 
se revarsă din spatele ferestrelor, pe gaura cheii, prin gura 
podului. Urechi ce ascultă cu atenţie gemete, icnete, foieli 
şi scârțâituri de paturi și lavițe. Trupuri goale alergând la 
lumina lunii sau în negura nopţii pe ulițele mahalalelor 
pentru a scăpa de urmăririle soţilor înșelaţi, trupuri goale 


1. Șt. Greceanu, Genealogiile documentate ale familiilor boierești, 
București, 1911, 12 februarie 1828, vol. I, pp. 220-221. 

expuse în plină zi pe ulițele parohiilor pentru a fi stigmati- 
zate astfel pentru greșeala de a fi iubit nevasta altuia. Pânde 
şi urmăriri nebunești în haosul nopții, câinii sărind pe la 
garduri şi peste garduri, noroaie și șanțuri de netrecut, po- 
duri fără scări și scări fără poduri, pivnițe încuiate şi hăitași 
furioși, toate acestea se regăsesc în povestirile tuturor. 

Ştie de vreo cinci ani că soția dumnealui, Ruxandra, are 
un amant, dar n-a îndrăznit nici măcar să creadă până într-o 
noapte când Niţă Calinic se pune la pândă și: „în cele după 
urmă la trei ceasuri din noapte vrând Dumnezeu a arăta 
dreptăţile ar fi prins-o pă dânsa cu vrajmașul de amorez, cu 
Costache Bucșan, fiind culcaţi și dăzbrăcaţi.“ Urmează spec- 
tacolul: ţipete, câini furioși ce trezesc mahalaua, lumânările 
se aprind, vecinii ies speriaţi afară și sar în ajutorul soțului 
încornorat. Niţu se repede la Ruxandra și-i cârpește două 
palme, Ruxandra ţipă și se văicărește, soacra ţipă „prinde 
hoțul“, Costache își ascunde goliciunea în spatele morma- 
nului de haine pe care nu mai are timp să le pună pe el, căci 
acum un singur gând îi vine în minte, să scape. Și fuge cu dis- 
perare, abandonând haine, bani, totul. Sare cu iuțime peste 
garduri, dar în grădina uneia Maria văduva este asediat de 
vecini furioși. Se luptă să scape, imploră, nimeni nu vrea 
să mai asculte. Și-apoi rușinea supremă: trupuri goale lucind 
incandescent în luminile lumânărilor și în privirile curioase, 
ironice, batjocoritoare ale mahalalei!. 

Suspiciuni și bănuieli macină sufletul bietului individ 
ce se fereşte să nu creadă ce vede cu ochii, ce se străduiește 
să nu ia în seamă ce aude cu urechile. Clipele trec însă greu 
şi gelozia se întinde ca o molimă doborând bietul suflet. Nu-i 
nevoie de prea mult pentru a construi o lume a nălucilor, pen- 
tru a imagina scenarii și a privi cu teamă sub plapumă și sub 
pat, în grădini și cămări, în umblătoare (toaletă) și pivnițe, 


1. BAR, mss. 4027, ff. 2431", 4 august 1830. 

în ochii plecați sau pe buzele viclene. Miez de noapte, stol- 
nicul Grigore Grădișteanu se trezește speriat poate de o adiere 
de vânt. Dumneaei cucoana Catinca Creţescu nu se află în 
pat și imediat intră la bănuieli, cunoscându-i umbletele și 
mai ales răvașele. „Lipsind dă lângă dumnealui și eșind să 
o caute pre sală, ar fi văzut ușa sălii deschisă şi pă unul 
îmbrăcat nemțește sărind ulucile și întrebând-o unde au 
fost, i-ar fi răspunsu că ar fi fost să-și facă trebuinţa firii.“ 
Explicaţiile nu-l mulțumesc și cu disperare, în miez de noapte, 
pune casa cu fundu-n sus, totul este răsturnat, scuturat, cer- 
cetat și, victorie: două chei ascunse pe fundul unei lăzi sunt 
scoase la lumină. El o acuză că înlesnește intrarea amorezu- 
lui pregătindu-i cheile casei, ea se apără că nu știe cui apar- 
țin, el se jură că nu sunt ale lui și că-i pentru prima dată 
când le vede în fața ochilor, ea, sătulă de bănuielile lui, aban- 
donează lupta și cere separareal. 


Mărioara şi Panteleon Zalichis 


Dacă până acum am vorbit despre el și ea prinși în iubi- 
rea pătimașă, iraţională, egoistă, vă propun să ne oprim și 
asupra celorlalţi, personaje secundare care fără să vrea se 
trezesc amestecați într-o poveste complicată. Soții și soți în- 
şelați se revoltă fără să încerce să înțeleagă, strigă, cerând 
respect pentru sfânta instituţie a căsătoriei, își adjudecă 
proprietatea asupra persoanei și a actelor sale, etalează onoa- 
rea și cinstea terfelite, evocă atribuţiile și îndatoririle conju- 
gale, șantajează făcând apel la mila pentru copii. Am văzut 
revolta Maricăi Perieţeanu, neputinţa lui Ioniță Greceanu, 
furia lui Matei Cantacuzino. Ei reprezintă atitudinea socie- 
tăţii care promovează cu frenezie iubirea, o cântă în versuri, 
o fredonează sub balcoane, o preamăresc, dar în același timp 


1. BAR, mss. 648, ff. 139—140”, ianuarie 1818. 

o blamează, o sugrumă impunându-i interdicții de tot felul 
de parcă ar spune: „iubire să fie, dar nu la casa mea“. Timid 
se întrevăd și primele mărturii despre frământările 
interioare ale soțului înșelat, frământări care evidențiază 
propriile lui trăiri, disperările şi explicaţiile căutate cu 
tenacitate în comportamentul celuilalt. 

Dragostea zăpăcește, dragostea scoate din minţi, dragos- 
tea schimbă caracterele. O recunosc cei îndrăgostiţi, o afirmă 
anturajul, o susțin faptele, gesturile, atitudinile convertite 
şi pervertite odată ce inima s-a grăbit să declare iubire cuiva. 
Pasiunea ce cuprinde trupurile, focul ce chinuiește sufletele 
sunt mai presus de rațiune sau de dorințele celor din jur, de 
cerințele decenței, de respectul atribuţiilor conjugale. Confe- 
siunile lui Panteleon Zalichis, negustor în București la 
începutul secolul al XIX-lea, desenează stările și suferințele 
celui înșelat, celui ce iubește și rabdă, soţului ce speră că 
răul nu este atât de rău, că iubirea nu poate fi meschină, că 
iubirea nu poate și nu trebuie să urâțească. Martor și actor 
în propria dramă, Panteleon surprinde trăirile soţiei infidele 
şi încearcă să le înțeleagă, evocă propria durere, marchează 
schimbările de atitudine atunci când inima ei nu i-a mai apar- 
ținut, se revoltă atunci când este înlăturat. 

Căsătorit la leat 1815 cu Mărioara, fata lui Alexandru 
Costandin și a Sofiei, Panteleon o acceptă că-i este plăcută, 
deși se află „sărmană de părinte și întru desăvârșita sărăcie“. 
Timp de cinci ani nu are de ce se plânge, căci fiecare își vede 
de propriile atribuţii și viața curge cu cinste și cu pace, ea 
cu ale ei, el silindu-se cu „trebile și enteresele casii și la creș- 
terea a trei vârstnici copii“. Dar încă de atunci simte viermele 
necredinţei, vede în caracterul ei infidelitatea ce-i lucește în 
ochi, pasiunea ce i se citește pe buze, dorința ce-i freamătă 
în trup. Încearcă să-i găsească scuze, pretexte, argumente. 
Nu-i ea de vină, ci exemplul văzut acasă, „necinstitele urmări 
şi pildele mume-sii“ s-au transmis parcă prin sânge, iar 

Mărioara lui s-a trezit cu „moștenitoarea voință către nesă- 
țioasele pohte trupești“ care au făcut-o să nu-i mai placă 
„nevinovata și cinstita viață“, împingând-o să-și „calce sfânta 
datorie a căsniciei“. Așa că, urmând „pilda părintească“, Mă- 
rioara s-a aruncat în iubire „spre mulțămirea fericitei voinţi 
a nesăţioasele pătimitoare pohte și a relelor urmări“. 

Deși își urăște soacra și cumnatul, Panteleon nu are timp 
de ei, nu-i cosmetizează decât trecător, ici colo o tușă de ne- 
gru, un adjectiv sau o insultă; confesiunea se concentrează 
în jurul chinurilor sufletului său, în jurul nedreptății acestei 
lumi ce-i răpea dintr-un foc două fiinţe ce-i fuseseră, ce-i 
mai sunt încă, cu toate că nu vrea să recunoască, dragi: soția 
și fratele. Grigorie Zalichis!, „fratele mieu cel bun“, sosește 
de la Paris la leat 1820, iar Panteleon îl primește cu brațele 
deschise „ca un frate mai mare, ca pre un părinte, ca pre un 
desăvârșit prieten, ca pre un om însurat cu muiere și copii“, 
fără să gândească măcar o clipă că el ar putea fi sursa în- 
tregii sale nefericiri, o recunoaște cu naivitate, cu patos, afir- 
mând că: „fară de să aibă bănuială de cea mai mică nedreptate 
şi dărăpănare despre partea lui. Vai de mine ce am făcut, nu 
am știut nici vreodată nu aș fi socotit cum că el va să fie pri- 
cina spargerii casii mele, nu am știut cum că el va să răv- 
nească la Mărioara, muierea frățină-său și cum că Mărioara 
va să râvnească la acesta fratele cel bun al bărbată-său și 


1. Andrei Pippidi sugerează că acest Grigorie Zalichis ar fi acel 
Grigore Zalic (Zalikis, Zalikoglu) care îl traduce pe Rousseau din 
franceză în greacă și pomenit atât de Dumitru Popovici, La littérature 
roumaine à l’époque des lumières, Sibiu, 1945, p. 80, cât şi de C. Papa- 
costea-Danielopolu, Literatura în limba greacă din Principatele 
Române, pp. 51 şi 81. Se pare că nici el nu a sfârșit prea bine: la 1826 
se afla într-un sanatoriu din Viena, bolnav de nervi, iar soția sa, aflată 
la Paris, primea înştiinţare pentru a-l aduce în capitala Franței. Docu- 
mentele din 19 august 1826, 12 decembrie 1826 și 16 decembrie 1827 
în Arhivele Naţionale Franceze, C724/41, 44. Informaţii oferite de 
Andrei Pippidi căruia îi mulțumesc. 

că o să catandisească în scurtă vreme la înșălătorul erote 
sau mai vârtos a zice la preacurvie și să să facă de râsul lumii, 
omenirii osândă și pravoslavii rușinare.“ Instalarea iubitului 
frate mai mare în casa lor declanșează drama ce-i va pierde 
până la urmă pe toţi. 

Nici nu trec trei luni la mijloc și Panteleon începe să re- 
marce o serie de schimbări în comportamentul Mărioarei 
care din „duioasă mumă și supusă copilă şi nemărginită 
prietenă și evlavistă creștină“ a devenit „crudă soţie“, ba mai 
mult „dragostea ei s-au schimbat în dușmănie, blândeţea 
inimii [și] cuvintele cele dulci și mângâioase în ocări nesufe- 
rite și cum că viaţa noastră cea bună în cea mai înfricoşată 
rea viețuire“. Pasiunea Mărioarei pentru Grigorie îi ia cu 
totul simțul raţiunii, o transformă, o chinuie, ajungând să 
renunțe la tot ce o definește pentru el, ajungând să renunțe 
la sine pentru el, ajungând să-i renege pe toți numai pentru 
a fi cu el și astfel se leapădă „de soţie, de copii, de mumă, de 
prieteni și rude, de toate aceste sfinte“ pentru a asculta numai 
şi numai de „învăţăturile [și] voințele fratelui bărbată-său“. 
Nu mai vrea să știe de nimeni și de nimic, iar oftaturile și 
dojenirile sărmanului Panteleon o scot mai rău din minți, 
o întărâtă împotriva lui. Se ceartă cu mama, cu fratele, iar 
de soț fuge cum poate, singura „mulțămire era ca să fie cu 
dânsul și să şază pre genunchile lui“. Panteleon privește 
cum fața i se înseninează când îl știe în preajmă pe Grigorie, 
îi vede ochii ce se aprind când se întâlnesc, îi simte emoţiile 
atunci când se privesc, remarcă bunătatea și plăcerea ce o 
arată față de iubitul lui frate. Înșelat, abandonat, uitat, Pan- 
teleon se plânge și se văită de așa „viiață rea și vrednică de 
jale“, mirându-se cum de mai poate răbda o așa „viață tira- 
nicită“, cum de Mărioara poate avea o inimă atât de crudă. 
Și răbdă, și înghiţi, şi tăcu până la 13 august, leat 1820, când 
„nu am vrut să trec cu vederea ca să doarmă amândoi singuri 
într-o odaie“, și scandalul izbucnește și gâlceava explodează. 

Deși certată cu ai ei, Mărioara își părăsește soțul și copiii 
şi găseşte refugiu la mamă-sa, îmbunată se pare de ibovnicul 
Grigorie în speranța că acolo se pot vedea nemijlocit „pentru 
scoposul lor cel rău“. Sărmanul Panteleon, rămas în casa 
goală, cu trei copii mărișori în jur, fără nevastă şi fără frate, 
s-a simțit vinovat, a crezut că poate n-a văzut bine, că poate 
dracuvi-a întunecat minţile, că poate toate cele auzite nu erau 
decât aiureli și i s-a muiat firea și i s-a făcut milă de ea, de 
copii, de el, de toți. Așa că se hotărî să uite „unirea cea egli- 
maticească“ dintre Mărioara și Grigorie şi „pohtea sufletul 
mieu să nu crez cât cu ochii vedeam și cum auzeam“. Hotă- 
rât să uite, hotărât să ierte, Panteleon ceru totuși jurăminte 
de îndreptare, făgăduieli, promisiuni. Le primi cu larghețe, 
iar Grigorie chiar se căi că provocase fratelui cel mic așa 
netrai şi așa supărare. „Un sfert de ceas“ atâta au durat 
toate, cât să alerge în braţele ibovnicului și coșmarul a 
reînceput: blândeţe și îndulcire pentru Grigorie, înfricoșări 
şi dușmănie pentru bietul Panteleon. Când, la începutul lui 
decembrie, prinde curaj și îndrăznește să-l dea afară pe 
Grigorie, „nemaiputându să-l sufer“, eforturile sale sunt 
zadarnice, întrucât acesta tot vine „în silnicie“ și în plus își 
atrage și mai rău ura Mărioarei, care „atâta s-au mâniat, 
atâta s-au sălbăticit încât cal turbat și cu spume la gură, 
au aruncat cu sfeșnicul să mă lovească și ne nemerindu-mă 
îndată s-au înnăpustit ca o fiară flămândă și apucându-mi 
mâna m-au mușcat înfricoşat“. Reacţia sa, „m-am arătat că- 
tre soția mea ca un bărbat și cu dooă palme bune am vrut ca 
să o înfrânez“, o determină pe Mărioara să alerge plângând 
pentru a găsi refugiu în braţele iubitului. Nu ţine cont de 
vreme, nu se gândește la copii, nu se gândește decât la el. 
Doar sărmanul Panteleon o căinează, încercând parcă să 
se scuze pentru cele două palme, încercând să se convingă 
de forța trăirilor pasionale ale soţiei: „dintr-aceia au găsit 
pricină să fugă la ibovnicul său; înfricoșata și urâta vreme 

a iernii, zăpada și norolalile, vântul și frigul n-au putut să 
o embondisească și singură la dooă ceasuri din noapte alerga 
pă drumuri ca să ajungă la conacul doritului său cumnat“. 
O așteaptă să revină, numără minutele, ceasurile, zilele, nop- 
tile, se interesează unde se află, nu are însă curajul să o caute, 
nu vrea să dea ochii cu ea. Prietenii, rudele, slugile îl infor- 
mează că „cinci zile și cinci nopți au petrecut cu dânsul... 
fără de nici o sfiială, dormea cu dânsul într-un așternut care 
o şi crez pentru că în odaia lui era numai un patu“. 

Iar naivul Panteleon continuă să spere, să se amăgească 
că nimic nu s-a întâmplat, chiar dacă în odaie nu era decât 
un singur pat, poate nu s-au iubit, poate mai aveau o fărâmă 
de rușine, poate... Cere ajutor părintelui mitropolit, o separă 
de el, dar n-o mai poate avea pentru sine, hotărându-se să 
rămână în casa mame-sii. Dragostea nu cunoaște totuși 
opreliști, piedici, obstacole; fără să asculte cuvântul prea 
sfântului părinte, amanțţii au continuat „să se desfete“ îm- 
preună, să se iubească „fără sfială“, să se afișeze „cu știrea 
și voia înrăutăţitei Sofii“. Turbat, măcinat de chinuri și 
bănuieli, însoţit de patru negustori, tovarăși și prieteni, Pan- 
teleon pleacă să se convingă cu proprii ochi de este adevărat 
sau nu, de mai poate spera ceva sau totul este pierdut pe 
vecie. Pe 13 martie 1821, „la şase ceasuri din noapte“, face o 
descindere ad-hoc la „conacul“ fratelui și: „am găsit pă Mări- 
oara gata să se culce cu ibovnicul său, cumnat, cu fratele 
bărbatului său, cu unchiul a trei copii ai săi“. Dezamăgirea 
este cruntă, nu are timp însă să se dezmeticească că Mărioara 
şi Grigorie fug la Brașov. A așteptat 14 luni, a aflat că ar fi 
făcut şi un copil, după cum „mergea vorba“, s-a convins că 
nu se țineau numai de mână, ci că l-au înșelat, făcând „ames- 
tecare de sânge“, „desfătându-se ca niște cununați fără de 
sfiială“, s-a indignat și s-a revoltat în singurătatea sa, gândin- 
du-se că n-o mai poate primi. Ura a crescut cu fiecare zi de 
așteptare, şi-a revăzut de zeci de ori nefericirea, a bleste- 

mat-o cu fiecare minut și a rememorat toate relele pătimite 
de la „muerea care au ajunsu la starea cea mai înaltă a ne- 
rușinării, care s-au necinstitu, s-au lepădat de soție și de 
nevârsnicii copii, care nu are frica lui Dumnezeu, precum 
urmările ei o arată, care au despărțit îndată viața a doi iubiți 
fraţi, carea au catat rele sile pre bărbatul său la însuși ale 
lui trebuincioase enteresuri și cinstea ipochimenului său, 
avându-și acest fel de mumă pre spuma firii și dușmanul 
omenirii“. Apoi ura s-a îndreptat și asupra fratelui, acest 
„amisticător de sânge“, hotărând să nu-l mai vadă. 

Jalba sa este incoerentă și pătimașă, plină de suișuri și 
coborâșuri în propria istorie, fără scop precis, fără vehemența 
necesară unei acuzaţii, fără ritmul alert al urii și pizmei 
soțului încomorat. Este mai degrabă o confesiune în fața unui 
duhovnic, o justificare a nefericitei sale stări, o fugă dispe- 
rată după amintirea unei vieți tihnite care nu-i mai aparține. 
Ajunsă pe masa duhovnicescului departament, jalba stâr- 
nește mirare, confuzie, retorica se construiește cu totul 
diferit de ce se auzise până atunci, frazele sunt încâlcite, 
mărturisirile tânguitoare, iar grefierul trage concluzia sec: 
„nu am putut a luoa nici o înțelegere din coprinderea ei fiind 
alcătuită cu ifos și chibzuiri rătunde la care nici putându 
pune noi vreun temeiu“. 

La 3 iulie 1822, Mărioara și Panteleon se regăsesc, după 
mult timp, în fața instanţei, el același iremediabil sentimen- 
tal, ea gata să se bată, să se apere, să se justifice, totuși cu 
mustrări de conștiință, fără aceeași convingere că nu făcuse 
rău cu nebunia iubirii ei. „Cu îndestulată iscusință de voroavă“, 
Mărioara reușește să răspundă la întrebări, să explice stări 
şi sentimente, să se justifice, să arunce vina asupra „tirani- 
citei“ vieți ce ducea cu pârâtul. Judecătorii poartă însă o 
luptă la fel de acerbă, dorind s-o înfunde, s-o prindă cu min- 
ciuni, s-o arate de vinovată și când ajunseră la episodul 
Brașov triumfară gândind că „cu toate acestea, povestirea 

şi îndreptările sale au mers până s-au înfundat în Brașov“. 
Mărioara se dovedește totuși o femeie de-a dreptul inteligentă 
și abilă și cu „un ticluit siloghismu s-au îndreptat și la aceasta“. 
Episodul este destul de grav, o recunosc judecătorii, acceptă 
pârâta care își dă seama că nu are cum scăpa de bănuiala 
ce o va urmări oriunde. 

Complicat caz, complicată iubire, complicate personaje își 
spun părinţii clerici, ce nu reușesc să-și dea seama cu exac- 
titate unde se află realitatea, dacă ar mai avea vreo impor- 
tanţă acum când obraze de cinste, negustori, prieteni, rude 
au participat la amplificarea dramei, au narat bănuieli, zvo- 
nuri, bârfe. La capătul a doi ani de dispute, soții sunt secă- 
tuiți de puteri, neputincioşi în fața unui timp ce i-a luat cu 
el. Panteleon vrea să pună capăt chinului fără ură, fără 
scandal, sau cel puțin așa apare el în fața instanței: „cererile 
jăluitorului Pandolion nu să cunosc a fi născocite din vreo 
vrăjmășie asupra soției sale după cum să întâmplă la alții 
ce numai și numai ca să scape de prihănirea amestecării de 
sânge“. Mărioara, „măcar că deși să vede îmbrobodită cu 
pricina răutăţii lui“, se înduplecă la cererile bărbatului „mus- 
trată fiind de vreo știință de sineşi“. 

Târâţi de valul smintelii amoroase ce s-a infiltrat în ini- 
mile bieţilor creștini, amanți și amante se provoacă reciproc 
în inventarea unei iubiri pasionale ce suspină prin băltoa- 
cele şi noroaiele Bucureștiului, ce răsună sub balcoanele 
conacelor sau ferestruicile prăvăliilor, hăituită de câinii 
dimineţii prin mahalale fără garduri, vânată de soți obezi 
şi obtuzi, blestemată de bătrâni ancorați în tradiţii și pre- 
judecăţi, adorată de tineri și femei dornice să respire aerul 
libertăţii ideatice. 


1. BAR, mss. 3935; ff. 256"—259"- 


Preotul — ibovnicul satelor 


Preotul, stăpânul satelor și mahalalelor, puternicul comu- 
nităților se bucură de influență, prestigiu, putere. La biserică, 
în mijlocul mahalalei, pe câmp sau la cârciumă, el este o 
prezenţă vie. Sutana sa este vizibilă de departe, iar apariţiile 
sunt la fel de evidente, căci de multe ori el este sufletul co- 
munităţii. Prezenţa sa este cerută cu insistenţă în multe din 
momentele cruciale ale vieții unei persoane: naștere, botez, 
nuntă, moarte, conflict, boală. În lumea rurală, mai ales, reu- 
nește totul sub aceeași sutană: preot, duhovnic, sfătuitor, 
scrib, medic, învățător, arbitru, naș, chezaș. La toate aceste 
atribute se adaugă încă unul la fel de frecvent întâlnit: ibov- 
nic nevestelor frumoase și văduvelor tinere. 

Un preot trebuie să se căsătorească înainte de a fi hiroto- 
nisit, dar numai o singură dată în viață și numai cu o fecioară. 
Așadar, dacă rămâne văduv la o vârstă destul de tânără, 
ceea ce se întâmplă destul de des, el nu se poate recăsători, 
fiind obligat să păstreze abstinenţa; lucru destul de dificil, 
de altfel. Profitând de prestigiul și puterea pe care i le dau 
slujba, popa face curte tuturor femeilor din sat sau mahala; 
bineînțeles celor pe care el le preferă. Pătrunde în gânduri, 
pătrunde în suflete, pătrunde în case, are dreptul să ceară, 
să impună, să pretindă. Raportul ce se ţese între el și umila 
femeie păcătoasă este inegal. 

La biserică: aruncă ocheade enoriașelor venite să asculte 
slujba, dar propunerea se concretizează în momentul spove- 
daniei, când singurătatea îi dă posibilitatea să facă pașii 

decisivi și să-și atingă scopul. Popa Radu din satul Fundu- 
lea, județul Ilfov, îi propune scurt Voicăi, soția unui sătean, 
„când o ispovidea“ „să să aibă în liubovul dragostei amân- 
doi“I. De altminteri, chiar vodă Mavrocordat în a sa domnie 
din Moldova a remarcat privirile insistente ale preoţilor asu- 
pra enoriașelor, dar cronicarul ce relatează evenimentul le 
pune numai pe seama călugărilor greci: „lar Costandin-vodă, 
în Moldova, domne cu pace, apucându-să de capul preuțţilor 
să-i înveț[e] carte, frământându-i în tot chipul. Întâiaș dat[ă] 
au poruncit de au scos pe erlolmonași, călugări greci, di pin 
mănăstirile cele mari, orânduind preuţi de mir, zicând că 
grecii când tămâiază în bisărică, pe muieri, stau câte un 
minut înainte fieștecăruie muieri de o tămâiazi și o privește 
din talpe pân-în cap, puind gând rău în capul lor asupra 
acelor muieri.“2 

În parohie: aleargă zi și noapte, încrucișându-se cu eno- 
riașii, și mai ales cu enoriașele, și pentru că este bărbatul ce 
nu părăsește comunitatea devine de multe ori gardian al onoa- 
rei soților călători în căutarea chiverniselii, ajutor, sfătuitor, 
duhovnic al soțiilor singure, sprijin al femeilor maltratate. 
Stabilitatea slujbei îl leagă de ceilalți, în special de femeile 
comunității. Situaţia îi dă o mai mare flexibilitate în înnodarea 
unei relaţii, semeţie în gesturi, dar și vizibilitate în manifes- 
tare. Popa Radu din satul Frăsinet, județul Ilfov, rămas 
văduv, se încurcă cu o săteancă. Pârât de săteni Prea Sfinţiei 
Sale, este avertizat și iertat; dar odată ieșit pe poarta Mitro- 
poliei, uită angajamentul și se reîntoarce în patul amantei. 


1. BAR, mss. 764, f. 79'—79", 14 august 1806. 

2. Pseudo-Enache Kogălniceanu, Letopisețul Țării Moldovei de la 
domnia întâi şi până la a patra domnie a lui Constandin Mavrocordat 
voievod (1733-1774), ed. Aurora Ilieş și Ioana Zmeu, Minerva, Bucu- 
rești, 1987, P. 15. 

3. DANIC, mss. 141, f. 51”, 3 august 1798. 

Nu același noroc are popa Dumitrașco din satul Bărcănești, 
judeţul Ialomiţa, care prins în meandrele unei văduve din 
sat își pierde slujba, avutul și libertatea. Luat pe sus de zap- 
ciu, tuns, ras și călugărit cu forţa la mănăstirea Căldărușani, 
Dumitrașco este sfătuit „să-și plângă păcatele și să-și spă- 
sească sufletul“. 

Ibovnic pasional și înflăcărat: iubește și se aruncă cu fre- 
nezie în lumea bizară și fluidă a sentimentelor. Popa Zamfir 
de la Biserica cea Nouă se îndrăgostește de soţia lui Con- 
standa gelepu”; urmează vizite, curte, promisiuni și vorbe, 
sărutări și pupături cu „semne și vânătări în obraz“?. Un alt 
popă Zamfir, o altă mahala, Precupeţi, o altă amantă, dar 
şi o soție geloasă și hotărâtă să-și păstreze bărbatul. Așa că 
trece la atac: dragostea preotului Zamfir pentru văduva 
Merica, din ulița Herăstrăului, este explicată de Maria preo- 
teasa prin puterea farmecelor diavolești. „Cursele“ și „dră- 
ciile“ acestei vrăjitoare i-au „izmenit“ bărbatul, l-au scos „din 
fiinţa minţilor sale cele întregi“, „l-au băgat în iad, pierzindu-și 
sufletul său“. O „nefericită victimă“ a amorului, preotul Zamfir 
trece în planul doi al conflictului pentru că actorii principali 
sunt cele două femei ce se urmăresc şi se amenință reciproc, 
se ceartă, se ocărăsc și se păruiesc pe ulițele mahalalelor și-n 
auzul vecinilor. Şi iată că, „marți la 27 ale aceștii [luni] (mar- 
tie 1815) zioa“, după „spionlâc“, Maria află că popa se găsește 
iarăși în patul amantei. Lasă totul „jos“, își pune basmaua 
pe cap și pleacă spre ulița Herăstrăului. Pe măsură ce se 
apropie, revolta interioară crește şi explodează în momentul 
în care găsește „poarta curţii încuiată“. Strigă în gura mare: 
„ca să nu poată intra nimeni la dânșii“. Urletele ei adună 
mahalaua care o urmărește cum sare peste gard, se apropie 
odată cu ea de ușa casei, „năvălește“ în cămară unde bieţii 


1. BAR, mss. 634, f. 159". 
2. BAR, mss. 645, ff. 2247, 10 mai 1819. 

amanți își ascund goliciunea trupurilor în spatele unui fes 
prea mic pentru o rușine atât de marel. 

La cârciumă: băutor de vin și de rachiu, preotul este un 
client obișnuit al tavernelor, cafenelelor, bordelurilor. Cos- 
tumul și înfățișarea, barbă și/sau pletele, îl propulsează în 
prim-planul scenei cotidiene, individualizându-l în marea 
masă a petrecăreților. Amestecul său printre enoriași și cu 
enoriașii la masa de băut, la jocul de cărţi, la bătăi și scanda- 
luri, la curve și desfrâu atrage oprobriul general, revolta 
membrilor comunității, sancţiunea instituţiei ecleziastice. 
Deseori faptele sale ajung să fie cunoscute tocmai datorită 
acestei implicaţii publice a comunităţii care își exprimă 
indignarea prin denunț, bârfă și zvon?. Biserica intervine 
pentru fiecare caz în parte, dar și prin pitace atunci când 
fenomenul se umflă și explodează. Circulara mitropolitului 
Ignatie din iulie 1810: „unii din preoţii politii Bucureștilor 
rău nărăviţi fiind s-ar fi plimbând prin cârciumi și rachierii 
dându-să spre băutură de vin și de rachiu fără dă nici o rușine 
sau sfială că să află parte bisericească.“ Fiecare preot al 
politiei urma a fi instruit, sfătuit, amenințat’. Când în decem- 
brie 1815, diaconul Nicolae este ridicat de doi amăuţi dintr-un 
bordel din mahalaua Gorganului, mitropolitul se grăbește 
să-l condamne răspopindu-l și trimițându-l la mănăstirea 
Snagov „ca să nu se mai preumble prin oraș, pricinuind 
poate și spargeri de case și mai vârtos spre pilda altora“, 
tot cu celetnice, jocuri de cărţi și cu „adunări cu oameni ne- 
trebnici pre la locuri necuvioase“ își petrece timpul și popa 


1. BAR, mss. 648, ff. 103—104", 20 aprilie 1815. 

2. Asupra acestei probleme vezi Constanța Ghiţulescu, „Preoți 
și enoriași în Valahia secolului al XVIII-lea“, RI, nr. 1—2, 2002, pp. 121- 
136; C. Vintilă-Ghiţulescu, „Vecini, reputaţii și control social în socie- 
tatea românească...“, art. cit. 

3. BAR, mss. 648, f. 6". 

4. BAR, mss. 648, f. 105”, 31 decembrie 1805. 

Radu din mahalaua Lucaci, dar care este osândit doar la 
canon, iertat de răspopire graţie copiilor.! 

Cum locul ocupat în parohie se bazează în mare parte 
pe reputaţie și mai puţin pe autoritate, cum deosebirile din- 
tre el și restul membrilor comunității se structurează tocmai 
în jurul cinstei, cum trăiește în mijlocul turmei sale, preotul 
(şi preoteasa) devine ţinta predilectă a bârfeelor, zvonurilor, 
denunțurilor puse în circulaţie de rivali, săteni, mahalagii 
şi destul de frecvent de soțiile geloase. Această alunecare 
printre bărbaţi și femei, acest amestec permanent între inte- 
rior și exterior, această ubicuitate perpetuă naște suspiciuni 
şi rumoare, ține treze vigilențele soților, stârnește pasiuni 
în rândul nevestelor, generează disensiuni chiar în sânul 
familiei preotului. În virtutea slujbei, preotul circulă cu uşu- 
rătate prin spațiu și timp, în miez de noapte sau în zori de zi, 
în intimitatea odăilor sau în solitudinea văduvelor, schimbă 
vorbe cu oricine la colț de uliţă, în curtea bisericii sau la 
fântână; familiaritatea raporturilor îi sporește prestigiul, 
dar îi induce o mare doză de instabilitate. Un cuvânt, un gest, 
o privire, o intenţie exprimate în public pot primi interpretări 
diferite din partea celor ce privesc și atunci totul se risipește 
grăbindu-se să se coaguleze la extrema cealaltă, iar preotul 
devine victima propriului statut. Prins în această capcană 
îi este foarte greu să se apere, întrucât bârfa atinge sfere 
dificil de demonstrat și are în centru tocmai imaginea deja 
înscrisă în memoria colectivă: cea a preotului ca amant, 
iubitor de plăceri trupești și mare chefliu. Când suspiciunea 
unei preotese se infiltrează în mijlocul comunității, nu-i tre- 
buie prea mult pentru a deveni bârfă pe buzele tuturor. Trei 
comunități, mahalaua Popa Soare, mahalaua Sârbilor, satul 
Mitreni, trei preoţi, Pashalie, Iordache, Florea, trei preo- 
tese (numele lor n-au fost consemnate), același zvon, umble- 
tele preoţilor cu femeile din comunitate. Autorii zvonurilor: 


1. BAR, mss. 646, ff. 358—359", 18 noiembrie 1805. 

preotesele în primele două cazuri, un alt preot, tovarăș de 
parohie și rival în cel de-al treilea caz (aici bârfa atinge atât 
reputația preotului, cât și a soției sale). Zvonul devine repede 
bârfă, se propagă cu repeziciune și inundă urechile tuturor. 
În nici unul din cele trei cazuri nu există ochi și urechi care 
au văzut, auzit, controlat veridicitatea acuzațiilor și cu toate 
acestea preoţii sunt depuși de îndată ce zvonul ajunge la 
cunoștința instituţiei ecleziastice. Toţi trei au susținerea 
comunităţii care, după ce a propagat, rumegat și digerat 
bârfa, se grăbeşte să afle prin explicaţii oferite anchetatorilor 
mecanismele declanșării, supravieţuirii și mai ales aura de 
credibilitate ce a reușit să-i ţină prizonieri în cercul efemeri- 
tăţii și incontrolabilităţii vorbelor. „Dihonia“, „zavistia“, „rău- 
tatea firii fămeiești“ sunt cauzele declanșării, credulitatea 
şi mai ales probabilitatea producerii unor astfel de fapte 
sunt la originea menţinerii și forței cu care domină minţile 
tuturor.! Alteori, nu se știe prea bine de unde a pornit zvo- 
nul și nici cum a reușit să devină un bulgăre atât de mare 
cât să strivească reputaţia preotului. La 25 octombrie 1816, 
preotul Niţu aducea la Episcopia Râmnic mahalaua și vecinii 
care mărturiseau că este om de treabă și nu s-a încurcat 
niciodată cu cârciumăreasa Andriana, așa cum se tot rosto- 
golea prin oraș.2 

Înșiruire de cazuri în care preotul este personajul prin- 
cipal. Este legitim să ne punem întrebări asupra extinderii 
fenomenului, frecvenței unor astfel de cazuri, importanței 
lor în viaţa unei comunități. Reamintesc că pentru sursa 
principală, arhivele tribunalului ecleziastic, devierile și 
scandalurile constituie principalul obiectiv, că ajung între 
copertele condicilor numai cei care într-un anumit context 
au intrat în conflict cu normele unei comunităţi sau cu regu- 
lile unei instituţii, fie că este vorba de desfrâu, beţie, insulte 


1. DANIC, mss. 143, f. 56'-57", 210'—2117. 
2. BAR, Fond Documente Istorice, MCCCXXXV/68. 

sau simple dispute cotidiene, fie că este vorba de amestec 
cu enoriașii în revolte împotriva stăpânirii, plastografieri 
de acte în favoarea țăranilor, zvonuri și bârfe ale rivalilor 
etc. Se construiesc astfel diversele fațete ale locului și rolului 
preotului în mijlocul parohiei, iar cea de ibovnic este una 
la fel de constantă și de vie. 


Eufrosin Poteca şi cărările iubirii 


Eufrosin Poteca este bine cunoscut în istoriografia româ- 
nească datorită implicării sale în mișcările mai mult sau 
mai puţin revoluționare din anii 1821-1830, dar foarte puţin 
cunoscut pentru trăirile sale sentimentale. Născut în satul 
Nucșoara, județul Prahova, în 1788, Dimitrie devine călugăr 
la 26 de ani sub numele de Eufrosin. Prins în efervescența 
unei epoci avide de prefaceri și modernizări de tot felul, 
Eufrosin se alătură tinerilor, plecând la studii mai întâi 
la Pisa (1820-1823), apoi la Paris (1823-1825). Viaţa călugă- 
rului Poteca este în sine o aventură. Romantic, permanent 
îndrăgostit de viață, natură, poezie, femei, scrie pagini 
sentimentale și pline de patos. În același timp, exersează 
meseria de profesor, scrie și traduce cărți de teologie, filozofie, 
susține în permanenţă necesitatea luminării preoţilor și 
dezvoltării învățământului românesc, aspecte analizate în 
istoriografie asupra cărora nu vom insista. 


1. Vezi G. Dem. Teodorescu, Viaţa și operele lui Eufrosin Poteca, 
București, 1883; Ioan Bianu, „Întâii bursieri români în străinătate. 
Scrisori de ale lui Eufrosin Poteca“, 1822-1825, în Revista Nouă, nr. 11, 
1888, pp. 421-431; Ion Vârtosu, „Pagini din autobiografia lui Eufrosin 
Poteca“, în BOR, 1937, nr. 7—10, pp. 3—19; Alexandru Piru, Literatura 
română premodernă, Editura pentru literatură, București, 1964, 
pp. 263-264; George Călinescu, Istoria literaturii române, Minerva, 
București, 1982, pp. 120-122; Paul Cornea, op. cit., Sorin Antohi, 
Civitas imaginalis: Istorie și utopie în cultura română, Litera, Bucu- 
rești, 1994. 

Veşnic îndrăgostit, statornic în iubirea sa pentru femei, 
Poteca nu se sfiește s-o afirme: „dar eu pe lângă celelalte 
neputințe trupești am pătimit foarte de o boală sufletească 
în carea de multe ori am căzut de când sunt, aceasta este 
boala dragostii fetelor.“ Boala a început de timpuriu, pe la 
şapte ani, iar explicaţia este cât se poate de simplă, dacă ar 
fi să-l credem pe îndrăgostitul Poteca: „eu am fost crescut 
între fete, întâmplându-se să am numai surori. Apoi unde 
sunt fete mai vin și altele, așa venea la noi și toate mă iubea 
şi cele mai mari și cele de vârsta mea. Pentru aceasta dar 
şi eu totdeauna am iubit fetele, le iubescu și le voi iubi cred 
în toată viața.“ Crescut între fete, aplecat spre iubire, sensibil 
şi sentimental, Poteca se prinde în jocul amorului ori de 
câte ori are ocazia, suferind, pătimind și slăvind femeia, în- 
gerul, iubirea trimisă de Cel de Sus. În fapt, Eufrosin Poteca 
iubește mai presus de toate iubirea, suferința dulce-amară 
indusă de această stare, când se lasă copleșit de sentimente 
și trăiri, de gesturi insignifiante ce capătă amploare și îl 
topesc în efuziuni lirice și fizice, ce-l încătușează într-o lume 
a sensibilităţii sufletului. El reușește, ca nimeni altul, să sesi- 
zeze nuanțele dintre dragostea platonică, dragostea pasiune 
şi dragostea carnală. Fiecare îi oferă muritorului Poteca 
senzații plăcute și îi pune în mișcare simțurile, îl trezește 
din amorțeala impusă de sutană. Bolnav de „dragostea fete- 
lor“, recunoscând și dându-și seama că nu se poate opune 
acestei patimi, Eufrosin Poteca se lasă târât în aventura 
sufletului sau mai bine zis o caută în fiecare moment, în ochii 
fiecărei femei întâlnite, o dorește cu disperarea unui înecat, 
este însăși esenţa vieţii care altfel n-ar merita trăită. Eternul 
îndrăgostit este, așadar, gata oricând să guste din „focul 
amorului“, să „se aprindă“ în fața unei femei, să cunoască 
văpaia iubirii, să sufere dulcele-amar al așteptărilor, să trans- 
forme orele în minute și minutele în ore, să se întristeze de 
dor, iar femeia iubită să devină „dumnezoaea“ visurilor sale. 

În lumea sa, realitatea se amestecă cu iluzia, cu minciuna, 
cu dorința de a iubi iubirea. 

Prima iubire, mărturisită în jurnalul său, este mai de- 
grabă una platonică, fără şanse de a se exprima carnal, în 
primul rând din cauza diferențelor de vârstă — copila avea 
doar şase ani —, apoi din cauza rătăcirii prin lume a celor 
doi protagoniști. Peste ani însă se reîntâlnesc: fata coaptă 
şi puberă la 5 ani, Poteca matur, la vreo 30 de ani. Întâlni- 
rea reaprinde instantaneu inimile celor doi: „când mai după 
zile, ani ne-am văzut, eu numaidecât am simţit într-adân- 
cul inimii focul amorului“, mărturisește surprins de „fru- 
musețea iubitei“ lui. Lecţiile oferite, în calitate de profesor 
particular, sunt un bun prilej de a trăi iubirea și mai ales de 
a-și face cunoscute sentimentele. Cu „inima aprinsă de 
dragoste“, cu sufletul chinuit de pasiune, obligat să se contro- 
leze, să se „prefacă“, „profesorul“ face pași repezi atât în 
cucerirea tinerei, cât mai ales în pierderea propriului trup 
şi suflet în această patimă: „O greotate bătrânească, o fru- 
moasă și cinstită purtare, precum să cuvenea la haractirul 
amândurora pentru că ia era din treapta celor mari și eu 
preot și profesor. Dar ce să spuiu, focul amorului dintr-acest 
feliu de prefaceri să mai învăpăia din zi în zi. Mă uitam la 
dânsa ca la o floare din raiu, ca la o lumină, ca la o dumne- 
zeire. Și acestea nu că doar aveam vreo nădejde sau scopos 
trupesc spre dânsa, ci cunoșteam bine câtă nepotrivire era 
la noi, și după stare și după vârstă, eu preot, ia fecioară din 
rangul celor mari, eu în vârstă bărbătească însemnată de 
căruntețe, ia cu adevărat floare. Dar ce taină este amorul eu 
nu poci spune, atâta numai că inima mea era la dânsa zioa, 
noaptea, pă ia o aveam în minte, pă dânsa o vedeam înaintea 
ochilor. Ci aș fi voit să-i slujesc neîncetat, ceasul lecţiilor mi 
să părea minut; inima mea era aprinsă neîncetat de un foc 
negrăit și de o frumuseţe luminoasă ce vedeam strălucind“. 

Ce poate fi mai frumos decât intensitatea trăirii, valorifi- 
cată până la extaz! Ce poate fi mai excitant decât așteptarea 

unui minut de „patimă“ ce redă tinerețea, forţa, fericirea 
muritorului! Eufrosin Poteca știe să trăiască, individuali- 
zându-și stările, bucurându-se cu nesaț de fiecare secundă 
de iubire, de fiecare suferință ce este până la urmă o parte 
din plăcerea iubirii. Nu are nevoie de exprimarea sexuală, 
căci suferința îl excită mult mai mult decât actul sexual în 
sine. Iubirea se consumă în forul interior, trece prin fiecare 
por al fiinţei, îi obsedează fiecare mușchi, îi aprinde privirea 
și îi ia minţile inducându-i reveria, beatitudinea abandonării 
de sine într-un paradis ce nu poate fi cunoscut decât de cei 
ce știu să-l vadă. Experiența se termină însă brutal prin desco- 
perirea amorului de către părinţii fetei și concedierea re- 
dutabilului amorez. 

Petrecându-și iarna „aprins de dragoste“ şi filozofie, Poteca 
se hotărăște să plece la Pesta, în vara lui 1828, orașul care-i 
va aduce flirtul, pasiunea carnală, suferința, nefericirea. 
Instalat la croitorul Sipoș, cu 5o de florinţi pe lună, Eufrosin 
are asigurate: o cămară a sa, prânzul și cina, plus curățatul 
cizmelor și, ceea ce este cel mai important, o companie plăcută 
formată din nevasta gazdei, „de treabă și frumoasă“, și fete 
reunite într-o şcoală improvizată unde învățau cusutul, 
cititul, cântatul, jucatul. Fără să vrea, intrase în Paradis. 
Flirtul debutează din prima clipă şi hârjoneala iubirii se ţese 
cu fiecare zi, fetele sunt frumoase „ca niște flori îmbobocite“, 
tinere, naive, inocente de 12 și 14 ani. Pentru „dragostea lor“, 
Eufrosin rămâne în casa lui Sipoș, deşi nu prea înțelegea 
nemţește și nimeni nu știa franțuzeşte. Și totuși asta nu-l 
împiedică să se îndrăgostească de o mică unguroaică, 
„frumoasă și voinică“, cu care flirtează timp de patru luni — 
o dragoste platonică cum mai cunoscuse Poteca cu un an în 
urmă. Din nou, un întreg arsenal de gesturi, în aparență 
„fără răotate“, este etalat pentru a obţine plăcerea, pentru 
a întreține pasiunea: priviri, apropieri în timpul meselor, 
atingeri inocente, amor. 


PREOTUL - IBOVNICUL SATELOR 235 


Cu regret, părăsește casa croitorului, perindându-se prin 
diferite alte locaţii. Umblând aiurea, în căutarea unei case, 
focul amorului îl săgetează din nou într-una din zile, când 
zărește două fete lucrând în cadrul unei ferestre. Ca o boală 
ce doboară și chinuiește, Poteca se aprinde, clocotește, nimeni 
nu-l mai poate salva. Pătrunde în casa fetelor timid, cu inima 
fremătând, gata să se arunce într-o nouă aventură. Kati îi 
deschide ușa și îl poftește să se așeze. Se așază, o fată cântă 
încetișor, privește cu luare-aminte: Kati îi place mai mult 
decât cealaltă pentru că „era și mai tânără și mai frumoasă 
şi mai nobilă“. Privirile i se ațintesc asupra celei alese, imagi- 
nând scene dintr-o iluzie a fericirii fără seamă: „gândeam 
întru sine-mi nu care cumva era aceia vreo fată de nobil 
(nemeș) şi venise acolo ca să să întâlnească cu iubovnicul 
său pentru că cu adevărat era foarte frumoasă ca o floare noo 
de trandafir, ca un înger, ca o dumnezeoaie.“ Gândurile se 
prăvălesc năvalnic, „trandafirul“ seamănă totuși puțintel la 
ochi, sprâncene și frunte cu însuși Poteca, dar gura este „fără 
asemănare de frumoasă“, pieptul și mâinile sunt „albe ca 
laptele“. Insistenţa privirilor sale declanșează jocul: Kati îi 
atinge mâna, suficient pentru nefericitul Poteca, ce pe dată 
se aprinde, urmând-o hipnotic pe aleasă într-o cameră 
special pregătită pentru „dobândirea amorului“. Deși „prac- 
ticos“ în „păcatele trupești“, după cum încearcă să ne con- 
vingăl, singură Kati îi oferă ocazia de a cunoaște plăcerea 


1. lată mărturia: „Acuma cetind cineva aceasta va gândi că eu aș 
fi fost speriat de dânsa ca și cum n-aș mai fi știut de muere, dar nu 
este așa, că eu eram destul practisit într-acest feliu de trebi, ci această 
fată era cu adevărat ecstraordinară; nu zic pentru nobilitatea politi- 
cească, ci pentru darurile cele firești“, BAR, mss. 1564 Eufrosin Poteca, 
Ideile faptelor mele pă anul 1828 până la aprilie 1829, f. 23". Între timp 
jurnalul lui Eufrosin Poteca a fost publicat în Eufrosin Poteca, Scrieri 
filosofice, ed. critică, text stabilit, studiu introductiv, note și bibliografie 
de Adrian Michiduţă, AIUS, Craiova, 2008. 

de a face dragoste, senzaţie pe care actul sexual pur și simplu 
nu reușise până atunci să i-o reveleze. Pe pagini întregi își 
cântă fericirea: „Acuma, eu nu mai știam ce să fac de bucurie, 
ce plăcere, ce dulceaţă. Aceasta fu pentru mine cea mai 
mare plăcere și dulceaţă trupească din toată viața mea până 
în vremea aceia deacă poate să să numească acest feliu de 
amor dulceaţă și plăcere trupească. Mă miram numai să 
stau uitându-mă la dânsa sau să o îmbrăţișez. Întâiu m-am 
uitat bine la dânsa, apoi o întrebaiu cine te-au făcut așa 
frumoasă, eu gândeam la prea frumosul făcătoru Dumnezeu. 
Ia, cunoscând un ce deosebit în mintea mea, își răzima obrazul 
cel frumos pre pieptul mieu și vrea să lăcrimeze, și ia și eu. 
Acest feliu fu începutul dragostei mele cu acea fată misteri- 
oasă. Atuncea dar așa ţiind-o eu câtva în brațe, cu ochii mai 
mult lăcrimaţi ai amândurora, ne culcarăm în pat și gusta- 
răm o dulceaţă, o plăcere care, cât pentru mine, mie mi să 
părea că aceea era o răsplătire mie de la Dumnezeu pentru 
toate necazurile ce suferisem în lumea aceasta până atuncea. 
Această fată (anume Kati) după ce era numai de 18 ani tânără 
şi frumoasă ca o floare, avea și un timperament ceresc cu totul 
după gustul mieu. Din gură pare că curge miere și lapte.“ 

Dragostea îi aduce bucurie și „duh“, poftă de citit și de 
scris, îi alungă boala și durerea, îl îmbogățește sufletește. 
Prins cu trup și suflet în această patimă, crezând cu inocență 
și dăruire în originea nobilă a tinerei, orb la ceea ce realitatea 
concretă îi transmite, Poteca nu mai are răbdare și se avântă 
pe cărările iubirii. Nimic nu-i schimbă sentimentele și sta- 
tornicia amoroasă: nici când descoperă că de fapt Kati nu 
este decât o „muere de obște“, nici când probabil bolnavă de 
sifilis, aceasta se ascunde să-și tragă sufletul, nici când risi- 
pește banii pe care îi dăduse în repetate rânduri. Dimpo- 
trivă, o caută cu înverșunare atunci când dispare, o îngrijește 
pe patul de boală, suferă alături de ea, dorește să ia cu el 
amintirea femeii iubite, rugând-o să-și zugrăvească chipul, 

rugăminte susținută financiar în două reprize, căci Kati are 
alte cheltuieli mai importante decât un banal portret. Pentru 
el, Kati reprezintă perfecțiunea iubirii pentru care se lasă 
înșelat, amăgit cu bună știință. Femeia este îngerul de care 
nu se îndoiește și, din acest motiv, nu poate fi decât nobilă 
chiar și atunci când o găsește într-un bordel. Conștient că nu 
este decât o „muere de obște“, în iluziile sale, Kati continuă 
să fie o nobilă doamnă, un trandafir, un înger, o „dumnezoaie“. 
Astfel o descrie, astfel o prezintă în amintirile sale pentru 
că așa crede, așa simte, așa şi-a construit chipul iubirii. 

Iubirea este însă cu bune și rele, iar Poteca a cunoscut pe 
lângă fericire și suferință, întristare, nefericire. Experiența 
îi arată că „întristările“ sunt mult mai multe decât plăcerile, 
dar le-a suportat cu stoicism nu numai pentru a le cunoaște, 
ci şi pentru a le povesti, devenind prin expunerea lor o învă- 
țţătură pentru toţi cei tineri, pentru toţi cei ce iubesc: „am 
voit să învăţ mai bine patima amorului ca știind eu prin 
cercare să poci vreodată a îndrepta și pre alţii“ Astfel, îi sfă- 
tuiește pe cei ce nu-și pot potoli patima inimii fie să se însoare 
(o soluţie mai ales pentru asigurarea nevoilor sexuale), fie 
să nu se prindă „în cursa dragostei cei moralicești a sufle- 
tului“, pentru că aceasta nu se rezumă la simpla dorință, ci 
înseamnă „evlavie“, „respect“ și ancorarea întregii fiinţe în 
sufletul celuilalt. Sănătatea, averea, cinstea, mintea, sufletul, 
toate sunt aruncate în cursa iubirii și toate au de pătimit 
într-un fel sau altul, atunci când ființa umană se abando- 
nează cu voluptate în „focul amorului“. N-a făcut așa, dar 
recomandă tuturor bărbaţilor ce nu pot „fugi de muieri“ să-și 
păstreze mintea slobodă, acceptând sexul și respingând 
dragostea. Construiește astfel o întreagă teorie în jurul nece- 
sității caselor de toleranță mai ales în marile orașe, plecând 
de la „ancheta“ efectuată în Pesta, anchetă prilejuită, de 
altminteri, de legăturile lui cu frumoasa Kati: de-o parte 
sunt fetele sărace care fără venituri nu se pot căsători, iar 

odată intrate în această rutină nu mai sunt dorite de nimeni, 
de cealaltă parte se află „mulțimi de ostași și de popi fără 
muieri“ care au nevoie de aceste „fetișoare“ pentru a-și potoli 
pornirile umane atât de firești. „Muerile de obște“ nu sunt 
decât „jărtvă pentru liniștea celor măritate“, rolul lor în asi- 
gurarea ordinii sociale revine acum la Poteca, după ce fusese 
punctul central al menţinerii bordelurilor în Europa dinain- 
tea Renașterii!. 

Poteca este o figură aparte în peisajul românesc nu atât 
prin încălcarea repetată a regulilor monastice, cât mai ales 
prin recunoașterea cu seninătate şi asumarea fără ipocrizie 
a unei condiții umane atât de aproape de tentaţia păcatului. 
Să-l judece ceilalţi pentru că nu respecta postul, că „nu păzea 
băbește la biserică“, că „să uita cu dragoste la fete“, dar el nu 
se vede nicidecum vinovat pentru acest mod de viață, prac- 
ticat de „toţi oameni cei înţelepţi“, ce i se potrivea de minune. 
Poate că i-ar fi fost iertate toate acestea dacă nu ar fi pro- 
povăduit în același timp „legea dreptăţii, iertarea robilor și 
învățătura preoţilor“?, principii cu care a rămas consecvent 
întreaga sa viaţă, deși stârnește nemulțumirea mitropo- 
litului Grigore și a unora dintre tovarășii săi?. În 1848, îl 


1. Jacques Rossiaud, La prostitution medievale, Flammarion, Paris, 
1988. 

2. BAR, mss. 1564, ff. 1"—27”. 

3. La 1828, înainte de a pleca la Pesta, Eufrosin Poteca merge să-și 
ia rămas-bun de la mitropolitul Grigore, dar acesta îl primește foarte 
rece: „iar mai ducându-mă să-mi iau ziua bună, mi-au zis numai du-te, 
dar mâna nu mi-au dat-o să i-o sărut, nici nu să uita la mine. Eu eram 
foarte păcătos înaintea lui, nu atâta pentru că mâncam și beam, nu 
pentru că nu păzeam la beserică băbește, nu pentru că mă uitam cu 
dragoste la fete, pentru că așa trăiesc toți oamenii cei înţelepţi, ci 
pentru că propovăduiam neîncetat legea dreptăţii, iertarea robilor și 
învățătura preoților.“ BAR, mss. 1564, f. 16”. Cu un an în urmă același 
mitropolit refuzase să-și dea acordul pentru cuvântarea ce urma a o 
susține cu ocazia Paștelui. 

regăsim egumen la mănăstirea Gura Motrului, bătrân și 
bolnav, probabil încă îndrăgostit de natura feminină, același 
înverșunat opozant al postului și al liturghiilor obositoare 
din mănăstirel. 


1. I. Vârtosu, Pagini, p. 7. 


În căutarea fericirii 
şi dragostea conjugală 


În toată această agitație și sminteală ce a cuprins socie- 
tatea românească la cumpăna dintre cele două secole se 
remarcă crearea unui discurs în jurul dragostei conjugale. 
Rădăcinile pot fi surprinse ici și colo pe tot parcursul secolu- 
lui în scrisori sau testamente unde solidaritatea familială 
se transformă încet-încet în afecțiune. 

Refugiu pentru zile senine, dar mai ales pentru zile furtu- 
noase, familia capătă în mentalitatea oamenilor noi forme, 
noi contururi. Îndatoririle conjugale sunt regăsite de nenu- 
mărate ori în recomandările și sfătuirile Bisericii, ele sunt 
reiterate de soți aflați în litigiu, rememorate de bărbaţi 
arțăgoși, dorite de femei maltratate. De cele mai multe ori 
aceste îndatoriri sunt reduse la simple formule: bărbatului 
i se cuvine să fie cu chiverniseala, iar femeii cu supușenia. 
Atunci când își acuză soţul „că nu o are ca pe o soție“, soția 
se referă la neglijarea ei din punct de vedere economic, așa 
cum reiese din explicațiile date în continuarea formulei. 
Cerinţa este aceeași de sus până jos în ierarhia socială, o 
revendică Catinca Alexeanu la 1776, atunci când afirmă că 
Hristea căpitanul, mare iubitor de vin și femei, a părăsit-o, 
lăsându-i întreaga grijă a casei și a copiilor: „iar de chiver- 
niseală numai eu știu cum pătimescu și ceia care văd traiul, 
lipsa și amarul mieu. În 14 ani dă când m-au luat nu s-au în- 
vrednicit să-mi facă o basma sau o păreche de încălțăminte.“! 


1. BAR, mss. 638, ff. 155'—156'. 

O strigă acuzator Zoița Fălcoianu, abandonată și „muritoare 
de foame și pe ușile altora“ în timp ce soțul, Nicolae logofătul, 
se îngrijește să-și întreţină ţiitoarea!. Vocilor acestor două 
boieroaice li se alătură vocile sutelor de femei din rândul 
norodului, iar asigurarea „hranei vieţii“, a „ceva de îmbrăcat 
şi de încălțat“ este condiţia principală. Dragostea între 
casnici, din sfaturile părinţilor clerici, nu este nici ea prea 
departe de aceste principii și are în centru mai degrabă înțe- 
legerea, prietenia, ajutorul, responsabilitatea economică a 
bărbatului, supunerea femeii. La fel o rezumă și vodă Cara- 
gea în pitacul său din 25 septembrie 1815: „sunt datori cei 
după lege luaţi în căsătorie a avea unul către altul deopotrivă 
dragoste și credinţă și între dânșii, însă bărbatul a fi cu 
otcârmuirea și muerea cu supunerea.“2 

Scrisorile vistierului Ion Dedulescu ne dezvăluie toate 
aceste forme ale „dragostei conjugale“, la care se remarcă 
încă ceva în plus, afecțiunea, tandrețea. Pribeag în Transil- 
vania, vistierul își lasă familia în grija rudelor și mai ales 
a lui Dumnezeu; considerat „hiclean“, Dedulescu nu se poate 
întoarce atâta timp cât principe al țării se află Nicolae 
Mavrocordat (1719-1730). Din Braşov, el întreţine o cores- 
pondență asiduă cu familia sa: sora Zamfira, cumnaţi, unchi, 
dar mai ales cu soţia. Astfel, de la 12 august până la 12 sep- 
tembrie 1726, „poșta“ poartă scrisorile cu gândurile, regre- 
tele, sfaturile, recomandările, dorurile boierului Dedulescu 
adresate soției și copiilor. „Prea iubita mea soţie, Mario, cu 
mult dor îmbrățișându-vă împreună și pe toţi copilașii. Vă 
rog de la milostivul Dumnezeu multă sănătate și fericire. 
Pintru mine viţi ști că dintru a sa prea bogată milă mă aflu 
sănătos până acum“, în această manieră începe una dintre 
scrisori. Depărtarea, situația incertă în care se află, dorul 


1. DANIC, mss. 143, ff. 220'—222. 
2. V.A. Urechia, op. cit., vol. X-2, p. 255. 

de copii contribuie la sensibilizarea boierului, dornic să afle 
cât mai multe despre ai săi sau despre situația averii, rămasă 
la cheremul lui Vodă. Se bucură atunci când află de învăță- 
tura copiilor, dar cere amănunte — „pintru copii îmi pare 
foarte bine căci învață, numai să știu ce dascăl au“ —, se 
emoționează atunci când mititelul Ioniță „umblă călare pe 
oiște“ și regretă că nu este acolo să participe la acest eveni- 
ment: „crez că așa umblă coconii vistierilor celor mari ai lui 
Nicolae vodă, la care să dea Dumnezeu să umble și copiii 
lui ca copiii noștri“. Le trimite sfaturi și mai ales întreaga 
lui afecțiune părintească: „Prea iubiților mei fii, Maricuţo, 
Neculae, Zoițo și mititelule Ioniţă și ticăloasă Bălășico, soră 
ce easte mie, și nevârsnicii miei, darul lui Hristos Domnul 
şi mila lui cea prea bogată să fie cu voi, păzindu-vă întru 
toate zilele vieţii cu viiață fericită și îndelungată. Să nu vă 
întristaţi feţii miei, căci nu vă las un fel de stăpânire, nici 
să fiți mâhniţi asupra mea, căci nu sunt eu pricina stingerii 
voastre, ci domnu pământului nostru care m-au și prădat 
şi m-au și izgonit din pământul milelu, de-l va judeca Dum- 
nezeu și-i va face plată după faptele lui. Ci cu o gură și cu o 
inimă să vă rugați lui Dumnezeu pintru mântuirea mea și 
acela ce v-au lăsat în lume acela vă va da și stăpânire și vă 
va avea și de grijă ca un puternic. Și eu încă în loc de stăpâ- 
nire vă dăruiesc părintească blagoslovenie care să vă fie 
păzitoare și folositoare spre toate cele de folosul și binele 
vostru. Pe muma voastră să o cinstiți şi să o ascultați și dra- 
goste și unire să aveţi.“ Dar așa cum a deschis corespondența, 
afecțiunea, înțelegerea, speranța se îndreaptă către Maria, 
ea poartă pe umeri întreaga responsabilitate a casei, ea a 
rămas acasă să se lupte cu trimișii lui Vodă, cu podgorenii 
care îi vor culege viile, cu părintele vlădica ce ține moșia 
Puieștii fără dreptate, cu arăturile de toamnă, cu recupera- 
rea cailor și cu multe altele. Ca semn al preţuirii, boierul, 
deși strâmtorat, îi trimite o serie de cadouri: „iată că-ți făcuiu 

un inel [...]! și ţi-l trimitu pe Târnoveanul, ci să-l porți 
sănătoasă cu veselii și cu bucurii, o pereche de cizme și doi 
papuci și cațaveică.“ Știind însă greaua sarcină ce a lăsat pe 
umerii bietei Marii, însărcinată cu creșterea a patru copii, 
boierul îi cere cu duioșie iertare pentru toate neajunsurile 
pricinuite: „Și să nu-mi stărbești sufletul mieu Mario, căci 
te las într-această datorii și năcazuri, nici să nu mă blestemi, 
te rog din tot sufletul mieu ... crez ca pre o bună și prela] 
dirlagă și înțeleaptă soţie, ci să-mi dai iertăciune din suflet 
şi din inimă.“ Toate aceste mici afecțiuni sunt strecurate 
printre recomandări referitoare la administarea averii, „ce 
am mai avut a-ţi scrie și învăţa ca pe o bună soţie ţi-am 
scris“, şi introduce o nouă îngrijorare afectivă: „să nu te 
întristezi pintru această călătorie ce facem, ci sunt roțile 
lui Dumnezeu.“ Şi încheie: „prea iubitei soţii mele, Mariia 
Dediulescu vistieresii, cu multă sănătate să să dea.“2 Scri- 
sorile sunt numeroase, numai o mică parte ne-au parvenit, 
răspunsurile Mariei Dedulescu și ale celorlalți membri ai 
familiei nu le cunoaștem. Aici avem mai degrabă iubirea 
conjugală întemeiată pe înţelegere și susținere reciprocă. 
Este o solidaritate a familiei ce se grupează în jurul boierului 
Dedulescu într-un moment de răscruce în viața tuturor. 
Rândurile de tandreţe sunt determinate tocmai de această 
situație, dar exprimă în același timp trăirile sufletești ale 
boierului ce avea să nu-și mai vadă casa, soția, copiii. 
Testamentul marelui ban Grigore Greceanu este și mai 
clar în această direcție. El desenează dragostea conjugală 
în care devotamentul, încrederea, prietenia sunt lucruri esen- 
țiale. În 41 de ani de căsătorie, Ilinca Obedeanu i-a arătat 
respect și mai ales supunere: „m-au ascultat la cele ce-i 
porunciiam, mi-au fost supusă, den cuvântul mieu n-au 


1. Indescifrabil în text. 
2. DANIC, Fond Achiziţii Noi, CLXXIX/2, 3, 4. 

ieșit“. Au trecut împreună peste vremurile tulburi ale carie- 
rei politice, peste moartea celor șase copii, peste boli și întot- 
deauna i-a fost alături cu devotamentul unui câine fidel. 
Răpus de podagră (gută), boierul primește toate îngrijirile 
şi toată afecțiunea soţiei. În fapt, ea suferă alături de el, mai 
ales că boala se manifestă cumplit: „cu dureri grele și nesu- 
ferite de mă chinuiam greu și zioa, şi noaptea“, povestește 
banul. Și în tot acest timp, Ilinca „să pedepsiia și să chinuia 
cu mine dempreună și zioa, și noaptea, nemâncată și fără 
de somn și fără de odihnă“. Este convins că îi va fi alături 
şi după moarte: „că sunt încredinţat că ia cât va fi cu viață 
mă va pomeni, iar altul din neamul mieu nu mă va pomeni.“ 
Se întristează c-o lasă singură, fără nici un ajutor și mai 
ales fără mângâiere la vreme de bătrâneţe: „și aducându-mi 
aminte de durerea inimii cea multă ce au avut și are, pentru 
nenorocirea noastră cea multă ce ne-a venit din mulțimea 
păcatelor mâle, de ne-au murit toţi copiii și nu ne-au rămas 
măcar un copil să-l aibă mângâiere la întristăciunea cea 
mare și nesuferită a morţii mele.“! 

Cele două mărturii surprind această dragoste con jugală 
în care tocmai recunoașterea raportului de subordonare con- 
stituie pacea din interiorul familiei. Atât timp cât fiecare își 
asumă rolul trasat de tradiție, de societate, atât timp cât 
fiecare își respectă îndatoririle în interiorul cuplului, pacea 
conjugală și implicit dragostea sunt asigurate. Afecţiunea, 
tandrețea, iubirea se adaugă pe parcurs în funcție de compor- 
tamentul celuilalt, dar nu trec niciodată în prim-plan; ele 
rămân în plan secundar și înclin să cred că nici măcar nu 
sunt exprimate într-o manieră vizibilă, sunt mai degrabă 
subînțelese prin corelarea atitudinilor celor doi soți. 

Un pas decisiv în gândirea acestei maniere de a iubi îl 
va face Constantin Caragea. Cititor de „gazete franţuzești“, 


1. DANIC, Fond Documente Muntenești, XXV/58, 18 mai 1748. 
Pentru detalii vezi C. Ghiţulescu, În șalvari şi cu ișlic, pp. 236-240. 

boierul moldovean se va fi lăsat contaminat de ideile acelei 
lumi în care fericirea constituie „una dintre ideile majore 
care animă secolul și care se răspândește cu repeziciune în 
toate direcțiile“, iar căutarea ei devine un scop, un ideal, o 
„obsesie“2. Inspirat sau nu de obsesia secolului luminilor, 
Constantin Caragea lasă cea mai frumoasă mărturie despre 
construirea fericirii, în care un loc important îl ocupă iubirea 
conjugală3. Sensibilitatea sa îl face să vadă, să descopere, să 
se bucure de natură, de micile și infimele plăceri ale vieţii 
de zi cu zi. Pentru el fericirea nu poate fi cunoscută în oraș, 
înconjurat de haosul, datoriile și mulțimile zgomotoase ce 
tulbură liniștea, gândurile, simțurile, ci departe în lumea 
pierdută a florilor. Mazilirea şi apoi căsătoria îl ajută să se 
îndepărteze de sociabilitatea curţii și să regăsească refugiu 
la Pașcani, în singurătatea unui conac de țară. Viaţa fericită 
se construiește aici, „afară la țară“. Constantin este un poet 
pătruns de frumusețea naturii pe care știe s-o admire și pe 
care nu conteneşte s-o descrie. Drumul de la Iași la Pașcani 
este de fapt un prilej de încântare, de admiraţie a izvoarelor, 
a stâncilor, a copacilor, a florilor, a păsărilor, iar zece ceasuri 
trec ca clipa. Prea scumpa și prea iubita lui Ralița Ghica îi 
este alături pentru a se bucura împreună, pentru a gusta 
din plăcerile unei „vieți de minune“. Instalați în confortabilul 
conac al prietenului Iordache Balș, soţii își construiesc o 
viață simplă, gustând cu voluptate din intimitatea fiecărui 
moment. Programul de fiecare zi este consacrat naturii, 


1. Robert Mauzi, L'idee du bonheur, p. 13. Vezi şi comparațţia cu 
Transilvania la Andrea Fehér, Sensibilitate şi identitate în izvoarele 
narative maghiare din Transilvania în secolul al XVIII-lea, Argonaut, 
Cluj-Napoca, 2012. 

2. Ibidem, pp. 80—81. 

3. Documentul a fost interpretat în acest sens pentru prima dată 
de Andrei Pippidi, „Bonnes et mauvaises mours: principes et expârien- 
ces, balancement et enchaînement“, în I. Băluţă și C. Vintilă-Ghiţu- 
lescu (coord.), Bonnes et mauvaises moeurs, pp. 38-39. 

lăsând sufletul să rătăcească printre aroma cafelei de dimi- 
neață, parfumul trandafirilor, cântecul păsărilor, frumuse- 
tea culorilor, liniștea pietrelor. Nimic nu este mai revelator 
decât mulțumirea interioară ce străbate fiecare rând al 
amintirilor soţului îndrăgostit, boierului fericit de alegerea 
sa: „Ne sculam foarte de dimineaţă și ne beam cafeaua sau 
la cișmele sau sub trandafirii grădinii, ori în vreo altă parte, 
unde se sătura privirea noastră de frumuseţile firii. Apoi 
ieșiam la plimbare uneori luând-o pe jos pe câmpie, alteori 
cu careta departe în păduri, unde rătăciam botanizând vreo 
două ceasuri. Apoi ne întorceam acasă și ne luam prânzul, 
care era alcătuit din cinci feluri, dar foarte delicate. După 
aceea ne odihniam puţin, cel mult un ceas, și apoi ne beam 
cafeaua afară și iar începea pe la chindie excursia sau înde- 
letnicirea casnică, adică eu cetiam, iar prea scumpa mea 
soție se ocupa cu cusături de casă și cu alte lucruri trebuin- 
cioase, și în chipul acesta petreceam vremea noastră minu- 
nată până seara.“ Orice îndeletnicire simplă le procură 
plăcerea de a trăi, le insuflă dorinţa nebună de a se bucura 
de fiecare lucru mărunt. Își oferă zile fericite, când prelu- 
crarea trandafirilor devine o ocupație minunată. Și apoi ce 
plăcere să guști din dulceața pregătită cu atâta grijă sau 
să simţi mirosul fin al esenței de trandafiri, trecută de trei 
ori prin alambic! Boierul se minunează de propria sa fericire, 
de timpul ce nu mai intră în cadrele cunoscute ale vremii și 
zboară luând cu el plăcerea fiecărei zile: „n-am mai știut când 
trecură vreo patruzeci de zile, și noi socotiam că ieri sosisem 
la Pașcani“. Totul este minunat, totul este frumos, totul este 
delicat: fericirea, plăcerea, singurătatea, natura, viața. 
Patruzeci de zile de fericire, un timp furat muncii, grijilor, 
fricii, un timp aranjat în jurul plăcerii de a trăi pur și simplu, 
un timp ordonat în jurul activităţilor ordinare, care capătă 
totuși sensuri particulare prin practicarea lor în intimitate. 
Evocarea acestei perioade, evocarea gesturilor îi reamintește, 
odată reintegrat în tumultul vieţii politice, bucuria de-a trăi, 

îi hrănește sufletul gata să reia aventura solitudinii în mij- 
locul naturii. Va picta în memoriile sale frumuseţea inima- 
ginabilă a acelei epoci: „Aceasta a fost partea cea mai fericită 
a vieţii mele, căci am gustat în cea mai mare tihnă și liniște 
a sufletului și a minţii toate plăcerile și bunurile acestei 
lumi deșerte.“ Aprilie 1780 i-a deschis calea spre cunoașterea 
fericirii, din acel moment n-o va mai regăsi niciodată și acest 
lucru face ca primăvara aceea să se încrusteze adânc în 
amintirile boierului rătăcit în labirintul vieţii. „Prea fericita 
petrecere în singurătate“ a suspendat timpul, moartea, dure- 
rea. Nu trebuie însă neglijat un lucru, participarea comună 
la construirea acestei fericiri, compatibilitatea sufletească 
dintre soţi contribuind în fapt la cunoașterea ei. De altfel, 
Constantin o recunoaște mărturisindu-și neîncetat afecțiu- 
nea față de soţia numită cu drag „prea scumpa mea Raliţa“, 
„prea iubita mea Raliţa“, „Raliţa mea“.! 

Corespondenta dintre lanache Văcărescu și Nicolae Văcă- 
rescu din anii 1814-1817 întregește acest tablou al tihnei 
patriarhale, în care fericirea se arată la Văcărești, Băneasa 
sau Drajna, în conacele boierilor înconjurați de copii, soţii, 
rude, prieteni. Alexandrina? (Luxiţa, Luţa, Thiţa) este tot 
timpul prezentă, fie în mesajul soțului, Nicolae, fie în răspun- 
surile nepotului, Iancu. „Thiţi cu plecăciune mă închin, săru- 
tându-i mâinile“, transmite nepotul. „Luţa e bine acum, 
numai sarcina o cam supără cu vărsături, numai cam raru 
acum“, informează soţul. Chiar dacă își arată grija față de 
Luxiţa ce se chinuie cu o sarcină rebelă, apoi amorul patern 
față de micuța Măriuţa, Nicolae Văcărescu afișează aceeași 
atitudine „duplicitară“ pe care Andrei Pippidi i-o atribuie 


1. Documentele Hurmuzaki, vol. XIII, Scrieri şi documente grecești, 
1592-1837, privitoare la istoria românilor, de A. Papadopulos-Kera- 
meus, traducere de G. Murnu și C. Litzica, București, 1914, pp. 94-96. 

2. Este vorba de Alexandrina Băleanu. 

fratelui, Alecu Văcărescul. Viaţa privată și-o petrece cu 
liniște fie în „singurătatea“ Bănesei, fie la Drajna (asemuită 
la un moment dat cu Parisul) alături de Luxiţa și Măriuța?, 
dar asta nu-l împiedică să aibă aventuri ici și colo. După o 
boala ce l-a ținut la pat mai bine de go de zile, boierul se arată 
viguros, „mă simțu că să întărescu puterile întru mine și 
au început a mi să umfla pantalonii dinnainte“, gata să se ia 
la trântă cu toţi cei tineri, c-o lume întreagă — „eu lumea în 
pace nu o las, că ia pă mine mă supără. Și rând tinerilor nu 
voiu da, că încă grindeiu mieu n-au albit, ci este negru ca 
un samur dă Moca!“ Așadar încă tânăr, încă viril, Nicolae 
Văcărescu își schimbă amanta: „pă Dafinica am părăsit-o, 
că i s-au spart traista dinnainte“, găsește o alta, Vitoriţa care 
se dovedește mult deasupra celei vechi și pentru care este în 
stare să se dueleze cu oricine: „dă simţii putere întru dum- 
neata (lancu Văcărescu, n.n.), a ţinea cu mine la duelu, că 
eu sunt hotărât să-m pierzu viiața pentru acest obrăjălu!“3 

Preocupările literare ale celor doi protagoniști structu- 
rează și o altă idee de fericire, dusă dincolo de simplitatea 
vieţii cotidiene, unde meditaţia, construcţia literară, discuţia, 
dialogul, corespondența, filozofia procură experienţe sufle- 
teşti nebănuite, excită simțurile. Iată entuziasmul lui Nicolae 
Văcărescu atunci când îi trimite spre lectură nepotului dedi- 
caţia de la Gramatica românească a lui lenăchiţă Văcărescu: 
„ÎL trimiţ ca să-l vezi, îl trimiţ ca să te invitez și să te ațăț, îl 
trimit ca să te aprinz, să te fac să fii foc viu, mai mult decât 
ești, şi apoi tot ce am păţit și eu, ca să te fac să-ţi aduci aminte 
cu toată puterea și vârtutia duhului și a inimi și a cugetului 
ce porți, ce au fost părinţii noștri: tată-tău și moșă-tău.“4 


1. Andrei Pippidi, art. cit., p. 35- 

2. Fiica celor doi soţi, născută în 1815. 

3. Ion Vârtosu, Corespondenţa literară între Nicolae şi Iancu Văcă- 
rescu, 1814-1817, Bucureşti, 1938, p. 37. 

4. Ibidem, pp. 17-18. 

Sau plăcerea lui Iancu de a întreţine această corespondență: 
„Oamenii toţi aleargă, dar eu sunt fericit căci pociu să vorbesc 
cu dumneata, fie și puţin.“! Totuși, cei doi amestecă ferici- 
rea și nefericirea într-un joc de cuvinte ameţitor. Dezgustul, 
plictiseala, neliniștea, teama, suferința, teme de reflecţie 
ale gânditorilor și scriitorilor din secolul al XVIII-lea?, revin 
în mesajele lor, transformând conacul de la Băneasa sau pe 
cel de la Văcărești în oaze solitare de meditaţie asupra sen- 
sului existenței: „Șăz într-un unghi de casă, uitându-mă și 
privind vârful nasului mieu cu ochii amândoi, și întocmai 
ca gângăniile la vremea ernii, așa sunt; nici din deget nu 
pociu mişca.“ 

Trebuie spus că ideea forță în jurul căreia se coagulează 
dragostea conjugală rămâne raportul „otcârmuire“ mascu- 
lină-supunere feminină. Ceea ce se întâmplă cu Constantin 
şi Ralița este o excepţie fericită, se va fi întâmplat poate şi 
în cazul altor boieri, nu atât de inspirați pentru a lăsa un 
semn al acestei experiențe. Se observă însă că această idee 
este reluată și completată de meșteșugarii și negustorii din 
oraș. Dorinţa pentru liniștea și pacea conjugală devine 
agresiv cerută de această clasă socială în formare. Familia 
devine oaza de liniște în care „burghezul“ dorește să se regă- 
sească, să se afunde, după părăsirea prăvăliei sau a slujbei, 
să se recunoască duminica la slujbă, să-i închine toate efor- 
turile sale. Mărturie stau reflecţiile lui loan Dobrescu, confe- 
siunile lui Panteleon Zalichis, analizele lui Ioan Jupaniotul 
şi a altor zeci de soți. Dacă loan Dobrescu din mahalaua 
Batiștei, strâns legat de Biserică prin activitatea sa, promo- 
vează mai degrabă căsătoria creștină cu valorile eif, ceilalți 


1. Ibidem, p. 39. 

2. Robert Mauzi, op. cit., pp. 58-61. 

3. Ion Vârtosu, op. cit., p. 11. Asupra corespondenţei Văcăreștilor 
vezi și Paul Cornea, Originile romantismului românesc, pp. 152—156. 

4. Ilie Corfus, „Cronica meșteșugarului Dobrescu...“, p. 342. 

încep să adauge noi cerințe. Panteleon Zalichis, negustor 
în București la începutul secolului al XIX-lea, căsătorit cu 
Mărioara, mai curând din plăcere decât din interes, dată 
fiind sărăcia părinţilor acesteia, revendică pe lângă cinste, 
respect, supunere, întreaga afecțiune a soției. Pentru el, căsă- 
toria nu se reduce numai la „a se purta cu cinste“, „a se sili 
la trebile și la enteresurile casei“, „la creșterea copiilor“, ci 
implică și o latură afectivă exprimată de ambii parteneri 
prin „blândeţea inimii“, „cuvinte dulci și mângâioase“ care 
transformă „viaţa bună“ în „dragoste“!. Tot despre dragoste 
vorbeşte și Lucsandra lui Dumitru băcanul din București, 
dar întotdeauna rămâne atașată, ca principală revendicare 
a acestei iubiri în interiorul cuplului: puterea economică. Căci 
pe ce pune accentul mai întâi de toate Lucsandra, atunci 
când descrie căsătoria ei cu Dumitru băcanul, dacă nu pe 
purtarea de grijă: „am mers la casa noastră trăind liniștită 
viață ca și întâi, iarăși cu toate cele trebuincioase“. Dezechi- 
librul dintre parteneri este evident mai ales în primii ani, 
când drumul spre consensul conjugal este plin de hârtoape 
în care se afundă când unul, când celălalt, iar duhovnicescul 
departament o recunoaște și-o punctează ca atare: „nu să 
coprinde nescai împotrivitoare fapte, ci numai niște lucruri 
care apururea să obicinuiesc la mulţi casnici în tinereţe și 
cu trecerea vârstei le și îndreptează“. Dumitru și Lucsandra 
cunosc aceste hârtoape, însă reușesc deseori să se reconci- 
lieze și să meargă mai departe. După o astfel de ceartă, 
reacția lui Dumitru este următoarea: „și iarăși singur îmbră- 
țișându-mă cu dragoste n-au vrut cu mine judecată, ci pace 
şi iarăși cinstită liniște și cu toate cele trebuincioase bine 
am trăit iarăși câtăva vreme.“ Ioan Jupaniotul face un pas 
mai departe circumscriind căsătoria spațiului privat, ferită 
de ochii și urechile anturajului, vecinilor, rudelor. Ce este 


1. BAR, mss. 3935, ff. 256"—259", 22 iunie 1822. 
2. BAR, mss. 3935, ff. 273—274", 28 august 1823. 

căsătoria? O oază de cinste, de „viață plăcută“, de tihnă, de 
înțelegere, un exemplu de bucurie oferit privirii celorlalți. 
Numai această latură trebuie să fie vizibilă, numai această 
latură trebuie să fie expusă, dedesubturile mai mult sau 
mai puțin murdare trebuie „îngropate“ în casă, rezolvate în 
sânul familiei. O astfel de viață a dus Ioan cu prima lui soţie 
„mulţime de ani fără să-l știe lumea, fiind fămeie înțeleaptă 
și cinstită“l. 

Atât timp cât strategiile matrimoniale sunt conduse de 
părinți și dominate de ideile economice (zestrea fetei și averea 
băiatului), dragostea conjugală rămâne tributară acestor 
directive. Asta nu înseamnă că partenerii nu experimentează 
gesturi, atitudini, cuvinte care să-i apropie, asta nu înseamnă 
că soții nu încearcă să se iubească, plecând chiar de la acele 
forme primitive de supunere, respect, chiverniseală. Unii 
au şi reușit, dovadă Constantin și Ralița Caragea, alții deloc, 
iar despre cei mai mulți nu avem informații suficiente. Şi 
totuși marea iubire, pasiunea rămân în afara cuplului cel 
puţin la acest început de veac nou, în care modernizarea 
bântuie societatea românească. 


1. BAR, mss. 4027, ff. 235—238”, 7 iunie 1830. 


Femeia şi modernitatea timpurie 


Femeile sunt de departe principalul element în accepta- 
rea noilor factori de schimbare. Ele reușesc mult mai ușor 
să asimileze diferențele dintre cele două lumi, să accepte 
noul mod de viață, să renunțe la vechile principii, să par- 
curgă mult mai repede etapele acestei modernizări. De la 
călătorii străini până la boierii și analiștii contemporani, toți 
remarcă acest decalaj ce se structurează acum între femei 
și bărbați. Este bineînţeles vorba de elită, iar către 1812 se 
poate spune că aceste diferențe încep să devină vizibile și 
la nivelul negustorilor și meșteșugarilor din mahalalele 
Bucureștiului sau Iaşiului. 

Boieroaica intră în dans mult mai repede; cu abilitate și 
iscusință învață pașii de cadril și mazurcă pentru a trece 
imediat la adoptarea unei vestimentaţii adecvate. „Cea mai 
mare parte din femei dansează bine, dar bărbații [arată] 
foarte mare indiferență, veșmintele lor împiedicându-i de 
a le practica (dansurile — n.n.) într-un chip desăvârșit“, măr- 
turisește W. Wilkinson. Medicul capitalei, Constantin Cara- 
caș, se îngrijorează de această situaţie ce ar putea provoca 
boli destul de severe: „Atât bărbaţii, cât și femeile joacă cu 
multă eleganță și libertate, cu toate că pe bărbați îi încurcă 
foarte mult la dans hainele lor cele lungi, producându-le 
vătămări prin sudoarea excesivă din cauza lor. De aceia unii 
din tineri, ca să evite aceasta și-au făcut pentru dans haine 
mai fine și mai ușoare.“! 


1. P. Samarian, O veche monografie sanitară a Munteniei, p. 117. 

Pentru a plăcea încep să gângurească în franceză, apoi 
își îmbunătăţesc educația abandonând tricotatul și brodatul 
pentru a învăţa să cânte la pian și la harpă. Frumusețea, 
cochetăria, eleganța devin atuurile unei boieroaice care se 
arată în lume, participând la activitățile mondene, organi- 
zând astfel de activităţi, refuzând izolarea în spațiul restrâns 
al menajului. Iată mărturia lui Sir Robert Thomas Wilson în 
trecere prin București la 1812: „Aici, îmbrăcămintea femeilor 
este foarte veselă și am remarcat unul sau două modele 
foarte drăguţe; grija lor pentru îmbrăcăminte cu podoabe este 
o dovadă că sunt obișnuite să fie admirate. N-am citit nici- 
odată despre frumusețile din Țara Românească, dar ele sunt 
rivalele de temut ale cunoscutei și lăudatei instituţii a lui 
Venus.“! Pentru W. Wilkinson, româncele nu sunt prea fru- 
moase, dar le recunoaște „multă grație naturală“, „o fire 
veselă“ și „o deosebită eleganţă de forme“?. Cert este că 
femeile știu să se pună în valoare, să amestece eleganța 
Occidentului cu misterul Orientului, să combine „moda euro- 
peană“ cu „bogăţia orientală“. 

Dacă până atunci căsătoria fusese percepută ca o perpe- 
tuă tutelă a bărbatului asupra femeii, acum ea ar putea fi 
considerată ca un prim pas spre libertate și emancipare. 
Căsătorite la 14-15 ani, tinere și ignorante, cu o viață 
sexuală aranjată în jurul cerinţelor soțului, de cele mai multe 
ori dezordonată, instabilă, supusă capriciilor bărbatului, 
soțiile găsesc o defulare a acestor porniri sexuale firești în 
afara cuplului. Bineînţeles că aceste aventuri feminine sunt 
mult mai vizibile decât cele masculine, întrucât în menta- 
litatea vremii, escapadele masculine sunt privite cu indul- 
genţă, ba mai mult ca un semn al virilităţii pe care, nu este 
așa, trebuie să știe s-o arate, cu caretrebuie să se mândrească. 
Femeia este însă imediat sancționată, stigmatizată, deoarece 


1. Călători străini, vol. I, serie nouă, pp. 556-557. 
2. Ibidem, p. 640. 

onoarea ei se construiește în jurul purității sexuale și a 
fidelității conjugale, deoarece ea este purtătoarea legitimi- 
tăţii descendenţei cuplului. În interiorul menajului, ea începe 
să conteste statutul care i se atribuie, la început o revoltă 
surdă cu ecouri în subminarea relaţiilor din interiorul cuplu- 
lui, apoi din ce în ce mai vizibil și în spaţiul public. Are loc 
o treptată „individualizare a femeii în interiorul cuplului“!, 
care se extinde cu repeziciune incluzând mai întâi boierimea, 
apoi pătura înstărită din oraș și în cele din urmă „prostimea“. 
Iar exemplul Maricăi Filipescu care, la 1741 a știut să-și 
înfrunte nu numai soțul, pe marele armaș Costandin Brezo- 
ianu, ci întregul sistem politic?, este urmat din ce în ce mai 
des de alte și alte surate. Această dorință de eliberare de 
sub tutela masculină merge mână în mână cu procesul de 
modernizares, face parte din însuși procesul de modernizare 
a societății românești. 

Cum se manifestă această „frondă casnică“t și care îi 
sunt consecințele? Viaţa de cuplu presupune respectarea 
binomului autoritatea bărbatului — supunerea femeii, binom 
ce structurează întreaga relație dintre soț şi soție. Bineîn- 
țeles că relaţia depinde foarte mult de compatibilitățile 
dintre cei doi parteneri, de umorile și afectele fiecăruia, de 
„înţelepciunea“ și nevoile fiecăruia, de capacitatea de a accepta 
compromisurile și mai ales de a-și asuma rolurile impuse 
de comunitate. Refuzul de a intra în tiparele unei societăţi 
se manifestă în maniere diferite, abandonarea în brațele 
amorului nu este decât una dintre ele. Renunţarea la viața 
de familie intervine însă în momente diferite ale căsătoriei, 
probabil în funcţie de gradul de suportabilitate al fiecărei 


1. M-r. Ungureanu, Convertire şi integrare religioasă..., pp. 61--63. 

2. Pentru Marica Filipescu vezi C. Ghiţulescu, În șalvari şi cu işlic, 
pp. 308—320. 

3. M-r. Ungureanu, op. cit., p. 61. 

4. Ibidem. 

femei, după șase luni sau după 24 de ani. Bineînţeles că 
trebuie marcate și tensiunile din cadrul cuplului, participa- 
tive prin manifestările lor la astfel de alegeri: precocitatea 
căsătoriei, violența domestică, înfometarea, numărul cres- 
când de copii, lipsa de educaţie. Nu trebuie uitat că evadările 
bărbatului în afara peisajului marital există și sunt judecate 
de vecini și vecine, de rude și anturaj, ca fiind cât se poate 
de normale. Iniţiativa părăsirii domiciliului conjugal apar- 
ține însă femeii, atât atunci când alege divorțul, cât și atunci 
când alege să se distreze „în voile inimii ei“. Războaiele favo- 
rizează și chiar încurajează astfel de revolte, oferind nu 
numai soldați, ofițeri și generali la fel de dornici de aventură, 
cât mai ales creează „teatrul“ necesar desfășurării unor astfel 
de aventuri. Cu fiecare război, zeci de cupluri se rup, zeci de 
femei își iau atât la propriu, cât și la figurat lumea în cap. 
Femeile nu se gândesc la consecinţele inerente unor astfel 
de relaţii, multe pasagere, fără să sfârșească cu o nouă 
căsătorie, ci cu o altă relaţie de scurtă durată. Din partener 
în partener, de pe maidan în pivniță, soțiile se aruncă în 
braţele amorului, rămânând după fiecare relaţie cu amintiri 
imposibil de uitat: un copil sau un sifilis. La 12 februarie 
1792, Barbu dulgherul din mahalaua Podul Calicilor se vaită 
că Safta lui, după 24 de ani de căsătorie, s-a aruncat cu totul 
în patima curviei și fiecare război devine un adevărat coșmar. 
În vremea „răzmeriţei trecute“ (războiul din 1768-1774) „a 
fugit din casa lui la muscali“, dar odată pacea încheiată, 
muscalii plecaţi pe la casele lor, Safta revine acasă, iar 
Barbu o iartă: „și după pace, primind-o iarăși de soţie i-au 
trecut toate cu vederea și au ertat-o.“ Dar „numai trecând 
vreme multă la mijloc“ și un nou război (1787—1792) declan- 
șându-se, noi soldaţi la București, Safta trece în tabăra 
turcilor, pentru ca apoi, cu venirea „armii nemțești“, să nu 
se sfiască a se muta cu inima în tabăra acestoral. lar ea nu 


1. BAR, mss. 640, ff. 58—59". 

este singura, evadarea din „temnița“ mariajului se dovedește 
mult mai facilă acum când supravegherea devine mai difuză, 
iar teama îi face pe mulţi soți să se resemneze, să accepte 
micile escapade. Până la 1830, se tot reamintește că muierea 
cutărui mahalagiu „au fugit cu muscalii încă din răzmerița 
trecută“ sau că o alta „s-au încârdoșit cu turcii“ sau „în zilele 
nemților, apucându-se ia de fapte netrebnice încă au și fugit 
cu nemții“. Mediul rural este oarecum protejat de acest tip 
de evadări, soldaţii sunt înlocuiți cu alt tip de legături, la 
fel de pasagere și la fel de nocive pentru stabilitatea cuplului: 
„au fugit cu un ţigan lăieș“, „s-a înnădit cu unu Pavel ciobanu“ 
sau „a fugit cu unu Marin slugă“, reclamă soţii, unii chiar 
nedumeriţi și afirmând că nu înțeleg motivul abandonului, 
întrucât „o palmă nu i-au dat“ și „de capul ei au fugit“. 
Boieroaicele se lasă și ele ademenite de noua situație și 
legăturile extraconjugale cu ofițerii ruși, francezi, austrieci 
sau suedezi se dovedesc la ordinea zilei: Marioara Văcărescu 
își lasă casa și copiii pentru un ofițer austriac, Mărioara 
Cantacuzino fuge şi ea abandonându-l pe Matache Racoviţă, 
Lucsandra Bărcănescu, soția logofătului Nicolae Guliano, 
cunoscută de „obște“ pentru umbletele sale!, este mai întâi 
amanta generalului Kutuzov, pentru a sfârși în braţele gene- 
ralului Levendi. Catinca Ghica, soţia lui Mihalache Ghica 
şi cumnata domnului Alexandru vodă Ghica, „s-a amorezat“ 
mai întâi de generalul Kisselef pentru a trece apoi în braţele 
baronului Uxkull, căpitan de husari în armata rusă și căsă- 
torit cu Anica Văcărescu. Energică, Furtunoaia? prinde cores- 
pondența amanţilor și deghizată în curier rusesc pătrunde 
în loja lui vodă Ghica și-i pune în braţe plicul cu „bileturi“. 


1. La g iunie 1818, stolnicul Nicolae Guliano cere separarea de 
soţia sa Lucsandra Bărcănescu, invocând „pricini știute de obște“. BAR, 
648, ff. 147". 

2. Poreclă pe care a moștenit-o de la tatăl său, vornicul Theodorache 
Văcărescu Furtună. 

Şi pentru că Vodă nu este atent, „bileturile“ se revarsă în 
sala de teatru zburând peste capul spectatorilor, oferind 
publicului dovada infidelităţii și subiect de bârfă pentru 
lung timp!. Baronul Rickman, numit consul la București, 
hotărât să impună politica Rusiei, devine în scurtă vreme 
din „leu neîmpăcat“ „miel“ blând datorită farmecelor exer- 
citate de Mimica Bălăceanu, soția lui Constantin Glogoveanu. 
„Diplomaţia cea naivă, dar energică a românilor“, după cum 
o califică colonelul Lăcusteanu, se aplică și asupra consulului 
Titov, iar artileria grea formată din „adjutanţi și curtezani“ 
este asmuţită asupra doamnei Titov „cu scop de a se amoreza 
de vreunul“. Speriat, „bietul Titov“ cere să plece oriunde, 
dar nu în Valahia unde ar risca să-și piardă nevasta?. 

De aici și până la divorţ nu mai este decât un pas. Până 
la 1800, boierii se regăsesc destul de rar în condicile de la 
Mitropolie, lăsând loc meșteșugarilor, prăvăliașilor, țăranilor, 
norodului cu alte cuvinte. După această dată, furia divorţu- 
rilor îi cuprinde și pe ei. Aproape toate marile familii boie- 
rești trec printr-un divorţ: Ecaterina Herescu se desparte 
de căminarul Alexandru Ghica?, Tiţa Văcărescu de Ștefan 
Catargiu, Catinca Creţeasca de stolnicul Grigore Grădiș- 
teanus, Zoița Faca de Constantin Filipescu$, Pulheria Ghica 
de comisul Mavru’, Marghioala Prejbeanu de Scarlat Gre- 
ceanu, Mărioara Filipescu de Toma Creţulescu”, Anastasie 


1. Amintirile colonelului Lăcusteanu, publicate și adnotate de 
Radu Crutzescu, comentariu istoric de I.C. Filitti, București, 1935, 
PP. 75-76. 

2. Ibidem, pp. 79—80. 

3. BAR, mss. 648, f. 21”, 11 august 1812. 

4. BAR, mss. 3935, ff. 121—122, 19 aprilie 1820. 

5. BAR, mss. 648, f. 250”, 15 februarie 1819. 

6. BAR, mss. 648, ff. 44"—46". 

7. BAR, mss. 648, ff. 146", 5 aprilie 1818. 

8. BAR, mss. 3935, f. 59”, 27 septembrie 1819. 

9. BAR, mss. 648, f. 89", 3 aprilie 1815. 


258 TEATRUL IUBIRII 


de Ruxandra Balș, vistierul Iordache Catargiu de soţia sa 
care cheltuia de prin casă?, Elena Caragea de paharnicul 
Ioan Bălăceanu, Iordache Rosetti cere despărțirea de Pulhe- 
ria și grija copilului“ și exemplele ar putea continua. Moti- 
vele sunt cât se poate de diverse: Anica Florescu îl reclamă 
pe Nicolae Prisăceanu că nu-i poartă de grijă, Elenca se 
plânge de trai rău și bătăi de moarte, în timp ce soțul, pitarul 
Manolache Bălăceanu se apără, dând vina pe tinereţe și pe 
„cruzimea minţii“ (aici cu sens de imaturitate). Spre 
deosebire de mahalagioaice, unele dintre soțiile boierilor 
nici nu se mai implică în dezvoltarea unei argumentaţii 
pentru a-și justifica cererea, ci pur și simplu afirmă că nu 
mai vor să locuiască cu dumnealui întrucât nu le mai este 
„plăcut“. Și pun în discuţie simpla nepotrivire de caracter 
ce se ascunde sub termenul de urâciune: „și intrând urâciune 
între dânșii nu se mai pot uni“, conchide soborul atunci când 
Ecaterina Racoviceanu nu-l mai vrea pe serdarul Nicolae 
Lipănescu”. Consilierul Costandin Grădișteanu este foarte 
revoltat că dumneaei Catinca Știrbei a rămas la Viena, deși 
a pus mijlocitor pe generalul Costache Ghica a se îndupleca 
și a veni cu poșta măcar până la Brașov. Dar pas, cucoana 
iubește Viena și n-are de gând să plece, obligându-l pe consilier 
să fugă pe furiș și în taină către București unde îl așteptă 
moșiile și politica. Nouă luni trec ca clipa, cucoana cu griji pen- 
tru zestre şi corespondențe cu dumnealui vechilul Zaharia, 
boierul cu grija ca dumneaei să nu cheltuiască și ce i-a rămas 
pe mâini și să nu poată veni acasă. Şi-i scrie, şi-o cercetează, 


1. BAR, Fond Documente Istorice, DCXLIX/269. 

2. BAR, Fond Documente Istorice, DCCCLXVII/11. 
3. BAR, Fond Documente Istorice, MCCCXLIV/239. 
4. BAR, Fond Documente Istorice, DCCCLIII/169. 
5. BAR, mss. 648, f. 147", 7 iunie 1818. 

6.BAR, mss. 4027, ff. 238'-239', 18 martie 1831. 
7.BAR, mss. 648, f. 138", 14 noiembrie 1817. 

dar Catinca nu răspunde, și când îi cade în mâini corespon- 
dența ei, cu altul, se înverșunează. Laconismul scrisorii — 
„să înţelege că l-ar fi avut însărcinat (pe Zaharia, n.n.) a-i 
căuta pricinile dumneaei de aici și-l roagă a să sili cum mai 
în grabă spre săvârșire, căci apoi îi vor fi zadarnice ostenelile 
şi să o înștiințeze cu de amăruntul pentru toate precum și 
pentru câte numai amândoi au vorbit“ — lasă bineînţeles loc 
de interpretări, bănuieli, supoziții, ceea ce și face consilierul, 
odată ce intră în posesia acestui răvaș, aprinzându-se numai- 
decât şi strigând că dumneaei complotează „cu viclenie asupra 
avutului dumnealui unită fiind cu acel Zaharia“. Chiar dacă 
cucoana susține că „n-are bărbat de lăsat“, consilierul nu vrea 
să asculte și se crede îndreptăţit să ceară separarea. 

Gelozie și bănuieli, urâciune și neunire, nepurtare de grijă 
şi înfometare, motive reale sau imaginate sunt chemate să 
aducă libertatea partenerilor, să susțină orgoliile unei per- 
soane, să ofere speranța unui nou început, încrederea într-o 
fericire necunoscută încă. Mitropolitul și soborul său se stră- 
duiesc să le arate că greșesc și-ar fi mai bine să se mai gân- 
dească ceva vreme, să reflecteze că doar, doar se vor uni iar 
în sfânta taină a cununiei, că „vinile și pârile“ ce și le aruncă 
nu sunt „destoinice“, „ci numai niște pricinuiri deșarte și fără 
temeiu la amândouă părțile“. Dar nici gând să se împace, 
când dumnealui acceptă, dumneaei strigă sus și tare că a 
făcut-o de „rizil“ şi nu poate nici în ruptul capului a trece cu 
vederea, când dumneaei spune că „nu are bărbat de lăsat“, 
dumnealui se împotrivește și „nu vrea cu nici un chip s-o 
mai primească soție“. Mănăstirea, amenințările, sfătuirile 
nu mai sunt suficiente. 

Această etapă nu poate trece neobservată de către contem- 
porani. Cronicarul loan Dobrescu condamnă piepturile dez- 
golite, capetele goale și zulufii pe care „muerile“ nu se sfiesc 


1. BAR, mss. 648, ff. 138'—139', 17 ianuarie 1818. 

să le afișeze în public. Dobrescu judecă aspru transformările 
petrecute în societate ce aduc femeia pe scena publică, în 
timp ce tradiţia o expulzase în jurul vetrei și-ntre pereţii 
căminului. Schimbarea vechilor rânduieli nu poate atrage 
decât pedepse divine cât mai aspre: foamete, ciumă, cutre- 
mure, focl. 

Pentru unii, femeia devine diavolul în persoană, dracul 
amenințător ce ademeneșşte și apoi pervertește, seduce și 
apoi pedepsește. loan postelnicelul, părăsit mai întâi de 
prima soție prin moarte, abandonat apoi de cea de-a doua 
prin iubirea pentru altul, se ridică cu înverșunare împotriva 
diavolului în fustă afirmând: „și în viaţa lui unde va vedea 
muere va socoti că este dracul și va ocoli-o căci tot omul fuge 
de dânsul ca de un ucigaș, iar el l-au băgat în casă cu lăutari“. 
Se arată speriat de femeia ce nu se sfiește, din dragoste pen- 
tru altul, să uite de cinste, să nu se teamă de Dumnezeu, 
să nu-i fie ruşine de privirile oamenilor, să fie chiar capabilă 
a ucide pentru a asigura fericirea celuilalt. „Muere când va 
vedea în ochi va socoti otravă și mai rea dăcât toate răutățile“ 
conchide loan, declarându-se celibatar până la moarte și 
dușman înverșunat al căsătoriei?. 

Femeia se schimbase la 1830, dar bărbatului îi este încă 
greu să recunoască această evoluţie și mult mai greu îi este 
să-i acorde locul pe care îl revendică cu atâta insistenţă. Pre- 
zenţa ei în spaţiul public nu mai poate fi contestată, la șosea 
sau în sala de bal, la teatru sau la plimbare, pe potecile de 
la Herăstrău, în prăvălie sau pe Lipscani, femeia apare sin- 
gură sâu însoţită, se amuză, socializează şi conversează, se 
lasă sedusă sau seduce. Își impune și afirmă personalita- 
tea, promovându-și dorințele și apărându-le cu tărie, sfidează 
autoritatea masculină și ordinea socială așa cum fuseseră 


1. Ilie Corfus, „Cronica meșteșugarului loan Dobrescu“, p. 341. 
2. BAR, mss. 4027, ff. 235'—238', 7 iunie 1830. 

gândite ele de bărbaţi până atunci. Procesul nu se oprește 
aici și nici măcar nu este terminat, el se va prelungi pe tot 
parcursul secolului, primii pași fuseseră însă făcuţi!. 
Tabloul schițat în aceste pagini are la bază arhivele judi- 
ciare, cele ce rețin tensiunile și conflictele din interiorul 
societăţii. Ele adună doar o parte din problemele societăţii 
și schițează atitudinile și comportamentele bărbaților și 
femeilor care au intrat în conflict cu ordinea instituită în paro- 
hie, mahala, oraș, sat, comunitate, societate. Femeile care 
au pornit jalbe să-și apere onoarea, să revendice dreptate, 
să se apere de rizibil sunt curajoase și participă la schim- 
barea societăţii. Bineînţeles că numărul lor este mic în 
comparaţie cu femeile obediente care au suferit în tăcere și 
s-au temut pentru viaţa lor, rămânând în anonimatul reclu- 
ziunii domestice. „E păcat de Dumnezeu, Prea Sfinte, să pier 
din cauza unui tâlhar“, strigă Arghira și aleargă să-și facă 
și să i se facă dreptate pe la toate instanțele de judecată. 
Contextul instituțional este unul rigid, cu reguli restrictive 
atunci când vine vorba de femei și intimitatea sexuală. Disci- 
plinarea sexualității feminine este parte a tuturor progra- 
melor de ordine inițiate în secolul al XVIII-lea și începutul 
secolului al XIX-lea, în toate marile orașe ale Europei și în 
Imperiul Otoman. Abia ieșite din pubertate, copile încă, fetele 
se află sub supravegherea tuturor, constrânse să-și contro- 
leze trupul, intimitatea, gândurile de o cultură a rușinii ordo- 
natoare. Cele mai îndrăznețe se revoltă și pleacă să-și afle 
dreptatea, însoțite de mame, mătuși, vecine, surate. Lumea 
care le impune reguli, lumea care le judecă, lumea care stabi- 
lește regulile este una masculină. Dar asta nu le împiedică 
să se ridice și să-și ceară „dreptatea“, chiar și atunci când 


1. Vezi și Ionela Băluţă, „Imaginea femeii în spaţiul public: între 
realitate și simbol (a doua jumătate a secolului al XIX-lea)“, Analele 
Universităţii București, Științe Politice, anul II, 2002, pp. 21-33. 

pierd, chiar și atunci când obțin mai nimic, chiar și atunci 
când victoria nu este ceea ce au sperat. Experiențele lor 
îndeamnă la reacție din partea celorlalte fete înșelate în 
speranțele lor, dar, la fel de mult, îndeamnă la tăcere și 
supunere. Culpabilizarea femeii este o practică curentă; 
părinții, vecinii, autoritățile se grăbesc să o judece înainte 
de a-i asculta jalba, să pună la îndoială spusele ei, să-i ceară 
semne și dovezi, jurăminte și blesteme. „De ce nu și-au păzit 
cinstea“, strigă vlădica; „stricarea a fost cu voia ei“, se apără 
ibovnicul; „de cum am aflat de fapta ei, am bătut-o bine“, 
menționează un tată. Abuzul, violenţa, intimitatea sunt dez- 
văluite lumii spre cercetare și stabilire de vinovăţii. De multe 
ori, gura lumii aruncă întreaga vină a iubirii asupra fetelor 
femeilor, nevestelor, și, odată cu vina, rușinea și rizilicul. Din 
acest motiv, multe dintre violuri și seduceri nu sunt niciodată 
denunțate; ci ascunse cât mai adânc în sânul familiei sau 
în minte și gânduri. Curajul de a urma calea justiţiei, de a 
acţiona, de a cere parte egală în atribuirea vinovățţiilor oferă 
astăzi acces cercetătorului la intimitatea sexuală a tinerilor 
din trecut. Sexualitatea premaritală este îngăduită pentru 
bărbaţi, dar se transformă în rușine pentru femei, iar ruși- 
nea devine oprimantă, sufocantă. Se crede că instanța de 
judecată (Divanul domnesc, Dicasteria, Isprăvnicia) aduce 
dreptatea și restabilește adevărul. Dreptatea și adevărul 
sunt orchestrate de judecători și se construiesc în funcție 
de semnele, dovezile, mărturiile, abilitățile litiganţilor de a 
se prezenta în arena justiției. Bărbatul câștigă de multe ori 
pentru că are cadrul juridic, regulile sociale și politice, ordinea, 
martorii, comunitatea de partea sa. În aceste condiţii, drumul 
femeilor spre dreptate rămâne, pentru multă vreme, tributar 
judecății unei societăţi care le credea mult inferioare, slabe 
și grabnice a cădea în păcat. 


Criză morală, 
sau modernizare inevitabilă? 


Modernizarea societăţii românești n-a fost nicidecum o 
etapă liniară și calmă. La începutul secolului al XIX-lea, 
mai multe lumi încep să se contureze din ce în ce mai vizibil: 
tradiționaliștii și conservatorii ce privesc încă spre trecut, 
„progresiștii“ ce nu au în minte decât viitorul, iar între ei o 
categorie pestriță, dar numeroasă, debusolată care acceptă 
jobenul, dar respinge libertatea, care vorbește franțuzește, 
dar nu știe prea bine spre ce ar trebui să se îndrepte, care 
a călătorit la Viena, Paris sau Pisa, dar s-a întors totuși 
într-un loc unde schimbările se produc mult mai lent. Schim- 
bări de veșminte, dar restanţe la nivelul mentalităților, 
schimbări de vocabular, dar restanţe la nivelul aplicării lui, 
schimbări de lecturi, dar neîncredere cu privire la valabili- 
tatea ideilor transmise într-o lume atât de diferită. Contactul 
dintre civilizaţia ișlicului și cea a jobenului produce inevitabil 
mutații în interiorul societăţii, al familiei, în forul interior 
al individului. Vechile valori sunt puse sub semnul întrebării, 
noile valori stârnesc admiraţia și dorința de imitație. Oame- 
nii sunt însă mult prea grăbiţi pentru a judeca, a analiza, 
a se interoga cu privire la viabilitatea modelului imitat, la 
consecințele inerente. Războaiele bulversează vechile sisteme 
de gândire, deschid noi orizonturi, creează noi posibilități. 
Boierimea, încătușată în modul de viață otoman, se dove- 
dește curioasă și dornică să adopte noua modă „franțuzească“. 
Așa că imită veşminte și muzici, idei şi comportamente, 
literaturi și legi, instituţii și sisteme politice, lăsând timpul 

să decidă asupra importanței acestora în evoluția și struc- 
tura noii lumi. De pe la 1780 și până spre sfârșitul secolului 
al XIX-lea, se derulează o perioadă de tranziţie în care totul 
este experimentat, în care societatea încearcă să se reașeze, 
dar fără să cunoască calea. Din acest motiv, societatea româ- 
nească trece prin convulsii care vor însoţi în fapt moderni- 
zarea și progresul. 

Amorul este un aspect important în construirea moderni- 
tăţii românești, întrucât în jurul lui se inovează o serie de 
gesturi, de conduite, se îmbogățește vocabularul, se naște 
o altă muzică, se fabrică noi gusturi, provocând schimbări 
profunde la nivelul mentalităților. Criză de afectivitate, criză 
de sensibilitate, criză de moravuri, istoricii și sociologii! i-au 
dat diverse denumiri acestei etape de regândire a mora- 
vurilor românești. Să fie oare vorba de o criză sau numai de 
o evoluţie firească spre altceva? O „relaxare a moravurilor“? 
indusă de modernizare sau o „decădere“? O prefacere care 
a presupus inevitabil și convulsii, vizibile la acest început de 
veac nou. Românii nu sunt nici mai buni, nici mai răi decât 
alţii, nu sunt nici mai morali, nici mai imorali decât confrații 
lor din Europa, chiar dacă sunt descriși în culori nu tocmai 
favorabile3. Schimbările sunt totuși vizibile, declanșate de 
o serie de factori. 


1. Andrei Pippidi, „Amour et société: arrière-plan historique d'un 
probleme littéraire“, Cahiers roumains d’études litteraires, 3, 1988, 
pp. 4-25; Șt. Lemny, Sensibilitate şi istorie în secolul al XVIII-lea, Bucu- 
rești, Meridiane, 1990, pp. 98—108; P. Cornea, Originile romantismului 
românesc, pp. 35—196; L. Livadă-Cadeschi, „Un mariage décidé en 
instance...“, pp. 113-115; Ionela Băluţă, Du «harem» au «forum»: 
Reflexion sur la construction d'une nouvelle identite feminine dans la 
seconde moitié du XIX siècle roumain, teză susţinută la EHESS, Paris, 
martie 2005 (în manuscris), pp. 87—96. 

2. M-R. Ungureanu, op. cit., pp. 62-63. 

3. Și în alte părți ale Europei sau ale Imperiului Otoman sunt 
surprinse astfel de momente, interpretate de contemporani sau de 

Războaiele de la sfârșitul veacului al XVIII-lea și începu- 
tul celui următor ar putea fi considerate factorul principal 
în declanșarea acestor schimbări. Prezenţi la Iași și Bucu- 
rești, ofițeri și soldaţi, consuli și diplomaţi, de origini și naţio- 
nalităţi cât mai diferite, aduc cu ei o nouă lume sau mai precis 
o altă lume care atrage, stârnește admiraţie, invidie, dorința 
de a fi ca celălalt. De altfel, boierimea și negustorimea intra- 
seră deja în contact cu civilizația Vestului prin intermediul 
domnului fanariot, insuficient însă pentru a deveni un model 
dorit, copiat, imitat, propagat. Înfiinţarea consulatelor, pre- 
zenţa repetată a armatelor ruse și austriece, dar mai ales 
ridicarea interdicției de a călători au drept efect o rapidă pro- 
pagare a modelului „celeilalte lumi“, iar după ocupaţia rusă 
din 1806-1812, preferințele pentru modelul european devin 
atât de vizibile, încât nimeni nu se mai poate înșela cu 
privire la drumul ce urma a fi parcurs. Alegerea este irever- 
sibilă în ciuda opoziţiilor, contradicţiilor, confruntărilor și 
mai ales a convulsiilor. În plus, progresul este deja prezent 
de mult timp în multe din societăţile Europei, iar acum, 
datorită unor împrejurări favorabile, bate și la porţile ţărilor 
române fără să întrebe dacă este sau nu dorit, ci se infiltrează 
pur și simplu. Este de la sine înțeles că toate aceste schimbări 
ating mai întâi de toate boierimea, mai apoi orășenimea și 
destul de târziu țărănimea. Transformările ating însă toate 
palierele societății, de la politic la social, de la juridic la admi- 
nistrativ, de la mental la vocabular. 


cercetători drept „crize“. Vezi Dror Wahrman, The Making of the 
Modern Self: Identity and Culture in Eighteenth-Century England, 
Yale University Press, New Haven, 2004; Ali Yaycioglu, „Guarding 
Traditions and Laws-Disciplining Bodies and Souls: Tradition, Science, 
and Religion in the Age of Ottoman Reform“, Modern Asian Studies 
52.5, 2018, pp. 1542-1603; Betül Başaran, Selim III, Social Control 
and Policing in Istanbul at the End ofthe Eighteenth Century: Between 
Crisis and Order, Leiden, 2014. 

Femeia iese din „trupul“ familiei și sufletul ei rătăcește 
acum în căutarea unorrepere care să-i aducă o oarecare îmbu- 
nătăţire a situației. Iubirea este un semn al acestei dorințe 
de emancipare, un avertisment adresat societăţii, care în- 
cearcă s-o sufoce impunându-i respectarea unor constrân- 
geri sociale și limitându-i posibilităţile de afirmare: prima 
care își schimbă veșmintele, prima care învață pașii dansu- 
lui, prima care se abandonează în frenezia pasiunii. Situația 
nu rămâne fără consecințe, deoarece căsătoria devine locul 
de punere în scenă a tuturor acestor revolte interioare, iar 
evadările sunt din ce în ce mai numeroase. Divorțurile se 
multiplică, iar „nepotrivirile“ dintre parteneri devin motive 
cât se poate de serioase de separare. Familia trece acum prin 
frământări interne, iar disputa se concentrează în interiorul 
cuplului. Autoritatea paternă continuă să dirijeze politicile 
matrimoniale într-o primă fază, dar dacă reușește să-i pună 
împreună pe cei doi parteneri, ea nu mai reușește să-i și 
țină împreună; controlează încă economic constituirea cuplu- 
lui, dar nu poate controla exprimarea sentimentelor. Va mai 
fi însă cale lungă până la dominarea acestora în alegerea 
soțului/soției. Cu toate acestea germenii dragostei conjugale 
se întrevăd mai ales în sânul noii categorii sociale — burghe- 
zia — ce începe treptat-treptat să se individualizeze. Se 
dorește o dragoste conjugală în care intimitatea căminului 
să-i apropie pe cei doi soți, departe de privirile și mai ales 
de imixtiunile celor din jur. 

Prefaceri și în pătura de jos a societăţii, printre mahalagii 
și țărani, printre meșteșugari și prăvăliași. Vechile precepte 
impuse de Biserică (virginitate, căsătorii precoce, fidelitate 
și supunere) nu mai pot fi respectate. Sărăcia, alteori însăși 
natura umană, creează debușee exprimării sentimentelor, 
astfel încât fetele nu mai așteaptă noaptea nunții pentru 
prima legătură sexuală, ci se abandonează atunci când oca- 
zia se prezintă sau atunci când trupul, invadat de pasiune, 
nu mai poate opune rezistență. Jocul seducţiei scoate la 

lumină trăiri şi pasiuni în care din ce în ce mai mulți tineri 
se lasă antrenați, ignorând valorile comunităţii, punând în 
discuție rituri, obiceiuri, cutume. De altfel, o creștere a ile- 
gitimităţii are loc pretutindeni. E. Shorter vorbește chiar 
de o primă „revoluţie sexuală“ indusă de industrializare!, 
J. Depaw de sărăcie?, J.-L. Flandrin de vârsta tardivă la 
măritiș, dar mai ales de existența şi manifestarea „dorinței 
sexuale“. Noile transformări, vizibile acum, la nașterea 
noului secol, nu pot fi considerate separat ci introduse în 
contextul prefacerilor economice, politice, sociale, culturale, 
demografice ce au loc în întreaga societate românească. 
Căsătoria este încă legată de zestrea feminină și proprietatea 
masculină, or ele încep să fie asigurate din ce în ce mai puțin 
de către familiile din pătura de jos, întârziind pe cât posibil 
momentul mariajului. Chiar dacă virginitatea a constituit 
până târziu o valoare importantă pentru tânăra mireasă, 
tinerele încep să-și afirme timid, dar sigur voința de a juca 
un rol în alegerea partenerului, încercând să deplaseze 
criteriul economic către criteriul sentimentelor. A se lăsa 
sedusă, a trece pragul unei curți platonice permise ar putea 
fi o formă de manifestare a revoltei prin care tânăra (uneori 
şi tânărul) încearcă impunerea unui anumit partener. 

În ciuda războaielor și a ciumei, are loc acum o creștere 
demografică cu o populaţie ce se deplasează mai ales către 
oraș, acest „lăcaș al plăcerilor“, unde curţile boierești, casele 
negustorești, cârciumile oferă de lucru: un alt mediu, o altă 
lume, o altă manieră de organizare a vieţii sexuale. Orașul 
devine un refugiu ideal pentru fetele-mame, un loc unde ten- 
taţiile ademenesc, unde rușinea se ascunde în spatele anoni- 
matului, un loc unde individul se pierde și se lasă pierdut. 


1. Edward Shorter, Naissance de la famille moderne, Seuil, Paris, 
1975, PP. 99—152. 

2. J. Depaw, art. cit., p. 93. 

3. Jean-Louis Flandrin, Le sexe et l'Occident, pp. 280—282. 

Tinereţea este, de altfel, gândită ca o etapă când simțurile 
stăpânesc sufletele mult mai mult decât în altă etapă a vieţii: 
„patimile tinereţii“, „obiceiurile tinereţii“, „păcatele tinereţii“, 
sintagme regăsite în justificările actorilor sociali și care 
accentuează afirmarea plăcerii şi a sentimentelor; este, de 
altminteri, epoca lor dacă ar fi să plecăm de la temele ce do- 
mină filozofia, romanele, poezia. 

Biserica nu mai reușește să țină pasul cu timpul și, în loc 
să se lase purtată de acest lung proces de modernizare, trage 
după ea încă un trecut închistat în niște valori care ajung 
să nu mai fie ale societăţii pe care o păstorește. Cedează pas 
cu pas locul politicului ce începe să se afirme acum din ce în 
ce mai agresiv. Ordinea tradițională controlată prin interme- 
diul cutumelor și canoanelor (mă refer aici la familie și 
sexualitate) se destramă odată cu experimentarea diverselor 
sisteme legislative care, indiferent dacă sunt sau nu sunt 
puse în practică, știrbesc încet-încet din autoritatea Bisericii, 
incapabilă să se reformeze la rându-i. Pierde treptat-treptat 
controlul asupra sexualității pe care reușise s-o cunoască 
până la 1800 cu ajutorul „ochiului public“ și s-o sancționeze 
cu plata gloabei. Dar când statul interzice perceperea gloabei 
şi mai ales represiunea bisericească a „delictelor sexuale“ 
(mă refer la seducţie și adulter, în principal), Biserica nu dez- 
voltă o altă politică, nu oferă o alternativă, ci doar se mulțu- 
mește să înainteze interminabile anaforale către domn, în 
care să-i reamintească că din vechime, cei bătrâni și înţelepţi 
mitropoliți aveau astfel de competenţe, sau pur și simplu îi 
lasă pe protopopi să se bată la propriu și la figurat cu isprav- 
nicii de județe în comiterea de abuzuri, sfidând și unii și alții 
pitacele domnești. Același lucru se întâmplă și în domeniul 
divorțului, chiar dacă se va mai bucura ceva timp de acest 
drept, Biserica nu mai poate schimba cursul unei dispute 
conjugale doar cu sfaturi duhovnicești și exemple biblice, 
întrucât individul arată din ce în ce mai des „semeţie și 

nesupunere povăţuirilor bisericești“. Critica împotriva 
Bisericii vine atât din interior, prin glasul lui Eufrosin Poteca, 
cât și din exterior, prin Mihail Kogălniceanu, de exemplu, 
care la 1859 cerea nu numai „îmbunătăţirea familiei“ ca 
prim pas în „moralizarea societății“, ci transformarea ei 
într-o instituție supusă legilor civile și abia apoi celor reli- 
gioase, ceea ce avea să se întâmple în anii următori.! 

Și în sfârșit iubirea: cântată sub ferestre, versificată, 
teatralizată, trăită, experimentată. Hamor și amoraș, Eros 
şi Cupidon se îngână la lumina masalalelor sub sacnasiu 
și în sunetele viorilor oferind iluzii fetelor, plăcere nemăr- 
ginită nevestelor, fiori ibovnicilor, trezind dorințele popilor 
și curiozitățile călugărilor. Baluri, muzici, dansuri, preum- 
blări la șosea, lux, tarafuri de lăutari deschid o nouă etapă 
şi modelează noi comportamente. Și cum să nu-și dorească 
oamenii să se „prefacă“, când veacul cel nou le oferea plăce- 
rea, le insufla dorința nebună de a trăi, le flutura sub nas 
speranța într-o „eră a libertăţii“ în care toate erau de făcut. 
Fiecare intră în noua epocă cu ce se putea: tinerii cu ideile 
și studiile în străinătățuri, femeile cu hainele și pasiunea 
iubirii, fetele și holteii cu pierderea virginităţii, boierii și 
negustorii cu pungile goale și „răbojul“ plin de datorii. E un 
nou început, o nouă lume ce așteaptă să fie construită, cu- 
cerită, trăită. Și cine o poate spune mai frumos decât Paris 
Mumuleanu: „Nu voi să morjindos, / De amor să n-am folos / 
Voi să trăiesc răsfățat / Şi să moriu amurezat.“ 


1. Mihail Kogălniceanu, Opere, vol. III, ed. Vladimir Diculescu, Edi- 
tura Academiei RSR, București, 1983, p. 208. Vezi și comentariile lui 
Ioan Stanomir, Nașterea constituției. Limbaj și drept în Principate 
până la 1866, Nemira, București, 2004, pp. 335-336. 


ABA 
ABAGIU 


AGIE 


ALAGEA 


ANAFORA 


ANTERIU 


AȘCHERLIU 
BELACOASĂ 


BOGASIU 
BOGASIER 


BULUCBAȘĂ 


BUTCĂ 
CACOM 


CALPAC 


Glosar 


postav de lână groasă. 

cel care face sau vinde abale. 

devine spre sfârșitul secolului sediul poliției din capitală. 
Agia are judecătoria proprie și o închisoare, iar marele 
agă asigură ordinea în centrul capitalei, fără să se ocupe 
și de mahalale, acestea aflându-se sub jurisdicția 
marelui spătar. El are controlul piețelor, al cârciumilor, 
prevenirea și stingerea incendiilor, poliția moravurilor. 


stofă orientală țesută în vergi, din fire de mătase, argint 
și in, în diferite culori. 


raport întocmit de cancelaria mitropolitului sau de cance- 
laria unui alt departament de judecată cu privire la o 
problemă judecătorească prin care se comunica dom- 
nului rezultatul cercetării și se propunea soluţia. 


haină boierească lungă pusă peste cămașă, lungă până 
la gleznă. 


soldat turc. 


stofă prețioasă italienească din fire de mătase și aur în 
diferite culori. 


materie colorată și lustruită. 
cel care vinde bogasiu, negustor de mărunțișuri. 


comandantul unei unități militare cu efectiv de 50—70 
de oameni. 


caretă, trăsură cu 4 sau 6 cai. 
hermină. 


căciulă sferică de blană, purtată numai de boieri. 


CATANDISI (CATADICSI) a găsi de cuviință. 

CAȚAVEICĂ 


CELETNICĂ 


CHELAR 


CONDORAGIU 


DAVA 


GLOSAR 


haină de jupâneasă, lungă până la genunchi și îmblănită 
cu cacom sau vulpe. 

prostituată. 

persoană care deţine cheile cămării sau ale pivniței și 
care administrează proviziile unei case boierești. 


cel care face și vinde pantofi. 


pricină, proces, judecată. 


DAVAGILÂC (DAVAGEALÂC)  învinuire 


DELIBAȘĂ 


DIIAFORA 
DIATĂ 
DIIASTIMĂ 
EMBONDISI 
ENGLIMATIC 
EPITROP 
FANDASIE 
GALANTOMIE 
GELEP 
GHERMEȘUT 


GHIORDIE 
GIUBEA 


GLAVĂ 
GROS 
HORBOTE 
IMINEI 
IPOCHIMEN 
IPOLIPSIS 
ISTERISI 
IȘLIC 


IȘLICAR 


căpitan de delii (gardă domnească alcătuită din arnăuțţi); 
comandantul gărzii domnești. 


litigiu, pricină, neînțelegere. 
testament. 

interval de timp. 

a împiedica 

penal. 

tutore, dar și executor testamentar. 
plăsmuire, fantezie. 

dare de mână, dărnicie. 

cumpărător de oi. 

postav scump oriental de atlaz înflorat. 


haină scurtă femeiască croită pe talie, mai largă în poale 
cu mânecile strâmte, îmblănită cu sangeap sau samur. 


haină lungă de postav cu mânecile despicate, lucrată 
din postav. 


capitol de lege. 

pușcărie, închisoare. 

dantele. 

pantofi. 

persoană. 

nume bun, renume. 

a pierde, a despuia, a păgubi. 

căciulă orientală lucrată din miel, catifea sau samur. 


producător, dar și vânzător de ișlice. 


IZBRĂNIRE 
JELCUIRE 
LEAT 


MASALA 

desfacere, soluționare. 
jale. 
an. 


torță. 


MARGHIOLIE (MARGHIULIE) viclenie. 


MĂGLISI 
MARCHITAN 
MĂMULAR 
MOFLUZ 
MOZAVIR 
MUMBAȘIR 


NARAMZĂ 


NIZAM 


a amăgi, a înșela. 

negustor de mărunțișuri. 

mic negustor ambulant. 

falit. 

intrigant, cel care face calomnii. 

slujbaș judecătoresc însărcinat cu execuții silite. 


varietate de citrice, asemănătoare portocalei, cu gust 
dulce-amărui. 


regulament, așezământ. 


ORFANOTROFIE instituție organizată prin hrisovul domnului 


PEȘCHIR 
PITAC 


PLANISI 


PLASĂ (PLAȘĂ) 


POLITIE 
POSADNICĂ 
PREACURVIE 
PROCI 
SACNASIU 
SFRÂNȚIE 


SPĂTĂRIE 


Alexandru Ipsilanti din 1 martie 1782, urma a se ocupa 
de orfani. 


pânză de șters mâinile sau fața. 
act oficial domnesc. 
a ademeni, a înșela; 

unitate administrativă 
oraș, dar și comportament, conduită. 
amantă. 
adulter. 
și altele. 
balcon închis cu geamuri. 
sifilis. 
este un sediu al poliţiei capitalei pentru că șeful acestei 
instituţii are atribuţii de poliţie și justiţie penală. Marele 
spătar are în grijă mai ales paza și ordinea în cartierele 
mărginașe ale capitalei, dar și a celorlalte județe ale 
țării. Printre atribuţiile sale se află și aceea de a judeca 
pricini mărunte ca furt, bătaie, injurii, beţie cu deosebire 
în mahalalele Bucureștilor. Pe lângă această instituție 
se găsește o închisoare. 

TEORISI a cerceta. 
TESLIM predare, a preda, a transmite. 


TIVILICHIE haină lungă femeiască fără mâneci, un fel de ilic. 


TRACTIR cârciumă. 

TUFECIU lefegiu în garda domnească 
ZABIT comandant, agent executiv. 
ZAPCIU executor executiv. 

ZACEALĂ paragraf, articol de lege. 
ZAIAFET petrecere cu ospăț. 
ZAVISTIE răscoală, răzmeriţă. 

ZURBĂ răscoală, răzmeriţă. 


Acest mic glosar a fost alcătuit cu ajutorul următoarelor lucrări: Al. 
Alexeanu, Mode şi veşminte din trecut, Meridiane, București, 1987; 
Ovid Sachelarie și Nicolae Stoicescu (coord.), Instituţii feudale din 
țările române. Dicţionar, Editura Academiei RSR, București, 1988; 
Lazăr Șăineanu, Influenţa orientală asupra limbei şi culturei române, 
1. Vorbe populare, 2. Vocabularul, Socec, București, 1900; H. Tiktin, 
Rumănisch-deutsches Wörterbuch, vol. I-III, București, 1903—1924. 

